
lisus Hristos, Dumnezeu-Omul şi Omul-Dumnezeu, Alfa şi Omega fiinţei, 
„Calea, Adevărul şi Viaţa”: adică creatorul, susținătorul, 


sensul, unificatorul, şansa şi destinul lumii 


Mântuitorul lisus Hristos este Fiul lui Dumnezeu, a doua persoană a Sf. Treimi 
care, după planul veşnic şi voia lui Dumnezeu, „taina cea din veac ascunsă şi de îngeri 

neştiută” (Efes. 3,9), a luat şi fire omenească, născându-se ca om din Sfânta Fecioară 
Mania. Prin primirea firii omeneşti în persoana Sa, desigur că nu s-a schimbat nimic în 
firea Sa divină, pentru că ştim că toate persoanele Sfintei Treimi sunt într-o 
compenetrare perfectă, esenţa lor este unică şi Dumnezeu este imuabil în esenţa Sa. 
Deci Fiul lui Dumnezeu a primit ceea ce nu era, adică firea umană, dar a rămas 
neschimbat şi ceea ce era, adică firea divină. 

Dumnezeirea ui lisus Hristos, ca Fiu adevărat, propriu, al lui Dumnezeu Tatăl 
este afirmată în mai multe locuri din Sf. Scriptură. Astfel, sunt clasice, în Vechiul 
Testament, textul din Psalmi 2,9: „Fiul Meu eşti Tu, Eu astăzi Te-am născut” şi 
psalmul 109,3: „Din pântece mai înainte de luceafăr Te-am născut!”. 

În Noul Testament, dumnezeirea şi deci consubstanţialitatea lui lisus Hristos cu 
Dumnezeu-Tatăl este formulată răspicat, fără echivoc. Astfel, la botezul Mântuitorului 
în Iordan, glasul Tatălui a mărturisit: „Acesta este Fiul Meu cel iubit, întru Care am 
binevoit” (Matei 3,17); aceeaşi mărturie, cu aceleaşi cuvinte şi cu adaosul „pe Acesta 
să-L ascultați” a fost rostită şi la Schimbarea la Faţă pe muntele Tabor. La judecarea 
Sa în faţa arhiereului Caiafa, Mântuitorul acceptă conjurarea acestuia că este Fiul lui 


Dumnezeu, recunoscând „Iu ai zis!” şi este mărturisit permanent, atât înainte cât şi 


după Înviere de proprii Apostoli drept „Hristos, Fiul lui Dumnezeu celui viu” (Matei 
16,16) şi „Domn şi Dumnezeu” (loan 20,28). Sf. Apostol Pavel spune că „Dumnezeu 
S-a arătat în trup” (| Tim. 3,16) şi că „în EI (în Hristos) locuieşte trupeşte toată 
plinătatea dumnezeirii” (Colos. 2,9). lisus Hristos însuşi a afirmat consubstanțialitatea 
Sa cu Tatăl, zicând: „Eu şi Tatăl Meu una suntem” (loan 10,30). În cartea 
Apocalipsei, lisus Hristos este „Fiul Omului, ... cu capul Lui şi părul Lui albe ca lâna 
albă şi ca zăpada şi ochii Lui ca para focului” (Apoc. 1, 13-14), care se prezintă pe 
Sine însuşi drept „Cel dintâi şi Cel de pe urmă şi Cel ce sunt viu. Am fost mort şi iată 
sunt viu în vecii vecilor şi am cheile morţilor şi ale iadului” (Apocalipsa 1, 17-18). 
Acesta este temeiul biblic absolut. 

Este adevărat că în Sf. Scriptură există şi texte care vorbesc despre o inegalitate 
a lui lisus Hristos cu Dumnezeu-Tatăl. El însuşi a afirmat „Tatăl este mai mare decât 
Mine” (loan 14,28) şi „de ziua aceea (a Judecăţii) nimeni nu ştie, nici îngerii din 
ceruri, nici Fiul, ci numai Tatăl” (Matei 24,36). Este evident însă că această 
„inegalitate” se referă la deosebirea dintre persoana Tatălui care are numai fire divină 
şi persoana Fiului care are două firi iar firea umană este, evident, inferioară firii 
divine. 

De asemenea, întrucât învăţătura Bisericii afirmă că Tatăl este unicul principiu 
care naşte pe Fiul şi purcede pe Duhul, în Sfânta Treime, ar părea minţii omeneşti o 
inegalitate. Întrucât însă Persoanele divine posedă simultan şi deplin aceeaşi fiinţă 
divină şi sunt realmente de aceeaşi ființă, evident că orice inegalitate este exclusă. 

Dumnezeirea Fiului a fost mărturisită constant şi de Sfânta Tradiţie, prin 
simbolurile de credință mai vechi (ca Simbolul Apostolic, Simbolurile Bisericilor din 
Ierusalim şi Cezareea) şi apoi formulată definitiv dogmatic în Sinoadele ecumenice, 
care au combătut cu argumentare teologică obiecțiile ereticilor ce contestau 
dumnezeirea Fiului sau egalitatea cu Tatăl. 

Despre dumnezeirea lui lisus Hristos, Sf. Atanasie cel Mare spune că este 


„Cuvântul netrupesc, nestricăcios şi nematerialnic al lui Dumnezeu (care, n.n.) vine în 


latura noastră, nefiind departe nici înainte. Căci nici o parte a zidirii nu a rămas goală 
de EI. EI le umple pe toate pretutindeni, fiind în acelaşi timp împreună cu Tatăl Său. 
Dar vine pogorându-Se cu iubirea Sa de oameni şi cu arătarea Sa” (Tratat despre 
întruparea Cuvântului, cap. II, p- 98-99). lar Sf. loan Damaschin subliniază 
imuabilitatea firii Lui divine, în actul întrupăru: „Fiul Unul Născut şi Cuvântul lui 
Dumnezeu, cel care este în sânul lui Dumnezeu şi al Tatălui, cel de o fiinţă cu Tatăl şi 
cu Sfântul Duh, cel mai înainte de veci, cel fără de început, cel care era dintru început 
şi era cu Dumnezeu şi cu Tatăl şi era Dumnezeu şi există în chipul lui Dumnezeu, se 
pogoară aplecând cerurile, adică smerind fără să se smerească înălțimea lui cea 
nesmerită, se pogoară spre robii lui prin o pogorâre inexprimabilă şi 
incomprehensibilă” (Dogmatica, II,1, p. 96). Tot Sf. loan Damaschin pune în 
evidenţă dumnezeirea lui lisus Hristos şi divinitatea unică a creştinismului prin faptul 
că Întruparea lui Dumnezeu este, în cadrul fiinţei şi a raţionalităţii evidente a lumii şi 
în ordinea religioasă umană, „singurul lucru nou sub soare”: „Şi fund Dumnezeu 
desăvârşit, se face om desăvârşit şi săvârşeşte cea mai mare noutate din toate 
noutăţile, singurul lucru nou sub soare” (Dogmatica, Ill,1, p. 96). 

Întruparea Fiului lui Dumnezeu a fost hotărâtă „în sfatul Sfintei Treimi, mai 
înainte de întemeierea lumu” (| Petru 1,20) pentru că Dumnezeu preştia căderea 
omului în păcat şi felul în care putea fi mântuit, însă motivul ei concret a fost 
necesitatea ridicării şi mântuirii omului. Sf. loan Gură de Aur spune că „Hristos 
Mântuitorul, fiind Dumnezeu, a primit trupul nostru şi S-a făcut om nu în alt scop, ci 
numai pentru mântuirea neamului omenesc”, iar Fericitul Augustin formulează lapidar 
că „Dacă omul n-ar fi pierit, Fiul Omului n-ar fi venit”, tot el exclamând: „O, felix 
culpa Adami!”. Teoria Fericitului Augustin a fost reluată apoi de Duns Scotus. 

Cei mai mulţi Părinţi răsăriteni afirmă cu tărie că motivul Întrupării a fost mult 
mai cuprinzător şi mai înalt şi anume îndumnezeirea omului, intenţie existentă în 
planul veşnic al lui Dumnezeu dinainte de crearea lumii şi mai presus de căderea în 


păcat. Cele două motive sau explicaţii ale Intrupării — apuseană şi răsăriteană - nu se 


contrazic ireductibil. Ele se pot concilia, în sensul că motivul păcatului omenesc 
constituie cauza imediată dar aceasta se cuprinde în cauza cea mare, a îndumnezeirii. 

Totuşi, trebuie observat că motivul îndumnezeirii este nu numai mai măreț, mai 
subtil, mai vrednic de Dumnezeu ci şi mai cuprinzător, mai profund şi mai organic. 
Astfel, deja în a 2-a jumătate a sec. II, Clement Alexandrinul scria că „noi, însă, am 
fost înainte de întemeierea lumii (cf. Efeseni 1,4); noi, pentru că trebuia să existăm în 
El, am fost născuţi mai înainte în Dumnezeu, noi, făpturile cuvântătoare ale 
Cuvântului dumnezeiesc, datorită Căruia suntem dintru început ... Cuvântul Hristos 
este şi cauza existenţei noastre de odinioară dar şi a bunei noastre existenţe, că acum 
s-a arătat între oameni însuşi Cuvântul, singurul care este şi una şi alta — şi Dumnezeu 
şi om — cauza tuturor bunătăţilor” (Protrepticul,l,3). lar Sf. Irineu de Lugdunum 
afirma tranşant că motivul întrupării a fost îndumnezeirea, zicând: „Verbum Dei, 
Jesum Christum Dominum nostrum, qui propter immensam suam dilectionem factus 
est quod sumus nos, uti nos perficeret esse quod est ipse” (Adversus haereses, liber V, 
praefatio, „Sources chretiennes”, nr. 153, p. 14). Având deci o întreagă tradiţie în 
acest sens, Sf. Atanasie cel Mare, „teologul Întrupării”, a formulat apoi clasic acest 
motiv ontologic al Întrupării, îndumnezeirea: „Căci El s-a întrupat, ca noi să fim 
îndumnezeiţi; El s-a arătat pe Sine prin trup, ca noi să primim cunoştinţa Tatălui; El a 
răbdat ocara noastră de la oameni, ca noi să moştenim nestricăciunea” (Tratat despre 
întruparea Cuvântului, LIV, p. 151). 

Sf. Grigorie de Nazianz arată motivul îndumnezeirii ca necesar, întrucât nu este 
altceva decât reversul sau continuarea creației: „Căci însoţindu-se cu trupul prin 
mijlocirea minţii, s-a făcut omul de jos Dumnezeu, fiindcă s-a îmbibat cu Dumnezeu 
şi s-a făcut unul, cel superior biruind, ca să mă fac atâta Dumnezeu, cât Acela s-a 
făcut om” (Cuvântări teologice, III, 19, p. 67). Teologia motivului Întrupării ca 
îndumnezeire a fost dusă apoi la apogeu de Sf. Maxim Mărturisitorul, într-o 
pătrundere unică, excepţională, nemaiajunsă. După ce repetă ideea predecesorilor, 


afirmând şi el că „pentru aceea s-a făcut Fiu al Omului, şi Om Dumnezeu-Cuvântul, 


Fiul lui Dumnezeu-Tatăl, ca să facă dumnezei şi fii ai lui Dumnezeu pe oameni” 
(Capetele gnostice, II, 25, „Filocalha” 2, p. 175), el dezvoltă viziunea grandioasă a 
întregii existenţe în care creaţia Întruparea şi îndumnezeirea sunt destinul final aflat 
însă dintru început în planul tainic al Sf. Treimi. Întruparea ca îndumnezeire arată că 
omul este nu numai creația superioară a lui Dumnezeu ci şi ţinta şi apogeul lumii, prin 
Hristos, Omul deplin: „Cel ce a dat fiinţă întregii zidiri văzute şi nevăzute numai cu 
puterea voinţei Lui, a avut înainte de toţi vecii, deci înainte şi de facerea lumii, un 
plan prea bun şi negrăit în legătură cu ea. lar aceasta a fost ca să se împreună El 
însuşi, fără schimbare, cu firea oamenilor, prin unirea adevărată într-un ipostas şi să 
unească cu Sine în chip neschimbat firea omenească. Aceasta pentru ca El să devină 
om, precum numai EI a ştiut, iar pe om să-l facă Dumnezeu prin unire cu sine. În acest 
scop a împărțit veacurile cu înţelepciune rânduindu-le pe unele pentru lucrarea prin 
care s-a făcut pe sine om, iar pe altele pentru lucrarea prin care face pe om 
Dumnezeu” (Răspunsuri către Talasie,22, „Filocalia” 3, p. 69). 

Tot Sf. Maxim Mărturisitorul integrează Întruparea în lucrarea permanentă a 
Providenţei divine, întrucât consideră creaţia identică cu providenţa: „În raport cu 
teologia pură şi supremă, învățătura întrupării este a doua. Cea dintâi se ocupă cu 
învăţătura supremă despre fiinţă. A doua înfăţişează lucrarea supremă a Providenţei, 
care a fost numită de Duhul, «Răsăritul dedesubt». Căci în învăţătura dumnezeieștii 
întrupări se cuprinde facerea veacurilor şi a celor din veac şi prelungirea fără hotar a 
vieţii celei după har şi mai presus de veacuri a făpturilor” (Răspunsuri către Talasie, 
54,  18,p.252). 

Mântuirea omului a fost posibilă prin întruparea Fiului lui Dumnezeu, atât din 
partea lui Dumnezeu cât şi din partea omului. Din partea lui Dumnezeu a fost posibilă 
pentru că Fiul lui Dumnezeu, făcându-se om a primit în Sine toate însuşirile firii 
umane, toată firea umană, căreia putea acum să-i confere puterea şi calităţile Sale 
divine; în acelaşi timp, El şi-a păstrat firea divină, a rămas Fiul lui Dumnezeu 


adevărat, a doua Persoană a Sfintei Treimi. Numai un Dumnezeu, numai o Persoană 


cu puterea lui Dumnezeu putea să-i mântuiască pe oameni, dar un Dumnezeu şi cu 
fire de om, ca s-o poată cunoaşte ființial şi deplin şi s-o schimbe, s-o restaureze 
dinăuntrul ei prin Sine. 

Din partea omului, mântuirea a fost posibilă întrucât omul, deşi nu mai era 
capabil să se ridice, să se mântuiască prin sine însuşi, totuşi nu era decăzut total, nu 
era mort sufleteşte, ci mai era capabil de intenţie bună şi chiar de unele fapte bune, aşa 
cum dovedesc faptele şi viaţa drepţilor din Vechiul Testament şi chiar viaţa şi istoria 
popoarelor păgâne. 

Întruparea unei Persoane dumnezeieşti a fost aşadar hotărâtă în sânul Sfintei 
Treimi, pentru a realiza mântuirea neamului omenesc şi comuniunea deplină a omului 
cu Dumnezeu. Teologii consideră că Sfânta Treime a hotărât ca pentru această 
realizare să se întrupeze a doua Persoană a Sfintei Treimi, Dumnezeu Fiul şi nu alta, 
din următoarele motive: 

1. pentru că EI, fiind deja Fiu al Tatălui din veşnicie, făcându-se acum şi Fiu al 
Omului, nu face altceva decât îşi continuă consecvent calitatea de Fiu. 

2. Fiul, fund Logosul, Cuvântul lui Dumnezeu, este firesc să fie EI cel care 
împărtăşeşte oamenilor Cuvântul lui Dumnezeu. 

3. mântuirea fiind o re-creere a lumii, este firesc să fie făcută prin Acela „prin 
care toate s-au făcut şi fără El nimic nu s-a făcut din cele ce s-au făcut” (loan 1,3). 

4. Fiul este „chipul lui Dumnezeu” (II Cor. 4,4), adică al Tatălui. Omul, fund 
„Chipul şi asemănarea” lui Dumnezeu, este firesc să fie mântuit de către Cel ce este 
„chipul” Tatălui. 

Hristos este Răscumpărătorul lumii tocmai pentru că este şi Creatorul ei. 
Mântuirea în Hristos are o dimensiune cosmică, pentru că El este simultan Creatorul 
şi Răscumpărătorul. EI, ca Logos al lui Dumnezeu a fost prezent dintotdeauna în 
lume, de la creaţie (cf. loan I, 1,2), prin rațiunile lucrurilor şi prin persoanele umane. 


Intrucât Crearea nu este altceva decât comuniunea existenţelor cu Dumnezeu, tot aşa 


şi Răscumpărarea înseamnă refacerea acestei comuniunii, de către acelaşi Logos, la un 
nivel superior, desăvârşit. 

Sf. Atanasie cel Mare vede motivul întrupării celei de-a 2-a persoane a Sfintei 
Treimi în primul rând prin aceea că Ea este ul creator al întregii lumi identic cu 
logosul omului: „De cine era deci nevoie dacă nu de Cuvântul lui Dumnezeu, care 
vede şi sufletul şi mintea şi care mişcă toate în zidire şi prin ele face cunoscut pe 
Tatăl. Era propriu Celui ce învaţă despre Tatăl prin purtarea de grijă şi frumoasa 
înlocuire a tuturor, să reînnoiască această învăţătură” (Tratar despre întruparea 
Cuvântului; XIV, p. 108). Tot el adaugă însă imediat şi explicația că întrucât omul 
este chipul lui Dumnezeu iar Fiul este chipul Tatălui, „nu era cu putinţă altcuiva să 
rezidească în om existența după chipul lui Dumnezeu decât Chipul Tatălui ...” 
(Ibidem, XX, p. 114). Prin urmare, Sf. Atanasie combină temeiurile întrucât consideră 
că rațiunea şi fiinţa sunt una în Dumnezeu. 

Prin întrupare, lisus Hristos este singura dovadă palpabilă, singura experienţă 
a lui Dumnezeu cel nevăzut, a Fiinţei absolute. Sf. Grigorie de Nyssa spune că „Cel 
care caută dovezile faptului că Dumnezeu ni s-a arătat în trup să privească la lucrările 
Lui. Chiar şi pentru faptul că Dumnezeu există, nimeni n-ar putea aduce altă dovadă 
decât mărturia lucrărilor Lui” (Marele cuvânt catehetic, 12, p. 55). lar Sf. Maxim 
Mărturisitorul, reluând cuvântul Sf. Apostol Pavel care spune că „în Hristos locuieşte, 
după fiinţă, toată plinătatea dumnezeirii” (Coloseni 2,9), precum şi al Apocalipsei că 
„Eu sunt Alfa şi Omega, Cel ce este, Cel ce era şi Cel ce vine, Atotţiitorul ... Cel 
dintâi şi Cel de pe urmă” (Apoc. I, 8 şi 17), afirmă că „pentru Hristos sau pentru taina 
lui Hristos am primit toate veacurile cele aflătoare înăuntrul veacurilor începutul 
existenţei şi sfârşitul lui Hristos” (Răspunsuri către Talasie, 60). lisus Hristos este 
Alfa şi Omega fiinţei, plinătatea ei, aşa cum arată Sf. Apostol Pavel: „, ...ca să puteți 
înţelege care este lărgimea şi lungimea şi înălțimea şi adâncimea ... ca să vă umpleţi 


de toată plinătatea Lui” (Efeseni 3,17-19). 


lisus Hristos este singurul Întemeietor de religie universală care s-a pretins în 
sens propriu Dumnezeu. 

EI este singurul Dumnezeu întrupat, singurul care intră în contact cu oamenii. 
În celelalte religii, Dumnezeu rămâne departe şi este de fapt monstru, pentru că 
depărtarea lui arată sau ne-putinţă, sau ne-iubire. Numai apropierea e iubire. 

Prin întrupare, lisus Hristos este singurul Dumnezeu care arată că-i iubeşte pe 
oameni, întrucât este singurul Dumnezeu şi Întemeietor care se sacrifică pentru 
oameni. În Pateric, avva Isidor de la Sketis spune: „Chiar dacă-l ardeţi pe Isidor şi-i 
împrăştiaţi cenuşa în vânt, (cf. | Cor. ,13): «De aş da trupul meu să fie ars ...», nu am 
nici un har, căci Fiul lui Dumnezeu a venit aici pentru noi” (ediţia Bădiliţă, p. 173). 
Dumnezeu putea să-l mărturisească pe om şi de departe. Dar o face numai prin iubire 
maximă: „Căci Cel care a întemeiat universul ... de ce nu-l aduce şi pe om la situația 
dintru început, smulgându-l puterii contrare printr-o autentică şi dumnezeiască putere? 
Dar EI întârzie, supunându-se firii trupeşti ... şi străbătând pe rând toată vârsta 
omenească şi apoi gustând moartea ...” (Sf. Grigorie de Nyssa, Marele cuvânt 
catehetic, 15, p. 62). lisus Hristos este singurul Dumnezeu şi Întemeietor care vine ca 
doctor şi păstor, ne-judecător, care dă o singură poruncă, noutate absolută, porunca 
iubirii. 

Este singurul care a dat porunca iertării dușmanului. 

Este Dumnezeul şi Întemeietorul care mântuieşte vindecând: „Domnul n-a 
venit simplu pentru a se arăta, ci pentru a vindeca şi învăţa pe cei ce pătimesc. Celui 
ce vrea să se arate îi ajunge să apară şi să uimească pe cei ce privesc. Dar cel ce 
voieşte să vindece şi să înveţe nu se mulţumeşte numai să vină, ci vrea să se facă de 
folos celor ce au nevoie şi să se arate potrivit cu trebuinţa lor (Sf. Atanasie cel Mare, 
„Tratat despre întruparea Cuvântului”, XLIII, p. 138). 

Este singurul Dumnezeu smerit. Împotriva celor care cred că Întruparea 
înjoseşte absolutul divin, Sf. Grigorie de Nyssa arată că măreția iubirii se arată deplin 


numai prin coborâre, esenţa iubirii fiind smerenia: „Dar coborârea Lui la umilinţă este 


un prisos al puterii Lui, care nu e în nici un fel împiedicată să facă lucruri care sunt 
dincolo de natură ... puterea dumnezeiască şi mai presus de noi o arată nu atât 
mărimea cerurilor... cât coborârea ei la slăbiciunea fiinţei noastre, cum sublimul se 
vede în lucrurile umile şi totuşi nu se pierde ...” (Marele cuvânt catehetic, 24, p. 85). 

lisus Hristos, luând trupul omenesc şi materia, este singurul Dumnezeu care 
dovedeşte valoarea materiei şi a eternității: „La fel, nu e necuvenit ca El, Care a 
orânduit toate şi dă viaţă tuturor, să se facă cunoscut, dacă voieşte, prin oameni, 
folosindu-se de trupul omenesc ca de un organ spre arătarea adevărului şi spre 
cunoaşterea Tatălui. Căci şi omenirea e o parte a totului. Şi, precum mintea, fiind în 
omul întreg, e făcută cunoscută prin trup, adică prin limbă ... aşa Cuvântul se 
foloseşte de acest organ omenesc ... Căci dacă ar fi un lucru necuvenit să se 
folosească de trup ca de un organ, ar fi necuvenit să se afle şi în lume ca întreg” 
(Despre întruparea Cuvântului, XLII, p. 138). 

Prin asumarea eternă a trupului şi a materiei, lisus Hristos se arată unicul şi 
deplinul Centru şi Unificator al existenţei, al fiinţei. Atunci prin EI există o legătură 
reală a materiei cu spiritul, a naturalului cu supra-naturalul, întrucât EI, Spiritul 
absolut, creatorul materiei, şi-o împropriază definitiv, vindecând-o dinăuntrul ei. 
Interiorul ei devine interiorul Lui şi EL însuşi devine interiorul ei: „Îşi ia un chip 
străin, purtându-mă în Sine pe mine întreg cu cele ale mele, ca să consume în Sine 
ceea ce e rău, ca focul ceara, sau ca soarele umezeala pământului şi eu să mă 
împărtăşesc de ale Lui, datorită „De aceea, cinstește cu fapta ascultarea şi face 
experienţa ei, pătimind-o. Căci nu ajunge dispoziția pentru ea, precum nu ne ajunge 
nici nouă, dacă nu o trăim prin fapte. Fiindcă fapta este dovada dispoziţiei pentru ea” 
(Sf. Grigorie de Nyssa, Cuv. teologice, IV,6, p. 75). 

Prin asumarea umanităţii şi a materiei, lisus Hristos constituie singura legătură 
şi unificare reală a funţei, care exclude panteismul (căci e Creatorul materiei şi 
rămâne distinct de ea), maniheismul (căci materia nu există de sine, nu e rea şi se 


salvează prin El) şi materialismul (căci destinul final şi ultimul cuvânt al fiinţei e 


personalizarea întregului cosmos, dar într-o solidaritate excepțională cu întreaga 
existenţă). EI este singurul Dumnezeu „materialist” organic, pentru care viaţa veşnică 
înseamnă „să mâncaţi şi să beţi la masa Mea”. 

lisus Hristos este singurul Unificator al fiinţei, al existenţei, al umanităţii şi al 
persoanelor umane. Este singurul Unificator al fiinţei şi existenţei pentru că este 
singurul Dumnezeu care a asumat în sine natura, materia şi lumea întreagă, 
devenindu-i imanent dar rămânând transcendent. În calitate de Creator, de Logos EI a 
fost totdeauna centrul tuturor existenţelor ca raţiuni create de EI şi explicându-se prin 
EI: „Fiindcă pentru Hristos sau pentru taina Hristos au primit toate veacurile şi cele 
aflătoare înăuntrul veacurilor începutul existenţei şi sfârşitul în Hristos. Căci încă 
dinainte de veacuri a fost cugetată şi rânduită unirea definitului şi a indefinitului, a 
măsurii şi a lipsei de măsură, a marginii şi a nemărginirii, a Creatorului şi a creaturii, 
a stabilităţii şi a mişcării” (Sf. Maxim Mărturisitorul, Răspunsuri către Talasie, 60, p. 
327). 

Unificarea făcută de Hristos este în primul rând a fiinţei, a existenţei ca tot, 
inclusiv umanitatea, căci în final EI va fi „totul în toate” ( ). Dar pentru noi 
este mult mai palpabilă şi mai semnificativă unificarea umanităţii şi a persoanelor 
făcută de EI. EI este centrul organic al umanităţii, fund „butucul viței” (loan ) sau 
butucul întregii existenţe ca roată în care se centrează toate existenţele ca spiţe ale 
roții. Prin firea umană, EL este imanent tuturor şi Omul deplin, Omul exemplar, 
model-forţă, idee-forţă purtătoare a tuturor. Dar ultima şi maxima expresie şi 
specificitate a unificării Sale este unirea sa cu fiecare persoană, centrarea fiecăruia în 
EI, singura legătură garantată absolut dar singura păstrătoare a identităţii fiecăruia: „El 
a primit să ia asupra Sa faţa fiecărui om lipsit şi să se unească pe Sine cu fiecare, ca 
niciunul dintre cei ce cred în EI să nu se înalțe împotriva fratelui” (Sf. Simeon Noul 
Teolog, Cele 225 capete teologice, II, 96, p. 94). 

Unificarea adevărată şi deplină înseamnă atât legătura organică cât şi păstrarea 


identității, respectiv legătura conştiinţelor eterne. Cea organică El o asigură prin 


aşezarea sa în centrul firii omeneşti şi prin Sf. Împărtăşanie, prin harul Său. Legătura 
conştiințelor este însă cea mai interesantă. Adevărul este că pentru om singura 
unificare adevărată este garantarea legăturii mele cu toate conştiinţele, păstrarea 
amorțirii mele în ele, şi a lor în mine. Dar nimeni nu poate garanta păstrarea 
conştiințelor celor morţi şi încă a tuturor, a tuturor amintirilor. Numai printr-o 
Conştiinţă nemuritoare, absolută şi controlată pot fi salvate conştiinţele ca amintiri. 

Învățătura despre dumnezeirea veşnică a lui lisus Hristos, Dumnezeu adevărat 
şi Om deplin în veşnicie, Mântuitor al omenirii şi întemeietor al religiei creştine este 
dogma centrală a creştinismului. Iisus Hristos este singurul întemeietor al unei religii 
universale care s-a proclamat pe sine Dumnezeu. Prin EL, creştinismul se dovedeşte 
singura religie adevărată, adică revelată şi absolută. Este singura revelată pentru că 
este singura care-L înfăţişează omenirii pe Dumnezeu întrupat în istorie ca om, 
revelând direct omenirii adevărul Său prin însăşi Persoana Sa. Acest adevăr nu 
mai este transmis prin intermediari (precum în Vechiul "Testament sau în religiile 
păgâne) ci este prezentat şi împărtăşit direct şi personal chiar de Persoana absolută 
Prin lisus Hristos, Dumnezeu adevărat şi Om adevărat, adevărul nu mai este o 
realitate teoretică care vine de departe spre om şi i se impune exterior, Ci este 
Persoana absolută intrată în cea mai intimă comuniune cu el, care arată că Acest 
adevăr există în fiecare persoană umană şi trebuie descoperit şi cultivat. Prin lisus 
Hristos, Dumnezeu nu mai este o realitate exterioară şi depărtată care se impune 
omului, ci este Persoană înscrisă în istorie şi umanitate, experimentată istoric de 
orice om. Numai prin El, Adevărul şi Persoana lui Dumnezeu au devenit adevărul 
omului. De aceea, prin El, numai creştinismul este religia Persoanei absolute, a 
Dumnezeu-Omului. 

Numai lisus Hristos este faţa „umană” şi totuşi eternă a lui Dumnezeu către 
oameni. Prin lisus Hristos se înfăţişează Dumnezeu oamenilor ca persoană anume, cu 
o faţă unică. Persoana înseamnă un chip anume, o expresie precisă, o simţire şi o 


voință unică, specifică. Numai prin persoană există comunicarea şi sensul. De aceea, 


Dumnezeu este sensul şi comunicarea cu oamenii, în chipul specific şi precis, prin 
lisus Hristos. Prin El, Dumnezeu este Cineva Anume, are un chip anume, unic, care-i 
priveşte pe oameni, le vorbeşte şi comunică cu ei de la persoană la persoană, „de la 
om la om”. Numai această comunicare este deplină şi accesibilă pentru oameni, de 
aceea se poate spune că prin lisus Hristos comunică omenirea deplin cu Dumnezeu. 
Chiar şi Duhul Sfânt este „Duhul Fiului” (Gal. 4,6). În toate celelalte religii şi credinţe 
Dumnezeu este numai o forță nedeterminată, măreaţă, dat departe, străină, fără chip şi 
simţire specifice. 

Prin lisus Hristos, creştinismul este singura religie care arată şi dovedeşte că 
Dumnezeu este mai ,„om” decât omul, că este Adevărul cel mai adânc al fiinţei 
umane, cel mai „uman ” adevăr. Prin aceasta, numai în creştinism Dumnezeu este 
realitatea interioară şi cu adevărat eficientă pentru om, Singura care poate vorbi de 
posibilitatea îndumnezeirii omului. 

Atât din punct de vedere moral cât şi doctrinar, adevărul înfăţişat de El omenirii 
este unic, incomparabil, supra-uman şi absolut. 

Absolutul moral prezentat de învăţătura şi persoana lui lisus Hristos este mai 
presus de orice discuţie şi nu mai trebuie dovedit. Absolutul doctrinar poate fi 
dovedit din fiecare afirmaţie şi învăţătură a Sa. Deşi foarte simplu exprimată, orice 
învățătură a Mântuitorului este noutate şi absolut în istoria umanității. Deşi mai 
interioară omului decât sinele lui, ea se dovedeşte mai presus de evoluţia gândirii 
omeneşti, de gândirea şi simţirea umană în general. 

De asemenea, concordanța absolută, identitatea înrre învăţătura absolută a 
Mântuitorului Hristos şi Persoana Sa morală absolută este unică şi incomparabilă. 

Prin lisus Hristos, Dumnezeul-Om, creştinismul este singura autoritate, putere 
şi religie care-l face pe om fiinţă morală şi religioasă, adică liberă şi responsabilă. 
Nu există lbertate reală decât în legătură cu Libertatea absolută şi nu există 
responsabilitate decât în raport cu Responsabilitatea supremă. Numai creştinismul 


leagă organic libertatea şi responsabilitatea omului de libertatea şi Responsabilitatea 


supremă, pentru că numai în creştinism Acest Suprem s-a făcut om, stabilind astfel o 
legătură veşnică între ele. Prin Iisus Hristos, numai în creştinism Dumnezeu îl poate 
interpela imperativ şi suprem pe om, îi poate pretinde responsabilitate, pentru că 
numai în creştinism Autoritatea, Libertatea şi Responsabilitatea supremă sunt unite 
într-o singură persoană cu libertatea şi responsabilitatea umană. Datorită lipsei lui 
Hristos, în toate celelalte religii omul este fie diluat şi înghițit de natură (precum în 
budism, în panteism), fie 1 se impune arbitrar Divinitatea, ca o realitate străină, de 
deasupra lui (precum în mozaism şi islamism). 

Numai lisus Hristos constituie o măsură satisfăcătoare pentru om, conform 
setei lui nesfârşite — ființă relativă şi deficitară — de absolut: „El a creat cerul şi 
pământul, soarele şi luna, apele, pomii fructiferi şi fiinţele vii de tot felul. Dar, 
Dumnezeu, în nici una din aceste creaturi nu-şi află odihna ... ci numai în oma 
binevoit, cu acesta a intrat în comuniune şi s-a odihnit în El. Vezi acum înrudirea lui 
Dumnezeu cu omul şi a omului cu Dumnezeu?” (Sf. Macarie cel Mare, Omilii 
duhovniceşti, XLYV, p. 266). Prin măsura Lui, prin veracitatea Lui, El ne dovedeşte că 
este singurul Om de pe pământ, că toți oamenii sunt umbre şi încercări de umanitate, 
pierdute fără EI. Prin ei înşişi, oamenii n-au şansă la ființă. El este singurul om care 
şi-a păstrat fiinţa şi adevărul. Prin forţa funţei Lui stabilizante, cei ce se centrează în 
el obţin, pentru prima dată în istoria lumii, şansa la existenţă şi fiinţa autentică. 

Isus Hristos este Conştiinţa absolută, unificatoare, pentru că este unica 
conştiinţă divino-umană, unica conştiinţă umană absolută, aşa cum a remarcat 
poetul Boris Pasternak: „Şi-a treia zi Mă voi scula din moarte / Iar secolele, prin cea 
beznă grea, / Ca plutele, ca bărcile pe ape / Se vor târî la judecata Mea!” (Grădina 
Ghetsimani). 

lisus Hristos este singurul Dumnezeu contemporan fiecăruia. Dumnezeu nu 
este Dumnezeu dacă nu devine Dumnezeul personal al fiecăruia, conştiinţă distinctă la 
dispoziţia fiecăruia. EI este „ieri, azi şi mâine acelaşi în veac!” dar şi mereu nou cu 


fiecare. 


EI îşi impune Dumnezeirea nu paseist ci contemporan. Dovada Dumnezeirii 
Lui o avem nu numai prin litera documentelor păstrate ci printr-o forţă pătrunzătoare 
până astăzi: proprietatea şi suveranitatea cuvântului. EI este singurul care a vorbit 
propriu şi verace, singurul credibil, singurul cuvânt investit cu forța fiinţei perene. 

De asemenea, dumnezeirea Lui reiese din suveranitatea cuvântului Său, căci e 
singurul care a pretins la propriu: „Cerul şi pământul vor trece, dar cuvintele Mele nu 
vor trece!”. Toţi ceilalți oameni şi întemeietori au fost slujitori ai cuvântului; nici unul 
n-a avut proprietatea şi suveranitatea cuvântului, El însă a arătat că este proprietarul şi 


stăpânul cuvântului şi al adevărului. 

II. PREGĂTIREA OMENIRII PENTRU VENIREA MANTUITORULUI 


Prin căderea în păcat, omul a pierdut comuniunea harică cu Dumnezeu intrând 
în moarte biologică şi în osânda la moarte spirituală. În asemenea stare, omul nu se 
putea întoarce la Dumnezeu, nu se putea mântui prin propriile sale puteri. De aceea, 
Dumnezeu a hotărât întruparea Fiului pentru mântuirea lumii (Efes. II, 4-5; II, 4-5). 

Întruparea a fost hotărâtă de Dumnezeu, din eternitate, întrucât EI ştia că omul 
va cădea. În Sfânta Scriptură, această hotărâre din veşnicie a lui Dumnezeu, se 
numeşte ““mai-înainte hotărâre” şi “preştiință” (Fapte II, 23; | Petru 1,20), “taină a voii 
Sale, după bunăvoința Sa, precum mai înainte a hotărât întru Sine” (Efes. 1,9), “taina 
cea din veci ascunsă în Dumnezeu” (Efes. III,9; Rom. XVI, 25-26; Col. 1,26). 
Hotărârea de răscumpărare în Hristos stă împreună cu planul veşnic de creaţie a lumii 
şi a fost rânduit “mai înainte de veci, spre mărirea noastră” (| Cor. 11,7). 

Motivul acestei hotărâri a lui Dumnezeu, este acelaşi ca şi al creării lumii, 
anume iubirea dumnezeiască: “aşa a iubit Dumnezeu lumea ...” (loan III,16). 

Răscumpărarea prin lisus Hristos se numeşte “iconomie” sau mântuirea 
obiectivă (sau generală); iar însuşirea de fiecare om a acestei mântuiri, prin harul 
Duhului Sfânt, se numeşte “îndreptare”, sfințire sau mântuirea subiectivă. 

Mântuirea a fost posibilă pentru om, dar totuşi omul nu se putea mântui singur. 
Mântuirea prin puterile proprii ale omului era imposibilă, din cauza gravității căderii. 
“Nici o parte a creaţiei nu putea să mântuiască creaţia, având ea însăşi trebuinţă de 
mântuire” zic Sfinţii Părinţi. 

Condiţiile necesare mântuirii nu le putea îndeplini decât o Fiinţă absolută, 
atotputernică, deci numai Dumnezeu însuşi: “Eu, numai Eu şterg nelegiuirile voastre” 
(Is. XLIII,25). În această ordine, întruparea era necesară. Întruparea şi jertfa au 
corespuns Fiinţei divine şi naturii omului căzut, căci prin aceasta s-a manifestat toată 
bunăvoința divină: prin întrupare, “Mila şi adevărul s-au întâmpinat, dreptatea şi 


pacea s-au îmbrăţişat” (Ps. 84,10). 

Necesitatea întrupării trebuie înţeleasă în sensul că ea a fost necesară pentru 
om, iar nu în sensul unei necesităţi pentru Dumnezeu. Dumnezeu ar fi putut mântui şi 
în alt mod pe om, dar a ales modul cel mai potrivit “pentru vindecarea neputinței 
noastre”. 

Sfânta Scriptură arată participarea la mântuire a întregii Treimi Sfinte, numind 
pe Dumnezeu “Mântuitorul nostru”: “Dumnezeu Mântuitorul ne-a mântuit pe noi prin 
baia naşterii celei de a doua şi a înnoirii Duhului Sfânt, pe care L-a vărsat din belşug 
peste noi, prin lisus Hristos, Mântuitorul nostru” (Tit. III, 4-6). 

Pentru ce n-a trimis Dumnezeu pe Fiul îndată după cădere? Pentru că: 

a. Oamenii să cunoască din experienţă şi să se convingă deplin de gravitatea 

păcatului; 

b. Rătăcirea religioasă şi decăderea morală trebuiau să îşi ajungă culmea, 
pentru ca astfel răul să poată fi curmat din rădăcină şi pentru totdeauna; 

c. Venirea Mântuitorului şi datele asupra vieţii şi activităţii Sale, să poată fi 
cunoscute cât mai bine şi de cât mai mulţi, pentru ca mântuirea să devină 
bun al omenirii întregi; 

d. Omenirea să aibă timpul necesar ca să se pregătească pentru însuşirea 
dumnezeieştii învățături; 

e. Omenirea trebuia să facă şi un anumit progres pe linia aleasă de Dumnezeu 
pentru ca să se nască Fecioara Maria, omul curat, potrivit pentru a concepe 
în pântece pe Mântuitorul. 

Logosul sau Cuvântul lui Dumnezeu este în lume de la începutul ei, pe de o 
parte prin rațiunile lucrurilor, pe de alta, prin persoanele umane care sunt chipurile 
ipostasului Lui însuşi. 

Prin raţiunea lor persoanele umane pot stabili legătura cu Logosul divin, 
comuniunea, prin lumea lucrurilor create. Sfântul Maxim Mărturisitorul zice în 
privinţa aceasta: “Ascunzându-Se pe Sine în mod tainic în raţiuni, Cuvântul Se oferă 


spre înţelegere în mod proporțional, prin fiecare din lucrurile văzute, ca prin nişte 

litere, întreg şi deplin în toate şi întreg şi nemicşorat, Cel nediferențiat şi mereu 
acelaşi în cele diferenţiate, Cel simplu şi necompus în cele compuse, Cel fără început 
în cele supuse începutului, Cel nevăzut în cele văzute, Cel nepipăit în cele pipăite ... 
ca din toate acestea să ne adune treptat la Sine pe noi ce urmăm Lui, unificându-ne 
prin Duhul şi să ne ridice înţelegerea Lui simplă şi eliberată de alipirea la ele, 
concentrându-ne pentru El în unirea cu El atâta cât s-a diferențiat pe Sine prin 
coborârea cea pentru noi” (Sfântul Maxim Mărturisitorul, Ambigua, P.G., 91, 1285). 
Dacă noi putem cunoaşte şi gândi lucrurile, este pentru că ele sunt chipuri 
create ale rațiunilor unei Raţiuni personale supreme. Dacă le putem exprima prin 
cuvinte, este pentru că sunt cuvinte ale Cuvântului adresate nouă. Noi gândim rațional 
şi vorbim, pentru că suntem parteneri ai Persoanei care este Fa însăşi Cuvântul 
personal şi a pus în fața noastră gândirea Sa, sau chipul creat al gândirii Sale la nivelul 
rațiunii şi al putinţei noastre create de exprimare, cu o putere creatoare pe care noi nu 


O avem. 


A 


Prezenţa Logosului divin în lume chiar în gradul slăbit de după cădere, 


formează baza a ceea ce numeşte teologul catolic Karl Rahner o “hristologie 
transcendentală”, adică o trebuinţă după Hristos înscrisă în constituția spirituală a 
omului. Rahner vede această “hristologie transcendentală” sau a aşteptării, în 
corespondenţa dintre persoana şi opera lui Hristos cel istoric şi “o teologie a 
conştiinţei”, adică o “hristologie ontologică”, sau o mesianitate existenţială în care 
hristologia testată istoric şi propovăduită se acordă cu trebuinţa de sens a fiinţei 
umane. Elementele acestei hristologii sunt: 

a. nevoia omului de iubire absolută. O iubire absolută, care se îndreaptă radical 
şi fără rezervă spre un om, afirmă implicit prin credinţă şi prin iubire pe Hristos. 
Iubirea vrea o unitate a iubirii de Dumnezeu şi de aproapele, în care iubirea de 
aproapele este în acelaşi timp iubire de Dumnezeu şi de abia prin aceasta e absolută. 
Prin aceasta ea caută însă pe Dumnezeu-Omul, adică pe Acela care poate fi iubit ca 


om cu absolutul iubirii lui Dumnezeu. 

b. Al doilea element al acestei hristologii virtuale sau existenţiale în om, constă 


în înţelegerea morţii într-un sens împlinit în moartea lui lisus. “Moartea este o faptă în 
care se împlineşte toată viaţa, în care omul ca fiinţă hberă dispune de sine ca întreg, 


dar aşa că această dispunere este acceptarea unei dispuneri absolute de fiinţa sa în 
neputinţa sa radicală, care apare suportată şi e suportată în moarte. 

c. Al treilea element e speranţa în viitor. Omul speră în mod real că acestor 
întrebări li se răspunde prin realitatea istorică. Hristos dă acest răspuns pozitiv 
amintitei speranţe a omului. 

Încă de la săvârşirea păcatului strămoşesc, Dumnezeu a făcut promisiunea unui 
Răscumpărător, prin textul biblic de la Facere 3,15, numit “protoevanghelia”. De 
atunci nădejdea unui Mântuitor a fost prezentă, mai mult sau mai puţin, la toate 
popoarele într-o formă sau alta, ca o dovadă în plus despre revelaţia primordială. 

Popoarele păgâne au fost pregătite prin legea morală naturală, prin conştiinţa 
sau sentimentul vinovăţiei, al părăsirii şi neputinței, duse până la tragic. Dovada cea 
mai concludentă privind conştiinţa păcătoşeniei şi dorința de mântuire a păgânilor o 
constituie existenţa jertfelor la toate popoarele. Majoritatea popoarelor păgâne au 
păstrat elemente din relația primordială, concretizate în mituri şi legende. În mitologia 
vechilor egipteni, zeul Horus biruieşte pe zeul rău Typhon cu înfăţişare de şarpe. 
Religia vechilor perşi învaţă că la fiecare 3000 de ani va veni un trimis al lui Ahura- 
Mazda, spre a scăpa omenirea de zeul cel rău. Ultimul trimis, Mesia se va naşte dintr- 
o fecioară. În religia hindusă, zeul Vişnu se va întrupa în înțeleptul Krişna pentru a 
scăpa omenirea de şarpele cel rău, Galua. La greci, eroului tragic Prometeu 1 se 
promite sosirea unui zeu care va mântui omenirea. Filosofii greci Socrate, Platon şi 
stoicii vorbeau despre Logosul divin cu caracter personal şi atribuţii de mântuire. La 
romani, cărțile sibiline, filosoful Cicero, poetul Vergiliu, istoricii Tacit şi Suetoniu au 
referințe privind locul şi timpul venirii lui Mesia. Sfântul Iustin Martirul, Teofil al 
Antiohiei şi Clement Alexandrinul afirmă că înţelepţi greci au fost familiarizați şi 


chiar s-au inspirat din religia iudaică. Lucrarea pregătitoare a lui Dumnezeu în 

antichitate s-a extins asupra tuturor popoarelor, desigur în moduri foarte diferite. 
Chiar Sfânta Scriptură sugerează această idee când afirmă: “Cuvântul era lumina cea 
adevărată care luminează pe tot omul ce vine în lume” (Ioan a,9). Însuşi Mântuitorul a 
aflat credinţă la popoarele păgâne (“Adevăr zic vouă, că nici în Israel n-am aflat atâta 
credinţă”), “căci la neamuri Dumnezeu, ca un făcător de bine, nu S-a lăsat pe Sine 
nemărturisit” (F.Ap. 14,17). Acest lucru şi explică pictarea unor filosofi greci păgâni 
pe pereţii mănăstirilor din Moldova. 

Cuvântul lui Dumnezeu Şi-a făcut prin Revelația poporului evreu simțită 
prezenţa şi acţiunea Lui personală în relație cu oamenii, pregătindu-i prin ea pentru 
viitoarea Lui prezenţă personală. Drepţii Vechiului Testament stau în faţa în faţă cu 
Persoana care le adresează cuvintele şi le anunţă faptele Sale. Intră într-o relație 
directă cu El ca persoană, dar încă nu ca persoană întrupată. Persoana Cuvântului 
ramâne încă deasupra oamenilor, deşi Îşi face simțită calitatea de persoană şi interesul 
pe care-l are pentru persoanele umane. Sfântul Maxim Mărturisitorul găseşte între 
prezenţa Logosului, prin lucrurile şi prin rațiunea umană, şi prezenţa Lui în Vechiul 
Testament o identitate de fond (Ambigua, P.G., 91, 1280-1281). 

Despre prezenţa şi lucrarea Cuvântului în Vechiul Testament ca pregătire a 
venirii Sale în trup, Sfântul Maxim Mărturisitorul spune că “înainte de venirea văzută 
şi în trup, Cuvântul lui Dumnezeu venea în mod spiritual la patriarhi şi prooroci, 
preînchipuind tainele venirii Lui” (Capete gnostice, II, 28; Filoc. rom., II, p. 177). 

Nu numai Revelația culminează în Logosul întrupat ci cosmosul întreg îşi face 
vădită concentrarea de sensuri în Persoana lui Hristos, sau a Logosului întrupat. Baza 
sau fundamentul creaţiei nu este o lege impersonală sau o substanţă, ci Persoana plină 
de toate sensurile. Totul culminează într-o persoană, în Persoana de la care vin toate, 
în Ea sunt ţinute toate, în Ea se vor arăta cuprinse şi luminate toate. 

Lumea a fost creată pentru om, iar acesta, pentru Hristos, în Care se realizează 
deplin: “Firea omului a fost constituită de la început pentru Omul cel nou (Hristos). | 


s-a dat minte şi dorinţă pentru Acela. Am luat rațiune pentru EI, ca să cunoaştem pe 


24 


Hristos, iar dorinţă, ca să alergăm spre El. Am primit memorie ca să-l purtăm pe EI, 
pentru că EI era şi arhetipul celor creaţi” (Nicolae Cabasila, Despre viața în Hristos, 
P.G., 150,680 A). 

Sfântul Irineu spunea: “Hristos cel istoric a fost prototipul pe care L-a avut 
Dumnezeu în minte, când a creat pe primul om. Hristos era omul deplin şi desăvârşit, 
care avea să se arate pe pământ, iar Făcătorul a văzut de mai înainte şi a creat pe 
Adam potrivit cu acest prototip viitor. Prin urmare Adam a fost creat după modelul 
Cuvântului, Care avea să asume în timp, ca Hristos, firea omenească şi să Se arate om 
desăvârşit pe pământ” (P. Nellas, „p. 69). 

În general, putem spune că deosebirea între pregătirea evreilor şi a păgânilor a 
constat în revelaţia supranaturală la evrei şi cea naturală la păgâni. Aşadar, întreaga 
omenire aştepta împăcarea omului şi a universului cu Dumnezeu, restaurarea naturii 
umane şi anihilarea păcatului strămoşesc. Sfântul Apostol Pavel spune că şi universul 
material “suspină şi are dureri până acum” (Romani 8,22). O astfel de lucrare de 
mântuire echivala desigur cu o nouă creare a lumii şi a omului. 

Condiţiile necesare mântuirii nu le putea îndeplini decât o Fiinţă atotputernică 
şi atotsfântă, deci divină, dar şi umană, pentru a împărtăşi oamenilor în chip intim şi 
deplin această mântuire: “Eu sunt Cel care şterge păcatele tale şi nu-şi mai aduce 
aminte de fărădelegile tale” (Isaia 43,25). Venirea Mântuitorului a fost profețită, cu 
amănunte, cu mult înainte, de mai multe persoane sfinte care au subliniat, fiecare, 
calitățile divine ale lui Mesia. 

Astfel de proorocii au fost: 

Despre timpul venirii: 

“Şaptezeci de săptămâni sunt hotărâte ... până ce fărădelegea va trece peste 
margini ... şi se va unge Sfântul Sfinților” (Daniel 9,24). 

Naşterea în Betleem: 

“Și tu, Betleeme, cu nimic nu eşti mai mic între miile lui luda, căci din tine va 


ieşi Stăpânitorul peste Israel, iar obârşia Lui este din zilele veşniciei” (Miheea 5,1). 

Naşterea din Fecioară: 

“Tată Fecioara va lua în pântece şi va naşte Fiu şi îi vor pune numele Emanuel” 
(Isaia 7,14). 

Intrarea în lerusalim: 

“Veseleşte-te, fiică a Ierusalimului, că iată Împăratul tău vine la tine, drept şi 
biruitor, smerit şi călare pe asin, pe mânzul asinei” (Zaharia 9,9). 

Jertfa lui Mesia: 

“A fost voia Domnului să-L zdrobească prin suferință. Şi fundcă şi-a dat viata 
ca jertfă pentru păcat, va vedea pe urmaşii Săi şi îşi va lungi viaţa” (Isaia 53,12). 

Fiul primeşte domnia veşnică: 

“Fiul Omului a înaintat până la Cel vechi de zile şi a fost dus în faţa Lui. Şii 
s-a dat lui stăpânirea, slava şi împărăţia iar stăpânirea lui este veşnică” (Daniel 7,14). 

Vinderea pe 30 de arginți: 

“Aruncă-l olarului preţul acela scump cu care Eu am fost prețuit de ei. Şi am 
luat cei 30 de arginţi şi i-am aruncat în vistieria templului” (Zaharia 11,13). 

Patimile: 

“EI a fost străpuns pentru păcatele noastre şi zdrobit pentru fărădelegile noastre. 
EI a fost pedepsit pentru mântuirea noastră şi prin rănile Lui noi toţi ne-am vindecat 
„... “ (Isaia 53, 1-12). 

Sfânta Scriptură subliniază cu tărie faptul că întruparea a avut loc “la plinirea 
vremii” (Galateni 4,4). Aceasta înseamnă că omenirea era pregătită pentru această 
venire. Întruparea a răspuns deci unor condiţii precise, care au fost următoarele: 

1. A avut loc după ce omenirea a trecut printr-o istorie îndelungată, a cunoscut 
gravitatea păcatului şi neputinţa salvării prin forțele proprii. 

2. Decăderea morală şi religioasă a fost suficientă, pentru ca acţiunea lui Mesia 
să combată răul din rădăcină. 

3. Vestirea lui Mesia a fost făcută tuturor popoarelor, încât mântuirea putea să 


devină bun al întregii omeniri. 

4. Omenirea a produs din sânul ei pe cea mai curată persoană, capabilă să nască 


pe Mesia, adică pe Maica Domnului. 

III. DEFINIREA DOGMATICĂ A PERSOANEI 
MÂNTUITORULUI 


Isus Hristos, fiind Fiul lui Dumnezeu care a luat şi trup de om, rămâne 
Dumnezeu adevărat şi om adevărat în veci. Fiecare fire este mărturisită biblic şi 
amândouă sunt unite veşnic, în chip “neamestecat şi neschimbat, neîmpărțit şi 
nedespărţit” aşa cum a formulat dumnezeieşte sfânta Biserică, prin Sinodul IV 
ecumenic. 

Firea dumnezeiască este atestată în mai multe profeţii mesianice: 

- Mesia este “născut din Dumnezeu” (Ps. 2,6) 

- Mesia este “Domn şi Dumnezeu” (Ps. 109) 

- Mântuitorul s-a numit pe Sine “Fiul lui Dumnezeu” şi “Fiul Domnului” 

(Matei 28,18) 

- Mântuitorul “lucrează ca şi Tatăl” (loan 5,17) 

- La botez, Mântuitorul este numit “Fiul cel iubit” (Marcu 1,11) 

- Sf. Pavel îl numeşte “Marele Dumnezeu” (Tit 2,12) 

- Apostolii îl numesc “Hristos, Fiul lui Dumnezeu Celui viu” (Matei 16,16). 

Firea umană este afirmată în următoarele locuri: Mesia este “sămânţa femeu” 
şi “odrasla lui David” (Facere 3,15; Isaia 11,1). 

Genealogiile de la Matei şi Luca ÎI arată urmaşul unor oameni istorici, reali. În 
acelaşi timp, trebuie să arătăm că firea umană a Mântuitorului are două însuşiri 
deosebite faţă de ceilalți oameni: 

a. naşterea supranaturală 

Zămislirea Mântuitorului s-a făcut printr-o lucrare divină (Luca 1,35) şi nu prin 
naştere omenească. Ea nu a atins sau schimbat fecioria Maicii Domnului. 


b. Deşi om deplin, lisus Hristos este fără nici un păcat 

Impecabilitatea Lui este nu numai o lipsă de păcat ci o impecabilitate absolută, 
adică imposibilitatea de a voi, de a păcătui sau de a primi ispita. 
Argument biblic: 


“Cine dintre voi poate să mă vădească de păcat?” (loan 8,46). 


Unirea ipostatică 

Firea omenească şi firea dumnezeiască a lui lisus Hristos sunt amândouă reale 
şi unice într-o singură persoană. Această unire se numeşte unire ipostatică, adică 
personală (“ipostas” — persoană). Numai prin această unire se arată că lisus Hristos 
este cu adevărat Mântuitor, pentru că fiind Dumnezeu are putere absolută iar fiind om 
poate reprezenta şi mântui întreaga omenire din interior, dinăuntrul ei. 

Unirea dintre firea divină şi firea omenească în lisus Hristos se numeşte unire 
ipostatică sau unire personală (Enosis hypostatik€). 

În baza acestei uniri, lisus Hristos este, din prima clipă a zămislirii Sale, 
Dumnezeu-om sau persoană divină în două firi. În temeiul ei, lisus Hristos este 
adevărat Mântuitor. Numai Dumnezeu fund, mântuirea realizată în EI are putere şi 
valoare absolută; şi numai fund om, a reprezentat omenirea, poate înfăţişa mântuirea 
ca operă a omenirii. 

Unirea ipostatică este modelul unirii omului cu Dumnezeu. 

Biserica a învăţat totdeauna dogma unirii ipostatice, dar îndeosebi a formulat-o 
în sinodul al III-lea ecumenic (431), condamnând nestorianismul, a precizat-o în 
sinodul al IV-lea ecumenic (451), împotriva monofizitismului şi în al VI-lea sinod 
ecumenic (680) împotriva monotelismului. Definiţia dogmatică a sinodului al IV-lea 
ecumenic de la Calcedon spune: “Urmând Sfinţilor Părinţi, învăţăm în unanimitate să 
mărturisim pe unul şi acelaşi Hristos, Fiu, Domn, Unul născut, recunoscut în două firi, 
în chip neamestecat şi neschimbat, neîmpărțit şi nedespărțit, fără ca din cauza unirii să 
se desființeze deosebirea firilor ci fiecare din cele două firi păstrându-şi însuşirile ei şi 


unindu-se într-o persoană şi într-un ipostas, nu în două persoane împărțit şi despărțit, 

ci pe unul şi acelaşi Fiu, Unul născut, Dumnezeu Cuvântul, Domnul lisus Hristos”. 
Sinodul al VI-lea ecumenic completează această definiție împotriva monoteliţilor: 
“Învăţăm a mărturisi în unul şi acelaşi Hristos două firi şi două activităţi naturale, în 
chip nedespărțit şi neîmpărțit, neschimbat şi neamestecat;, de asemenea, două voințe 
naturale, nu contrare, ci voința omenească urmând iar nu opunându-se sau luptându-se 
ci mai degrabă supunându-se voinţei Lui dumnezeieşti şi atotputernice”. 

Firea dumnezeiască şi cea omenească s-au unit în persoana Cuvântului prin 
“inhabitare reciprocă”, prin întrepătrundere, numită de Sfântul loan Damaschin 
perihoreză, care exprimă şi dualitatea firilor şi unitatea persoanei. Firea omenească, 
luată de Cuvântul lui Dumnezeu, nu subzistă în sine în lisus Hristos, nu constituie o 
persoană deosebită pe persoana Cuvântului, ci este numai împropriată de Acesta. 
Cuvântul lui Dumnezeu a luat întreaga natură umană, adică cu toate notele ei ființiale, 
dar nu întreagă în sensul că ar fi cuprins în Sine toate ipostasele omeneşti. Firea 
omenească, al cărei principiu personal sau ipostatic s-a făcut Cuvântul, nu exista de 
sine înainte de a fi luată, şi nici după aceea nu constituie ea însăşi o persoană. 

Împotriva nestorianismului precizăm că cele două naturi sunt unite în persoana 
lui lisus Hristos în chip neîmpărțit (adiairetos, indivise) şi nedespărţit (ahăristos, 
inseparabiliter): adică, deşi păstrate în perfecta lor integritate, nu subzistă separat în 
Hristos ci în unitatea persoanei Lui, iar odată unite în momentul întrupării, rămân 
nedespărţite pentru veşnicie. 

Împotriva  monofizitismului stau termenii “neamestecat”  (asinchritos, 
inconfuse) şi “neschimbat” (atr&ptos, immutabiliter), care exclud în acelaşi timp şi 
monotelismul. Deci, “nici Dumnezeu nu s-a transformat în fire omenească, nici firea 
omenească în Dumnezeire, ci fiecare din aceste naturi a rămas deplin într-o unică 
Persoană, cu toate însuşirile Sale”. Tot aşa, cele două firi nu s-au amestecat şi 
schimbat, în sensul că din unire ar fi rezultat o fire nouă, ca o a treia fire. 

Amestecarea celor două firi este imposibilă, dată fiind distanţa dintre ele: cea 


dintâi imuabilă şi nemărginită, a doua schimbătoare şi mărginită. Opera de mântuire 

nu se putea îndeplini fără păstrarea integrităţii naturilor. Realitatea unirii ipostatice 
este mărturisită de Sfânta Scriptură în locurile în care se vorbeşte despre Întrupare 
(loan 1,14; Filip. 11,5; Gal. IV,4; Rom. 1,3; [X,5), în care lisus Hristos este arătat ca 
Dumnezeu adevărat şi om adevărat, cu însuşirile dumnezeieşti şi omenești totodată 
(loan X,30; XIV,28; Mat. XXVI,63; VIII,20; loan X,15; Mc. XIII,32; loan II,19; 
III,13; VI,32; Mat. XVI,13,17, etc.), în locurile în care omului lisus Hristos 1 se 
atribuie însuşiri dumnezeieşti, iar Dumnezeului lisus Hristos însuşiri omeneşti (Lc. 
1,31; Gal.IV,4; 1 Cor. 11,8; Fapte XX,28; III,15; Rom. VIII,32; Le. V,24; XXI,27, 
etc.). 

Mărturisirile de credință nu spun că lisus Hristos ca persoană S-a constituit 
de-abia prin naşterea din Fecioara Maria, prin întâlnirea firii dumnezeieşti, care 
înainte de aceea n-ar fi fost persoană, cu firea omenească. Acest lucru l-a exprimat şi 
detaliat explicit Leonţiu de Bizanţ, teolog din timpul lui Justinian cel Mare. Pentru 


exprimarea faptului că lisus Hristos e acelaşi ca persoană cu Fiul lui Dumnezeu 


dinainte de întrupare, Leonţiu de Bizanţ s-a folosit de termenul “enipostaziere”. 
Ipostasul Cuvântului dumnezeiesc nu S-a unit cu un alt ipostas omenesc, ci Şi-a 
format prin întrupare o fire omenească, asumată şi încadrată în Ipostasul Său cel 
veşnic, iar prin aceasta S-a făcut şi Ipostasul firii omeneşti. 


In lisus Hristos, natura umană a primit existenţa concretă nu ca un centru 
propriu, ci într-un centru preexistent, în unitatea Ipostasului divin al Logosului. 


De o subzistență autonomă a naturii omeneşti în cadrul unităţii superioare şi 
mai largi în care a luat existenţă, nu poate fi vorba. În acest caz s-ar afirma ca un 
ipostas deosebit. De o ţinere a ei în stare de pur obiect iarăşi nu poate fi vorba, căci 
natura umană nu poate exista real ca atare, adică nu există neipostaziată şi deci 
nepersonalizată, sau nesubiectivată, lhpsită de caracterul de subiect. Pe lângă aceea, 
lisus Hristos n-ar fi, în acest caz, şi “om deplin”. 

Aşa cum firea dumnezeiască nu poate exista în concret decât în persoane 


deosebite, aşa şi firea omenească asumată de lpostasul Cuvântului primeşte 

caracterele personale deosebite de ale celorlalte persoane umane, formând în acelaşi 
timp o persoană unică cu Cuvântul. 

Deosebirea lui lisus ca om, de ceilalți oameni, stă în faptul că EI ca om nu este 
un centru autonom de acte şi reacţii; ci centrul omenesc al acestora este în acelaşi 
timp şi centrul dumnezeiesc al lor şi al actelor Sale dumnezeieşti. Toată natura 
omenească a Sa s-a centrat prin aceasta nu în afară de Dumnezeu, ci în Dumnezeu- 
Cuvântul. 

Între oameni e un om care nu mai e centrat în el însuşi, ci în Dumnezeu, e 
identic ca persoană cu Dumnezeu. În mijlocul creaţiei s-a plasat pentru eternitate un 
centru personal omenesc, care e în acelaşi timp dumnezeiesc. 

Din considerarea dogmei unirii ipostatice concluzionăm că: 

a. Deşi, în lisus Hristos, întreaga fire dumnezeiască s-a unit ipostatic cu firea 
omenească, totuşi nu s-a întrupat întreaga Sfântă Treime, ci numai Cuvântul, Fiul lui 
Dumnezeu. Persoanele Sfintei Treimi sunt deosebite şi nu se confundă, aşa că, 
întrupându-se Fiul, nu s-a întrupat împreună cu Tatăl şi Duhul Sfânt. Numai 
Dumnezeu-Cuvântul s-a făcut om, iar celelalte Persoane treimice au participat la 
întrupare prin înţelegere şi bunăvoire. 

b. Prin întrupare nu s-a produs nici o schimbare în Sfânta Treime şi ea nu 
contrazice neschimbabilitatea lui Dumnezeu. Firea dumnezeiască a Cuvântului nu se 
schimbă prin unirea ei cu firea omenească. Fiul, făcându-se om, n-a luat firea 
omenească cu o persoană proprie a ei, ci şi-a împropriat-o în unitatea persoanei Sale, 
devenindu-i EI însuşi subiect. Acelaşi lisus Hristos este Fiul propriu al lui Dumnezeu 
şi Fiu al omului, neexistând în lisus Hristos o altă persoană, deosebită de aceea a 


Cuvântului. Unirea ipostatică este definitivă, indisolubilă, eternă. 

IV. CONSECINȚELE DOGMATICE ALE UNIRII IPOSTATICE 


Din unirea celor două naturi în persoana lui lisus Hristos decurg unele 
consecinţe dogmatice: 

1. Comunicarea însuşirilor (antidosis idiomatân, communicatio idiomatum), 
în virtutea căreia, dată fiind unitatea persoanei în lisus Hristos, firii dumnezeieşti i se 
atribuie însuşiri omeneşti iar firii omeneşti însuşiri dumnezeieşti. Însuşirile unei firi se 
comunică celeilalte prin intermediul persoanei, dar fără ca o fire să se schimbe în 
cealaltă. Sfânta Scriptură spune despre lisus Hristos-Dumnezeu că a câştigat Biserica 
cu propriul Său sânge (Fapte XX,28), că a pătimit (Evrei V,8), sau despre lisus 
Hristos — omul că este venit din cer (1 Cor. XV,47), „Cel ce s-a coborât din cer, Fiul 
omului care este în cer” (loan III,18), că este Domn al Sâmbetei (Mat. XI1,8), că iartă 
păcatele (Lc. V,24), că va judeca pe vii şi pe morţi (Mat. XXV,31). 

Sfântul loan Damaschin zice: „Când este vorba de ipostas, fie că-L numim 
după cele două firi, fie că-L numim după una din părţi, îi atribuim însuşirile celor 
două firi. Acesta este modul comunicării însuşirilor, anume că fiecare dă celeilalte 
propriile ei însuşiri, în virtutea identităţii ipostasului şi întrepătrunderii reciproce”. 

După Hristu Andruţos, baza şi criteriul oricărei comunicări a însuşirilor o 
formează propoziția „Dumnezeu este omul şi omul este Dumnezeu”, nu însă 
„Dumnezeirea este omenire sau om, ori omenirea este Dumnezeire sau Dumnezeu”. 
Aceasta înseamnă că nu se petrece o comunicare directă de la firea dumnezeiască la 
firea omenească ci numai întrucât sunt în aceeaşi persoană. Comunicarea însuşirilor 
are loc numai când firile sunt considerate în unirea lor ipostatică, deci în concretul 
personal căruia aparţin, iar nu în abstract, nu considerate de sine şi aparte. Căci nu din 
cauza lor, privite în sine, ci din cauza identității persoanei însuşirile unei firi se 


atribuie celeilalte. Cuvântul îşi împropriază cele omeneşti şi împărtăşeşte trupului cele 

ale Lui proprii: lucrările lui lisus Hristos sunt dumnezeieşti şi omeneşti în acelaşi 
timp. 

Concepţia luterană despre omniprezenţa trupului Mântuitorului, inventată ca 
suport pentru teoria impanaţiei euharistice, este o alterare a înţelesului comunicării 
însuşirilor, reamintind monofizitismul şi dochetismul: monofizitismul, pentru că 
atotprezenţa şi nemărginirea fiind incomparabile cu firea umană, aceasta nu le poate 
avea sau primi fără să se schimbe. A spune că firea omenească este omniprezentă 
înseamnă a o anula sau desfiinţa ca fire omenească sau a o considera ca absorbită de 
cea dumnezeiască. lar dochetismul, pentru că trupul Lui nu mai € fizic, real, ci 
aparent. 

În cazul nemărginirii şi necircumserierii trupului Mântuitorului, toate 
evenimentele din viaţa Sa n-ar mai putea fi privite ca evenimente reale şi determinate 
ci numai aparente. 

Întrucât Hristos, Dumnezeu este ipostasul ambelor firi, şi întrucât în acest unic 
Ipostas subzistă şi sunt activate însuşirile ambelor firi, prin acest Ipostas se stabileşte 
o comunicare reală între însuşirile şi lucrările acestor două firi. Datorită Ipostasului 
comun se menţine aşadar atât nemodificarea esenţială a celor două firi, cât şi 
comunicarea lor reală, prin care se evită separarea lor. Dacă nu s-ar face această 
comunicare, Ipostasul S-ar manifesta când ca pur dumnezeiesc, când ca pur omenesc. 

Sfântul Maxim Mărturisitorul redă astfel comunicarea însuşirilor celor două 
firi: „Nici o fire din cele cărora le era ipostas nu era activată în chip nedespărțit de 
cealaltă. Prin fiecare făcea evidentă pe cealaltă. Fiind cu adevărat şi una şi alta, ca 
Dumnezeu mişca umanitatea, iar ca om descoperea dumnezeirea proprie. Pătimea 
dumnezeieşte, ca să zic aşa, căci suferea de bună-voie, deoarece nu era un om simplu, 
ŞI săvârşea minuni omeneşte, căci le săvârşea prin trup, deoarece nu era Dumnezeu 
dezvăluit. Încât patimile sunt minunate şi noi, prin puterea dumnezeiască a naturii 
Celui ce pătimea, iar minunile sunt pătimite, fund împlinite prin puterea pătimitoare a 


trupului Celui ce le săvârşea” (P.G. 91, 105 B). 

În Hristos însuşirile celor două firi se menţin până la un grad, încât cele 
omeneşti pot fi cunoscute ca omeneşti. Dar totdeauna ele se îmbibă de însuşirile 
celeilalte firi. Aceasta înseamnă o îndumnezeire a firii omeneşti până la un anumit 
grad încă în existența pământească. Îndumnezeirea ei va fi deplină după Înviere. Dar 
şi atunci, prin cugetare se va recunoaşte ce e îndumnezeit şi ce îndumnezeieşte, adică 
firea omenească în deosebirea ei de cea dumnezeiască, deşi în realitate nu se poate 
despărți şi nici chiar distinge una de alta. 

În alt loc, Sfântul Maxim afirmă pe de o parte păstrarea însuşirilor şi lucrărilor 
fiecărei firi, dar pe de altă parte, activarea lor prin participare sau comunicare 
reciprocă: „Căci deşi privind deosebirea părților Lui, atribuim după cuviinţă cele 
dumnezeieşti dumnezeirii şi cele omeneşti din El omenităţii, totuşi din cauza unirii, 
cele proprii fiecărei firi le ataşăm prin comunicare reciprocă celeilalte. De aceea, 
numim pe Dumnezeu pătimitor împotriva păcatului (nu de pe urma păcatului, n.n.) şi 
trup «asumat şi devenit ceea ce e şi cel ce L-a uns» şi îndrăznesc a spune, după 
dumnezeiescul Grigorie (Cuv. 42), «împreună-Dumnezeu»; pentru că nu lucra nici 
cele dumnezeieşti numai ca Dumnezeu, căci le lucra prin trup însuflețit mintal şi unit 
cu El după ipostas, şi nu prin dumnezeirea dezvăluită, ca mai înainte; nici cele 
omeneşti numai ca om, fiindcă prin stăpânire era infinit în putere, nu supus 
necesităţii” (op.cit, col. 120 A). 

În definiţia Sinodului V ecumenic se spune: „Şi precum preasfântul şi 
neprihănitul Lui trup, însuflețit şi îndumnezeit fiind, nu a fost desfiinţat, ci a rămas în 
definiția şi în rațiunea Lui, aşa şi voinţa Lui omenească îndumnezeită nu a fost 
desființată, ci mai degrabă s-a păstrat, cum zice Grigorie Teologul, căci fiecare chip 
lucrează cu participarea celuilalt (în comunicare şi în comuniune cu el)”. 

2. Îndumnezeirea firii omeneşti în lisus Hristos. 

Îndumnezeirea înseamnă ridicarea firii umane la cel mai înalt grad de 
desăvârşire posibilă pentru ea, dar fără să-şi piardă calitățile proprii. Dogma aceasta 


este cuprinsă în definiția dogmatică a Sinodului al VI-lea ecumenic: „Precum prea 


35 


sfântul şi neprihănitul trup (sarx) al lui lisus Hristos, fiind îndumnezeit (theGtheisa), 
nu s-a nimicit ci a rămas în starea lui cea omenească, tot astfel aceasta fiind 
îndumnezeită nu s-a nimicit ci a rămas întreagă”. Trebuie să se ştie că nu spunem că 
trupul Domnului s-a îndumnezeit, că s-a făcut asemenea lui Dumnezeu în virtutea 
unei modificări sau schimbări a firii, ci, după cum spune Sfântul Grigorie Teologul, 
dintre firi una a îndumnezeit, alta a fost îndumnezeită. „lar eu, zice Sfântul loan 
Damaschin, îndrăznesc să spun că a fost făcută asemenea lui Dumnezeu”. 
Îndumnezeirea înseamnă maxima ridicare şi perfecţionare a acestei firi, dar în limitele 
ei, şi nu lărgire la dimensiuni divine sau schimbare de natură. Ea primeşte daruri care 
o înalță, daruri care se referă îndeosebi la cunoştinţa şi la voinţa naturii omeneşti. 

3. Lipsa de păcat în lisus Hristos 

Un progres moral în lisus Hristos este de neconceput, din cauza unirii naturilor 
în persoana Logosului. Opinia lui Teodor de Mopsuestia că Hristos s-a perfecționat 
moral, a fost condamnată de Sinodul al V-lea ecumenic (can. 12). Voința omenească 
este dumnezeieşte călăuzită, îmbogăţită cu harul, încât devine absolut inaccesibilă 
păcatului. Sfântul loan Damaschin zice: „Nu spunem că activitatea firească a ei a fost 
modificată, ci că s-a unit cu voinţa Lui dumnezeiască şi atotputernică şi a devenit 
voința Dumnezeului înomenit ... Voința omenească urma şi se supunea voinţei Lui; 
nu se mişca prin propria ei opinie, ci voia pe acelea pe care le voia voinţa Lui 
dumnezeiască”. 

Sfânta Scriptură mărturiseşte lipsa de păcat numindu-l „sfânt” încă înainte de a 
se naşte (Lc. 1,35); tot aşa şi lipsa oricărui păcat personal (loan VIII,46; XIV,30; 1 
Ioan III,5; | Petru 11,12; Is. LIII,9; Evrei IV,15). Sfinții Părinţi mărturisesc această 
lipsă, bazând-o pe conceperea supranaturală din Duhul Sfânt şi pe unirea ipostatică. 

Lipsa de păcat nu este numai o nepăcătoşenie de fapt sau relativă - adică putând 
păcătui dar nevoind să păcătuiască - ci nepăcătoşenie perfectă sau absolută, neputând 
păcătui, neputând voi răul. Aceasta decurge din unirea ipostatică. Dumnezeirea lui 


lisus Hristos implică impecabilitatea Lui absolută. 

Păcatul este iubire de sine, opoziţie față de Dumnezeu. În Hristos însă, natura 
umană nefiind conturată într-o persoană aparte ci primită în persoana Cuvântului, 
iubirea faţă de sine este identică cu iubirea faţă de Dumnezeu. 

Lipsa păcatului este implicată şi în misiunea de Mântuitor. Fără absoluta lipsă 
de păcat, înfăptuirea mântuirii n-ar fi fost posibilă. 

lisus Hristos, luând natura omenească reală şi deplină, a luat-o totuşi cu 
slăbiciunile şi efectele ei fireşti; nu cele reproşabile sau păcătoase, ci cele ireproşabile. 
Pe acestea şi le-a însuşit organic, fiinţial, deodată cu firea umană. A acceptat de bună 
voie suferinţa, n-a anulat patima ireproşabilă. Ispitele cărora a fost supus lisus au fost 
suferinţe reale, pătimite sub greutatea slăbiciunilor umane, dar însoțite de încordarea 
de voinţă a Mântuitorului. lisus nu putea păcătui, pentru că voinţa Lui umană, deşi 
încordată în luptă reală, rămânea subordonată voinţei lui Dumnezeu şi nu se putea lăsa 
să fie covârşită de suferinţă. Patimile Mântuitorului sunt purtate totdeauna biruitor. 

Rostul asumării de către lisus Hristos a pătimirilor curate stă în aceea ca, luând 
natura umană încărcată cu aceste patimi, s-o întărească prin biruinţa asupra lor, s-o 
înalțe şi s-o spiritualizeze dinăuntrul ei însăşi. În patima lui lisus, ispita şi păcatul au 
devenit pentru întâia oară neputincioase față de natura omenească. 

Păcatul e o închidere a omului faţă de Dumnezeu, o voinţă de a nu mai ţine 
seama de EI, de a uita de EI; e o duşmănie faţă de EI. Dar păcatul e o închidere şi către 
semeni. 

Umanitatea lui Hristos participă la comuniunea desăvârşită a Fiului cu Tatăl şi 
cu Duhul. Ea nu poate manifesta o „duşmănie” faţă de Dumnezeu, căci Ipostasul ei e 
Fiul lui Dumnezeu însuşi. Dar nu se poate închide nici semenilor, pentru că Ipostasul 
divin în care subzistă real nu are nici „duşmănie” faţă de oameni, nici o voinţă de a se 
afirma împotriva lor, nici o teamă de strâmtorare din partea lor. 

Sfântul Maxim Mărturisitorul a arătat că slăbirea firii prin păcat a adus cu ea 
afectele care se activează aproape totdeauna asociate cu păcatul. Se pare că în 


oarecare grad aceste afecte au existat şi în starea primordială, dar ele în loc de a fi 

depăşite prin intensificarea lucrării Duhului în natura umană s-au dezvoltat prin 
slăbirea lucrării Duhului şi a naturii umane. Pe de altă parte, voinţa naturii umane care 
se activează prin ipostasul propriu la omul obişnuit, ia în acesta forma unor decizii 
alese de liberul arbitru. Iar în acest liber arbitru e dată posibilitatea activării păcătoase 
a afectelor, sau a nerezistenţei la pornirea lor de a se activa în forma păcătoasă. 
Sfântul Maxim socoteşte că în Hristos n-a existat un liber arbitru uman, pentru că nu 
a existat un subiect uman care să decidă în mod deosebit de Dumnezeu, Ci numai 
voinţa naturală a firii care trecea în hotărâri concrete prin Ipostasul Cuvântului 
întrupat, şi care nu avea un liber arbitru ce ar fi putut alege păcatul. lar Ipostasul 
Cuvântului activa totdeauna voinţa conform cu firea, ceea ce era conform şi cu voia 
Sa divină. 

E necesar însă să precizăm că firea omenească asumată de Dumnezeu-Cuvântul 
era slăbită în urma păcatului strămoşesc şi deci suferind de afectele ireproşabile: 
voinţa ei naturală stătea sub presiunea foametei, a setei, a fricii de moarte, ca a 
noastră. De aceea, voinţa Lui omenească trebuia să lupte contra acestor afecte, ca să 
rămână conformă voii dumnezeieşti. Desigur Dumnezeu o întărea cu puterea din firea 
Lui dumnezeiască, dar nu voia să o copleşească în aşa fel încât voia omenească să nu 
mai trebuiască să lupte. Firea dumnezeiască întărea voia omenească pentru ca să vrea, 
nu întărea firea omenească în sensul de a o face nesimţitoare la afecte, sau nu le 
micşora pe acestea în mod direct. Cel care nu vrea, nu mai e om; sau nu mai e un om 
tare. Nu mai e un partener demn al lui Dumnezeu, ci un obiect în mâna Lui. 

Deci dacă afectele şi moartea şi-au schimbat în mod efectiv rostul, şi l-au 
schimbat numai în Hristos şi prin Hristos, Care n-a mai avut păcatul legat de ele. 

Dar fără suportarea lor, ele nu pot fi depăşite. Căci numai prin suportarea lor, 
fără a le lăsa să rodească păcatul, ele şi-au pierdut puterea. Într-un trup care n-ar avea 
trebuinţe, sau care n-ar avea nici o sensibilitate la durere, nu s-ar încorda voinţa ca să 


le suporte fără păcat şi nu s-ar goli prin voinţă de puterea lor. 

Aceste afecte, sau pătimiri, împreună cu coruptibilitatea şi cu moartea de pe 
urma păcatului, sunt blestemul cu care S-a identificat Hristos, luându-l asupra Sa, ca 
să ne răscumpere din blestemul legii (Gal. 2,13). 

Prin acestea, El a cunoscut în propriul Său trup urmările păcatului; dar în 
acelaşi timp, desfăcând legătura dintre ele şi păcat, a golit atât puterea lor cât şi a 
păcatului, căci acestea se alimentează în mod reciproc. Puterea păcatului a desfiinţat-o 
însă şi în semenii Săi şi prin aceasta a micşorat şi puterea afectelor în ei. Dar nu din 
afară, ci făcând să iradieze puterea pentru aceasta din lăuntrul Său, întrucât a 
desființat în Sine legătura dintre afecte şi păcat. 

Sfântul Maxim Mărturisitorul spune că în agonia din Ghetsimani, lisus Şi-a 
lăsat firea omenească „privată de lucrarea Lui, ca să-i arate slăbiciunea şi să-i 
adeverească realitatea. Altădată, o acoperă, ca să afli că nu era om simplu” (Opuscula 
theol. et polemica, P.G. 91, col. 164). Dar nici atunci n-a fost firea omenească cu totul 
lipsită de o putere a Cuvântului, ca ipostas al ei. Căci ea nu s-ar fi gândit niciodată să 
se opună lui Dumnezeu, Care voia ca ea să accepte moartea spre a o birui. Sfântul 
Maxim vrea să spună că Cuvântul i-a dat numai atâta tărie, câtă îi lăsa ei latitudinea să 
lupte pentru a se menţine în acord cu voia lui Dumnezeu. 

E de menţionat că coruptibilitatea trupului Domnului n-a trecut niciodată în act, 
fiind oprită de Duhul Sfânt. Leonţiu de Bizanţ spune: „Faptul că a murit e al nostru şi 
leac al mortalităţii noastre. Faptul că nu s-a corupt s-a datorat puterii Cuvântului, care 
a împiedicat experienţa ei, neîngăduind trupului să se corupă” (Contra Nestor et. 
Eutych, P.G. 86, 1, col. 1348). 

4. Din unirea ipostatică rezultă că se cuvine o singură închinare lui lisus 
Hristos, atât după Divinitate cât şi după omenitatea Sa. Deşi natura omenească 
rămâne natură omenească, totuşi, primită în unitatea ipostasului divin devine proprie 
Cuvântului. Nu-i cu putinţă să se aducă dumnezeirii Lui o închinare, (adorare), iar 
omenităţii Lui altă închinare, (venerare). Hristos fiind unul, tot ce se cuvine Lui ca 


persoană 1 se cuvine în întregimea persoanei Sale, deci ambelor Sale naturi. 

Sfânta Scriptură arată că Fiului întrupat 1 se cuvine aceeaşi cinstire ca Tatălui: 
„Toţi să cinstească pe Fiul precum cinstesc pe Tatăl. Cine nu cinsteşte pe Fiul nu 
cinsteşte nici pe Tatăl care L-a trimis” (loan V, 22-23). Tot aşa, la Apocalipsă V, 1l- 
13; Mat. XXVIII,17; Fapte VII,13-14; Evrei 1,6; 1 Cor. XV,27; Efes. 11,6. Chiril al 
Alexandriei, în a 8-a anatematismă, condamnă pe cei ce nu aduc o singură închinare, 
(adorare) dumnezeiască, lui Dumnezeu Cuvântul întrupat. În Sinodul al V-lea 
ecumenic, can. 9 şi în al VII-lea ecumenic, can. 5, se zice: „Noi nu adorăm trupul 
despărțindu-l de Cuvântul, nici voind să adorăm Cuvântul, nu-L despărțim de trup ci 
fiindcă ştim că Cuvântul s-a făcut trup, îl recunoaştem pe Acesta însuşi, chiar în trup 
fiind, Dumnezeu. Cine este, deci, aşa de fără de minte, ca să zică Domnului: ieşi din 
trupul Tău, ca să Te ador?”. lar Sfântul loan Gură de Aur zice: „Cu adevărat lucru 
mare şi minunat este că trupul nostru şade în cer şi primeşte închinare de la îngeri, 
arhangheli, serafimi şi heruvimi”. De asemenea, Sfântul loan Damaschin zice: „Unul 
este Hristos, Dumnezeu desăvârşit, Căruia împreună cu Tatăl şi cu Duhul ne închinăm 
printr-o singură închinăciune împreună cu prea curatul Lui trup, deoarece nu susţinem 
că trupului Lui nu i se cuvine închinare. Trupul este adorat în singurul ipostas al 
Cuvântului, care s-a făcut ipostasul trupului. Prin aceasta nu ne închinăm făpturii, căci 
nu ne închinăm trupului Lui ca unui simplu trup, ci ca unuia unit cu Dumnezeirea”. 

Lui Hristos I se cuvine o singură închinare, ca lui Dumnezeu, pentru că 
închinarea se adresează Persoanei, iar Persoana lui Hristos e una: Fiul lui Dumnezeu 
cel întrupat. Închinarea e parte dintr-un dialog, iar dialog nu e decât între persoană şi 
persoană. Dialog nu poate avea loc între persoană şi natură, fie ea chiar natura unei 
persoane şi chiar a Persoanei lui lisus Hristos. Dacă I-am da lui Hristos două feluri de 
închinări, L-am împărți în două persoane. 

Hristos nu e dublu ipostas, ci acelaşi ipostas are o calitate dublă: de Dumnezeu 
şi de om. Fiind acelaşi şi Dumnezeu adevărat şi om adevărat, Hristos însuşi ca om nu 
Se închină nici o clipă Sieşi, pentru că în acest caz S-ar dedubla ca ipostas. Chiar în 


stare de oboseală, de ignorare a celei de a doua veniri ale Sale, de rugăciune către 

Tatăl, de împlinitor al poruncilor pe care le dă şi altora, El are totodată conştiinţa că e 
Fiul lui Dumnezeu. În cea mai accentuată chenoză, EI Se ştie ca Dumnezeu în stare de 
coborâre. Aceasta înseamnă că prin faptul că S-a făcut om nu s-a introdus nici o 
ştirbire în egalitatea şi deoființimea Fiului cu Tatăl şi cu Duhul Sfânt. Deşi e şi om, 
lisus Hristos Îşi păstrează poziţia Lui cea din veci în Sfânta Treime. Deşi a devenit şi 
om, El rămâne în unitatea de funţă cea din veci cu Tatăl şi cu Duhul Sfânt şi are şi în 
această calitate slava pe care a avut-o înainte de a fi lumea (In. 17,5). E o slavă care se 
răsfrânge asupra tuturor oamenilor uniți cu Hristos (2 Tes. 3,14). El e Pantocratorul în 
trupul omenesc. În ochii Lui omeneşti, luminoşi „ca para focului”, (Apoc. 19,12), 
străluceşte infinitatea Tatălui şi a Duhului Sfânt. Şi tot prin ochiu Lui ni se arată 
iubirea Sa dumnezeiască nesfârşită. 

5. Din unirea ipostatică rezultă că Fecioara Maria este adevărată Născătoare 
de Dumnezeu. Omul lisus Hristos fiind unul născut al lui Dumnezeu, Fecioara Maria 
care l-a conceput şi născut este adevărată Născătoare de Dumnezeu. Sensul dogmei nu 
este că Fecioara Maria a născut firea divină, ci că ea a născut pe Dumnezeu-Omul. Ea 
a născut pe Domnul după umanitatea Sa, dar totuşi nu este Născătoare de om, căci 
umanitatea Domnului este unită ipostatic cu Dumnezeu-Cuvântul, care şi-a 
împropriat-o şi a îndumnezeit-o. Zămislirea şi naşterea aparțin Persoanei divine a 
Cuvântului; iar cea în care se zămisleşte şi care naşte este în mod necesar Născătoare 
a acestei persoane: „Fecioara n-a născut un om simplu ci pe Dumnezeu întrupat, care 
nici nu şi-a adus trupul din cer, nici nu l-a creat din nimic, nici n-a trecut numai prin 
Fecioara, ci l-a luat din Maica Lui, în chip minunat” (Sfântul loan Damaschin). 

Pe temeiul Sfintei Scripturi (Lc. I, 35,43; Rom. 1,3; XIX.5; Gal. IV4) şi al 
Sfintei Tradiţii, Biserica a învăţat totdeauna că Fecioara Maria este Născătoare de 
Dumnezeu. „Căci, zice Sfântul Chiril al Alexandriei, dacă Domnul nostru lisus 
Hristos este Dumnezeu, cum nu e Născătoare de Dumnezeu aceea care L-a născut, 
Sfânta Fecioară? Această credință a noastră ne-au predat-o dumnezeieştii ucenici, 


chiar dacă nu pomenesc cuvântul”. loan Damaschin spune că: „Dumnezeu s-a născut 

din ea, nu în sensul că Dumnezeirea Cuvântului a luat din ea începutul existenţei, ci în 
sensul că însuşi Cuvântul lui Dumnezeu, Cel născut înainte de veci, în afară de timp, 
din Tatăl, în zilele cele mai de pe urmă, pentru mântuirea noastră s-a născut din ea, 
fără să se schimbe. Sfânta Fecioară n-a născut un simplu om ci Dumnezeu adevărat; şi 
nu un Dumnezeu simplu ci un Dumnezeu întrupat. Cuvântul nu şi-a pogorât din cer 
trupul, care să fi trecut prin ea ca printr-un canal, ci a luat din ea un trup deofiunţă cu 
noi, pe care l-a ipostaziat în EI însuşi. Căci dacă şi-ar fi adus trupul din cer şi n-ar fi 
luat firea noastră, la ce mai foloseşte înomenirea? Înomenirea lui Dumnezeu Cuvântul 
pentru aceasta s-a făcut, ca însăşi firea care a păcătuit să învingă pe tiranul care a 
înşelat-o şi astfel să se elibereze de stricăciune ... Pentru aceea, pe bună dreptate şi cu 
adevărat numim Născătoare de Dumnezeu pe Sfânta Maria. Acest nume constituie 
toată taina întrupărir”. 

Niciodată nu se naşte o fire, ci un ipostas, care în ordinea omenească este o 
persoană, căci firea nu vine la subzistență reală decât ca persoană. Persoana care Se 
naşte din Fecioara Maria este identică cu Persoana Cuvântului dumnezeiesc, Care prin 
Întrupare Se face şi persoana firii omeneşti. 

Leonţiu de Bizanţ foloseşte un alt argument pentru unitatea Persoanei care Se 
naşte din Fecioara Maria: unicitatea Persoanei manifestată în toată multiplicitatea 
actelor Ei, în orice amănunt al manifestărilor Ei. „Corespunzător dominării părții 
dumnezeieşti şi urmând cu evlavie Sfintei Scripturi, numim Dumnezeu pe întregul 
Hristos, mai ales pentru că trăsătura cea mai proprie a lui Dumnezeu o observăm în EI 
întreg şi nu numai într-o parte. Aceasta este nepătimirea. Pe lângă toată fapta vrednică 
de Dumnezeu o cunoaştem în EI întreg” (Adversus Nestor, P.G., 86,1, col. 1705). El a 
insistat să Se numească Fiul Omului, pentru a arăta că, deşi e Dumnezeu, S-a făcut cu 
adevărat Fiul omului. Numai întrucât Însuşi Fiul lui Dumnezeu S-a făcut Fiul 
Fecioarei, S-a făcut EI Fiul omului şi Fratele oamenilor, şi prin aceasta 1-a făcut pe 


oameni fii ai lui Dumnezeu. Numai aşa Însuşi Fiul lui Dumnezeu S-a împărtăşit de 

pătimirile noastre şi de moartea noastră şi prin aceasta le-a biruit. Numai aşa a 
îndumnezeit firea omenească. 

Naşterea Fiului lui Dumnezeu din Fecioară a ţinut seama de neputinţa firii 
umane de a se mântui prin ea însăşi, de a sparge orizontul închis al umanului supus 
repetiţiei şi morţii, de a încadra pe toţi în şirul celor „„născuţi” din Dumnezeu. 

Din acest punct de vedere, naşterea lui Dumnezeu-Cuvântul ca om este o 
naştere unică, neavând nimic din naşterea celorlalți oameni. „Nici prima lui naştere 
«din Tatăl, nici a doua nu a avut ceva comun cu a altcuiva” (Leonţiu de Bizanţ, Adv. 
Nestorianus, lbr. IV, P.G., 86,1, col. 1669 B). Ea nu e o naştere din necesitatea firii, 
ci din bunăvoirea lui Dumnezeu (Idem, op.cit, col. 1709). 

Faptul acestei naşteri minunate nu e un fapt de natură, ci un fapt al copleşirii 
naturii de către Duhul dumnezeiesc, într-un mod cu mult mai deplin decât în naşterea 
celorlalți oameni. De aceea, în Evanghelii şi în Simbolurile de credinţă ale Bisericii 
primare se atribuie un rol decisiv Duhului Sfânt în zămislirea şi naşterea Fiului lui 
Dumnezeu ca om. Leonţiu de Bizanţ zice: „Trupul îşi ia funţa din Duhul Sfânt, prin 
lucrarea Lui creatoare, iar din Născătoarea de Dumnezeu a luat materia substanţei lui; 
iar Cuvântul S-a sălăşluit în templul creat de Duhul Sfânt de la prima lui configurare, 
neaşteptând desăvârşirea templului, ci de la primul început al negrăitei iconomii 
(întrupări), unindu-Se cu laboratorul firii, S-a îmbrăcat în zidirea Sa. Căci nu s-a 
format întâi trupul, ca să intre după aceca în el din afară, ci El însuşi îmbrăcându-Se în 
el, imprimă în Sine chipul nostru (Contra Nestor. et. Eutych, P.G., 86,1, col. 1343 A). 

Cine nu face totul pentru puritate, nu poate fi sfințit de Duhul şi copleşit de EI. 
Cine nu se dăruieşte integral lui Dumnezeu, într-o deplină eliberare de pasiuni, nu-L 
poate primi integral pe Dumnezeu ca persoană, pentru a-şi afla în El personalizarea 
deplină. Leonţiu de Bizanţ observă că şi mamele altor prooroci au fost sfinţite de 
Duhul şi prin aceasta şi proorocii ce se aflau în pântecele lor (Ieremia, loan 
Botezătorul, etc.). „Dar numai Născătoarea de Dumnezeu este în particular cea care a 


avut pe Duhul însuşi, umbrind-o şi sălăşluit în ca, şi L-a născut pe Cel conceput ca 

ipostas al trupului luat din ea. Căci nu a născut pe cineva sfinţit, ci pe Sfântul care, 
născându-Se din ea, a şi sfinţit-o”. Calitatea Mariei de Născătoare de Dumnezeu şi 
fecioria ei ţin una de alta. Dacă s-a petrecut cu ea minunea zămislirii nu se putea ca ea 
să nu rămână şi după aceea total dăruită lui Dumnezeu, adică fecioară. Cea care L-a 
ținut în braţe pe Fiul lui Dumnezeu ca om şi se împărtăşea de puritatea Lui, - 
eliberându-se de păcatul strămoşesc în momentul sălăşluirii Lui în ea - la zămislirea 


Lui ca om nu se putea să nu rămână fecioară. 

V. CHENOZA 


Întruparea constituie şi rămâne un mare mister al credinţei creştine. Acţiunea 
prin care persoana a doua a Sfintei Treimi a acceptat şi a putut să coboare până la 
nivelul condiţiei umane, să ia trup de om şi să se smerească până la suferinţă şi 
moarte, se numeşte chenoză. Numele acestei acțiuni vine din cuvântul grecesc 
„khenosis” = golre, adică golirea Fiului lui Dumnezeu de slava Lui; expresia se 
găseşte la Filipeni 2,7-9. 

Textul clasic este următorul: „Hristos, chipul lui Dumnezeu fiind, nu răpire a 
socotit a fi întocmai ca Dumnezeu, ci s-a golit pe Sine, chip de rob luând, făcându-se 
asemenea oamenilor ... Ascultător făcându-se până la moarte şi încă moarte pe 
cruce”. 

Prin urmare, chenoza cuprinde două aspecte: 

a. smerirea Fiului lui Dumnezeu până la condiția de om; 

b. felul în care şi-a împropriat firea umană. 

De la început, trebuie spus că actul chenozei este un paradox, pentru că 
smerirea, golirea reală a Fiului de slava Sa divină prin întrupare înseamnă tocmai 
reversul - aparent contrar - al puterii şi libertăţii Sale; pentru că numai prin această 
umilire şi restrângere a slavei Sale s-au putut oamenii împărtăşi, prin „sărăcirea” Lui, 
de bogăţia Lui. Prin chenoză, lisus Hristos, pe de-o parte asumă firea umană 
pătimitoare iar pe de altă parte dă trupului puterea să biruiască patimile şi moartea. 
„Chipul” divin din textul de la Filipeni nu înseamnă firea dumnezeiască ci înfăţişarea 
ei măreaţă sau slava ei; deci „golirea” sau chenoza nu înseamnă renunţarea Fiului la 


firea Sa divină ci numai o micşorare, o restrângere a modului de manifestare a slavei 


45 


Sale; în acelaşi timp, mai înseamnă posibilitatea persoanei divine de a deveni subiect 
şi al firii umane. 

Toţi Sfinţu Părinţi au interpretat chenoza în sensul unirii ipostatice cu toate 
proprietăţile neschimbate ale firilor. Astfel, Sf. Grigorie de Nazianz spune: „Ceea ce 
era a rămas, iar cea ce nu era a asumat” (A III-a Cuv. teologică 19, p. 67). Sfântul 
loan Gură de Aur zice şi el: „Auzind că s-a deşertat, să nu socoteşti vreo schimbare, 
prefacere sau nimicire a unei firi, ci rămânând ceea ce era, a luat ce nu era şi 
întrupându-se a rămas Dumnezeu”. 

Mai subtil exprimă chenoza Sf. Maxim Mărturisitorul astfel: „Însuşi Cuvântul, 
golindu-se, smerindu-se fără schimbare şi primind în sens propriu caracterul pătimitor 
pe care-l avem noi prin fire şi prin întrupare supunându-se cu adevărat simţirii 
naturale, s-a numit Dumnezeu văzut şi Dumnezeu de jos” (Ambigua, 3, p. 50). 

Concepţia Sf. Părinţi despre chenoză afirmă în principal următoarele: 

1. Chenoza a fost necesară, pentru că numai împropriindu-şi firea umană, 
Hristos poate să ne facă şi pe noi dumnezei după har. 

2. Chenoza şi îndumnezeirea firii umane sunt complementare, una o presupune 
pe cealaltă şi este reversul ei. 

3. Asumarea firii umane pătimitoare nu înseamnă că firea divină a devenit 
pătimitoare, ci numai că persoana divină a devenit subiect purtător şi al firii umane. 

4. Chenoza este expresia supremă a iubirii lui Dumnezeu faţă de oameni. 

5. Deşi toţi Sfinţu Părinţi afirmă o chenoză reală, totuşi nici unul nu vorbeşte de 
o chenoză radicală, în sensul de renunțare la vreuna din calitățile firii divine. 

Primul reprezentant al concepţiei chenotice în sensul protestant a fost I. Brenz, 
în sec. al I6-lea. El susţinea că omenitatea lui lisus Hristos se împărtăşeşte de 
însuşirile naturii dumnezeieşti, dar chenoza stă în faptul că natura omenească „nu 
revelează mărirea dumnezeiască pe care o are, ci face numai un uz ascuns de ea” 


(Bensow, Die Lehre von der Kenose, Leipzig, 1903, p. 19). 

Teologia protestantă a construit o seamă de teorii privind interpretarea 
chenozei. Unii teologi, ca Thomasius şi Gess afirmă o „golire de întrebuințare”, în 
sensul că Hristos îşi păstrează însuşirile divine dar nu le întrebuinţează complet şi 
continuu. Alţii, ca Lucas Osiander, formulează o „ascundere de întrebuințare”, în 
sensul că Hristos s-a folosit de însuşirile Sale divine numai pe ascuns. Aceste teorii 
protestante, deşi subtile şi ingenioase, sunt totuşi inacceptabile. Prima teorie duce la 
acceptarea unei schimbări reale a firii divine şi negarea unirii ipostatice; iar după a 
doua teorie, Hristos folosind numai pe ascuns însuşirile divine duce la impresia unui 
doketism (că ar fi avut numai aparent trup uman). 

Problema chenozei a făcut şcoală în protestantism. Astfel, teologii din Giessen 
şi Tubingen susțineau în comun o dobândire a însuşirilor dumnezeieşti de către natura 
omenească (X1091G) şi în starea pământească de umilinţă. 

Se deosebeau însă în ce priveşte părerea despre uzul făcut de ele. Cei din 
Giessen susțineau o deşertare de uz (y£vocig Xpnoewc). Natura omenească are 
însuşirile dumnezeieşti, dar a renunţat la activarea ei. Dar după natura dumnezeiască 
Logosul făcea uz de ele. Cei din Tiibingen recunoşteau un uz (Xpnoic) perpetuu de 
însuşirile dumnezeieşti în chip ascuns (Bensow 27). Teoriile chenotice propriu zise, 
acelea care vorbesc de o restrângere a naturii dumnezeieşti însăşi prin întrupare, încep 
din veacul 19, cu Gottfried Thomasius. După el, nu mai are Logosul două forme de 
viaţă fără întrupare, una cu natura dumnezeiască, neschimbată şi una cu natura 
omenească smerită, ci numai o formă de viaţă. Natura dumnezeiască a renunţat la 
unele însuşiri fie de tot, fie numai la uzul lor, pentru ca Logosul să se transpună total 
în formă de viaţă omenească. După G. Thomasius chenoza este o benevolă 
automărginire a Logosului, renunțând la actualizarea însuşirilor Sale. 

Teologii protestanți mai noi, ca Bernard Sartorius, Lange şi Ewald afirmă o 
chenoză radicală, adică o limitare a firii divine. Astfel, în starea de chenoză lisus 
Hristos ar fi doar un Dumnezeu virtual şi nici n-ar fi avut conştiinţa că este 


Dumnezeu. Evident că această teorie radicală nu mai merită nici un comentariu 

ortodox. Sf. Scriptură are suficiente texte care arată că lisus Hristos nu se manifesta ca 
un Dumnezeu ascuns ci ca Dumnezeu adevărat, care şi-a afirmat deschis şi repetat 
dumnezeirea, recunoscută de cei din Jur. 

O poziţie şi o formulare deosebită are, între protestanți, doctrina lui Bensow 
după care, Cel devenit om n-a renunţat la nici o însuşire dumnezeiască, ci numai la 
forma de activare (Bethătigungsform) a însuşirilor (p. 229): „Chenoza constă în aceea 
că forma eternă a activării însuşirilor e schimbată cu forma temporală, ceea ce 
implică, pentru posibilitatea dezvoltării, o coborâre la starea de potenţialitate” (p. 
282). 

Este de observat că aceste teorii chenotice protestante sunt, de fapt, forme 
moderne de monofizism, pentru că vorbesc de o schimbare reală, de o auto-limitare a 
firii divine. 

În teologia ortodoxă, numai Sergiu Bulgakov a fost ispitit să formuleze o teorie 
chenotică personală. În lucrarea „Cuvântul întrupat” („Du Verbe incarne”, Paris, 
1943) el vorbeşre de o chenoză reală a firii divine şi chiar ajunge să afirme că 
„doctrina chenotică protestantă a dat o viaţă nouă teologiei Apusului, pe când teologia 
Bizanțului a devenit moartă în acest punct”. Consecințele teoriei lui sunt cu totul 
neortodoxe, ca de exemplu aberația că lisus Hristos şi-a lepădat trupul omenesc la 
Înălţare. „Natura Cuvântului, zice Bulgakov, ca bază a existenţei ipostatice şi izvor al 
vieții, rămâne neschimbată şi nemicşorată şi în Hristos”. Micşorarea se referă nu la 
natură (usia), ci la norma de viaţă potrivit naturii dumnezeieşti (uopon, cum se spune 
în Filip. 2,5-11), la chipul dumnezeiesc, de care s-a dezbrăcat Hristos prin întrupare. 
De aici urmează că natura şi chipul - deşi se află într-o legătură reciprocă, ca baza şi 
consecinţa ei - totuşi pot fi despărțite între ele (p. 262). „Chipul” e slava, mărirea, de 
care Fiul s-a dezbrăcat, luând „chipul de rob”, norma de existenţă a făpturii, urmând 
ca după înviere să-ŞI recapete iarăşi slava ce-a avut-o mai înainte de-a fi lumea (Io. 


17,5). Slava este Sofia, adică natura dumnezeiască manifestată, descoperită Sie-şi. Ea 

este bucuria şi dragostea Persoanelor treimice între ele; de această bucurie şi fericire 
s-ar fi golit pe Sine Fiul. 

Prin întrupare, Fiul lui Dumnezeu a coborât Sofia necreată, viaţa Sa 
dumnezeiască, din starea ei de plenitudine integral manifestată din veci, în stadiul de 
devenire, de dezvoltare. A redus-o în clipa naşterii ca om, la momentul inițial al 
dezvoltării, la o stare pur potențială, la starea de Prunc, şi după viaţa Lui 
dumnezeiască nu numai după cea omenească. În sine viaţa şi fericirea dumnezeiască a 
Fiului continuă să existe, dar El ca subiect n-o mai gustă, pentru Sine ea a încetat: 
„Slava şi dumnezeirea în Sofia strălucesc dinainte de veci în cer pentru Sfânta Treime, 
totuşi al doilea ipostas, coborându-Se din cer, părăseşte această strălucire. El pentru 
Sine n-o mai are, ci primeşte înfăţişarea robului, în libera asceză a chenozei”. În acest 
înţeles „Pruncul tânăr — Dumnezeu dinainte de veac” încetează de-a mai avea pentru 
Sine dumnezeirea Sa: rămâne numai cu natura dumnezeirii, dar fără slava ei (p. 253). 

Micşorarea se referă însă şi la ipostasul Cuvântului. Şi lucrul acesta se poate 
înțelege de la sine. Dacă natura s-a micşorat, ipostasul - care reprezintă şi poartă 
natura - n-a putut rămânea în strălucirea lui deplină: „„Autoconştiinţa Lui se 
actualizează prin conştiinţa omenească” (p. 247); „Aici avem cea mai neînţeleasă şi 
mai zguduitoare automicşorare a ipostasului veşnic dumnezeiesc al Logosului, care se 
scufundă în vremelnicie şi succesiune, pentru ca — după ce s-a stins în subconştient, 
prin petrecerea în sângele Maicii — să se ridice din apele Letei la suprafaţă, în faza 
conştiinţei somnoroase a copilului, care va creşte” (Lc. 2,40), ajungând „la măsura 
creşterii depline a lui Hristos” (Ef. 4,13) (p. 260). 

De asemenea, lisus îşi vedea lăuntric, tot mai clar, eul Său dumnezeiesc. Dar nu 
printr-o conştiinţă paralelă cu cea omenească, ci tocmai prin aceasta. „Ipostasul 
omenesc al lui lisus, este şi ipostasul Logosului: aceasta e taina şi adâncul ce se 
descoperă în conştiinţa Lui omenească, treptat şi fără încetare, odată cu creşterea 
conştiinţei Lui omeneşti ca şi conştiinţă şi filiaţie divină. Dar această vedere a filiaţiei 


Sale divine, această conştiinţă de Dumnezeu, nu suprimă în Hristos conştiinţa Lui 

temporală şi omenească prin care ea luminează în timp, ca un soare lăuntric ce 
luminează geamul conştiinţei empirice”. 

Fără această automicşorare, fără chenoză, prăpastia dintre Dumnezeu şi om n-ar 
fi fost învinsă nici în lisus Hristos. Numai prin chenoză, dumnezeirea s-a putut cobori 
chiar în sânul umanităţii, ca s-o înnobileze nu din exterior, ca pe un obiect, ci 
dinăuntru. Fără chenoză, natura omenească n-ar fi putut suporta în intimitate natura 
dumnezeiască; ar fi ars, s-ar fi topit de prea marea putere a naturii dumnezeieşti. Cum 
ar mai fi putut persista ştiinţa mărginită omenească în acelaşi timp cu ştiinţa fără 
margini a lui Dumnezeu?; sau, neputințele omeneşti în acelaşi subiect cu 
atotputernicia Lui? „În lisus, dumnezeirea inspira persoana Lui divino-umană şi se 
manifesta în măsura în care natura omenească o putea primi şi încăpea, dar nu forțând 
asupra ei şi nu în afară de ea; şi în aceasta se arată chenoza neîntreruptă, actuală a 
dumnezeirii, care se măsoară pe Sine după cele omeneşti” (p. 265). 

Trebuie să observăm că Sf. Scriptură, deşi vorbeşte impresionant despre 
mărturiseşte şi dumnezeirea Lui, nu numai prin simplă afirmare, ca despre o realitate 
dincolo de orice constatare, ci şi prin certificarea manifestării multora din însuşirile ei. 
Dogma bisericească declară apoi că cele două firi sunt unite în Hristos „neschimbat”. 
Deşi de această dificultate caută să scape cei mai mulţi chenotici, prin afirmarea că nu 
firea dumnezeiască s-a schimbat prin întruparea Logosului, ci forma de activare a 
însuşirilor ei, totuşi sensul acestei neschimbări e precizat de Sinodul al VI-lea 
ecumenic prin adausul că şi „lucrarea” fiecărei firi a rămas neschimbată. 

Dar paralel cu aceste locuri şi cu toate cele care arată că lisus Hristos „a obosit, 
a însetat, a flămânzit, s-a tulburat cu sufletul până la moarte, vărsând sudori de 
sânge”, sunt acelea care arată că, deşi om deplin, ca toți oamenii, El avea şi 
manifestări care nu se pot explica din puterile omeneşti, iar aceste manifestări EI le 
declara ca producându-le de la Sine, nefiind simplu instrument al unei forțe superioare 


străine. 

Sinodul IV ecumenic de la Calcedon şi VI ecumenic din Constantinopol au 
formulat învăţătura nu numai că firile se păstrează cu „lucrarea” proprie în lisus 
Hristos, ci şi că sunt unite „nedespărțit”. De aici rezultă pe de o parte că Fiul, 
menţinând şi în starea de întrupare însuşirile dumnezeieşti şi activitatea lor, nu a lucrat 
prin ele separat. Nedespărțirea de care vorbeşte dogma se extinde şi la lucrările 
exercitate prin firi de către persoana cea unică a lor. Firile nu sunt entități statice, a 
căror nedespărţire să însemne doar o persistare a lor în alipire sau în întrepătrundere, 
ca două lucruri fizice; ele sunt posibilităţi în continuă lucrare. Deci orice lucrare pe 
care o săvârşeşte persoana Cuvântului întrupat întruneşte în ca o mişcare săvârşită 
prin firea dumnezeiască şi una prin firea omenească. 

După întrupare, Logosul nu mai are viață dumnezeiască separată de cea 
omenească. Aceasta ar fi nestorianism. Dar nici viaţă omenească separată de cea 
dumnezeiască; toate actele Lui sunt teandrice, divino-umane. 

O considerare deosebită trebuie făcută asupra cunoaşterii lui lisus Hristos şi a 
autoconştiinţei Lui, în care se află, ca într-un întreg, atât ceea ce poate să dea firea 
umană, cât şi ceea ce aduce firea dumnezeiască. Se pare că avem aici o chenoză în 
sensul unei revărsări treptate a cunoaşterii divine în vasul cunoaşterii omeneşti pe 
măsura creşterii acesteia. În ce priveşte autoconştiinţa Sa, din fragedă copilărie EI ştia 
limpede că este Fiul lui Dumnezeu „în a cărui casă este locul Său”. Pe măsură ce lisus 
Hristos creştea „cu înţelepciunea şi cu vârsta”, vasul conştiinţei Sale umane devenea 
tot mai capabil să prindă şi să transmită lumina cunoaşterii divine în care, în împletire 
cu cugetările Sale omeneşti, vedea tainele negrăite ale tuturor lucrurilor. 

Nu se observă la EI un progres sau o rectificare în ce grăieşte; totul este adevăr 
ultim, limpede şi certitudine absolută, din prima clipă a apariţiei Sale pe arena 
publică. Este viziune şi cunoaştere dumnezeiască, prinsă în formele cunoaşterii şi 
exprimării omeneşti. Formele acestea sunt deci cele care progresează cu vârsta, 
capacitatea naturii umane de-a prinde şi reda înţelepciunea divină. Aproape toţi 


Părinţii bisericeşti, afară de cei din şcoala antiohiană, resping ideea vreunei erori sau 

ignoranţe reale la lisus Hristos. Cu toate acestea, aproape toți admit un progres al 
cunoaşterii după natura omenească: „Mit Ausnahme der Antiochener gaben nur 
wenige Văter einen Irrtum oder ein wirkliches Nichtwissen in Christus zu”, spune Dr. 
Johann Lenz (Jesus Christus nach der Lehre des hl. Gregor von Nyssa, Trier, 1925, p. 
81). 

Dacă numai formele cunoaşterii omeneşti cresc dar o viziune divină persistă de 
la început, autoconştiința teandriei Sale o avea lisus într-o convingere sigură, dar 
neturnată în forme precise, de la început. Când lisus spune despre ceva că nu ştie, 
probabil că formele cunoaşterii Sale omeneşti nu au ajuns, sau n-a vrut EI să prindă 
omeneşte o cunoaştere divină şi adâncă pe care o are în fond. Chenoza cunoaşterii ar 
fi deci o suportare a slăbiciunii omeneşti, care se dezvoltă treptat. 

În teologia patristică, chenoza a fost înţeleasă totdeauna ca revers firesc al 
îndumnezeirii. Întruparea însăşi este chenoză, întrucât constă în împroprierea celor 
omeneşti de către Fiul lui Dumnezeu, în împletirea lucrării divine cu cea umană, în 
suportarea slăbiciunilor umane de către Fiul lui Dumnezeu, în coborârea şi 
conformarea la condiția umană. 

Astfel, Sf. Maxim Mărturisitorul afirmă că „Fiul lui Dumnezeu întrupat lucra 
cele înalte prin cele smerite, făcându-şi arătată puterea suprafirească prin trup, după 
fire pătimitor” şi „ca Dumnezeu mişca propria sa omenitate iar ca om manifesta 
propria Sa Dumnezeire ... pătimea dumnezeieşte, odată ce nu era simplu om şi 
săvârşea minuni omeneşte ... odată ce nu era Dumnezeu gol. Încât patimile Lui erau 
minunate ... iar minunile Lui erau pătimite” (Ambigua, 5d, p. 60-61; vezi şi Se, p. 63). 

Sf. Chiril al Alexandriei învaţă şi el că lisus Hristos „făcându-şi ale Sale cele ce 
erau proprii trupului, prin împropriere Cel desăvârşit se supune creşterii şi Cel 
neschimbat înaintării” (Anatematismele, Bucureşti, 1937, p. 41). 

Teologia ortodoxă a evitat teoriile chenotice, pentru că a înţeles pericolul 
acelora de a cădea în monofizism sau nestorianism. Pentru ea îndumnezeirea şi 


umanitatea lui Hristos rămân reale şi unite, pentru că ea „a afirmat pe de o parte 

imuabilitatea naturii divine în Hristos, iar de pe altă parte, diferit de hristologia 
occidentală care l-a întrevăzut pe Hristos ca om desăvârşit chiar din momentul 
zămislirii Sale, a pus în evidenţă procesul ontologic de desăvârşire a omenităţii Sale 
pe tot parcursul vieţii Sale pământeşti ... a fost posibil pentru hristologia răsăriteană 
să afirme două lucruri care par opuse şi contradictorii ... prin învăţătura ei despre 
energiile necreate, care depăşesc deismul culturii occidentale şi fac posibilă 
intervenția lui Dumnezeu în iconomie şi în istorie” (D. Popescu, Ortodoxie şi 
contemporaneitate, p. 44-45). 

Oamenii nu puteau suporta vederea dezvăluită totală, directă a lui Dumnezeu. 
Pentru neputinţa lor şi pentru a putea intra în comuniune cu ei, s-a supus El chenozei. 
Fiul lui Dumnezeu Şi-a învăluit atotputernicia manifestată către oameni în mijloacele 
suportabile ale formelor umane, cum se învăluie o lumină prea puternică într-un 
material care îi temperează intensitatea, deşi în sine e activată în deplinătatea ei. 

Recent, părintele Dumitru Stăniloae a remarcat că posibilitatea chenozei e dată 
deja în conformitatea omului cu Dumnezeu ca şi „chip şi asemănare” şi că, foarte 
simplu spus, „chenoza, în genere, constă în faptul că Fiul lui Dumnezeu a primit să 
fie subiect al modestelor însuşiri şi manifestări omeneşti” (lisus Hristos sau 
restaurarea omului, p. 129). EL a observat că, Întruparea fiind expresia iubirii, „în 
orice dragoste e o chenoză” şi a făcut şi o analogie a chenozei: unirea sufletului cu 
trupul într-o singură persoană. Observăm că această analogie fericită a părintelui 
Stăniloae este utilizabilă şi în alte mari probleme dogmatice, precum firea divină şi 
energiile divine, viaţa inter-trinitară şi unirea ipostatică, deşi recunoaştem că este 
delicată, riscantă şi improprie pentru înălțimile divine. 

Iubirea este prin sine smerenie - sau şi smerenie - fiind reducere a egoismului, 
admitere a existenţei altora la nivel egal cu propriul subiect şi căutare a dragostei lor. 
Cine răspunde însă iubirii cuiva nu mai vede aspectul de smerenie, de umilire. Dar 
când nu se răspunde, comportarea omului care umblă cu iubire după comuniunea 


altora, apare de tot umilitoare. 

Antinomia dintre chenoza Fiului lui Dumnezeu şi păstrarea neschimbată a firii 
Sale divine în actul Întrupării se explică deci numai prin conceputul de persoană; 
adică, prin faptul că acelaşi subiect este capabil de a purta şi exprima simultan două 
firi care se împletesc fără să-şi ştirbească integritatea, firea umană putând fi 
îndumnezeită de către cea divină. 

Posibilitatea sălăşluirii în acelaşi ipostas a însuşirilor şi lucrărilor dumnezeieşti 
şi omeneşti, deşi greu de înţeles în amănunte, e dată în conformitatea omului cu 
Dumnezeu şi în general în faptul că între EI şi lume, ca realitate creată şi susţinută de 
EI, are loc o continuă uniune, purtată în fond de Subiectul divin, ca ultim izvor şi 
susținător al energiilor Sale necreate şi al energiilor create ale lumii. În fond 
Dumnezeu este ultimul Subiect al întregii realităţi divine şi create, fără ca vreuna să-şi 
piardă ceva din caracterul ei. Pe drept cuvânt Sfinții Părinţi au lărgit înţelesul 
termenilor calcedonieni: „nedespărţit” şi „neamestecat”, aplicându-i raportului general 
dintre Dumnezeu şi lume. 

O analogie mai familiară a unirii celor două firi în lisus Hristos, fără o chenoză 
reală a firii dumnezeieşti, ne oferă şi unirea sufletului şi trupului nostru într-o unică 
persoană. Noi nu trebuie să renunţăm la activarea însuşirilor noastre sufleteşti prin 
faptul că sufletul ne este unit cu trupul. Adâncimile de dincolo de spaţiu, de timp şi de 
expresie ale sufletului pot coexista cu mărginirile trupului purtate de acelaşi subiect. 

Noi concluzionăm că chenoza Fiului lui Dumnezeu se explică deja prin iubirea 
lui Dumnezeu. Dumnezeu este chenoză pentru că este iubire şi este iubire pentru că 


este chenoză; iubirea însăşi înseamnă smerenie, coborârea totală la celălalt”. 

VI. MÂNTUIREA OBIECTIVĂ ŞI MÂNTUIREA SUBIECTIVĂ 


Mântuirea creştină are două aspecte: 

1. Acţiunea răscumpărătoare a omenirii global sau virtual, de către lisus 
Hristos, prin jertfa pe cruce. 

2. Împroprierea, de către fiecare om în parte, a efectelor jertfei pe cruce. 

În primul sens, mântuirea virtuală a întregii omeniri se mai numeşte mântuire 
obiectivă sau Răscumpărare. În al doilea sens, mântuirea fiecărui om prin colaborarea 
proprie se numeşte mântuirea subiectivă sau Îndreptarea. 

Raportul dintre persoana şi opera Mântuitorului 

În cazul oamenilor obişnuiţi, opera unui om poate fi detaşată de autorul ei (ex. 
după moarte). La Mântuitorul însă, nu numai că lucrarea lui mântuitoare se realizează 
tocmai prin persoana Lui în mod continuu, dar ele rămân şi sunt nedespărțite în 
veşnicie. Harul divin mântuitor se împărtăşeşte numai prin umanitatea îndumnezeită a 
Fiului lui Dumnezeu, întrupat şi jertfit numai pentru oameni. Persoana şi opera 
Mântuitorului sunt atât de unite încât constituie o singură realitate mântuitoare, unică 
şi unitară. 

Raportul între mântuirea obiectivă şi subiectivă 

Mântuirea obiectivă este lucrarea divină de mântuire a întregii umanităţi în 
general, care se extinde deci în principiu asupra tuturor persoanelor. Însă mântuirea nu 
înseamnă intrarea în rai fără voinţa omului. Ea este un proces organic, o schimbare 
reală a omului care trebuie să consimtă şi să şi-o însuşească personal prin voinţă şi 
fapte bune. Se poate afirma că mântuirea obiectivă a deschis porţile raiului pentru toţi, 
căci toți am fost răscumpăraţi din robia păcatului strămoşesc şi împăcaţi cu 
Dumnezeu, dar încă nu am intrat în rai. Ca să intrăm în rai este nevoie de acţiunea 


noastră personală. Această mântuire personală este mântuirea subiectivă. 

Sfinţu Părinţi subliniază că dacă Dumnezeu l-a creat pe om fără voia lui, în 
schimb nu-l mântuieşte fără voia şi fără participarea lui. Această participare, 
colaborare reală a omului, în plus faţă de mântuirea obiectivă o arată Sfântul Apostol 
Pavel prin cuvintele: „Lucraţi cu frică şi cu cutremur la mântuirea voastră” (Filipeni 
2,12). Pentru a înţelege legătura dintre mântuirea obiectivă şi cea subiectivă, trebuie 
să avem în vedere că lucrarea răscumpărătoare a Mântuitorului a vizat 3 direcţii: 

Lucrarea mântuitoare a lui Hristos s-a îndreptat spre firea Sa omenească, pe 
care a umplut-o de dumnezeirea Lui şi a eliberat-o de afecte, pătimiri şi moarte. S-a 
îndreptat, apoi, chiar prin ele spre noi toţi, pentru ca prin participarea la puterea pe 
care ne-o transmite prin firea Lui umană să ne elibereze şi pe noi de păcat, de afecte, 
de coruptibilitate şi de moarte. Dar tot prin acestea, s-a îndreptat şi spre Dumnezeu, 
pentru a-L slăvi prin împăcarea noastră cu EI (Ef. 2,16; 1,20) şi prin eliberarea noastră 
de relele amintite. Deci, deşi direcţiile lucrării sunt trei, lucrarea însăşi nu se împarte. 

Lucrarea mântuitoare a lui Hristos poate fi privită din aceste trei laturi ale ei. 
Dar, întrucât ele nu sunt despărțite, privirea uneia sau alteia dintre ele nu poate face 
abstracție de celelalte. Mântuirea mai poate fi privită însă şi în alte trei aspecte 
principale ale ei: Ea se împlineşte prin propria jertfă a trupului Său, prin învăţătura şi 
pilda de slujire dată oamenilor, şi prin puterea pe care o exercită asupra naturii prin 
minuni, asupra morţii prin Înviere şi asupra oamenilor prin poruncile şi prin puterea 
ce le-o dă în vederea mântuirii. Întrucât exercită aceste trei feluri de activităţi, ca laturi 
ale lucrării Sale mântuitoare, lisus Hristos a fost considerat de la începutul Bisericii 
pe baza Sf. Scripturi ca Arhiereu (Evr. 9,11), ca Învăţător-Profet şi ca Stăpânitor, sau 
Domn, sau Împărat (Apoc. 12,10; 11,15; Mt. 28,18, etc.). 

Puterile, demnităţile, calitățile sau slujirile prin care Mântuitorul şi-a exercitat 
acțiunea Sa mântuitoare sunt de: 

a. învăţător sau profet 

b. arhiereu 


c. împărat. 

Aceste trei forme de slujire se combină cu cele trei direcţii ale lucrării 
mântuitoare a lui Hristos. Slujirea arhierească e îndreptată atât spre propriul trup cât şi 
spre Dumnezeu şi spre oameni; faptele şi viaţa Sa model sunt îndreptate atât spre 
oameni ca învăţătură concretizată, cât şi spre Dumnezeu şi spre propria natură umană. 
Chiar învăţătura pe care o dă, deşi e îndreptată în mod principal spre oameni, e şi 
împlinirea unei ascultări şi o evidenţiere a voii Tatălui şi a slavei Lui. În sfârşit, prin 
puterea exercitată asupra naturii, asupra morţii şi asupra oamenilor, Hristos slăveşte 
totodată puterea lui Dumnezeu, care este proprie şi Lui, dar arată şi puterea pe care a 
dat-o trupului Său. 

În toată lucrarea Sa, Hristos manifestă întreita Sa relaţie cu natura Sa 
omenească, cu Tatăl şi cu oamenii şi prin toate manifestă întreita Sa slujire de 
Învăţător-Proroc, de Arhiereu şi de Împărat. 

Pe de altă parte, numai prin cele trei activităţi şi calități — de Învățător, de 
Arhiereu şi de Împărat — putea să mântuiască şi să desăvârşească pe oameni. Şi numai 
prin toate trei la un loc, exercitate într-un mod pur şi eminent, cum nu le pot exercita 
oamenii obişnuiţi. Căci oamenii trebuiau să fie luminaţi ca să meargă şi cu voia lor pe 
calea care-i duce la Dumnezeu; trebuie să depăşească duşmănia dintre ei şi Dumnezeu 
printr-o renunțare la orgoliul lor şi la plăcerile egoiste, adică prin trăirea activă a unei 
stări de jertfire pe care n-o puteau avea decât din legătura directă cu o Persoană care a 
fost în stare să aducă o jertfă perfectă, capabilă, prin intensitatea ei, să sfărâme 
urmările păcatului. În sfârşit, trebuie să fie susținuți cu o putere supra-naturală. 

Cele trei direcţii ale lucrării mântuitoare şi cele trei forme de slujire pentru 
efectuarea ei decurg în chip firesc din Persoana Fiului lui Dumnezeu care S-a întrupat, 
asumând rolul de Mântuitor al lumii. 

Trebuie spus că aceste demnități n-au fost exercitate numai temporar, nu sunt 
misiuni temporare ale Mântuitorului, ci sunt puteri şi calităţi pe care de la întrupare le 


are ființial, organic. Demnităţile, puterile sau slujirile Lui se întrepătrund şi constituie 

o unitate, deşi sunt distincte; pentru că El a învăţat slujind, s-a jertfit biruind şi 
stăpâneşte ca un Miel înjunghiat (Apoc. 5). 

Chiar dacă uneori iasă în evidenţă o anumită demnitate, EI le are şi le exercită 
pe toate. Şi oamenii sfinţi au beneficiat de asemenea demnități. Aceştia au avut însă 
cel mult două dintre ele, de obicei una, numai în grad relativ şi neidentificate fuințial 
cu persoana lor. Demnitatea lor a fost dobândită şi relativă. Demnităţile Mântuitorului 
sunt complete, absolute şi nedobândite, ci proprii Persoanei Sale sfinte. În acelaşi 
timp, ele formează în Persoana lui un tot unitar, unic, absolut şi incomparabil. 
Demnităţile, calităţile sau slujirile Lui nu sunt simple atribute, ci fac parte esenţial din 
persoana Sa divino-umană, astfel încât lucrarea Sa mântuitoare nu este altceva decât 
exercitarea acestor puteri ce emană din persoana Lui. 

Mântuirea înseamnă relaţie, comuniune intimă cu lisus Hristos, nu o 
conformare individualistă cu o anumită doctrină. Mântuirea nu e o gnoză sau o etică. 
Ea nu se realizează prin a şti sau a face ceva, ci prin trăirea cu lisus Hristos. Din 
această trăire cu Hristos rezultă şi a şti şi a face. 

Opera este în general manifestarea externă a unei persoane. Prin opera cuiva 
intrăm în legătură cu persoana lui. Cuvântul rostit de cineva, fiind o operă a Lui, e o 
manifestare a persoanei lui, o interpelare sau o chemare în relaţie, în comuniune cu el. 
Prin cuvânt trecem totdeauna la persoana care l-a rostit. 

În mod special este valabil acest adevăr cu privire la Iisus Hristos. 

Orice persoană omenească actualizează între oameni o intenționalitate după 
comuniune; dar o actualizează desfigurată şi împiedicată de egoismul spiritual şi 
material. Dumnezeu ca om a realizat însă în forma deplină, ne-denaturată, 
intenționalitatea după comuniune în specia umană, cu atât mai mult cu cât şi în planul 
divin Fiul manifestă duhul de servire, de intrare în comuniune divină. De aceea, însăşi 
întruparea Fiului lui Dumnezeu constituie o apropiere a Lui de oameni, fiind o faptă 


mântuitoare; însăşi persoana Lui teandrică e o realitate ce mânture. 

Se face pe bună dreptate o deosebire între faptele cuiva şi rezultatul lor. 
Rezultatul este considerat ca fiind distinct de persoana care l-a înființat prin faptele 
sale. La Mântuitorul în nici un caz nu se poate vorbi de un rezultat în sensul acesta. 
Nu se poate concepe rezultatul lucrării Sale de exemplu ca o descuiere a cerului 
pentru oameni, urmând ca aceştia să intre fără a mai fi lipsă de EI, sau ca un depozit 
de har din care oamenii se împărtăşesc după ce EI se dă la o parte; Hristos rămâne tot 
timpul uşa mântuirii, calea şi viaţa. 

Aceste trei feluri de lucrări sunt trei slujbe, trei chemări. Unul care slujeşte 
altuia este un slujitor, dar şi un om care merită toată cinstea; serviciul lui este şi o 
slujire dar şi o demnitate. Prin urmare nu greşim când numim aceste trei slujiri şi 
demnități. Unu spun slujire arhierească, dar demnitate împărătească. Se poate spune 
însă şi arhieriei lui lisus Hristos demnitate, dar şi lucrării de conducere, servire, pentru 
că lisus nu stăpâneşte pentru a umili şi pentru a-şi satisface dorinţa de stăpânire, ci 
stăpâneşte pentru a mântui, stăpâneşte ca mielul blând, ca mielul care se sacrifică. 

Nu există act şi cuvânt din viaţa Lui, care să nu poarte caracterul unei din aceste 
slujiri. Toate manifestările Lui, toată respirația Lui se încadrează în una din aceste 
slujiri, aşa încât cele trei demnități nu sunt decât felul de manifestare şi activitate al 
personalităţii Lui, în vederea mântuirii oamenilor. Până în adâncul fiinţei Sale, EI este 
absorbit în aceste trei slujiri şi lucrări. 

Este adevărat că în sine, în raporturile Sale interne, Dumnezeu nu este nici 
profet, nici împărat, şi nici arhiereu. Dar îndată ce a creat lumea, cu care vrea să stea 
în raport, El este învățătorul şi împăratul ei. În raport cu omul, Dumnezeu nu poate să 
nu fie învățătorul şi conducătorul prin excelenţă al lui. Chiar dacă omul n-ar fi 
păcătuit şi Dumnezeu nu s-ar fi întrupat, EI tot ar fi fost învățătorul şi împăratul lui; 
Arhiereu însă, este numai în urma căderii omului, ca Cel ce se întrupează şi mijloceşte 
ca om la Dumnezeu. 

Dar spunând că demnitatea de învăţător şi de împărat a lui Hristos îşi au baza 


ultimă în dumnezeirea Sa, nu uităm că prin întrupare Fiul lui Dumnezeu a devenit 

învăţător şi împărat altfel decât înainte; iar această nouă formă a demnităţii Lui de 
profet şi împărat stă în legătură cu umanitatea Lui, ca şi arhieria. Desigur că Fiul lui 
Dumnezeu a fost învăţător şi împărat al omenirii şi înainte de întrupare; dar în sensul 
pretins şi legat de lucrarea mântuirii toate cele trei demnități le are numai de la 
întrupare. 

Ca învăţător în existenţa Sa preomenească, Fiul lui Dumnezeu i-a învăţat pe 
oameni de departe, neintrând cu ei în raport personal, ci comunicând numai unora 
voia Sa divină, sau oferindu-le prin natură, prin împrejurările vieţii, sau prin profeţi 
putinţa de a cunoaşte pe Dumnezeu. Ca profet însă, a luat EI însuşi chipul real al unui 
învăţător omenesc, grăind cu gură şi prin cuvinte ca ale oamenilor. Făcându-se profet, 
Fiul lui Dumnezeu pe de o parte s-a umilit, dar pe de alta a realizat comuniunea şi a 
putut învăța pe oameni în modul cel mai clar şi mai desăvârşit. Profetul este 
interpretul voii lui Dumnezeu către oameni. Făcându-se profet, Fiul lui Dumnezeu S-a 
făcut EL însuşi interpretul funţei şi al voinţei Sale, sau mai bine zis şi-a exprimat-o 
fără intermediar, dar prin felul de exprimare omenesc. 

Tot aşa, ca împărat în ordinea creațională, Fiul lui Dumnezeu a condus 
universul şi destinul omenirii şi înainte de întrupare, influențând istoria şi intervenind 
în ea, conducând pe căi neprevăzute de om destinul lui, conservând ordinea naturii şi 
guvernând universul prin legile şi puterile naturale şi voinţele omeneşti. EI a activat în 
planul acesta oarecum necunoscut, fără să intre într-un raport personal limpede cu 
omul. Ca atare, El nu are demnitatea de împărat ca un oficiu în slujba mântuirii. Dar 
demnitatea de împărat în lucrarea mântuirii a primit-o de la Tatăl ca o încredințare, ca 
o slujbă şi a exercitat-o nu prin atotputernicia care sileşte ci prin adevărul care 
luminează, prin iubirea care convinge sufletele şi prin jertfa care cucereşte. În lucrarea 
mântuirii, El a realizat paradoxul Mielului care împărăţeşte. Este adevărat că 
distingem în activitatea lui lisus şi acte poruncitoare; dar a poruncit iubirea care nu 
sileşte ci îndeamnă. În viaţa Lui de Mântuitor există şi fapte de putere asupra naturii şi 


morţii, dar e o putere manifestată prin natura umană şi exprimată prin iubirea 

mântuitoare. Într-un anumit sens, această demnitate împărătească este chiar o 
demnitate chenotică. 

Demnitatea profetică (de învăţător) 

Aceasta constă din activitatea Lui de descoperitor şi învăţător al adevărului 
divin despre Dumnezeu şi toată existenţa, al sensurilor prime şi ultime. În acest 
înţeles, Mântuitorul a putut spune în modul cel mai real şi mai propriu că „Eu sunt 


bbi 


Calea, Adevărul şi Viaţa ...” şi „Eu sunt Lumina lumii” (loan 14,6; loan 8,12). 
Adevărul Lui este totuna cu puterea Lui: „Căci le vorbea ca Unul ce are putere” 
(Matei 7,29) şi „Niciodată n-a vorbit un om ca Omul acesta!” (loan 7,46). Cuvântul 
Lui era Adevăr şi Mântuire în acelaşi timp. 

Mântuitorul este nu numai profet şi învăţător, ci este Profetul profeților şi 
Profetul absolut. EI nu a învăţat un adevăr primit, dobândit de la altcineva, ci a învăţat 
adevărul Lui, s-a vestit pe Sine însuşi pentru că este identic cu adevărul. Este singurul 
profet a cărui învăţătură se identifică cu Persoana Lui. În acelaşi timp, adevărul 
vestit, explicat şi predat lumii este complet, absolut, imuabil şi suficient sieşi, fără 
adăugiri sau evoluţie. lisus Hristos a descoperit oamenilor, cu autoritate supremă, 
adevărul despre Dumnezeu, om şi lume. Învățătura Lui este profetică pentru că 
persoana Lui este suprem profetică, arătând prin persoana Sa omul la nivelul maxim 
al devenirii sale viitoare. Învățătura Lui este şi realistă (întrucât el a exemplificat cu 
fapta profeţiile Sale) şi profetică, întrucât a arătat în Sine omul viitor, omul final; 
învăţătura şi persoana Lui sunt profetice şi pentru că constituie modelul final, 
eshatologic, definitiv, al omului mântuit. 

După înălțarea Sa la cer, Mântuitorul îşi continuă activitatea de profet prin 
Biserică, Apostoli şi prin urmaşii lor, episcopii şi preoţii, care în activitatea lor de 
mărturisire a adevărului divin sunt asistați de Duhul Sfânt trimis de Hristos la 
Cincizecime, până la sfârşitul veacurilor, conform promisiunii: „lată Eu sunt cu voi 


până la sfârşitul veacurilor” (Matei 28,20). Demnitatea Sa profetică se împărtăşeşte 

într-un fel şi oamenilor, prin faptul că le dă puterea de a urmări, a afla şi a stărui 
consecvent în Adevăr, ceea ce este totuna cu a trăi în Dumnezeu. 

EI s-a arătat interpret şi trimis al lui Dumnezeu să înveţe pe oameni; nu s-a 
prezentat ca Dumnezeu descoperit deplin, în slavă, ci trimite la dumnezeire ca la o 
realitate dincolo de cuvântul şi înfăţişarea Sa după trup. Profeţia Lui a fost o coborâre 
la nivelul omului. Dar în acelaşi timp profetul acesta e însuşi Dumnezeu. EL trimite 
mai sus de cuvântul şi de înfăţişarea Sa omenească, dar nu dincolo de Sine ca subiect 
şi nu pe o cale străină de cuvântul şi de înfăţişarea Sa; la baza lor, la izvorul lor este El 
ca Dumnezeu. Trimite şi la Tatăl, dar tot prin Sine. 

lisus însă pretinde credința nu numai în cuvântul, ci şi în persoana Sa. Prin 
cuvânt El cheamă de fapt auditoriul mai sus de cuvânt, dar totuşi spre Sine ca 
Dumnezeu, întrucât EI însuşi şi în EI însuşi e Dumnezeu şi nu în afară de EL. Ele 
trimis al Tatălui, vrea să arate lumii pe Tatăl, dar Tatăl e în Sine. Cuvântul rostit de El 
nu serveşte ca indicație spre o realitate despărțită de El. Cuvântul nu arată o ţintă în 
afară de EI, nu indică o realitate străină, ci pe EI însuşi. Cel ce vorbeşte şi cel despre 
care se vorbeşte nu sunt doi, ci unul şi acelaşi. 

Demnitatea arhierească 

Este activitatea prin care, prin toate încercările şi suferințele de la întrupare la 
moarte, Mântuitorul s-a adus pe Sine jertfă Tatălui, împăcând omenirea cu Dumnezeu. 
Această demnitate şi activitate constituie centrul şi esenţa lucrării mântuitoare a lui 
lisus Hristos şi se numeşte Răscumpărare. 

Demnitatea arhierească are 3 direcţii: spre Dumnezeu, spre Sine şi spre oameni, 
cf. Evrei 5,l: „ ... orice arhiereu, fiind luat dintre oameni este pus pentru oameni, spre 
cele ce sunt ale lui Dumnezeu, ca să aducă daruri şi jertfă pentru păcate ...”. 

Temeiuri biblice 

„Ca o oaie spre junghiere s-a adus şi ca un miel fără de glas, înaintea Celui ce-L 
tunde, aşa nu şi-a deschis gura sa; căci s-a luat de pe pământ viața Lui! Pentru 


fărădelegile poporului meu a fost adus la moarte” (Isaia 53,8). 

„Fiul Omului n-a venit ca să 1 se slujească, ci ca EI să slujească şi să-Şi dea 
sufletul Său, preţ de răscumpărare pentru mulţi” (Matei 20,28). Evrei 7,26: „Un astfel 
de Arhiereu se cuvenea să avem ...”. 

„Acesta este sângele Meu al Legii celei noi, care pentru voi şi pentru mulți se 
varsă spre iertarea păcatelor” (Matei 26,28). 

Arhiereul Hristos este unic şi pentru că, numai în cazul Lui, Arhiereul este 
identic cu Jertfa; EI n-a fost jertfit de cineva ci S-a adus EI însuşi voluntar pe Sine 
jertfă iar calitatea lui de Jertfitor nu este asociată Persoanei Sale ci este chiar Persoana 
Lui. De aceea arhieria lui Hristos este veşnică în cer, pentru că numai din jertfa Lui 
permanentă pot lua şi credincioşii puterea de a se jertfi şi ei. 

După înălţarea la cer, demnitatea arhierească a Mântuitorului sau Jertfa de pe 
cruce se continuă, se actualizează mereu prin jertfa Sf. Împărtăşanii, care este identică 
cu jertfa de pe cruce, cf. cuvintelor Mântuitorului: „Aceasta s-o faceţi întru pomenirea 
Mea” (Luca 22,19); şi ale Sfântului Apostol Pavel: „Ori de câte ori veţi mânca Pâinea 
aceasta, moartea Domnului bine vestiți până la venirea Lui (| Corinteni 11,25). 

Demnitatea arhierească a Mântuitorului se comunică oamenilor mai ales prin 
aceea că le dă puterea de a-şi depăşi egoismul şi a se jertfi pentru alţii. 

Condiţiile ce trebuia să le îndeplinească un subiect pentru ca suferinţa lui să 
aibă o putere universal substitutivă: trebuia să fie om care să simtă toată durerea 
omului pentru păcat, ca să sufere omeneşte şi să fie într-o legătură de natură cu 
oamenii spre a le comunica întreaga forță dizolvantă de păcat. Dar omul acela trebuie 
să fie pur şi să fie mai bun decât un om, să fie cât toţi oamenii la un loc, pentru ca 
durerea omenească pe care o suportă să aibă o intensitate şi adâncime pe care le-ar 
avea toți oamenii dacă n-ar fi păcătoşi. Numai Dumnezeu poate împlini condiţia din 
urmă; de aceea subiectul capabil de o suferință universal-substitutivă trebuia să fie în 
acelaşi timp om şi Dumnezeu. 

Jertfa lui Hristos reuşeşte să înfăptuiască în acelaşi timp trei lucruri: să ne 


atragă în comuniunea cu Sine, omorând omul egoist din noi; să ne facă astfel să 


64 


împărtăşim soarta Lui de fericire şi de comuniune cu Tatăl, odată ce formăm un întreg 
cu EL; să împlinească dreptatea divină suferind pentru întregul de subiecte ce-l 
formează omenirea împreună cu El, în aşa fel încât duhul lui de jertfă devine comun 
tuturor. 

Demnitatea împărătească 

Este activitatea prin care îi conduce pe oameni ca „0i” raționale, în calitate de 
Păstor şi Împărat suprem, guvernând întreaga existență spre împărăţia Lui. 
Demnitatea împărătească nu înseamnă numai cea pe care o are Fiul lui Dumnezeu de 
la crearea lumii, dintotdeauna, ci mai ales demnitatea supremă pe care a primit-o ca 
om: „Ca întru numele lui lisus tot genunchiul să se plece, al celor cereşti şi al celor 
pământeşti şi al celor dedesubt” (Filip. 2,10). Demnitatea împărătească a avut-o şi ca 
om de la început, dar ca om a experimentat efectiv o creştere a acestei puteri după 
înviere, conform cuvântului: „Datu-Mi-s-a toată puterea în cer şi pe pământ!” (Matei 
28,19) şi cuvântului „pentru aceea Dumnezeu L-a înălţat şi l-a dăruit Lui nume care 
este mai presus decât toate numele” (Filipeni 2,9). 

Temeiuri biblice 

„Mesia este împărat veşnic” (Luca 1,33); „Datu-mi-s-a toată puterea, în cer ...” 
(Matei 28,18). 

„În numele lui lisus Hristos tot genunchiul să se plece” (Filip. 2,10). 

„EI este Împăratul împăraţilor şi Domnul domnilor” (1 Timotei 6,15). 

În timpul activităţii pământeşti, Mântuitorul şi-a manifestat demnitatea 
împărătească prin minuni şi prin propria înviere, iar după aceea prin coborârea la iad 
şi înălţarea la cer. După înălţare, El îşi manifestă demnitatea împărătească prin 
şederea de-a dreapta Tatălui, prin prezenţa în Biserică, prin Judecata universală şi prin 
domnia fără sfârşit în împărăţia lui. 

Puterea Lui împărătească se comunică oamenilor mai ales prin ajutorul pentru a 


se autocontrola, pentru a învinge păcatul şi condiţia umană degradată de păcat. 

VII. ASPECTELE RĂSCUMPĂRĂRII 


Răscumpărarea este mântuirea obiectivă, săvârşită de Hristos pentru toată 
omenirea, global. Această lucrare este deosebit de bogată, implică o mulțime de 
aspecte. Teologia a încercat o sistematizare a acestor aspecte, dimensiuni sau direcţii 
ale mântuirii obiective. În general se socotesc trei aspecte ale Răscumpărării : 

1. aspectul de jertfă 

2. aspectul recapitulativ 

3. aspectul ontologic (fiinţial, esențial). 

1. Aspectul de jertfă 

Sub acest aspect, Răscumpărarea se manifestă ca fund jertfa deplină, perfectă, 
adusă de Hristos în faţa Tatălui ceresc, ca preţ de răscumpărare pentru păcatele lumii. 

Temeiuri biblice: 

“Că aşa a iubit Dumnezeu lumea, încât pe Unul —Născut Fiul Său L-a dat, ca 
lumea să nu piară ci să aibă viaţă veşnică” (loan 3,16). 

“Şi s-a dat pe Sine prinos şi jertfă lui Dumnezeu întru miros de buna mireasmă“ 
(Efes. 5,21). 

“Sângele lui Hristos s-a adus jertfă lui Dumnezeu fără de prihană” (Evrei 9,14). 

“EI a străbătut cerurile pentru ca să se înfățişeze pentru noi înaintea lui 
Dumnezeu” (Evrei 9,24). 

Temeiuri patristice: 

Sf. Atanasie cel Mare zice: "Dar de vreme ce ... trebuie să moară numaidecât, 
acesta fiind mai ales motivul pentru care a venit la noi ... a adus şi jertfa pentru toţi 
dând templul Său spre moarte (Evrei 9,12,24), ca să facă pe toți nevinovaţi şi iertaţi de 
neascultarea de la început şi să Se arate totodată pe Sine mai înalt decăt moartea, 
arătând trupul Sau mestricăcios drept pârga învierii tuturor” (Tratat despre întruparea 


Cuvântului, XX). 

lar Sf. Maxim Mărturisitorul afirmă, în mod cuprinzător: "Taina  întrupării 
Cuvântului cuprinde în sine înţelesul tuturor ... şi ştiinţa tuturor făpturilor văzute şi 
cugetate. Căci cel ce a cunoscut taina crucii şi a mormântului, a înţeles rațiunile celor 
mai înainte spuse; iar cel ce a cunoscut înţelesul tainic al învierii, a cunoscut scopul 
spre care Dumnezeu a întemeiat toate” (Cele 200 capete despre cunoştinţa de 
Dumnezeu, 66, în Filocalia III, p.148). 

Suferinţa este în general mijlocul de combatere a egoismului, ea face loc lui 
Dumnezeu şi semenilor. “Jertfa este ieşirea eului din egoismul său izolat, deschiderea 
mea în faţa ta”, spune F. Ebner. Dar această ieşire din sine înseamnă recunoaşterea 
lui Dumnezeu, autolimitarea eului şi punerea lui la dispoziţia lui Dumnezeu. Iar 
aceasta e suferința. În moarte se exprimă ducerea acestei dispoziţii de limitare a 
eului - prin supunere față de Dumnezeu - până la capăt. Unde omul nu vrea să facă 
acest act de intrare în legătură cu Dumnezeu, moare fără să vrea - căci fără Dumnezeu 
creatura nu poate trăi - iar moartea e pedeapsă. Unde însă suferinţa şi moartea e 
acceptată ca jertfă, deşi rămâne o urmare a păcatului, ea devine mântuitoare. 

Trebuia să fie o suferinţa pură. Omul însă nu putea să depăşească păcatul prin 
suferinţa ca jertfă a propriei persoane, din cauză că fiinţa lui era atât de bolnavă de 
păcat încât nici o suferință asumată nu putea fi lipsită de impuritate. Pentru natura lui 
nu exista altă ieşire, decât sau să fie nimicită sau să se prelungească etern în iad care 
nu e decât cercul vicios compus din amestecul de păcat şi suferinţă. Prin urmare, nici 
un om nu era capabil de o jertfă curată şi universală. 

Condiţiile ce trebuia să le îndeplinească un subiect pentru ca suferinţa lui să 
aibă o putere universal-substitutivă erau deci următoarele: 

Subiectul acela trebuie să fie om, pentru ca să simtă toată durerea omului 
pentru păcat, să sufere omeneşte şi să fie intr-o legătură de natură cu oamenii, spre a 
le comunica întreaga forță dizolvantă de păcat. Dar omul acela trebuia să fie mai mult 
decât un om, să fie cât toţi oamenii la un loc, pentru ca durerea omenească pe care o 


suportă să aibă o intensitate şi adâncime pe care le-ar avea toţi oamenii la un loc dacă 

n-ar fi păcătoşi. Numai Dumnezeu putea îndeplini condiția din urmă. Subiectul 
capabil de-o suferință universal-substitutivă trebuia să fie deci în acelaşi timp om şi 
Dumnezeu. 

Jertfa lui Hristos a reuşit să înfăptuiască în acelaşi timp trei lucruri: să ne atragă 
în comuniunea cu Sine (omorând omul egoist din noi), să ne facă să împărtăşim 
destinul fericit al vieţii cu Tatăl (odată ce formăm un întreg cu EI); să împlinească 
dreptatea divină, suferind pentru întregul de euri ce-l formează omenirea împreună cu 
EI, în aşa fel încât duhul lui de jertfă devine comun tuturor. Dar jertfa lui Hristos e 
ispăşire pentru că e nu numai iubire ci şi dreptate divină. 

Unu nu văd în moartea lui lisus Hristos şi o împlinire a dreptății, spunând: 
„fiinţa Lui îi impune să ierte la infinit!”. Felul acesta de-a gândi introduce un 
relativism primejdios în ordinea morală. Dacă misiunea omului e să păcătuiască la 
infinit, iar a lui Dumnezeu să ierte la infinit, dacă nu se pune nicăreri piciorul în prag 
în faţa păcatului omenesc, atunci ce autoritate mai are Dumnezeu şi ce forță mai stă în 
sprijinul binelui şi al ordinei morale? În cazul acesta nu Dumnezeu e Suveranul, ci 
omul. Dumnezeu n-are încotro decât să tot meargă pe urmele omului, curăţind 
murdăria lui. În acest caz nu mai există o ordine morală pe care omul să o simtă 
suverană asupra lui, ci el devine legea sa, dacă mai poate fi vorba de o lege. 

Binele şi legea morală nu sunt altceva decât voia lui Dumnezeu, iar aceasta e 
expresia voluntară a fiinţei tripersonale a Lui. În bine se întâlneşte voinţa lui 
Dumnezeu cu fiinţa lui. Norma binelui are un caracter personal, dar nearbitrar, şi 
astfel e totuşi o lege. Când săvârşim binele nu împlinim o lege impersonală, ci 
procurăm mulţumire lui Dumnezeu, Îi producem “o satisfacție” personală, arătându- 
ne capabili de comuniunea cu El. Dumnezeu are o satisfacție de binele ce-l facem, 
dar nu o satisfacție ce provine dintr-o vanitate, ci una de ordin superior a iubirii 
împărtăşite, întrucât devenim vrednici de comuniunea pe care o vrea. 

Legea imposibilității scăpăru de păcat altfel decât cu satisfacerea dreptăţii şi 


suveranităţii divine o simţim astfel ca o lege concretă în intimitatea noastră, nu ca o 

formulă abstractă. Astfel chiar şi termenii de onoare şi satisfacție ai teoriei lui 
Anselm ar putea fi folosiți, cu precizarea înţelesului într-un mod adecvat cu fiinţa 
divină. 

Pentru ca lumea să scape de păcat, păcatul trebuia pedepsit cu moartea. De 
aceea, lisus Hristos a luat firea umană care purta şi moartea ca “blestem” pentru 
păcat, “făcându-se pentru noi blestem” (Gal. 3,13), iar prin ascultare a înaintat spre 
moartea în Dumnezeu, moartea din iubire față de Dumnezeu. În acest fel, El “a 
omorât cu moartea (cea pentru Dumnezeu) pe moarte” (moartea ca plată a păcatului, 
ca blestem). Prin El păcatul lumii a fost biruit şi desfiinţat: “Luând deci Domnul 
osânda aceasta a păcatului meu liber ales, adică pătimirea, stricăciunea şi moartea cea 
după fire, s-a făcut pentru mine păcat, prin pătimire, moarte şi stricăciune, îmbrăcând 
de bună voie, prin fire, osânda mea, EI care nu era osândit după voia cea liberă din EI” 
(Sf. Maxim Mărturisitorul, Răspunsuri către Talasie, 42). Întrucât moartea suportată 
de Hristos a fost o moarte pentru păcatul lumii, ea a fost o moarte dreaptă, căci toată 
firea omenească trebuie să ia plata morţii; dar întrucât El personal era fără păcat, ea 
era o moarte nedreaptă. Prin urmare, a fost drept şi să moară dar a fost drept şi să 
învie. Cu alte cuvinte, dreptatea lui personală a depăşit, a biruit “dreptatea” morţii şi 
în acest fel dreptatea lui Dumnezeu s-a manifestata în final în toată deplinătatea ei. În 
împlinirea desăvârşită a acestei dreptăţi culminează şi străluceşte perfecțiunea 
aspectului de jertfă al Răscumpărării. 

Sfânta Scriptură spune despre lisus că "Domnul l-a împovărat cu fărădelegile 
noastre ale tuturor” (1s.53,6), cu toate că “nu săvârşise nici o fărădelege şi nici o 
înşelăciune n-a fost în gura lui” (v.9). Prorocul prevesteşte că “va îndrepta pe mulţi şi 
fărădelegile lor le va lua asupra-şi” (v.11) şi la urmă va fi preamărit pentru că “a 
purtat fărădelegile multora şi pentru cei păcătoşi şi-a dat viața” (v.12). loan 
Botezătorul a descoperit caracterul şi misiunea lui lisus în definiția scurtă: "lată 
Mielul lui Dumnezeu cel ce ridică păcatul lumu” (In. 1,29). lar Apostolul Pavel 


declară: "Hristos ne-a răscumpărat din blestemul legii, făcându-se pentru noi blestem“ 

(pentru că scris este: "Blestemat este oricine este spânzurat pe lemn”) (Gal. 3,13). lar 
în alt loc rosteşte şi mai categoric: "Pe el, care n-a cunoscut păcatul, pentru noi l-a 
făcut păcat” (II Gal. 5,21). 

Nepăcătos şi totuşi purtând păcatele întregii lumi: aceasta este marea antinomie, 
marea taină a solidarităţii lui lisus cu noi. lisus a simţit realmente durerea şi 
răspunderea pentru păcatele altora; nu era numai o autoiluzie ce şi-o făcea. O analogie 
avem în ruşinea, în durerea şi vina ce-o simte mama pentru fapta reproşabilă a fiului. 
Dar şi noi simţim uneori o vină pentru păcatele celor apropiaţi, deşi nu am concretiza 
palpabil pe o participare sau un îndemn propriu la acele păcate. Simţim că există o 
inerție generală ce trage oamenii spre păcat şi că participăm şi noi la ea, întrucât în 
configurația totală a împrejurărilor istorice sau umane avem şi noi un loc. Explicaţia 
nu poate fi alta decât că există o împletire, o comunicare ascunsă şi o intimitate mai 
profundă între inşii în care se actualizează natura umană. Pe măsură ce devenim mai 
capabili să sesizăm întrepătrunderea între noi şi semenii noştri, ni se descopere şi 
solidaritatea noastră cu păcatele lor. 

Această jertfă înseamnă în acelaşi timp şi refacerea comuniunii omului cu 
Dumnezeu. În general, în teologia de până acum aspectul de jertfă era exprimat ca 
fiind mai ales o omagiere, o cinstire adusă lui Dumnezeu pentru a îndrepta necinstirea 
făcută de strămoşi prin păcatul strămoşesc. Această concepţie este destul de improprie 
şi de nedemnă de iubirea absolută a lui Dumnezeu, care cu siguranţă nu are nevoie şi 
nu aşteaptă niciodată omagiere, ci numai iubire în calitate de Părinte ceresc. Aspectul 
de jertfă înseamnă, cu siguranţă, refacerea comuniunii prin smerenia deplină şi 
sacrificiul perfect şi iubitor al Omului -Dumnezeu, în numele întregii omenirii. 
Aspectul de jertfă înţeles ca suportare a pedepsei lui Dumnezeu (cum zic protestanții), 
sau ca omagiu (cum zic catolicii) este desigur vulgar, reductiv şi simplist. 

2. Aspectul recapitulativ 

Prin “recapitulare” înțelegem calitatea prin care lisus Hristos, datorită firii 

umane, îi cuprinde, “îi recapitulează” în sine pe toți oamenii. Prin aspectul 

recapitulativ înţelegem deci acţiunea mântuitoare a lui Hristos, prin care în lucrarea de 
jertfă şi îndumnezeirea am fost toți aduşi jertfă şi îndumnezeiţi, în mod virtual. 

Temeiuri biblice: 

“Dumnezeu fiind bogat în milă ... ne-a făcut vii împreună cu Hristos... şi 
împreună cu El ne-a sculat şi împreună ne-a aşezat întru cele cereşti în Hristos lisus” 
(Efeseni 2,4). 

“Precum întru Adam toţi mor, aşa întru Hristos toţi vor învia” (| Cor.15,22). 

Sf. Ap. Pavel exprimă exemplar realitatea acestei dimensiuni a Răscumpărării: 
"Și împreună cu El ne-a sculat şi împreună ne-a aşezat între cele cereşti, în Hristos 
lisus” (Efes. 2,6). 

Temeiuri patristice: 

Cultul divin ortodox are o formulare fericită şi splendidă a aspectului 
recapitulativ, în una din cântările Învierii: “Ieri m-am îngropat împreună cu Tine, 
Hristoase, astăzi mă scol împreună cu Tine, înviind Tu; ieri m-am răstignit împreună 
cu Tine, însuţi mă preamăreşte Mântuitorule, întru Împărăţia Ta!” 

Sf. Atanasie cel Mare, pe urmele Sf. Irineu, spune că “Mântuitorul nu a venit ca 
să sufere moartea Lui, ci pe cea a oamenilor. De aceea, nu a depus trupul printr-o 
moarte a Lui, căci nu era supus acesteia, odată ce era Viaţa, ci a primit-o pe cea de la 
oameni ca să o desființeze şi pe aceasta...” (Tratat despre întruparea Cuvântului, 
XXII). 

lar Sf. Maxim Mărturisitorul, într-o formulare devenită clasică zice: “Prin taina 
ascunsă de veacuri şi de generaţii, iar acum descoperită prin întruparea adevărată şi 
desăvârşită a Fiului lui Dumnezeu, Acesta a unit cu Sine după ipostas, în chip 
neîmpărtăşit şi neamestecat firea noastră, iar pe noi ne-a fixat în Sine ca printr-o pârgă 
şi ne-a învrednicit să fim una şi aceeaşi cu Sine după omenitatea Lui, după cum am 
fost rânduiţi dinainte de veacuri să fim în El ca mădulare ale trupului Său ...!” 


(Ambigua, 7k.). 

Deci, în tot ceea ce a făcut, lisus Hristos ne-a cuprins într-un mod misterios, dar 
real pe toţi; datorită înrudirii de fire umană, toată omenirea participă într-un fel, 
într-un grad oarecare, la toate acţiunile Mântuitorului. În umanitatea lui Hristos sunt 
cuprinşi toţi oamenii, pentru că în ea se află plinătatea existenţei tuturor. El este Omul 
exemplar, model de viaţă şi izvor de umanitate şi viaţă pentru toţi. Hristos ne-a putut 
cuprinde virtual în tot ceea ce a făcut EI actual, pentru că există o misterioasă unitate a 
omenirii întregi în Hristos. Criteriul, semnul sau temeiul acestei unităţi îl constituie 
faptul că Hristos deţine prin calitatea şi faptele Sale, în cadrul firii umane, poziţia de 
Adam nou, de începător al unei noi umanităţi. Și aşa cum Adam cel vechi cuprinde, ca 
strămoș, întreaga umanitate, tot astfel, dar mult mai direct şi mai eficient ca Izvor total 
de viaţă supremă, Hristos recapitulează în sine întreaga umanitate. El este în felul 
acesta atât începător cât şi centru al umanităţii noi. El are această calitate şi datorită 
faptului că umanitatea Lui este purtată de Persoana divină a Fiului lui Dumnezeu. De 
aceea, EI are puterea de a iradia în toată omenirea, ca dintr-un Soare central, razele de 
lumină şi viaţă ale energiilor Trupului Său sacrificat şi înviat. 

Este adevărat că acest aspect, ca de altfel întreaga Răscumpărare, înseamnă 
numai o mântuire virtuală, în principiu, care devine efectivă numai prin împropriere 
voluntară, prin mântuirea subiectivă. Dar mântuirea subiectivă începe şi e posibilă 
numai prin aceste dimensiuni ale Răscumpărării. 

Iubirea neţărmuită a lui lisus fată de semeni Îl face de fapt centrul intim 
ontologic al naturii omeneşti actualizate în nenumărate ipostasuri, ÎL face intimul 
profund al fiecărui om, în stare să ia de pe umerii tuturor povara păcatului. Problema 
lui lisus şi a raporturilor lui cu oamenii e problema celor mai mari posibilităţi tainice 
ce se ascund in viaţa spirituală a umanităţii. lisus ne descoperă adevărata ființă a 
umanităţii, direcția în care trebuie sa se realizeze. Nu spaţial, nu material este Iisus 
centrul omenirii, ci prin adâncirea la ultima intensitate a iubirii, răspunderii şi 
purității. Acestea formează condiţiile care fac posibilă opera mântuitoare a lui lisus, 


asumarea vinei întregii omeniri şi suferinţa pentru ea. 

3. Aspectul ontologic 

Fără aspectul ontologic, aspectul recapitulativ şi cel de jertfă ale Răscumpărării 
nu ar avea conţinut. Numai prin înnoirea şi ridicarea calitativ-ontologică a propriei 
Sale firi umane îi recapitulează Hristos pe oameni în Sine, numai aşa are rost aspectul 
recapitulativ. Căci Hristos n-a venit să recapituleze în Sine firea umană degradată: EI 
a venit să restaureze la un nivel superior această fire şi să-i recapituleze pe oameni 
tocmai pentru a le împărtăşi această nouă calitate, sfințenia. Firea recapitulată e şi 
sfințită prin prezenţa lui Dumnezeu în ea. 

Și aspectul de jertfă al Răscumpărării stă în legătură cu aspectul ontologic. 
Mântuitorul se oferă şi ne oferă ca jertfă Tatălui nu ca fire umană nedeterminată sau 
degradată ci ca fire sfinţită prin ascultare, patimi şi moarte, aptă de menirea atât de 
înaltă a urcării la Dumnezeu. Orice jertfă primeşte o calitate nouă prin predarea şi 
oferirea ei totală. Starea de jertfă este tocmai ieşirea din starea obişnuită a unui lucru 
(şi mai ales a unei persoane) pentru a fi oferită lui Dumnezeu. Dacă o jertfă obişnuită 
dobândeşte o calitate nouă, cu atât mai mult a dobândit o asemenea calitate firea 
umană a lui Hristos prin jertfa Lui. 

Cele trei aspecte ale Răscumpărării se determină şi se completează reciproc, 
pentru că Răscumpărarea este o lucrare unică, unitară şi indivizibilă. A vorbi de 
aspecte distincte în faptul Răscumpărării înseamnă a face numai o distincție logică. 

Tradiția ortodoxă a mărturisit permanent toate cele trei aspecte ale 
Răscumpărării. În învăţătura ortodoxă n-au fost posibile niciodată explicări exclusive 
ale jertfei, numai ca “satisfacție oferită de Hristos Tatălui”, sau ca “răscumpărare de la 
diavolul”, precum se afirmă în teoriile catolice respective. Prevăzând parcă 
inconsistenţa şi ne-evlavia unei asemenea cugetări, Sf. Grigorie de Nazianz scria (deja 
în secolul IV): "Sângele vărsat pentru noi, sângele preascump şi slăvit a lui 
Dumnezeu, acest sânge al Jertfitorului şi al jertfei pentru ce s-a oferit... dacă acest 
preţ e oferit Tatălui, ne întrebăm mai întâi pentru care motiv? Nu Tatăl ne-a ţinut în 


robie. Şi apoi pentru ce sângele Unicului Fiu ar fi plăcut Tatălui, care n-a vrut Să 

primească pe Isaac, cel oferit ardere de tot de Avraam...? Nu este evident că Tatăl 
acceptă Jertfa nu pentru că EI pretindea sau avea nevoie de ea, ci din iconomie trebuia 
ca omul să fie sfințit omenitatea lui Dumnezeu...?” (Sf.Grigorie de Nazianz, In 
sanctum Pascha oratio XLYV, 22, P.G., tom 36, col. 653 AB, apud VI. Lossky, 
Theologie mystique de l'Eglise d'Orient, Paris, 1944, retipărită 1980, p. 148-149). Sf. 
Grigorie surprinde aici tocmai caracterul lucrător ontologic al sângelui jertfit al lui 
Hristos. Sângele lui Hristos nu aduce o răscumpărare exterioară, în afara lui; actul este 
identic aici cu conţinutul actului. 

Învățătura ortodoxă privind aspectul ontologic a fost desemnată ca un 
“antropocentrism haric” (gnadenhafter Anthropozentrismus, cf. Pr.Prof. D. Stăniloae, 
Învățătura ortodoxă despre mântuire şi concluziile ce rezultă din ea pentru slujirea 
creştină în lume, în "Ortodoxia”, nr. 2/1972, p.205), termen care nu se vrea absolut, ci 
doar evidențiază faptul că obiectul harului Răscumpărării este omul, prin Hristos noul 
Adam. 

Cele trei direcţii ale Răscumpărăriui sunt cuprinse intr-o unitate firească în cele 
trei forme de slujire a Mântuitorului (Arhiereu, Profet şi Împărat), pentru că decurg în 
chip firesc din Persoana Fiului lui Dumnezeu care S-a întrupat. Unitatea lor este dată 
de subiectul lor, Dumnezeu-Omul cel unitar în persoana şi lucrările Sale, conform 
dogmei calcedoniene. Aspectul ontologic al Răscumpărării afirmă tocmai această 
dogmă iar respingerea lui înseamnă neînţelegerea ei. 

Întruparea, ca început al Răscumpărării, defineşte şi determină întreaga lucrare 
de răscumpărare a firii omeneşti ce urmează după ea. Firea omenească putea fi înnoită 
prin ascultare, pătimiri, jertfă şi moarte pentru că deja prin Întrupare primise puterea 
întăritoare a energiilor firii divine, în virtutea unirii firilor într-un singur ipostas, un 
singur subiect. 

Un fapt fundamental care arată că întruparea este într-adevăr începutul 
Răscumpărării este voirea ei în planul veşnic al lui Dumnezeu. Sf. Ap. Petru spune că 


“Mielul nevinovat şi nespurcat care este Hristos“ a fost “cunoscut mai înainte de 


75 


întemeierea lumii” (| Petru 1,19-20), aceasta fiind “taina cea din veac ascunsă şi de 
îngeri neştiută”, după Sf. Ap. Pavel (Col. 1,26). Rostul întrupării şi al întregii 
răscumpărări nu este numai de a şterge păcatul lui Adam; însemnând ridicarea reală a 
firii omului, ea măsoară întregul sfat veşnic al lui Dumnezeu asupra omului. Taina 
întrupării “circumscrie toate veacurile şi descoperă sfatul suprainfimt al lui 
Dumnezeu... Fundcă pentru Hristos sau pentru taina lui Hristos au primit toate 
veacurile şi cele aflătoare înăuntrul veacurilor (Sf. Maxim Mărturisitorul, Răspunsuri 
către Talasie, 60, în “Filocalia”, vol 3, trad. cit., Sibiu, 1984, p. 326-327) începutul 
existenţei şi sfârşitul în Hristos”. Deci şi a spune că Întruparea înseamnă întreaga 
menire, întregul destin îndumnezeitor al omului, este prea puţin; ea înseamnă 
înscrierea deplină a iubirii şi lucrării lui Dumnezeu în afara Sa, a rațiunii divine în 
făpturi şi a unirii depline cu ele. Scopul din veşnicie al Întrupării este expres 
ontologic: “făptura modelată de EI a fost readusă, conformă şi concorporală Fiului” 
(Sf. Irineu al Lyonului, Adversus haereses, bre V, 36, 3, în "Sources Chretiennes”, 
nr. 153, Paris, 1969, p.466). 

Această dimensiune universală grandioasă şi atotcuprinzătoare, exprimată şi de 
Sf. Ap. Pavel (Efes. 1,9-10) o detaliază fidel cugetarea patristică, precizând că noi 
“fund rânduiţi înainte de veacuri să fim în El ca membre ale Trupului Său, Ela 
armonizat şi articulat natura noastră în EI însuşi, în Duhul, după modul sufletului faţă 
de trup şi a condus-o spre măsura vârstei duhovniceşti şi a propriei Sale pliniri” (Sf. 
Maxim Mărturisitorul, Ambigua, P.G., tom 91, col. 1097 BD, apud Pr. Prof. |. 
Moldovan, Cinstirea sfintelor moaşte în Biserica Ortodoxă, în “Ortodoxia”, nr. 
1/1980, p.130). 

Întruparea ca act organic de prefacere şi îndumnezeire a omului este mărturisită 
într-un glas de Sf. Părinţi şi întreaga tradiţie a Bisericii. Învățătura şi teologia 
patristică este limpede şi concisă: “Dumnezeu s-a făcut om pentru ca omul să devină 
Dumnezeu” (Sf. Irineu, Adv. haereses, liber III, 18,21, în "Sources Chrâtiennes”, nr. 


211, Paris, 1974; liber V, praefatio; liber V, 16, în “S. Chret.”, nr.153, Paris, 1969. 

Vezi şi Sf. Atanasie cel Mare, De incarnatione Verbi, cap. 54, P.G., tom 25, col.192 
B; Sf. Grigorie de Nazianz, Poemata dogm. X,5-9, P.G., tom 87, col. 465; Sf. 
Grigorie de Nyssa, Oratio catehetica XXV, P.G., tom 45, col. 65 D; Sf. Maxim 
Mărturisitorul, Capete gnostice, suta a 2-a, cap. 25, în ”Filocalia” 2, p. 175; Sf. 
Simeon Noul Teolog, Cuvântarea V morală, în “Filocalia” 6, Bucureşti, 1977, trad.cit 
p.185; Sf. Simeon Noul Teolog, Capete Teologice şi practice, suta a 2-a, cap 88, în 
“Filocalia” suta a 2-a , cap. 88, în “Filocalia”, 6, p.91-92), şi anume “să devin eu atât 
de mult dumnezeu, pe cât s-a făcut Acela om” (Sf. Grigorie de Nazianz, Cuv. 3 
teologică; Despre Fiul, cap. 19, P.G., 36,100 A, la Sf. Maxim Mărturisitorul, 
"Ambigua”, trad de pr.prof.D. Stăniloae, Bucureşti, 1983, p.49; vezi şi Sf. Irineu, 
Adv. haereses, liber V,l, în “S.Chret.”, nr 153, p.20). Înnoirea organică a omului este 
reală, căci, după mărturisirea Sfintei Scripturi, "din plinătatea Lui noi toţi am luat şi 
har peste har” (loan 1,16) şi “dacă este cineva în Hristos, este făptură nouă” (II Cor. 
5,17). Sf. loan şi Sf. Pavel se exprimă propriu, nu metaforic, altfel hristologia paulină 
n-ar avea nici un înţeles, nici un conţinut. 

Dacă întruparea Mântuitorului înseamnă chenoza Fiului lui Dumnezeu (Filip. 
2,7) atunci reversul firesc al chenozei trebuie să fie îndumnezeirea omului, după cum 
spune Sf. Ap Pavel: "că fund El bogat, s-a făcut sărac, ca să vă îmbogățiţi prin 
sărăcia Lui” (Ul Cor. 8,9). Aceasta nu este decât exprimarea dogmei calcedoniene, 
cheia înţelegerii întregii hristologii, soteriologii şi spiritualităţii creştine. Ridicarea şi 
înduhovnicirea firii omeneşti prin întrupare este treapta superioară a actualizării 
“chipului“ lui Dumnezeu în om. 

În ipostasul Hristos, armonizarea, unificarea şi comunicarea sufletului cu trupul 
— existentă în orice ipostas uman — este infinit uşurată pentru că, pe când în ipostasul 
omenesc "adâncimea sinei pătrunde în infinitatea dumnezeiască ca în ceva străin de ea 
însăşi, ipostasul lui Hristos are o extindere de altă lărgime şi adâncime... iar sinea Sa 
nu pătrunde în Dumnezeu cel infinit ca în ceva străin, ci EL însuşi este prin sinea Sa şi 


Dumnezeu cel infinit” (Pr. Prof. D. Stăniloae, nota 2 la Sf. Maxim Mărturisitorul, 


77 


Ambigua, trad. cit., p.48, vezi şi Pr. Prof. D. Stăniloae, Inv. Ort. despre mântuire..., 
p.200). Prin comunicarea firilor in ipostasul lui Hristos, voinţa noastră umană devine 
voinţa Fiului lui Dumnezeu care o va întări în mod inevitabil: "Hristos restabileşte 
natura în conformitate cu ea însăşi” (Sf. Maxim Mărturisitorul, Expositio in Oratio 
Dominica, P.G., tom. 90, col. 877 C, apud Pr.Prof. D Stăniloae, Inv.Orr. despre 
mântuire...., p.200). 

Conţinutul regenerator al înnoirii firii umane în Hristos îl constituie re- 
actualizarea “chipului” divin (Sf. Irineu, op.cit., hber III, 18, 21, ”S. Chrâtiennes”, nr. 
211): ”În Mântuitorul am recăpătat ceea ce pierduserăm în Adam, adică fiinţa după 
chipul şi asemănarea cu Dumnezeu”. Firea omenească slăbită şi bolnavă a fost 
vindecată (Sf. Grigorie de Nazianz, Ep.101 ad Cledonium, P.G., tom 37, col.181 C- 
184 A, apud J. Meyendorff, Initiation ă la theologie byzantine, Paris, 1975, p.215: 
"cea ce a fost asumat a fost vindecat şi cea ce s-a unit cu Dumnezeu a fost mântuit”). 

Realitatea organică a acestei vindecări este exprimată de Sf. Părinţi în termeni 
biologici, pentru a indica astfel profunzimea transformării întregii firi omeneşti, trup 
şi suflet: "Cuvântul ... s-a coborât, s-a întrupat, s-a făcut om, a pătimit toate acestea şi 
multe altele pentru el, pentru ca să-l izbăvească de moarte şi de stricăciune şi să-l facă 
fiu al lui Dumnezeu şi dumnezeu, asemenea Lui” (Sf. Simeon Noul Teolog, Tratate 
teologice şi etice, Cuv. VIII morală, în "Sources Chrâtiennes”, nr.129, Paris, 1967, 
p.207). 

A spune că Întruparea este răscumpărătoare înseamnă a afirma că ea a înfăptuit 
o răscumpărare ontologică. Întruparea este nu numai începutul Răscumpărării noastre; 
pe conţinutul ei răscumpărător stă întreagă istoria mântuirii şi destinului omenesc şi 
chiar întreagă iconomia Fiului lui Dumnezeu, adică întreaga viaţă extra-trinitară, căci 
aceasta se rezumă concis în Întrupare. 

Nu numai Întruparea sau jertfa Mântuitorului au avut o eficienţă ontologică 
asupra firii Sale omeneşti. Întreaga Lui viaţă istorică, de ascultare şi slujire, a 


însemnat o încercare şi o întărire a firii omeneşti, care a trecut şi a învins prin toate. El 

s-a făcut asemenea nouă, afară de păcat, "pentru ca trecând prin toate stările noastre, 
să reîntemeieze şi să-l restaureze pe primul om ŞI, prin €l, pe toţi cei care s-au născut 
ŞI se nasc din el, asemenea unei însărcinate care-i are în sine” (Ibidem, Cuv. XIII, 
p.406; vezi şi Sf. Irineu, Adv. haereses, liber III, 18,7, în ”S. Chret.”, nr. 211, p. 366, 
Sf. Chiril al Ierusalimului, Cateheza II, în “Cateheze” trad. de Pr. D Fecioru, 
Bucureşti, 1943, p.272). 

Ascultarea, slujirea şi împlinirea poruncilor are în general un efect asupra 
oricărui om, pentru că legea lui Dumnezeu nu e o simplă formă care stă detaşată de 
firea noastră, ci ea e prezentă în fire. Împlinirea poruncilor are o eficienţă imediată 
asupra firii, mai ales prin faptul că aici porunca se identifică cu Legiuitorul. Porunca 
este Dumnezeu şi împlinirea ei înseamnă dobândirea lui Dumnezeu. De aceea 
cugetarea patristică spune că “Dumnezeu se află în ascuns în poruncile sale” (Marcu 
Ascetul, Despre legea duhovnicească, cap. 190, în “Filocalia, 1, trad. cit., Sibiu, 1947, 
p.247). După cum corupţia firii omeneşti a fost consecinţa neascultării lui Adam, tot 
aşa "Hristos prin împlinirea a toată dreptatea”( Matei 3,15) se face "pârga rezidirii şi 
nemuririi noastre întru nestricăciune” (Sf. Simeon Noul Teolog, Cuv I morală, cap.3 
în “Filocalia”, 6, p.131; este de fapt comentariul la I Cor. 15,22.Vezi şi Sf. Irineu, 
Adv. haereses, hber V, în “S.Chret.”, nr.153, p.18). Ascultarea lui Hristos are o 
eficiență sporită şi prin faptul că ea este desăvârşită, este completă; sf. Maxim 
Mărturisitorul, (Ambigua, trad. cit. p.53) afirmă: "Stăpânul prin fire cinsteşte 
ascultarea şi o trăieşte prin pătimire, nu numai ca să mântuiască prin ale sale toată 
firea, curăţind-o de ceea ce e mai rău, ci şi ca să guste ascultarea noastră, învățând 
prin cercare cele ale noastre”. 

Prin ascultarea Sa desăvârşită Hristos a întărit firea umană, ridicând-o deasupra 
afectelor naturale. Căci prin căderea în păcatul strămoşesc, firea omenească a primit şi 
partea pătimitoare a afectelor, adică slăbiciunile naturale ale firii: foamea, setea, frigul 
etc., nepăcătoase prin ele însele. Aceste afecte le-a avut şi Mântuitorul Hristos, 


Dumnezeu desăvârşit dar şi om desăvârşit. Sf. Maxim Mărturisitorul, (Răspunsuri 

către Talasie, 42, în “Filocalia”, 3, p.146) zice: "căci 2 păcate s-au ivit în protopărinte 
prin călcarea poruncii dumnezeieşti: unul vrednic de osândă şi unul care nu e osândit, 
având drept cauză pe cel vrednic de osândă. Cel dintâi este al hotărârii libere, care a 
lepădat binele cu voia, iar al 2-lea al firii care a lepădat fără voie, din pricina hotărârii 
libere, nemurirea. Această stricăciune şi alterare a firii, produsă una din alta, voind 
Domnul şi Dumnezeul nostru să o îndrepteze, a luat toată firea şi astfel a avut şi EL, în 
firea luată, trăsătura pătimitoare, împodobită cu nestricăciunea voii libere”. 

Afectele se rezumă în senzațiile de plăcere sau de durere. Plăcerea senzuală, 
conținând în ea păcatul neascultării, care e un rezultat al voinţei, este păcătoasă. 
Durerea nu este prin ea însăşi un păcat, ci numai o urmare a păcatului, pentru că nu e 
un rezultat al voinţei. În urma slăbirii firii şi supunerii si sub cele două afecte, întreaga 
viață omenească a devenit o învârtire fără scăpare în cercul vicios plăcere-durere, al 
cărui sfârşit nu putea să fie decât moartea, ultima durere. Originea şi desfăşurarea 
acestui cerc este exprimată astfel de Sf. Maxim Mărturisitorul: “După cădere toți 
oamenii aveau în mod natural plăcerea ca anticipație a venirii lor pe lume şi nici unul 
nu era liber de naşterea pătimaşă prin plăcere. De aceea, toți plăteau în mod natural 
durerile ca pe o datorie şi ca pe o datorie suportau moartea de pe urma lor, şi nu se 
afla chip de scăpare de plăcerea nejustificată” ( Sf. Maxim Mărturisitorul, Răspunsuri 
către Talasie, 42, în “Filocalia”, 3, p.334-335). 

Prin naşterea Sa din Fecioară, lisus Hristos n-a intrat în acest cerc vicios. Fiind 
fără de păcat, EI n-a avut în nici un fel plăcerea păcătoasă. În schimb a asumat 
durerea, nelegată de plăcere. Durerea lui nu mai chema plăcerea, precum se petrecea 
în mod necesar în firea celorlalți oameni. Cu aceasta, în EI s-a întrerupt neîncetata 
transformare a plăcerii în durere şi durerii în plăcere. Hristos a asumat durerea ca 
pedeapsă a păcatului pentru ca, “suferind pe nedrept, să desființeze obârşia noastră din 
plăcerea necuvenită care ne tiraniza firea; căci moartea Domnului n-a fost o datorie 


plătită pentru această obârşie din plăcere ca la ceilalți oameni, ci mai degrabă o putere 

opusă acestei obârşii.” (Sf. Maxim Mărturisitorul, Răspunsuri către Talasie, 42, în 
“Filocalia”, 3, p.334-335). 

Mijlocul prin care a suportat durerea, întărind firea, a fost voinţa. Căci 
acceptarea sau respingerea păcatului o face decizia voinţei. Prin circumscrierea firii 
omeneşti în ipostasul divin (vezi Sf. Maxim Mărturisitorul, Ambigua, trad. cit, p.60). 
Mântuitorul “a pus hotar firii ca entitate supusă unor necesităţi... Unind raţiunea firu 
cu modul mai presus de fire al activării ei, El a păstrat rațiunea firii, dar a ridicat-o în 
planul flexibil al hbertăţii; a făcut-o să nu se mai simtă singură, de sine, ci invadată de 
puterile dumnezeieşti” (Pr. Prof. Dr. D. Stăniloae, nota 16 la Maxim Mărturisitorul, 
op.cit.). Deosebirea între voința umană a lui Hristos şi voinţa oamenilor în general 
este aceea că, dacă voinţa oamenilor este enomică (după expresia Sf. Maxim 
Mărturisitorul) - fie dând frâu liber unui afect, fie intensificându-l — voinţa naturală a 
lui Hristos nu putea fi gnomică, datorită faptului că subiectul firii in ipostasul Hristos 
era Fiul lui Dumnezeu. A considera ca Hristos ar fi putut avea o voinţă arbitrară 
înseamnă a crede că ar fi avut “o voinţă neştiutoare, ezitantă şi în conflict cu El 
însuşi” (Sf. Maxim Mărturisitorul, Disputatio cum Pyrrho, P.G., tom 91, col. 308, D, 
apud Pr. Prof. D. Stăniloae, Învățătura ortodoxă despre mântuire..., p.199). Reală şi 
naturală, voinţa umană a lui Hristos este în acelaşi timp sfântă şi sfinţitoare, adică 
acţionând drept şi sfințind firea umană prin acţiunea ei. Prin aplicarea voinţei Sale 
sfinte asupra firii omeneşti, "puterea aceasta lucrează neschimbabilitatea sufletului 
(adică a voinţei, a tuturor puterilor sufleteşti, n.n.) şi nestricăciunea trupului, prin 
dispoziţia identică a voii spre ceea ce-l bun prin fire, în cei ce se străduiesc cu fapta să 
cinstească harul ” (Sf. Maxim , Ambigua, trad .cit., p.51,52; vezi şi Sf. Maxim, Scurtă 
tâlcuire a rugăciunii Tatăl Nostru, în “Filocalia” 2, p. 258-259). Se exprimă aici 
profund întărirea şi fixarea definitivă în bine a voinţei în firea omenească de către 
Mântuitorul Hristos. 

Împrejurarea concretă în care voința omenească este pusă în faţa plăcerii sau a 


durerii este ispita. Prin suportarea şi biruirea ispitelor plăcerii şi apoi ale durerii şi-a 

afirmat şi Mântuitorul fermitatea şi întărirea voinţei. Ispitirea lui a fost posibilă tocmai 
datorită faptului că având latura pătimitoare prin firea umană acesta era un semn de 
slăbiciune pentru diavol, care o vedea terenul unei posibile intervenţii. Evidenţiind 
sensul profund al versetului de la Coloseni 2,15 (“EI a dezbrăcat domniile şi puterile 
şi le-a dat pe faţă cu hotărâre, biruind asupra lor prin cruce”), Sf. Maxim arată că 
puterile rele (diavolul) “şi-au aruncat şi asupra Lui momeala” întâi prin ispitele 
plăcerii, crezând că aceasta îşi va urma cursul avut până acum în firea omenească; 
adică "prin patima cea după fire (afectele) să-şi nălucească patima cea împotriva firii!” 
(păcatul cu voia)” (Sf. Maxim, Răspunsuri către Talasie, în “Filocalia” 3, p.64). 
Mântuitorul a îngăduit această ispitire, pentru că în acest fel “le-a prins în propriile lor 
viclenii (adică în iluzia că firea şi voinţa umană e slabă şi va ceda; ceea ce nu era 
adevărat, omul fiind acum şi Dumnezeu, n.n) şi prin aceasta le-a dezbrăcat, 
alungându-le din fire” (Sf. Maxim, Răspunsuri către Talasie, în “Filocalia” 3, p.64). 
lar ultimele încercări ale fermităţii şi ale definitivării voinţei Mântuitorului au fost 
cele prin durere, îndeosebi cele ale sfintelor patimi pe cruce. Suportând ispita durerii 
până la capăt şi forțele răului” deşertându-şi deplin în EI veninul stricăcios al răutăţii 
lor, l-a ars ca printr-un foc, nimicindu-l cu totul din fire”( Sf. Maxim, Răspunsuri 
către Talasie, în “Filocalia” 3, p.60). 

Cunoscând hristologia şi soteriologia Sfinţilor părinţi — aici a Sfântului Maxim 
Mărturisitorul — ne încredințăm limpede că învăţătura privind aspectul ontologic al 
Răscumpărării nu este o “teorie ortodoxă ” frumoasă şi prea optimistă, ci mai degrabă 
că noi nu ne-am ridicat încă la înălțimea, optimismul şi adevăratul sens al Sfintei 
Scripturi, asimilat organic şi exprimat fidel de teologia patristică. 

Suferinţa acceptată din iubire pentru cineva intensifică enorm comuniunea între 
persoane, le potenţează şi le modifică însuşirile. ”Suferința ispăşitoare este o 
harismă”, purtând în ea “vindecare şi înnoirea” (Pr. C Galeriu, Jerffă şi 
răscumpărare, teză de doctorat, “Glasul Bisericii, nr.1-2/1973 p.151). Acest conţinut 


calitativ de mare forţă şi înnoire al suferinței ispăşitoare pentru altul provine din 

însuşirile şi misterul de nepătruns al forţelor spirituale ale persoanei, căci persoana 
este însăşi iubirea pentru altul. 

Cu totul superioare sunt deci efectele sfintelor Patimi asupra firii umane a 
Mântuitorului. Rezistenţa şi puterea cu care El a acceptat şi a suportat durerile, 
asumând jertfa, au pătruns deplin firea Sa umană de forța spiritului şi i-au adus o reală 

vindecare. Sf. Ap. Pavel spune că "omul nostru cel vechi a fost răstignit împreună cu 


ceA. 

El ca să se nimicească trupul păcatului” (Rom. 6,6) şi “întru această voinţă (a lui 
Hristos) suntem sfinţiţi prin jertfa trupului lui Hristos, odată pentru totdeauna” (Efes. 
10,10). Iar Sf. Ap. Petru afirmă că Hristos, purtând “păcatele noastre în trupul său pe 
lemn ... Cu rănile lui ne-am vindecat” (| Petru 2,24). Referindu-se la versetul de la II 
Cor. 5,21 (“Hristos s-a făcut pentru noi păcat, ca să dobândim întru el dreptatea lui 
Dumnezeu”), Sf. Maxim precizează conţinutul acestui “păcat” şi lucrarea lui Hristos 
asupra lui: “Luând deci Domnul osânda aceasta a păcatului meu liber ales, adică, 
pătimirea, stricăciunea şi moartea cea după fire, s-a făcut pentru mine păcat, ... ca să 
osândească păcatul şi osânda mea din voie şi din fire, scoțând în acelaşi timp din fire 
păcatul, pătimirea, stricăciunea şi moartea” (Sf. Maxim Mărturisitorul, Răspunsuri 
pentru Talasie, 42 trad. cit. pl48; vezi şi Sf. Irineu, op. cit., hber V,16,3, în “$S. 
chrâtiennes”, nr.153, p.218). Ceea ce a luat Hristos n-a fost păcatul ca act — căci nu 
putea păcătui — ci urmarea ontologică a păcatului, adică alterarea firii omeneşti. 

Jertfa Mântuitorului a însemnat o sfințire a firu sale omeneşti chiar prin faptul 
că Mântuitorul s-a predat Tatălui pe Sine însuşi ca jertfă supremă. Orice victimă se 
sfinţeşte prin faptul că e adusă jertfă; prin închinarea jertfei spre Dumnezeu se 
stabileşte o legătură între credinţa jertfitorului şi primitorul sfânt al jertfei (care este 
însuşi Dumnezeu). Această legătură sfinţeşte jertfa. Aducându-Se pe sine însuşi jertfă, 
ca victimă şi Arhiereu în acelaşi timp, Hristos şi-a sfinţit firea omenească pe care a 
înfățişat-o apoi la Tatăl, căci nimeni nu poate intra la Tatăl decât în stare de jertfă 
curată (Sf. Chiril al Alexandriei, Închinare în duh şi adevăr, cf. pr. prof. D. Stăniloae, 


Învățătura ortodoxă despre mântuire ..., p.203). Mântuitorul însuşi a mărturisit chiar 

înaintea jertfirii sale: "Eu pentru ei Mă sfinţesc pe Mine, ca şi ei să fie sfințiți în 
adevăr” (loan 17,19). 

Jertfa lui Hristos a adus împăcarea cu Dumnezeu (Efes. 2,14-16), însă 
împăcarea nu constă numai în cinstirea adusă lui Dumnezeu, căci am fost împăcaţi „în 
trupul cărnii lui, ca să vă pună înaintea sa sfințiţi, fără de prihană şi nevinovaţi” (Col. 
1,22). Jertfa este împăcare pentru că restabileşte comuniunea, iar comuniunea 
restabilită între om şi Dumnezeu are un conţinut; ea înseamnă “atât firea omenească 
restabilită din egoismul ei, cât şi iubirea lui Dumnezeu manifestându-Se 
neîmpiedicată în voinţa ei de a împodobi pe om cu darurile ei” (Pr. Prof. D. 
Stăniloae, Teologia Dogmatică Ortodoxă, 2, p.131). Şi, după cum spun unii teologi 
romano-catolici mai noi, “sângele lui lisus este mântuitor potrivit Epistolei către 
Evrei a Sfântului Pavel, potrivit Evangheliei după loan şi Epistolei 1 a Sfântului loan, 
nu ca fiind cel ce a fost vărsat atunci pe Golgota, cum a fost atât de răstălmăcit în 
«soteriologia clasică» (adică romano-catolică, n.n.), ci pentru că e mântuitoare 
comuniunea cu lisus cel viu de acum (pentru că această comuniune are un conţinut 
real, esențial, ce priveşte firea omenească, n.n.), desigur „întrucât este Cel răstignit şi 
înviat în identitatea Lui” (Wilhelm 'Thiissing, Neurestamentliche Zugangswege zu 
einer transzendental — dialogischen Christologie, în vol. Karl Rahner-W. 'Thiissing, 
“Christologie systematisch-exegetisch”, Herder, 1972, p. 130, la Pr. Prof. D. 
Stăniloae, op.cit., p.153). Cu alte cuvinte, mântuitoare nu este jertfa în expresia ei 
exterioară de satisfacţie, ci în expresia ei interioară de comuniune. 

Crucea Mântuitorului n-a fost decât prilejul dat firii Sale omeneşti de a se 
întări. Acceptarea şi suportarea ei până la capăt arată tăria firii omeneşti a lui Hristos, 
tărie care priveşte de acum întreaga fire omenească: "De aceea, în pictura răsăriteană, 
Hristos cel răstignit nu e Hristos cel căzut în ultima stare de slăbiciune”, ci “omul tare, 
Omul restabilit în tăria lui adevărată” (Pr. Prof. D. Stăniloae, op. cit., p.70). Suportând 
încercarea, firea omenească nu se distruge ci se afirmă şi se restaurează. De aceea zic 


Sfinţu Părinţi că prin patimi, Hristos “ne-a redat pe noi noua înşine, arătându-ne ce 

am devenit” (Sf. Maxim, Ambigua, trad. cit., p.63), adică ne-a redat firea cea 
adevărată, sănătoasă, întreagă, fermă eliberată de sub jugul afectelor şi ne-a arătat ce 
poate deveni şi cum arată Omul (nu omul!) în firea lui desăvârşită. 

Patimile şi jertfa Mântuitorului au culminat în moartea Sa pe cruce, care este 
suprema durere asumată şi biruită dar şi suprema jertfă, pentru că prin ea Hristos s-a 
predat în întregime Tatălui, cu toată fiinţa Sa, cum a mărturisit EL însuşi: "Părinte, în 
mâinile Tale încredinţez sufletul Meu” ( Luca 23,46). 

Întrucât Hristos era fără de păcat, El nu trebuia să moară, pentru că moartea ca 
“plată a păcatului” (Rom. 6,23) (Iacov 1,15) are stăpânire numai asupra celor ce-l 
săvârşesc. De aceea, moartea Lui este o asumare voluntară a morţii noastre, tocmai 
pentru a o birui pentru noi, pentru firea noastră: „Nu prin propria moarte (pe care n-a 
avut-o, fiind viaţa) a depus corpul ci a primit-o pe cea a oamenilor, ca pe a acestora 
venită în trupul Său să o nimicească” (Sf. Atanasie cel Mare, op. cir., col 136, apud, 
Pr. Prof. D. Stăniloae, „Inv. Ort. despre mântuire...”. p.207). Teologia patristică 
exprimă profund adevărul că moartea Mântuitorului, ca opus al morţii obişnuite din 
firea omenească şi afirmare a vieţii cea după Dumnezeu, înseamnă viaţa, (“Fiindcă Eu 
îmi pun viaţa Mea ca iarăşi să o iau”, loan 10,17), că omorârea morţii-păcat ca act 
extrem şi vindecarea stricăciunii produsă de moarte ca şi conţinut sunt într-un mod 
atât de necesar unite într-un singur act, că una fără alta nu se putea: “S-au petrecut 
amândouă minunile în acelaşi act, moartea tuturor s-a înfăptuit în trupul Domnului şi 
moartea şi stricăciunea au fost desfiinţate din pricina Cuvântului co-existent” (Sf. 
Atanasie cel Mare, op. cir., col 132, apud, Pr. Prof. D. Stăniloae, „Inv. Ort. despre 
mântuire ...”, p.205). 

Moartea Sa nu este numai un omagiu, o cinstire adusă lui Dumnezeu pentru 
împăcarea cu lumea (Sf. Maxim Mărturisitorul, Răspunsuri către Talasie, 64, p.402): 
"îmbrăcând trupul ca pe o momeală în undiţa dumnezeirii, spre amăgirea diavolului, 
pentru ca dracul spiritual cel nesăturat înghițind trupul... să fie sfâşiat de undiţa 


dumnezeirii şi deodată cu trupul cel sfânt al Cuvântului luat din noi să dea afară toată 

firea omenească , pe care o înghițise mai înainte ... ca să se arate bogăţia covârşitoare 
a puterii dumnezeieşti care biruie, prin slăbiciunea firu biruite tăria celui ce a biruit-o 
mai înainte”. Rostul pentru care au înviat unii oameni o dată cu ridicarea din morți a 
Mântuitorului a fost nu de a evidenția raritatea sau măreţia învierii Sale prin semne 
grandioase externe, ci a arăta că învierea aceasta împărtăşeşte tuturor oamenilor 
puterea şi lumina ei. Învierea îi priveşte pe toţi oamenii: Hristos ”procură şi dă 
fiecăruia biruinţa asupra morții, ajutând pe fiecare din cei ce au credinţă în EI şi poartă 
semnul crucii, să biruiască” (Sf. Atanasie cel Mare, op.cit., apud Pr. Prof D. Stăniloae 
op.cit., p.206). 

Coborârea Lui în mormânt nu este o slăbiciune, nu este firea omenească 
distrusă ci afirmată. Ea este un act de putere; Mântuitorul se coboară ca un biruitor 

“întru cele mai de jos ale pământului” pentru menirea de “* a-l face pe cei legaţi 
slobozi”. Prin puterea de răbdare a morţii şi trecerea biruitoare prin ca, firea umană a 
Mântuitorului s-a făcut aptă de dobândirea ultimei puteri menite ei: Învierea. Aceasta 
n-a mai fost însă numai urmarea ascultării şi a jertfei, a întăririi firii. Ea nu este numai 
rezultatul creşterii organice a firii omeneşti, expresia puterii ei; firea doar s-a făcut 


aptă organic pentru a-l primi, însă ea este darul expres a lui Dumnezeu. Aceasta este 


legătura între crucea şi Invierea Mântuitorului Hristos. 

VIII. ÎNVIEREA DOMNULUI 


Învierea Domnului este cea mai mare şi cea mai importantă din minunile Sale, 
este piatra fundamentală a credinţei creştine. 

Ea dovedeşte nu numai divinitatea Mântuitorului, faptul că ne-a mântuit 
obiectiv şi ne poate mântui subiectiv, ci şi faptul că ne va învia cu siguranţă pe toți. 

lisus Hristos n-a obținut o înviere exterioară din partea cuiva, ci s-a înviat pe 
Sine însuşi din morţi; ca Dumnezeu, s-a înviat pe Sine ca om. Între perfecţionarea firii 
umane şi învierea acesteia din morţi este o legătură esenţială, fundamentală. 
Importanţa capitală a Învierii Mântuitorului este subliniată de Sfântul Apostol Pavel: 
„lar dacă Hristos n-a înviat, zadarnică este atunci propovăduirea noastră, zadarnică 
atunci şi credinţa noastră ... Acum însă Hristos a înviat din morți, făcându-se 
începătură celor adormiţi” (1 Cor. 15,14). 

Până la Reforma protestantă, Învierea Mântuitorului a fost mărturisită unanim 
în Biserică şi contestată doar cu totul neînsemnat de unii eretici. Începând cu secolele 
XVI-XVII, unii teologi protestanți, reprezentanţi ai curentului numit „raționalist- 
critic”, au contestat Învierea, socotind-o un mit. Ei au formulat mai multe ipoteze, 
care prezintă Învierea ca un fals. Mai importante sunt trei ipoteze: 

1. ipoteza înşelăciunii (a furtului) 
2. ipoteza morţii aparente 
3. ipoteza viziunilor. 

În concluzie, trebuie să spunem că Învierea lui lisus Hristos nu se poate 
compara cu nici o înviere din alte credinţe religioase, pentru că lisus Hristos este 
singurul Întemeietor de religie care a afirmat frecvent că este Dumnezeu şi şi-a 
susținut afirmaţia cu învierea Sa din morți. 

Astăzi învierea lui lisus Hristos este un fapt mărturisit de toate confesiunile 


creştine şi de aproape toţi teologii. 

Învierea Domnului nu poate fi înţeleasă decât dacă înțelegem mai întâi 
necesitatea morţii şi abia apoi a învierii. Lumea naturală şi condiţia istorică a omului 
impun, prin limitele şi deficienţele lor severe, necesitatea morţii. 

Moartea împlineşte un dublu rost într-o lume afectată de păcat. Întâi, arată prin 
cele două forme de existenţă ale sufletelor după despărţirea de trup că nu trupului se 
datoreşte deformarea vieţii spiritului, ci păcatului. Al doilea, moartea dizolvă un trup 
care, chiar dacă nu mai este mediu de manifestare a păcatului, totuşi nu poate fi 
transformat în aşa măsură încât să nu mai îngusteze viaţa spiritului, oricât s-ar micşora 
această deficiență a lui în cursul existenţei pământeşti (de pildă, a unor sfinți). Trupul 
istoric, chiar dacă nu e mediu de manifestare al unui păcat actual, totuşi poartă în 
structura lui îngroşările produse de păcatul trecut sau de concorporalitatea unei 
omeniri păcătoase şi a unei naturi cosmice adaptate la o astfel de corporalitate. El nu 
poate fi modificat în cadrul acestei lumi, ci trebuie distrus pentru a putea fi scos din 
forma aceasta deficitară. 

Dar dacă trupul este o creaţiune a lui Dumnezeu, constituind mediul firesc de 
manifestare a spiritului omenesc, şi dacă el nu este cauza păcatului şi a deficienței 
vieţii spirituale, distrugerea lui nu poate fi decât o condiție pentru reînnoirea lui, 
pentru ridicarea lui într-o formă care să nu mai poarte stigmatul păcatului. Cine crede 
că omul e creat de Dumnezeu ca un întreg format din trup şi suflet şi că păcatul n-a 
distrus definitiv această făptură, acela trebuie să creadă necesar în învierea trupurilor, 
adică în restabilirea întregii persoane umane. 

În forma actuală a lumii nu e posibilă o viaţă fără sfârşit: generaţiile tinere 
găsesc hrană dacă mor cele bătrâne, iar dacă oamenii s-ar tot înmulţi fără să fie moarte 
pământul nu i-ar putea hrăni. 

Dar sunt şi alte trăsături ale lumii acesteia care arată conformitatea ei cu o 
omenire păcătoasă, de exemplu concurenţa aprigă între indivizi şi popoare. Cel ce 
vrea să se menţină sau să ajungă la o situaţie mai bună trebuie să lupte; dar în felul 


acesta, vrând nevrând înlătură pe alţii de la anumite bunuri. 

De aici nu reiese însă cu necesitate concluzia extrem protestantă (a lui H. 
Thielicke, de pildă), că în forma actuală a lumii nu se poate trăi fără păcat. Dar e sigur 
că cine vrea să trăiască fără păcat trebuie să sufere. Există o neconformitate între viața 
morală şi legile lumii acesteia. Astfel, apare evident că viaţa spirituală a omului după 
moarte este superioară celei din trupul de aici, dar cea din trupul înviat va fi 
superioară şi aceleia. 

Acest lucru ni-l arată învierea lui Hristos, care este deci şi pentru EI o nouă 
înălţare ca om. Ea este deplina Lui biruinţă asupra morţii şi nu numai o dovadă pentru 
oamenii de pe pământ că moartea nu înseamnă sfârşitul total al funţei. Ea este 
anticiparea unei asemenea biruinţe şi pentru noi, deoarece chiar dacă sufletele celor 
drepţi se bucură de o fericire după despărţirea de trup, cum s-a bucurat şi al lui lisus, 
starea lor de separație arată totuşi o deficiență şi o degradare. 

Remarcând linia gradată pe care se înşiruie coborârea la iad, învierea şi 
înălțarea la cer, S. Bulgakov a tras concluzia că aceste acte fac parte din slujirea 
arhierească a lui lisus, sau în orice caz nu încă din demnitatea împărătească, deoarece 
în situația de împărat ca om (spune el) lisus nu e decât din momentul în care e aşezat 
pe scaunul măririi, de-a dreapta Tatălui. Argumentul biblic pentru aceasta îl socoteşte 
Epistola către Evrei, unde se spune că lisus a intrat cu sângele Său în Sfânta Sfintelor 
(9,12); deci, până nu s-a înălţat la Tatăl lisus n-ar fi terminat slujirea Sa arhierească. 

Este adevărat că există o nouă îndumnezeire a trupului lui lisus şi prin aceasta o 
influență mai puternică asupra oamenilor, dar aceasta se petrece nu printr-o treptată 
înduhovnicire a lui ci prin actul învierii, care însă e răsplata răstignirii Sale. Accentul 
de pe răstignire nu trebuie estompat, prin fragmentarea pe toate momentele vieții Lui. 
Răstignirea nu trebuie transformată într-un act de autoeducare a naturii Sale omeneşti 
în vederea îndumnezeirii. Ea urmăreşte în primul rând împăcarea lumii cu Dumnezeu. 
Numai întrucât a suportat moartea - care e pedeapsa tuturor celor ce viețuiesc în trup 
pământesc - iar moartea nu L-a putut ţinea, numai astfel trupul Său cel nou s-a 


înduhovnicit. 

Unii teologi protestanți şi catolici neagă Învierea cu trupul, socotind că Lisus 
Hristos a înviat cu un trup nou iar trupul vechi ar fi rămas în mormânt. Concepţia 
aceasta este condamnabilă pentru că învierea cu alt trup sau lepădarea trupului aduce 
după sine, în mod firesc, ne-responsabilitatea oamenilor faţă de propriul trup, faţă de 
propria ființă. Ei se întemeiază pe expresiile Sfântului Apostol Pavel de la Romani 
8,11, 1 Cor. 15,35, Filip. 3,20 care vorbesc într-adevăr de un „trup spiritual” („s6ma 
pnevmatikon”). Dar acolo e vorba de prefacerea trupului prin Înviere şi nu de crearea 
unui alt trup. Căci Învierea înseamnă şi s-a constatat tocmai prin minunea 
mormântului gol şi a identităţii trupului înviat cu cel dinainte de Înviere, aşa cum a 
experimentat fizic Sfântul Apostol Toma. Trupul înviat a suferit într-adevăr o 
transformare esențială, fund transfigurat dumnezeieşte, spiritualizat, deci Învierea nu 
e o simplă continuare a vieţii trupului răstignit. E o altă ordine de viaţă îndumnezeită, 
dar a aceluiaşi trup, cu aceeaşi identitate. Peste tot, în Sfintele Evanghelii vedem că 
mărturisirea Învierii constă tocmai în constatarea corporală uimitoare a identităţii 
Celui Înviat cu Cel Răstignit. A nega aceasta înseamnă a nega evidenţa Sfintelor 
Evanghelii. 

Teologii protestanți discută foarte mult şi asupra raportului Învierii cu istoria. 
S-a pus întrebarea dacă ea trebuie socotită un eveniment istoric sau total supra-istoric. 
Majoritatea teologilor cred că Învierea este un fapt total anistoric. Ei spun că acest 
eveniment supranatural absolut nu poate fi cercetat şi apreciat prin mijloacele 
cercetării istorice şi de aceca trebuie socotit total anistoric. 

Alţii afirmă însă o atingere, un raport al Învierii Domnului cu istoria. 

Teologia ortodoxă este, şi în această problemă dogmatică, mai nuanţată, mai 
complexă şi mai bogată. 

Învierea are o dimensiune dublă, antinomică. Pe de o parte, fiind un eveniment 
total deosebit, chiar opus istoriei, care cunoştea numai devenirea şi moartea ca un 
ciclu natural inexorabil, se înţelege că Învierea Domnului este trăznetul veşniciei care 


a tăiat istoria, un eveniment, o realitate şi o putere absolută care nu are nimic comun 

cu istoria şi o contrazice Dacă ar conţine ceva din istorie, dacă ar avea câtuşi de puţin 
nevoie de ea, Învierea ar putea fi socotită şi ca rezultat al evoluţiei religioase a 
omenirii, ca realizare istorică şi ar pierde caracterul de absolută suveranitate divină. 

Pe de altă parte însă, dacă n-ar avea nici o legătură, nici o atingere cu istoria, 
cu tot caracterul ei divin şi absolut, Învierea lui Hristos ar rămâne ceva străin omului 
şi, de fapt, total ineficientă, fără rost şi fără sens. Tot sensul şi toată eficienţa Învierii 
constă în forța vindecătoare, absolută şi suverană cu care intervine asupra istoriei şi 
asupra oamenilor. De altfel, astăzi chiar şi unui teologi protestanți recunosc un caracter 
istoric al Învierii Domnului, afirmând că acest fapt este accesibil „oricui are ochi să 
vadă”. 

Evident că Învierea nu este un eveniment istoric ce poate fi cercetat ca oricare 
altul. Cu alte cuvinte, este nevoie de lipsa prejudecăţii necredinţei; altfel nu va fi 
înţeles. Orice istoric onest ce se va ocupa de acest eveniment fără prejudecăţi, fără 
ideea preconcepută că este imposibil din capul locului, va găsi suficiente dovezi 
istorice care îi vor impune evidenţa pregnantă a acestui eveniment identificabil precis 
în timp şi spaţiu. Învierea a avut loc într-un timp şi un spaţiu concret şi a fost 
mărturisită de o mulţime de martori oculari cărora contemporanii nu le-au adus nici o 
obiecţie documentată şi nu i-au contrazis, în afară de câţiva opozanți interesaţi. De 
altfel, însăşi menţionarea acestui eveniment în conştiinţa omenirii şi cu atât mai mult 
înțelegerea şi conştientizarea lui se datorează acelor persoane istorice şi 
contemporanilor lor. Aşadar, afirmarea şi transmiterea Învierii sunt legate şi se 
încadrează foarte bine în istorie. 

Învierea rămâne un eveniment absolut supra-istoric, care a pătruns însă şi a 
marcat profund şi definitiv istoria, dându-i sens şi final; rămâne aşadar supra-istorică 
şi istorică în acelaşi timp. 

Învierea instituie o nouă apropiere între subiectele umane şi între ele şi 
Dumnezeu, întrucât viaţa spiritului omenesc în trupul pur e mai plină iar realitățile 


spirituale ale lumii se înfăţişează mai certe, mai concrete. 

Învierea L-a adus şi pe lisus într-o mai mare apropiere de oameni. Desigur, 
întrucât trupurile acestora nu sunt şi ele înviate, apropierea deplină se va realiza numai 
după învierea tuturor. Dar trupul Său a devenit un mediu desăvârşit al manifestării 
sufletului Său şi prin aceasta şi al Dumnezeirii. Tocmai aceasta înseamnă o mai mare 
apropiere a Lui de noi, ca spirit omenesc şi ca Dumnezeire. Apropierea aceasta e de 
altă natură decât cea din trupul pământesc. Un om în trupul pământesc ne este aproape 
întrucât trupul lui are inerția şi legile obişnuite ale trupului nostru, cu care sunt 
conforme simţurile noastre de aici. Dar spiritul lui ne este mai puţin descoperit. În 
înţelesul elementar, lisus se afla în trupul pământesc mai aproape de noi ca după 
înviere, întrucât trupul Lui era şi în acest timp îndumnezeit deoarece nu stimula spre 
păcat iar spiritul nu întâmpina atâta greutate în a se revela prin el. Totuşi, întrucât 
lisus a luat un trup supus legilor de inerție, de opacitate, de spațiu şi întreţinere 
materială, nu se manifesta prin el plenar sufletul Său omenesc şi dumnezeirea, ca prin 
trupul înviat. Trupul acesta cuprindea posibilitatea morţii, deci anumite scăderi. Nu 
avea desăvârşirea de viaţă, nu se afla în starea unui trup ce a biruit moartea. Toate 
acestea constituiau dificultăţi pentru revelarea realităţii spirituale a lui lisus. Ele 
explică posibilitatea unei ridicări a Lui prin înviere şi înălţare. 

În trupul pământesc, apropierea Sa era limitată la cercul oamenilor între care se 
mişca. După înviere, apropierea a crescut atât în intensitate cât şi în lărgime, 
nemaiîmpiedicându-L spaţiul nostru de a fi în acelaşi timp aproape de fiecare om. 
După înviere e mai aproape de umanitate şi de orice om, fiind ridicat EI însuşi ca 
umanitate şi om la o maximă comunicativitate spirituală, tocmai întrucât e mediu mai 
deplin al revelării lui Dumnezeu. 

Învierea cu trupul a însemnat atât o înălţare a propriei Sale stări cât şi o 
apropiere mai mare de oameni, o mai mare eficacitate asupra spiritului lor. Sunt două 
aspecte ale aceluiaşi efect. Dar ridicarea propriei Sale stări înseamnă şi o mai mare 


apropiere de Dumnezeu, ca om. 

Prin înviere, ridicându-Se ca om mai aproape de Dumnezeu, Hristos S-a ridicat 
prin însuşi acest fapt la treapta cea mai înaltă a omenităţii, care e o maximă 
comunicativitate a spiritului Său în relaţiile cu oamenii. Învierea e spiritualizarea 
trupului, copleşirea lui totală prin spirit, actualizarea cea mai deplină a potenţelor 
spiritului. Deoarece spiritul e sesizat de noi în măsura înălțării noastre spirituale, 
apropierea lui lisus după înviere e experiată mai puternic de cei ce trăiesc mai mult 
prin puterile spiritului. 

Învierea înseamnă ridicarea trupului din mormânt. Dar noi nu ştim de fapt decât 
că aparţine unei ordini şi unei structuri la care nu se pot ridica simţurile actuale ale 
trupului nostru. Trupul lui lisus nu era vizibil datorită unei naturi compacte asemenea 
celei a noastre, ci se făcea prin voinţă vizibil în planul nostru, conformându-se 
capacităţii de percepţie a ucenicilor, însă în aşa fel ca ei să-şi dea seama despre 
caracterul deosebit al acestui trup. EI avea în chip real un trup a cărui continuitate cu 
trupul pământesc e sigură, iar în acest trup real dar de structură înnoită şi aparținând 
unui plan transcendent era întemeiată posibilitatea ca lisus să se facă vizibil când şi 
unde voia, nu ca arătare inconsistentă (asemenea teofaniilor şi angelofaniilor din 
Vechiul Testament) ci cu trup adevărat şi statornic. Şi înainte de înviere trupul lui 
lisus se putea face nevăzut, dar pe când atunci vizibilitatea în planul nostru era starea 
lui obişnuită, după înviere invizibilitatea este starea obişnuită. 

Se pune problema dacă există o spaţialitate, o vizibilitate şi chiar o materialitate 
transcendentă materialității chipului actual al lumii şi capacităţii noastre de percepere, 
dar proprii chipului viitor al lumii, căruia vom aparține după înviere toți. Nu cumva 
spaţialitatea şi corporalitatea din acel plan realizează sinteza între forma de prezenţă a 
spiritului şi a trupului, între localizare şi supralocalizare, între spaţialitate şi 
supraspaţialitate? Sunt probleme ce rămân deschise pentru noi până la vederea acelui 
chip desăvârşit al lumii. 

Două întrebări se mai pun în legătură cu învierea Domnului: |. dacă oamenii 


sunt sortiți să învie numai toţi odată (la schimbarea chipului acestei lumi), atunci de 

ce a făcut lisus excepţie de la această lege? 2. De ce n-a continuat lisus după înviere 
să se arate oamenilor până la sfârşitul lumii? 

Prin întrebarea „De ce a înviat lisus singur?” nu înţelegem să ne întrebăm cum 
a avut El puterea să învie, ci cum a fost posibil să se desfacă din solidaritatea cu 
umanitatea în această privinţă şi să se dispenseze de condiţia cosmosului transfigurat, 
pentru a petrece într-un corp înviat? 

Această posibilitate - ca să învie şi să existe singur ca înviat, fără continuitatea 
cu întregul cosmos transformat - îşi are izvorul în dumnezeirea sa: „Acest fapt trebuie 
să stea în legătură cu avantajul infinit ce-l are Hristos în raport cu noi ceilalţi ... El 
singur nu trebuie să se întoarcă din depărtarea de Dumnezeu ca un fiu pierdut în casa 
părintească. Căci EI nu a căzut niciodată din starea de Fiu ... Contactul cu izvorul 
vieții nu s-a întrerupt la EI nicicând. Puterea dumnezeiască, din care trăieşte întreaga 
creațiune şi de la care ne-am exclus tot mai mult prin vina noastră, străbate deplin 
fiinţa Lui. Că Fiul a luat asupra Sa neputinţa şi umilirea, aceasta stătea în contrazicere 
cu ființa Sa adevărată ... Odată ce misiunea Sa a fost împlinită, a trebuit să se 
petreacă ceva asemănător cu ridicarea unui stăvilar şi cu revărsarea apelor adunate ale 
râului cu o nouă forţă în albia lor ... Aici nu mai era posibilă amânarea” (Karl Heim, 
Jesus der Weltvollender, Furche-Verlag, Berlin, 1937, p. 178-179). 

Noi nu putem învia câte unul, căci pentru noi învierea coincide cu judecata. 
Numai lisus, care nu trebuie să suporte cu noi această judecată, a înviat singur, înainte 
de toţi. Noi, ca oameni, trebuie să reflectăm şi în această solidaritate păcătoşenia 
noastră. 

lisus ca Dumnezeu se ridică peste această solidaritate, iar pe de altă parte, fund 
şi om, rămâne totuşi într-o legătură cu noi. E ridicat peste noi numai ca să ne 
pregătească şi de acolo pentru ridicarea noastră la acea formă desăvârşită a existenţei. 
EI rămâne Mijlocitorul nostru la Tatăl şi după jertfa pe cruce, prin înviere şi prin 


înălțare. 

IX. ÎNĂLȚAREA LUI IISUS HRISTOS LA CER 


După învierea Sa din morţi, Mântuitorul Hristos a mai rămas „fizic” pe pământ, 
între ucenicii Săi, încă 40 de zile, confirmând definitiv Învierea Sa cu trupul printr-o 
serie de arătări publice în faţa a sute de martori, fund pipăit fizic, mâncând şi bând în 
faţa lor şi împreună cu el. 

Desigur că numărul 40 este şi simbolic, are un înţeles duhovnicesc, precum 
timpul postului lui Moise, al lui Ile şi al Său propriu, semnificând plinătatea unui 
timp, încheierea unei probe inițiatice. Fără îndoială că Hristos a avut în vedere, 
intenţionat şi acest înţeles duhovnicesc. Însă, pe lângă aceasta, el are şi un rost mai 
simplu, mai precis şi mai important. A rămas adică, 40 de zile nu doar câteva, pentru a 
dovedi tuturor că Învierea Sa nu e o iluzie, o aparenţă sau o vedenie ci un fapt fizic, 
împlinirea profeţiilor din veac. 

Pe de altă parte însă, nu a rămas nici mai mult, pentru a arăta că Învierea nu 
înseamnă continuarea neschimbată a vieţii naturale dinainte de moarte; Învierea a 
însemnat o prefacere radicală, o îndumnezeire a trupului Său, trecerea lui într-un alt 
plan de existenţă, supra-istoric; de aceea, viaţa şi persoana Lui nu mai puteau fi 
cuprinse în condiţiile vieţii naturale, în planul istoric. În afară de aceasta, EI s-a Înălţat 
pentru a încorona opera Sa de răscumpărare şi sfințire a firii umane, ridicând-o de-a 
dreapta Tatălui, în sânul Sfintei Treimi. 

Înălţarea este ridicarea umanităţii lui lisus în intimitatea ultimă a Sf. Treimi şi 
la starea de cinstire, putere şi suveranitate deplină. Serghei Bulgakov spune: „Dogma 
înălțării cuprinde ideea că natura omenească preamărită a lui Hristos, înălţată la cer, a 
intrat chiar în sânul Sfintei Treimi. Dumnezeu-Omul s-a aşezat la dreapta Tatălui nu 
numai cu natura dumnezeiască a Sa, ci şi cu natura omenească, constând din suflet şi 
trup, din corporalitate însufleţită şi înduhovnicită”. 

Totuşi Bulgakov susține că, deoarece în sânul Sfintei Treimi nu se poate 


imagina existenţa unui spaţiu în care să ia loc trupul, Domnul s-ar fi înălţat la cer fără 

trup. A ridicat în intimitatea slavei divine numai un chip ideal, o energie a trupului, 
prin care şi-a format trupul venind în lume şi care a lucrat prin trup. Aceste trup 
„duhovnicesc” înălţat nu e trup în sensul întrupării pământeşti, ci e forma ideală, sau 
chipul trupului, energia lui, prin care a şi fost închipuit trupul întrupării. Ea este Sofia 
creată înălțată la suprema spiritualitate şi unită cu Sofia necreată în sânul lui 
Dumnezeu prin al doilea ipostas. Prin ea Logosul se plasează în relația intimă de trup 
cu toată creația, pentru a o îndumnezei. Numai fiindcă nu mai are un trup individual, 
Logosul prin înălțare se face apropiat tuturor, energia corporalității Sale ţinând toate 
în legătură de trup cu EI însuşi. În lumina acestei idei înţelege Bulgakov şi Taina 
Euharistiei. Dar în acest caz şi Întruparea e iluzie şi Răscumpărarea şi totul. 

Teoria aceasta promovează ideea că trupul a fost necesar pentru lisus numai ca 
un instrument până a adus jertfa pentru oameni, nu ca mijloc de apropiere definitivă şi 
deplină a lui Dumnezeu de oameni. Ea se apropie de teoria lui Anselm de Canterbury, 
deşi ideea că mântuirea e o întoarcere a spiritelor la Dumnezeu, cu părăsirea 
trupurilor, e luată de la Origen. Motivul pentru care Bulgakov a adoptat această idee 
este dificultatea ce o întâmpină cugetarea omenească de a-şi închipui o înălţare a 
trupului în intimitatea existenţei divine. Dar odată ce e admisă în general întruparea 
unei persoane divine, nu mai e nici o greutate deosebită de-a admite o nouă înălţare a 
trupului în cadrul intimei legături în care se află cu dumnezeirea. 

Unii teologi catolici şi protestanți cred că Învierea şi Înălţarea au coincis; cu 
alte cuvinte, că arătările de după Înviere sunt de fapt arătările Celui ce se înălţase deja 
la cer. Dar această idee e contrazisă de faptul că acele arătări au încetat după Înălţare, 
n-au durat nici măcar în timpul vieţii Apostolilor, ci sunt legate strict de perioada 
celor 40 de zile, deci înainte de Înălţare. Ideea acestor teologi este o pură fantezie, 
care se explică însă prin potrivirea ei cu concepţia de ansamblu a teologiei catolice şi 
protestante despre Răscumpărare, văzută numai ca o satisfacție către Tatăl, încheiată 


prin moartea pe cruce. 

Înălţarea constituie însă, în mod paradoxal, nu o îndepărtare ci o apropiere. Mai 
presus de toată înălțarea, lisus rămâne în legătură cu noi, iar aceasta înseamnă că 
rămâne om deplin. Îl leagă aceleaşi fire de noi, aceeaşi deplinătate a naturii omeneşti 
ca şi pe Fecioara Maria; totuşi mai presus decât ea, căci datorită dumnezeirii Sale, 
centrul persoanei Sale îşi are reşedinţa în intimitatea dumnezeirii. 

Numai fiindcă lisus îşi păstrează întreaga omenitate - înălțarea Lui fund o 
ridicare supremă a omenităţii în reşedinţa divină, la dreapta Tatălui - este în acelaşi 
timp o apropiere supremă cu eficacitate divină de om, căci umanitatea Sa ne poate 
transmite acum toată puterea divină. E aproape de noi prin aceeaşi plenitudine a 
omenităţii, ca şi Fecioara Maria, dar cu o intensitate şi cu o vastitate supraumană, 
datorită faptului că omenitatea Lui e mediul desăvârşit al acţiunii atotputernice a 
dumnezeirii. 

Numai rămânând om, Dumnezeu ne e aproape ca unul dintre noi, ca putere ce 
face parte în acelaşi timp din regiunea ontică a omenităţii. Înălţându-Se ca om în sânul 
dumnezeirii, lisus a înălțat făptura la Dumnezeu, a introdus-o în intimitatea Sfintei 
Treimi, întrucât El rămâne într-o comunicare cu toată creația şi cu Sfânta Treime, în 
sânul căreia şi-a înălțat omenitatea Sa. 

EI a plecat nu ca să se despartă de oameni, ci să fie mai prezent, mai aproape de 
el. Este aici un fapt paradoxal, uimitor. EL însuşi a promis: „Nu vă voi lăsa orfani” şi 
„lată eu sunt cu voi în toate zilele, până la sfârşitul veacurilor”. Cât timp a trăit viaţa 
istorică, El era limitat cu trupul, fiind prezent numai într-un loc şi în faţa câtorva 
oameni. Trecând în planul supra-istoric, El este acum prezent în faţa tuturor, este 
contemporanul tuturor şi Faţa divino-umană unică aflată simultan în faţa tuturor. Fără 
ca trupul Său transfigurat să fie omniprezent, această prezenţă explică posibilitatea 
prefacerii elementelor euharistice, prin Duhul Sfânt, în Sfântul Trup al lui Hristos în 
atâtea locuri de pe pământ deodată. 

Prin această apropiere, coborând intim în fiecare om, lucrează nu numai de sus 


asupra oamenilor, ci şi dinăuntrul lor, făcându-şi-i corp al Său în înţeles mai larg, 

constituind Biserica. Precum un om îşi pune pecetea influenţei sale, a persoanei sale 
pe tot ce-i stă aproape şi pe toate persoanele pe care le iubeşte şi pentru care se 
jertfeşte, făcându-le să cugete ca el, să simtă ca el, să-i urmeze lui, şi prin aceasta să 
devină un corp al lui, purtat de sufletul lui, la fel Iisus - dar într-o măsură neasemănat 
mai mare - pătrunzând în intimitatea tuturor îi face corpul său mistic, sau Biserica. 
Bulgakov exprimă această legătură astfel: „Domnul stăpâneşte nu numai de sus, ca 
Dumnezeu, Creator şi Providenţiator, ci şi dinăuntru, ca Dumnezeu-Om, în baza 
nedespărțirii Sale de lume şi această legătură lăuntrică este viaţa Lui în Biserică”. „EI 
rămâne unit cu lumea, nu numai euharistic, prin mâncarea tainică a Trupului şi 
Sângelui în sfânta împărtăşanie, ci şi prin puterea Sa care lucrează în lume. Aceasta 
este prezența Lui duhovnicească în lume şi participarea la viaţa umană, prezenţă 
nesacramentală, dar tainică, duhovnicească şi invizibilă ... Aceasta nu e atotprezenţă 
panteistă, luterană, ci, dacă se poate spune aşa, un panhristism autentic, dinamic, adică 
viaţa lui Hristos în oameni şi viaţa oamenilor în Hristos, într-o apropiere care, prin 
intimitatea ei lăuntrică, depăşeşte orice altă apropiere”. 

Sf. Scriptură şi Sf. Tradiţie au însă o altă înţelegere a Înălţării decât 
„spiritualismul” abstract şi uscat al lui Bulgakov, văzând-o ca o continuare firească şi 
o încheiere organică în actul Răscumpărării, în aspectul ei ontologic. 

Sfântul Apostol Pavel arată în Epistola către Evrei că lisus Hristos, după 
Înviere, S-a înălţat ca Jertfă şi Arhiereu în acelaşi timp, de-a dreapta Tatălui: „, 
„„„avem un astfel de Arhiereu care a şezut de-a dreapta tronului slavei în ceruri” 
(Evrei 8,1) şi „Hristos venind Arhiereu al bunătăţilor celor viitoare, a trecut prin 
cortul cel mai mare şi mai desăvârşit, nu făcut de mână, adică nu din zidirea aceasta; 
EI a intrat odată pentru totdeauna în Sfânta Sfintelor, nu cu sânge de ţapi şi de viței, ci 
cu însuşi Sângele Său şi a dobândit o veşnică răscumpărare” (Evrei 9,11-12). Este 
limpede că Înălţarea nu înseamnă numai un merit şi o demnitate în plus pentru Iisus 


Hristos personal ci şi încununarea lucrării de Răscumpărare, căci Mântuitorul S-a 

înfățişat la Tatăl nu numai ca biruitor ci şi ca jertfă, „cu însuşi sângele Său şi a 
dobândit o veşnică răscumpărare”. 

Cel Înălţat nu este altul decât Fiul Omului Cel Răstignit, aşa cum ne arată şi 
cartea Apocalipsei: „Fiul Omului, îmbrăcat în veşmânt lung până la picioare ...” 
(Apoc. 1,13), fiindcă „a fost înjunghiat şi a răscumpărat lui Dumnezeu, cu sângele 
Său, oameni din toată seminţia” (Apoc. 5,9), „vrednic este Mielul cel înjunghiat ca să 
ia puterea şi bogăţia şi înţelepciunea” (Apoc. 5,12). 

Înălţarea nu este numai un act de putere şi de biruinţă ci şi un act de 
Răscumpărare. Opera de mântuire înfăptuită de Hristos înseamnă nu numai 
răscumpărarea din păcat ci şi sfințirea şi înfăţişarea firii omeneşti în faţa Tatălui, ca o 
jertfă „de bună mireasmă”, adică sfințită. Sensul fundamental al Înălţării constă în 
ridicarea firii umane sfințite de-a dreapta lui Dumnezeu Tatăl. Evident că aceasta 
înseamnă dimensiunea ontologică a Răscumpărării, aspect pe care teologia protestantă 
îl neagă complet iar cea catolică începe abia în ultimul timp să-l descopere. 

Sfânta Tradiţie afirmă acest aspect esenţial în chip excepțional prin glasul Sf. 
loan Gură de Aur care zice: „Firea omenească, din pricina căreia Heruvimii păzeau 
raiul, astăzi stă mai presus de Heruvimi ... Domnul a adus Tatălui pârga firii noastre. 
Şi atât de mult a admirat Tatăl darul, din pricina vredniciei Celui care a fost oferit 
încât a socotit darul vrednic să fie primit cu propriile Sale mâini, să-L aşeze alături de 
Dânsul şi să spună: «Şezi de-a dreapta Mea.» Către care fire a spus Dumnezeu: «Şezi 
de-a dreapta Mea?» Către aceea care a auzit: «Pământ eşti şi în pământ te vei 
întoarce»” (Cuvântări la Praznicele împărăteşti, în colecția „Izvoarele Ortodoxie”, 
trad. de D. Fecioru, Bucureşti, 1942). 

Aşadar, Înălţarea la cer a lui lisus Hristos nu este altceva decât finalul măreț şi 
fericit al operei Sale de Răscumpărare. Înălţarea Domnului este atât o ridicare a firii 
umane în general cât şi, mai ales, o permanentă dinamizare şi intensificare a 
oamenilor cu natura iradiantă a lui Hristos, o atragere magnetică dar ontologică spre 


ca. 

Prin această aşezare a Lui în suprema intimitate a Treimii, dar şi a omenirii, 
Hristos devine un continuu absorbitor al omenirii în zona dumnezeirii. Bulgakov 
afirmă: „El conduce omenirea către Dumnezeu, o introduce în intimitatea vieţii Sf. 
Treimi. EI apare astfel nu numai ca Împăciuitorul creaturii păcătoase cu Dumnezeu, 
ci şi ca Mijlocitorul între creatură şi Dumnezeire”. Înălţarea este o nouă punte 
ontologică: „În arhieria Sa, biruieşte abisul ontologic care desparte pe Creator de 
creatură. Şi această mijlocire nu se sfârşeşte în vecii vecilor, ea continuă chiar dincolo 
de hotarele acestei lumi”. „Sf. Treime e întoarsă spre lume şi se uneşte cu ea prin 
Dumnezeu-Omul în divino-umanitatea Lui, asupra căreia odihneşte Duhul Sfânt. 
Divino-umanitatea este prin urmare nu numai un fapt ci şi un act, nu numai un 
eveniment care a avut loc o singură dată ci şi o lucrare în continuare, o lucrare a lui 
Dumnezeu şi o lucrare a omului care se prelungeşte. Istoria lumii şi a omului a 
devenit un proces divino-uman, iar Logosul nu este numai ipostasul demiurgic prin 
care Dumnezeu este întors spre lume în lucrarea Sa creatoare, ci şi ipostasul istoric, ca 
Myjlocitor ce duce lumea prin Duhul Sfânt la mântuire ... Istoria Lui (dacă ne putem 
exprima aşa) se prelungeşte în cer şi după Înălţare, pentru că ea cuprinde încă 
evenimente noi şi neîmplinite, cum e a doua venire întru slavă, parusia şi celelalte 
evenimente arătate în Apocalipsă”. 

Viziunea aceasta cosmică a lui S. Bulgakov, în perspectiva căreia lumea ne 
apare ca pătrunzând val după val, în virtutea unei puternice forţe atractive, prin marea 
uşă care este lisus Hristos, în intimitatea dumnezeiască, păcătuieşte doar prin aceea că 
lasă prea mult în uitare pe Hristos cel ce mijloceşte prin jertfa Lui, scoțând pe primul 
plan pe Hristos care mijloceşte pur şi simplu prin faptul că e întrupat, că întruneşte în 
fiinţa Sa atât realitatea divină cât şi cea creaturală. 

Surprindem şi aici, ca în toată cartea lui S. Bulgakof, tendinţa de-a reduce 
factorul personal în favoarea factorului substanţă, factorul libertate şi interpunere 
voluntară în favoarea fatalităţii ontologice. În această viziune, lumea e unită şi 


sporeşte în unirea cu Dumnezeu cumva mecanic, irepresibil şi necesar, prin forţa de 


102 


atracţie ontică pe care o exercită lisus în virtutea identităţii Sale cu fiinţa lumii şi cu 
fiinţa divină. 

Faţă de această tendinţă trebuie să accentuăm că lisus ne atrage spre Dumnezeu 
prin intensitatea unor acte de caracter personal. Tocmai de aceea este afirmată biblic 
şi patristic ideea permanenței jertfei în existența Sa cerească, cu atâta insistenţă. 
Părintele D. Stăniloae argumentează astfel: „Jertfa şi suferinţa exprimă un raport bazat 
pe cel mai personal interes, întreţinând o supremă dar liberă şi personală intimitate. 
De altfel, arhieria nu poate fi separată de jertfă. Dacă lisus continuă a fi arhiereu, prin 
aceasta continuă o actualitate a jertfei. Arhieria nu e o simplă punte ontologică, o 
împreunare a doua substanțe opuse. Ea este de caracter personal, mijlocind între 
factori personali ce nu sunt opuşi prin substanţă, ci prin conflict etic. Arhieria este 
mijlocire prin intensificarea dragostei personale, atât față de un factor cât şi față de 
celălalt. Dar dragostea către doi factori opuşi prin conflict etic, cu scopul împăcării 
lor, este în acelaşi timp suferinţă. Arhieria este mijlocirea prin dragoste, nu prin 
substanţă; prin jertfă, nu prin fiinţare pur şi simplu. Numai întrucât pe planul cel mai 
înalt al existenţei - şi cu deosebire la Dumnezeu - substanţa nu e altceva decât spirit, 
voinţă şi dragoste, se poate vorbi şi de o apropiere prin substanţă între Dumnezeu şi 
om”. Dragostea în intensitatea jertfei exercită cea mai mare forță de atracție. Desigur, 
pentru ca această dragoste să fie posibilă, cel ce o manifestă trebuie să fie capabil de 
ea. El trebuie să fie Dumnezeu, ca să fie capabil de o dragoste divină faţă de om, şi 
om, ca să fie capabil de dragostea omului față de Dumnezeu. Dar dragostea lui 
Dumnezeu către om trebuie să se arate omului prin faţă omenească, în formă 
omenească, din intimitate omenească; iar dragostea omului către Dumnezeu trebuie să 
se manifeste cu putere şi cu intimitate dumnezeiască. Trebuie să fie Dumnezeu cu faţă 
de Om omului şi Om cu putere dumnezeiască lui Dumnezeu. Dar nu simplu ca 
împreunare de naturi, ci ca persoană iubitoare şi sacrificată, ca Arhiereul prin 


excelenţă. 

X. PERSOANA DUHULUI SFÂNT ÎN ACTUL MÂNTUIRII 


Generalităţi 

Dumnezeirea Sf. Duh a tost negată în sec. IV de către ereticii pnevmatomahi 
(„pnevma” = duh, „mahi” = luptă), care au fost condamnaţi la sinodul II ecumenic. 
Divinitatea Duhului a fost formulată de articolul opt al Crezului niceo- 
constantinopolitan. După Reforma protestantă, numai unitarieni au mai contestat 
până astăzi divinitatea Duhului Sfânt. 

Întemeiată pe Revelația divină, Biserica a învăţat totdeauna că Duhul Sfânt este 
Persoana a treia a Sf. Treimi, Dumnezeu adevărat, identic în fiinţă cu celelalte două 
Persoane. El îşi ia existenţa din Tatăl, prin acţiunea numită purcedere. Această 
acțiune este asemănătoare cu naşterea Fiului din Tatăl, dar desigur într-un alt mod, 
care rămâne un mister etern pentru cunoaşterea umană. 

Fiind nedespărțit de celelalte persoane ale Sf. Treimi, desigur că Duhul Sfânt 
este prezent în toate acţiunile lor externe, respectiv în predicate. Însă, în baza 
capacităţii de apropriere, Duhului Sfânt i se atribuie în mod special puterea sfinţitoare, 
vivificatoare şi unificatoare. „Sfântul Duh umple toate lucrurile şi prin Logos este 
prezent în toate lucrurile”, scrie Sfântul Atanasie cel Mare (Scrisori către Serapion, |, 
592 C, p. 131). 

Duhul este acela care actualizează creaţia şi o duce spre scopul ei final, căci 
prin lucrarea Sa El manifestă pe un plan nou unitatea Sfintei Treimi, pe care o 
împărtăşeşte făpturi ca viaţă şi bogăţie nepieritoare. Unitatea dintre persoanele 
neconfundate este iubire, dar ea poate fi numită şi desăvârşire. În actul creaţiei se 
reflectă iubirea comună a Tatălui şi a Fiului față de Sfântul Duh, iar acest lucru 
înseamnă desăvârşirea de care se bucură făptura. Sfântul Grigorie Palama ne atrage 
atenția că pentru Sfinţi Părinţi „zidirea nu e prin Duhul, ci în Duhul” (Două cuvinte 


doveditoare ..., p. 60). Astfel, iubirea apare nu numai ca temei al creației, ci şi ca 

factor hotărâtor al împlinirii ei sau al desăvârşirii făpturii. Lumea ca dar al lui 
Dumnezeu nu poate fi înţeleasă în afară de această iubire. Considerând unitatea în 
iubire ca cea mai perfectă şi plină de sens unitate de care se împărtăşeşte creațiunea - 
fiind în acelaşi timp şi ţinta spre care năzuieşte continuu - creştinismul vede în ideea 
de creaţie o noţiune fundamentală. 

Prezenţa şi lucrarea Sfântului Duh în creație e ilustrarea concretă a două 
adevăruri de seamă ale pnevmatologiei ortodoxe: a). Naşterea veşnică a Fiului din 
Tatăl e un act simultan cu purcederea veşnică a Duhului. Această simultaneitate 
ontologică este sursa eternă a reciprocităţii care uneşte în acţiunea creatoare pe Fiul cu 
Sfântul Duh, „cele două mâini ale Tatălui”, cum spun Părinţii. b). În ordinea vieții 
veşnice, Sfântul Duh iese din Tatăl „în Fiul”, odihnindu-se peste El. Când Dumnezeu 
se apleacă în afară, în actul creaţiei, Sfântul Duh nu trece dincolo de persoana Fiului, 
în care rămâne în veac, ci, revărsându-se în noua ordine de existență, duce la 
desăvârşire o lucrare pe care o are în comun cu Fiul. Astfel, o altă metaforă 
înfăţişează pe Fiul ca mâna dreaptă a Tatălui iar pe Sfântul Duh ca degetul Lui, prin 
deget însemnând puterea operativă a lui Dumnezeu în atingere cu făptura. În Sfânta 
Scriptură această putere e reprezentată de Duhul care „se poartă pe deasupra apelor”. 
E vorba de o prezenţă ce comportă o modalitate dinamică. Sfântul Atanasie cel Mare 
zice că „Tatăl creează toate lucrurile prin Cuvântul în Sfântul Duh, pentru că acolo 
unde este Cuvântul este şi Duhul, iar lucrurile create prin intermediul Cuvântului 
dobândesc de la Duhul, prin Cuvânt, puterea de a fi” (Scrisori către Serapion, III, 632 
C, p. 169). Iar Teofil al Antiohiei zice, în acelaşi sens: „Întreaga creaţie e îmbrăţişată 
de Duhul lui Dumnezeu şi Duhul care o îmbrăţişează este El însuşi îmbrăţişat, 
împreună cu creaţia, de mâna lui Dumnezeu”, se exprimă atât de frumos Teofil al 
Antiohiei (P.G. VI, 1065). 

Chiar la începutul creării lumii se arată relația specială a Sfântului Duh cu 


materia, care a fost socotită multă vreme, în teologia apuseană, un contrast al lui 

Dumnezeu. Duhul creator este Acela care dă existență materiei, fără să determine o 
prăpastie între această realitate şi Dumnezeu. 

În crearea „pământului” trebuie să recunoaştem cel dintâi act al chenozei 
Sfântului Duh. Puterea existenţei care este şi puterea vieţii, pătrunde şi răsună cu cel 
dintâi cuvânt: „Să fie!”. Semnificația materiei e cuprinsă în ontologia lumii şi este 
dată de lucrarea Fiului: „Toate printr-însul s-au făcut şi fără de Dânsul nimic nu s-a 
făcut, din ce s-a făcut” (loan 1,3). Dar apariția pământului ca loc ontologic pentru 
creaţia viitoare, precum şi ivirea puterii producătoare a pământului şi a apei, se 
datoresc Sfântului Duh, în a cărui acţiune se descoperă modul interpenetrării materiei 
cu puterea divină. Duhul este acela care creează „legătura” între Dumnezeu şi 
protorealitatea existenţei, în care sunt sădite „seminţele” Cuvântului preexistent. 
Sfântul Vasile cel Mare compară această lucrare a Duhului cu şederea păsării pe cuib: 
„Duhul încălzeşte natura apei, pregătind-o pentru naşterea făpturilor vii, ca şi păsările 
care clocesc ouăle, comunicându-i însăşi puterea de viaţă” (Omilii la Hexaemeron). 

Sfântul Duh acordă făpturu o formă faţă în faţă cu toată infinitatea ultimă a 
Dumnezeirii. După Sfântul Irineu, „Cuvântul este cel care dă lucrurilor subsistenţa, iar 
Duhul cel care dă forma şi frumuseţea” (Demonstrarea propovăduirii apostolice). 
Sfântul Duh împărtăşeşte făpturi chipul Fiului, a cărui strălucire este El însuşi. 
Această formă sau frumuseţe este o noţiune ce exprimă unitatea dintre viaţa creaturii 
şi imaginea Logosului, care se oglindeşte în ea. 

Relaţia dintre Hristos şi Duhul Sfânt în actul mântuirii 

Dar Hristos ne mântuieşte întrucât Se sălăşluieşte în noi prin Duhul Sfânt. Prin 
aceasta iradiază în noi din trupul Său pnevmatizat puterea mântuitoare şi 
îndumnezeitoare a noastră. 

Pogorârea Sfântului Duh este astfel actul de trecere de la lucrarea mântuitoare a 
lui Hristos, în umanitatea Sa personală, la extinderea acestei lucrări în celelalte fiinţe 
umane. Prin Întrupare, Răstignire, Înviere şi Înălţare, Hristos a pus temelia Bisericii în 


trupul Său; prin acestea, Biserica a luat ființă virtual. Dar Fiul lui Dumnezeu nu S-a 

făcut om pentru Sine, ci pentru ca din trupul Său să extindă mântuirea ca viaţă 
dumnezeiască în noi. Această viaţă dumnezeiască, extinsă din trupul Său în 
credincioşi, e Biserica. Această viaţă iradiază din trupul Său, ridicat la deplina stare de 
pnevmatizare prin înălţarea şi aşezarea lui de-a dreapta Tatălui, în suprema intimitate 
şi infinitate a vieţii şi iubirii lui Dumnezeu. 

Biserica, aflată virtual în trupul lui Hristos, ia astfel ființă actuală prin iradierea 
Duhului Sfânt din trupul Său în celelalte fiinţe umane, lucru care începe la Rusalii, 
când Duhul Sfânt coboară peste apostoli, făcându-i primele membre ale Bisericii, 
primii credincioşi în care se extinde puterea trupului pnevmatizat al lui Hristos. 

Se obişnuieşte să se vorbească de trimiterea Duhului Sfânt ca un act prin care 
Duhul Sfânt ia locul lucrării lui Hristos. În acest fel de a vorbi, Biserica e considerată 
ca opera Duhului Sfânt, Care a preluat lucrarea lui Hristos. De fapt, Duhul Sfânt 
trebuie socotit totdeauna ca Duhul lui Hristos, deci nu trebuie văzut în nici un fel 
despărțit de Hristos. E falsă imaginea unui Hristos în cer şi a Duhului Sfânt în 
Biserică, pentru că nu ia în serios unitatea Persoanelor treimice. Aceasta duce sau la 
raționalism sau la sentimentalism, sau la amândouă ca atitudini paralele, ducând fie la 
instituirea unui locţiitor al lui Hristos (ca în catolicism), fie la afirmarea unui 
individualism, inspirat de capriciile sentimentale, considerate ca impulsuri ale 
Duhului Sfânt şi neţinute în frâu de prezenţa unui Hristos care înfăţişează o umanitate 
bine conturată şi ne oferă prin Duhul Sfânt puterea de a ne dezvolta după chipul ei. 

EI este prezent în mod obişnuit în Biserică, unde rămâne permanent şi activ. 
Tocmai prin El este făcut prezent lisus Hristos în Biserică şi lume până la sfârşitul 
veacurilor. Această prezenţă permanentă a lui Hristos, prin Duhul Sfânt, în Biserică şi 
istorie a îndreptățit pe unii teologi să o numească „Cincizecime permanentă”. 

Ştim de la Sfântul Apostol Pavel că Biserica este „trupul lui Hristos”, în sens 
mistic, iar Hristos este „capul ei”. Prin urmare, Hristos este prezent real în Biserică, 
însă în alt mod decât a fost în viaţa istorică, într-un mod nevăzut, tainic, duhovnicesc. 


Lucrarea şi prezenţa Duhului Sfânt este absolut necesară în omenire după Inălţarea 

Domnului, pentru că Hristos şi-a încetat prezenţa istorică în lume. De aceea, prezenţa 
Lui de acum încolo va trebui să fie în alt mod. Prin urmare, după Cincizecime, 
legătura oamenilor cu Hristos cel înviat nu se poate face decât prin „Duhul Fiului” 
(Galateni 4,6) care este prezent în trupul tainic al lui Hristos, adică în Biserică. 

De altfel, Hristos însuşi a dorit şi intenționat să rămână prezent în Biserică prin 
Duhul Sfânt: „Vă e de folos să mă duc Eu, Căci dacă nu mă voi duce, Mângâietorul 
nu va veni la voi; iar dacă Mă voi duce, ÎI voi trimite la voi ... Iar când va veni Acela, 
Duhul Adevărului, vă va călăuzi la tot adevărul” (loan 16,15). Întrucât această 
prezenţă este cu totul altfel, este o prezenţă harică, ea este făcută posibilă de Duhul 
Sfânt, pentru că EI este cel care împărtăşeşte harul divin omenirii. 

Pentru a înţelege mai bine faptul că Hristos este cel care începe acţiunea de 
mântuire a neamului omenesc, dar aceasta se continuă şi prin Duhul Sfânt în acţiunea 
de sfințire, este folositor să arătăm că cele patru părți principale ale Răscumpărării 
(întruparea, moartea, învierea, înălțarea) sunt continuate de a cincea acţiune Pogorârea 
Duhului Sfânt, care prelungeşte opera de mântuire a lui Hristos prin altceva, prin 
sfințirea lumii. 

Deşi vorbim de acţiunea proprie sau aproprierea Fiului în mântuirea obiectivă, 
precum şi de iconomia Duhului în mântuirea subiectivă, totuşi trebuie să subliniem că 
Duhul Sfânt nu-l înlocuieşte pe Hristos în lume, în sensul absenței şi lucrării lui 
Hristos. Dimpotrivă, EI îl face pe Hristos prezent într-un alt mod, supraistoric, mai 
puţin vizibil dar mai eficient şi mai organic. Dacă Hristos l-a trimis pe Duhul Sfânt la 
Cincizecime, după aceea în Biserică Duhul Sfânt este cel care Îl aduce pe Hristos, îl 
face prezent pe Hristos în sufletul şi în viaţa credincioşilor, prin harul Sfintelor Taine. 

Numai împărtăşindu-ne de harul Sf. Duh putem fi în comuniune cu Hristos, 
pentru că numai înduhovnicindu-ne neîncetat ne unim mai deplin cu Hristos, încât 
viaţa în Hristos este totuna cu viaţa în Duhul Sfânt. Paul Evdokimov zice: 
„Cincizecimea restituie lumii prezenţa interiorizată a lui Hristos şi-l revelează nu 


înaintea, ci înăuntrul (ucenicilor)”. De altfel, numai aşa, prin lucrarea Duhului Sfânt 

este posibilă prefacerea şi prezenţa Trupului euharistic al lui Hristos, în atâtea locuri 
de pe pământ, simultan. 

Prin Duhul Sfânt pătrunde în inimi Însuşi Hristos, dar aceasta tocmai pentru că 
trupul Lui s-a pnevmatizat în mod culminant prin Duhul, care a penetrat şi copleşit cu 
totul trupul lui Hristos. Sfântul loan Gură de Aur spune: „Precum Hristos a spus 
despre Sine: «lată, Eu cu voi sunt până la sfârşitul zilelor» şi de aceea putem serba 
Epifania (Crăciunul) pururea, aşa şi despre Duhul a spus: «Va fi cu voi în veac» şi de 
aceea putem serba şi Cincizecimea pururea” (In Sanctam Pentecostem, hom. II, P.G., 
50, 454). Ba putem prăznui chiar în fiecare zi atât Învierea cât şi Cincizecimea, pentru 
că în fiecare zi e atât Duhul Sfânt cât şi Domnul înviat cu noi: „Fiindcă deci putem 
vesti pururi moartea Domnului, putem prăznui pururea Paştele ... Dar să vedem care e 
motivul prăznuirii de azi şi pentru ce o facem? Fiindcă Duhul a venit la noi şi precum 
Unul Născut Fiul lui Dumnezeu este cu oamenii credincioşi, aşa şi Duhul lui 
Dumnezeu” (Ibidem). 

Un alt fapt care arată unirea indisolubilă între prezenţa şi lucrarea Duhului şi a 
Fiului în noi este că lucrarea Duhului constă în a ne face tot mai mult după chipul 
Fiului, adică fii adoptivi ai Tatălui. Dar aceasta înseamnă că Însuşi Fiul Îşi imprimă 
tot mai adânc Persoana Sa ca model activ şi eficient în noi şi, împreună cu aceasta, 
sentimentul Său filial față de Tatăl, primindu-ne în aceeaşi intimitate cu Tatăl şi 
aşezându-ne în aceeaşi relație intimă cu infinitatea iubirii Tatălui, în care a intrat El ca 
om. Dar Fiul, făcând aceasta în noi prin Duhul, nu poate rămâne pasiv sau absent în 
această lucrare a Duhului asupra noastră. Sfântul Chiril din Alexandria spune: „Deci, 
fiindcă Fiul Se sălăşluieşte în noi prin Duhul Său, spunem că suntem chemaţi la 
filaţia duhovnicească” (De Sancta Trinitate, dialogus, III, P.G. 75, col. 853 D). Cu 
alte cuvinte, dacă n-am deveni duhovniceşti, n-am putea deveni nici fii ai Tatălui; dar 
NICI viceversa. 

Sfântul Grigorie Palama exprimă acestea afirmând că Fiul trebuie să Se înalțe 


ca om la Tatăl, pentru ca să trimită pe Duhul chiar din sânul Tatălui de unde purcede, 

afirmaţie întemeiată pe cuvântul din Evanghelia lui loan: „Când va veni 
Mângâietorul, pe Care-L voi trimite vouă de la Tatăl, Duhul adevărului care de la 
Tatăl purcede, Acela va mărturisi despre Mine” (In. 15,26). Declaraţia Sfântului 
Grigorie Palama trebuie înţeleasă în sensul că numai când Hristos, înălțându-Se la 
Tatăl ca om, Se umple în trupul Său de Duhul Sfânt, numai atunci din trupul Său 
desăvârşit pnevmatizat poate iradia plinătatea Duhului, întrucât trupul Lui nu mai 
poate apărea în mod vizibil, dar pătrunde prin Duhul în inimile celor ce cred în EI. 
Acelaşi lucru îl spune şi Sfântul loan Gură de Aur: „Căci firea noastră s-a urcat 
înainte cu zece zile pe tronul împărătesc şi Duhul Sfânt a coborât azi la firea noastră. 
A urcat Domnul pârga noastră şi a coborât Duhul Sfânt ... Voind să arate că a împăcat 
pe Tatăl cu firea noastră, 1-a trimis îndată darurile împăcării. Noi am trimis credinţa 
(în persoana lui Hristos ca om, n.n.) şi am primit darurile, l-am trimis ascultarea şi am 
primit dreptatea” (In Sanctam Pentecostem, hom. |, P.G., 50, 456). 

Duhul Sfânt iese pe primul plan al lucrării pentru sensibilizarea noastră, pentru 
că în trupul lui Hristos pnevmatizat Duhul Se află ca persoană plină de inițiativă 
iubitoare, aşa cum Se află în Hristos ca Dumnezeu din veșnicie. Dar această inițiativă 
a Sa ca persoană ne face mai evident şi pe Hristos ca persoană, deci plin de iniţiativă 
şi de putere. Astfel, Duhul ce ni Se comunică din Hristos ca persoană face în acelaşi 
timp evident pe Hristos ca persoană, şi ne face comunicabilă mai accentuat puterea lui 
Hristos însuşi. 

Căci Duhul nu poate penetra deplin decât printr-un trup devenit pnevmatizat 
sau transparent. Dar aceasta înseamnă că Hristos însuşi Îl arată acum pe Duhul ca 
ipostas, cum înainte de Înviere Duhul conlucra cu Hristos ca să-L arate pe Fiul mai 
clar ca ipostas divin, prin întrupare şi prin faptele săvârşite de EI, inclusiv prin 
suportarea morţii şi mai ales prin înviere. Se poate spune că, pe măsură ce Hristos Îşi 
făcea tot mai clar Ipostasul Său, Se făcea tot mai clar şi Duhul ca ipostas. 

Duhul S-a putut arăta nouă ca ipostas numai în trupul lui Hristos devenit 


transparent pentru adâncimile infinite ale lui Dumnezeu în lucrarea lor faţă de noi. 

Numai în calitate de ipostas face EI simțită cu toată puterea lucrarea Sa dumnezeiască. 
Transparenţa nedeplină a Duhului în trupul lui Hristos înainte de înviere se datora 
faptului că trupul lui Hristos era şi el nedeplin transparent, în condiţiile existenţei Lui 
terestre. Transparenţa deplină a Duhului prin trupul Domnului după Înălţare - şi cu 
aceasta simţirea intensității prezenţei Lui ipostatice - se datoreşte deplinei 
pnevmatizări a trupului Domnului, care face şi pe Hristos mai perceptibil ca ipostas, 
mai concret în intensitatea lucrării Lui. De aceea, transparenţa Duhului e în acelaşi 
timp o transparenţă spirituală şi o intensitate mult sporită a prezenţei lui Hristos. 

Dacă Hristos recapitulează şi integrează firea umană în unitatea Trupului Său, 
Duhul Sfânt Se raportează la persoane şi le face să se deschidă în plenitudinea 
harismatică a darurilor, după un mod unic, personal fiecăreia. Relatarea Cincizecimii 
arată că harul se „aşează” pe fiecare dintre cei de față, personal, nominal: „Şi li s-au 
arătat împărţite limbi ca de foc, şi au şezut pe fiecare dintre ei” (Fapte 2,3). În cadrul 
unității în Hristos, Duhul diversifică: „Suntem ca topiţi într-un singur trup, dar 
împărțiți în persoane”, spune Sfântul Chiril al Alexandriei. Cei doi sunt inseparabil: 
Duhul Sfânt Se comunică prin Hristos şi Hristos e manifestat de Duhul. „Însetaţi de 
Duhul, noi Îl bem pe Hristos”, spune Sfântul Atanasie. 

Duhul nu este subordonat Fiului, nu este o funcţie a Logosului. El este al doilea 
Mângâietor, cum spune Sfântul Grigorie de Nazianz: „EI este un alt Mângâietor; ca şi 
cum ar fi un alt Dumnezeu”. Vedem în cele două iconomii, a Fiului şi a Duhului, 
reciprocitatea şi împreună-lucrarea; dar Cincizecimea nu este o simplă consecinţă şi 
nici o simplă continuare a Întrupării. Cincizecimea are întreaga sa valoare în ea însăşi, 
este a doua lucrare a Tatălui: Tatăl trimite pe Fiul şi acum trimite pe Duhul Sfânt. O 
dată lucrarea săvârşită, Hristos revine la Tatăl, pentru ca Duhul Sfânt să coboare în 
Persoană. Sfântul Simeon Noul Teolog subliniază caracterul personal al lucrării 
Duhului: „Duhul nu rămâne străin voinţei lucrării Sale ... El împlineşte prin Fiul 


voinţa Tatălui, ca şi cum ar fi propria Lui voinţă”. In acelaşi timp, El ne „mângâie” de 

nevederea lui Hristos. Cuvântul paraclitos înseamnă „cel care este chemat alături”, 
„cel care stă alături de noi”, ca apărător şi martor al mântuirii noastre prin Hristos. 

Cincizecimea apare ca sfârşitul ultim al iconomiei trinitare a mântuirii. 
Urmându-i pe Sfinții Părinţi, se poate spune chiar că Hristos este Marele 
Înaintemergător al Duhului Sfânt. Sfântul Atanasie o spune: „Logosul a asumat trupul 
pentru noi ca să putem primi Duhul Sfânt. Dumnezeu S-a făcut purtător de trup 
(sarcofor) pentru ca omul să poată deveni pnevmatofor (purtător de duh)”. Pentru 
Sfântul Simeon Noul Teolog, „Acelea erau scopul şi finalitatea oricărei lucrări de 
mântuire a noastră prin Hristos, ca cei ce cred să primească Duhul Sfânt”. De 
asemenea, Nicolae Cabasila spune: „Care este efectul şi rezultatul lucrării lui Hristos? 
Nu este altul decât coborârea Duhului Sfânt asupra Bisericii”. 

În timpul misiunii terestre a lui Hristos, relaţiile oamenilor cu Duhul Sfânt 
aveau loc numai prin şi în Hristos. Dimpotrivă, după Cincizecime relația cu Hristos 
nu este posibilă decât prin Duhul Sfânt. 

Într-adevăr, în timpul prezentat în Evanghelii, Hristos era istoric văzut, era în 
fața ucenicilor Săi. Înălţarea la cer suprimă vizibilitatea istorică a lui Hristos: „Lumea 
nu Mă va mai vedea”, şi în acest sens plecarea Domnului este reală. Dar Cincizecimea 
restituie lumii prezenţa interioară a lui Hristos şi o revelează acum nu în fața, ci 
înlăuntrul ucenicilor Săi. „Voi veni la voi ... iată Eu sunt cu voi până la sfârşitul 
veacurilor”; prezenţa lui Hristos este la fel de reală ca şi Înălţarea Sa. „În ziua aceea (a 
Cincizecimii) veţi cunoaşte că Eu sunt cu voi”. Această interiorizare lucrează tocmai 
prin Duhul Sfânt, cum o spune Sfântul Apostol Pavel: „Iubirea lui Dumnezeu s-a 
vărsat în inimile noastre prin Duhul Sfânt” (Rom. 5,5). Prin Duhul noi spunem „Avva, 
Părinte” şi rostim numele lui isus. 

În ziua Cincizecimii, EI Se pogoară în lume ipostatic, ca Persoană, şi acţionează 
din interiorul naturii umane, El devine realitatea interioară a firii umane. El lucrează 
deci, în interiorul nostru, ne mişcă, ne dinamizează şi sfințindu-ne, ne transmite ceva 


din propria Sa fire. Fără să Se confunde, Duhul Se identifică cu noi, Se face co- 

subiect al vieţii noastre în Hristos, mai intim nouă decât ne suntem noi înşine. Intr- 
adevăr, Porumbelul care se aşează peste Fiul, acum se aşează pe fiecare din „fiii 
Fiului”: „ca şi cum harul ar fi de aceeaşi natură cu omul”, notează Sfântul Macarie 


Egipteanul. Aceasta este întoarcerea spre dimensiunea primordială a firii. 

XI. HARUL DIVIN ŞI ÎNSUŞIRILE LUI 


Învățătura ortodoxă 

Am afirmat, încă de la învăţătura despre Dumnezeu şi despre crearea lumii, că 
toată lumea este creată, penetrată şi ţinută în existenţă de energiile divine, de harul lui 
Dumnezeu care este subzistent lumii. Atunci de ce mai e nevoie de încă o sfințire, de 
un nou har? Pentru că harul iniţial, creaţional, deşi subzistă în lume, a fost refuzat, 
prin păcatul strămoşesc şi păcatele ulterioare, de către voința omului. De aceea, e 
nevoie de o implementare acceptată voluntar şi nu creaţional, a harului. 

Harul divin nu este altceva decât energia, lucrarea sau puterea prin care 
Dumnezeu împărtăşeşte oamenilor ajutorul, viaţa şi sfinţirea Sa, adică energiile sale 
necreate. Harul divin izvorăşte din fiinţa celor trei persoane divine, aparţine întregii 
Sf. Treimi. El este comunicat oamenilor şi de Fiul şi de Sfântul Duh. În virtutea 
aproprierii însă, se atribuie în mod deosebit Duhului Sfânt acţiunea de împărtăşire a 
harului. De aceea, spunem că după Cincizecime, sfințirea sau lucrarea harului divin în 
lume o face Duhul Sfânt. 

Teologia ortodoxă n-a conceput niciodată harul ca pe un bun în sine, ca pe ceva 
ce poate exista sau poate fi discutat separat de Dumnezeu. Ea a înţeles şi a afirmat 
totdeauna că harul este de fapt Dumnezeu însuşi, chiar dacă în eficienţa lui ia 
înfățişări diferite în persoanele umane şi se resimte, evident, de felul în care e primit şi 
activat de persoanele respective. Harul nu poate fi afirmat decât ca energie proprie 
reală a lui Dumnezeu, a Duhului Sfânt care se împărtăşeşte, prin planul veşnic al 
întrupării, prin umanitatea înviată şi înălţată a lui Hristos. Izvorul harului nu poate fi 
decât Duhul, pentru că EI e Sfințitorul, dar mijlocitorul este Hristos pentru că prin El 


s-a împlinit răscumpărarea omenirii. De aceea, viaţa în har înseamnă tocmai 

comuniunea cu Hristos, în Duhul Sfânt (vezi în acest sens, Simeon Noul Teolog şi 
Nichita Stithatul, în Filocalia, vol. VI, trad. de D. Stăniloae, Bucureşti, 1977). 

În cugetarea ortodoxă nu s-a simţit niciodată nevoia unei doctrine speciale 
despre har. Teologia ortodoxă propriu-zisă despre har este de fapt doctrina energiilor 
necreate. Nu este locul aici să prezentăm pe larg această învățătură. Bazată pe 
temeiuri biblice bogate şi pe Tradiţia venerabilă a Bisericii cea una, începând din 
epoca apostolică şi cuprinzând toată perioada patristică, această doctrină a fost 
dezvoltată în secolul X (vezi Calist şi Ignatie, Calist Patriarhul, Calist Angelicude, 
Calist Catafygiotul, în Filocalia, vol. VIII, trad. de D. Stăniloae, Bucureşti, 1979) şi 
apoi formulată clasic în tratate ample în secolul XIV (vezi Sf. Grigorie Palama, Sf. 
Grigorie Sinaitul, Nichifor din Singurătate, Teolipt al Filadelfiei, în Filocalia, vol. 
VII, trad. de D. Stăniloae, Bucureşti, 1977; D. Stăniloae, Viaţa şi învățătura Sf. 
Grigorie Palama, Editura Scripta, Bucureşti, 1993; John Meyendorff, Sfântul 
Grigorie Palamas şi mistica ortodoxă, trad. de Angela Pagu, Editura Enciclopedică, 
Bucureşti, 1995), mai ales de către Sfântul Grigorie Palama (D. Stăniloae, Viața şi 
învățătura Sf. Grigorie Palama, Editura Scripta, Bucureşti, 1993; John Meyendorff, 
Sfântul Grigorie Palamas şi mistica ortodoxă, trad. de Angela Pagu, Editura 
Enciclopedică, Bucureşti, 1995), în cadrul curentului isihast. În urma controversei 
isihaste, în sinoadele ţinute la Constantinopol în secolul XIV, această învăţătură a fost 
recunoscută şi decretată oficial ca dogmă a Bisericii. Concepţia aceasta, ideea că 
Dumnezeu, deşi este esenţă absolut incomunicabilă, trebuie să fie şi energie real- 
comunicabilă, este cea mai mare, mai grea, mai fundamentală şi mai plină de 
consecinţe deosebire dogmatică între teologia răsăriteană şi cea apuseană în general. 
Ea determină toată configurația şi tot specificul teologiei şi vieţii ortodoxe şi o 
deosebeşte tranşant de celelalte confesiuni creştine. Nimeni nu poate nega faptul că 
teologia catolică a înregistrat mari schimbări în sensul apropierii de teologia şi 
spiritualitatea ortodoxă în dimensiunea ei patristică; teologia catolică de astăzi este, 


fără îndoială, deosebită de cea de la începutul secolului. La fel, teologia protestantă 

are o deschidere şi o voinţă reală şi depune eforturi meritorii pentru recâştigarea şi 
reactulizarea valorilor Sfintei Tradiţii şi patristicii creştine. Şi totuşi, atâta timp cât 
doctrina energiilor divine necreate rămâne un specific strict ortodox, ea va delimita şi 
semnifica, mai ales prin consecinţele ei atotcuprinzătoare, deosebirea tranşantă între 
Ortodoxie şi celelalte confesiuni creştine. Întemeiaţi pe baze biblice bogate, Sfinţii 
Părinţi au înţeles dintru început că esenţa Dumnezeirii nu poate să fie o subzistență 
inactivă, fără energie manifestă, revelată; iar aceasta trebuie să fie inseparabilă de 
esență. Astfel, Sfântul Chiril al Alexandriei întreabă: „Dar dacă harul dat prin Duhul 
este ceva separat de fiinţa Lui, de ce n-a spus fericitul Moise că, după ce a fost adusă 
vietatea însufleţită la existenţă i-a insuflat Creatorul tuturor harul prin suflarea vieţii? 
Şi de ce Hristos n-a spus: Luaţi harul prin slujirea Sfântului Duh? Ci în primul caz s-a 
numit «suflarea vieţii»? Pentru că firea dumnezeiască este viaţa adevărată, dacă este 
adevărat că în ea vieţuim, ne mişcăm şi suntem (Faptele Apostolilor 7,29)” (Sf. Chiril 
al Alexandriei, Despre Sfânta Treime, în „Scrieri, partea a III-a, trad. de D. 
Stăniloae, în colecţia „Părinţi şi scriitori bisericeşti”, vol. 40, Bucureşti, 1994). 
Această gândire a fost o constanţă şi o consecvență în teologia răsăriteană, astfel că în 
secolul VIII, în sinteza sa dogmatică, Sfântul loan Damaschin reaminteşte că „după 
cum toate câte a făcut Dumnezeu le-a făcut cu energia Sfântului Duh, tot astfel şi 
acum, energia Duhului lucrează cele mai presus de fire ...” (Sf. loan Damaschin, 
Dogmatica, trad. de D. Fecioru, Editura Scripta, Bucureşti, 1993, p. 165), iar în 
secolul XIV „teologul energiilor divine”, Sfântul Grigorie Palama, a formulat pe larg 
argumentele că nu poate exista nici o natură fără energia corespunzătoare, deşi 
energia nu e niciodată identică cu esenţa. Ca energie dumnezeiască, înţelegem deci 
harul „pe de o parte în sensul de energie actualizată a Duhului ca lucrare, pe de alta în 
sensul de energie ce se imprimă în fiinţa celui în care Duhul Sfânt lucrează” (Dumitru 
Stăniloae, Teologia Dogmatică Ortodoxă, vol. II, Editura Institutului Biblic al B.O.R., 
Bucureşti, 1978, p. 303). Sfinţii Părinţi au putut să arate că răscumpărarea are în 


vedere în mod esenţial readucerea la asemănarea cu Dumnezeu, tocmai pentru că s-au 

bazat permanent pe ideea harului necreat care-L împărtăşeşte realmente pe 
Dumnezeu. Numai un astfel de har îl poate pune pe om în legătură nemijlocită cu 
Dumnezeu; un har creat, oricât de superior şi eficace, îl lasă de fapt pe om în afara lui 
Dumnezeu, neancorat în viaţa divină sigură şi pândit permanent de relativ şi neființă. 
În acest fel, învăţătura despre har ca energie divină necreată are o importanţă decisivă 
pentru că „absenţa ei îl înfăţişează pe Dumnezeu ca un soare fără raze, izolat într-o 
transcendenţă rece şi inadmisibilă, fără relaţie dinamică cu lumea” (Dumitru Popescu, 
Hristos, Biserică, Societate, Editura Institutului Biblic al B.O.R, Bucureşti, 1998, p. 
97). 

Lucrarea harului divin în Sfintele Taine înseamnă legătura dintre materie şi 
spirit, pătrunderea spiritului în materie şi posibilitatea transfigurării materiei prin 
spirit; „pentru că şi făptura însăşi se va izbăvi din robia stricăciuni ca să fie părtaşă la 
hbertatea măririi fulor lui Dumnezeu. Căci ştim că toată făptura împreună suspină şi 
împreună are dureri până acum” (Romani 8, 21-22). De fapt, toată esenţa, tot sensul şi 
toată eficienţa harului constă în capacitatea creaţională a lumii naturale, ca intenţie 
expresă şi definitivă a lui Dumnezeu, de a fi penetrată, umplută şi vivificată, cuprinsă 
în viaţa lui Dumnezeu, singura care conservă şi scapă de neant. Altfel spus, raportul 
dintre materie şi spirit înseamnă capacitatea şi voinţa dintotdeauna a energiilor divine 
de a transfigura prin har întreaga lume creată, într-o lucrare considerată de Sfinţii 
Părinți fără sfârşit. Nu este greşit să spunem că raportul dintre materie şi spirit este 
cheia lucrării harului şi a problemei sacramentale, nodul gordian care ţine legate 
concepțiile sacramentale ale diferitelor confesiuni creştine. Este limpede că o doctrină 
care afirmă dintru început capacitatea şi intenţia existențială a Persoane: Supreme de a 
comunica real şi intim cu făptura Sa, va putea în mod firesc şi necesar să susțină 
consecvent lucrarea efectivă a harului divin în materie, adică în lumea creată, prin 
mijloacele harice. Şi iarăşi, în mod simetric, concepția care crede dintru început că 


Dumnezeu este numai esenţă absolută, deci incomunicabilă, va trage în mod logic 

concluzia unei detaşări nete, a unei separaţii şi deci distanţări între creat şi necreat, 
materie şi spirit, divin şi uman. 

Materia nu este numai rezultatul spiritului ca şi creaţie a lui, nu stă într-o simplă 
alăturare lângă spirit. Ea-şi datorează, într-adevăr, existenţa, fiinţa şi sensul numai de 
la spirit şi prin spirit dar, din clipa în care a fost adusă la existenţă de către acesta, ea 
nu mai e un simplu joc al spiritului, o încercare sau o iluzie, ci e o existenţă reală, 
consistentă şi susținută ireversibil în existență de către spirit. Existenţa ei nu mai 
poate fi concepută decât în unire cu spiritul care o vivifică şi o întreține. Din moment 
ce le-a creat, Dumnezeu „este în afară de toate după fiinţă, dar este în toate prin 
puterile Lui, orânduindu-le pe toate, întinzând în toate purtarea Lui de grijă şi dăruind 
viaţă fiecăruia şi tuturor deodată; tot aşa, cuprinzând toate, este necuprins, fiind întreg 
numai în Tatăl, în toate privinţele” (Sf. Atanasie cel Mare, Tratat despre Întruparea 
Cuvântului, cap. XVII, în volumul „Scrieri”, I, trad. de D. Stăniloae, colecția „Părinţi 
şi scriitori bisericeşti”, Editura Institutului Biblic, Bucureşti, 1987, p. 110-111). 

Raportul dintre spirit şi materie ca lucrare a harului este şi raportul dintre divin 
şi uman. Am văzut că acest raport este asumat într-o unire supremă incomparabilă, 
dar şi ca model suprem, în persoana Mântuitorului Hristos. Dar comunicarea şi 
legătura reală dintre om şi Dumnezeu exista dinainte de întruparea Mântuitorului, ea 
era dată prin însăşi crearea omului de către Logosul veşnic. Capacitatea materiei de a 
transmite şi comunica spiritul este exprimată şi de legătura unică şi exemplară dintre 
trupul şi sufletul uman. Faptul că aceste două componente ale persoanei umane nu 
sunt două realităţi detaşate sau detaşabile, ci sunt componente distincte dar 
inseparabile care nu pot exista şi nici nu pot fi cugetate separat, este o puternică bază 
pentru înţelegerea harului ca lucrare activând expres prin mijloace materiale asupra 
persoanelor umane. 

În teologia patristică, fondată pe cea biblică, omul este înţeles totdeauna în 
totalitatea lui. Nu întâlnim nicăieri schizofrenia dintre trup şi suflet. Omul „natural” e 


omul total, adică unit cu Dumnezeu. Acest om stă în legătură cu Dumnezeu nu numai 

prin mintea lui curată ci prin tot trupul lui purificat, căci „nu poate redobândi cineva 
simțirea minţii, prin care sesizează prezenţa lui Dumnezeu, decât ca o încununare a 
străduinţelor pentru virtute în relaţiile cu persoanele şi în contact cu lucrurile” 
(Dumitru Stăniloae, Natură şi har în teologia bizantină, în Revista „Ortodoxia”, nr. 
3/1974, p. 428). 

Teologia ortodoxă a evidenţiat faptul că, aşa după cum fiecare om e „locaşul 
spiritual care cuprinde pe alţii ..., tot aşa se defineşte relația între om şi transcendent, 
că, conform teologiei Sfântului Apostol Pavel, pentru omul înnoit în Hristos nu există 
graniţe precise şi rigide între eu şi lume, sau între diferitele funţe din lume”, pentru că 
el „nu obiectivează lumea, ci participă la ea ... nu gândeşte exclusiv (sau-sau) ori 
aditiv (Şi-şI) ci vede participarea unuia la altul”. Legătura şi unitatea între existenţele 
lumii o asigură nu numai faptul că îşi au izvorul existenţei în acelaşi Creator personal 
suprem, Ci şi în concentrarea sensurilor lor din veşnicie şi pentru veşnicie în Logosul 
comun. Sfântul Maxim Mărturisitorul observă că nu este posibil ca făptura în general 
şi natura umană în special să existe în ea însăşi, detaşată cumva de Dumnezeu: 
„Propriu-zis este una şi aceeaşi Raţiune, care prin infinitatea şi transcendenţa ei este în 
sine şi pentru sine negrăită şi necuprinsă ... prin ea există şi persistă şi în ea sunt cele 
făcute, întrucât în ea s-au făcut şi spre ea s-au făcut; iar persistând şi mişcându-se, se 
împărtăşesc de Dumnezeu. Căci întrucât au fost făcute de Dumnezeu, toate se 
împărtăşesc de Dumnezeu pe măsura lor, fie prin înţelegere, fie prin rațiune, fie prin 
simţire, fie prin mişcare vitală, fie prin destoinicia lor naturală ...” (Sf. Maxim 
Mărturisitorul, Ambigua, trad. de D. Stăniloae, în colecţia „Părinţi şi Scriitori 
bisericeşti”, vol. 80, Bucureşti, 1983, p. 80-81). 

Însuşirile harului divin sunt: 

1. necesitatea 

2. gratuitatea 

3. universalitatea. 


]. Necesitatea harului 

Harul divin este absolut necesar pentru mântuirea fiecărui om, pentru că deşi 
am fost răscumpărați virtual prin jertfa lui Hristos, totuşi nu ne putem mântui fără 
legătura voluntară cu Dumnezeu, conform cuvântului Mântuitorului: „Fără Mine nu 
puteți face nimic” (loan 15,5). Harul nu este numai cel care inițiază mântuirea dar este 
necesar şi după aceea, totdeauna, pentru că mântuirea este o legătură organică cu 
Dumnezeu, asemănată de Mântuitorul cu legătura dintre viţă şi mlădiţe (cf. loan 15,4). 
Despărțirea de har ar însemna despărţirea de Izvorul vieţii. În toate acţiunile pozitive 
ale omului este prezent de fapt harul, căci: „Dumnezeu este cel care lucrează în voi, 
ca voi să voiţi să lucraţi pentru a Lui bunăvoință” (Filipeni 2,13). 

Argument patristic: 

Sfântul Macarie cel Mare arată necesitatea harului astfel: „precum peştele nu 
poate vieţui fără apă, sau precum nimeni nu poate umbla fără picioare ... tot astfel, 
fără de Domnul lisus şi fără conlucrarea puterii dumnezeieşti, nu este cu putinţă a 
înţelege tainele şi a fi creştin desăvârşit ...” (Omilia XVII, 10). 

Necesitatea harului a fost contestată de ereticii pelagieni şi semipelagieni. 
Pelagienii învățau că omul se poate mântui singur iar harul ajută numai la săvârşirea 
mai uşoară a binelui. Semipelagienii afirmau că harul care inițiază mântuirea poate 
lipsi, însă după încetarea actului de mântuire el e necesar pentru a ajuta puterile 
naturale ale omului. 

Biserica a condamnat pelagianismul prin sinoadele Cartagina 418 şi VI 
ecumenic 681, iar semipelagianismul prin sinodul de la Arausio (Orange) 529. 

2. Gratuitatea 

Harul divin se oferă de către Dumnezeu numai în dar, din dragostea Sa şi nu ca 
urmare a meritelor noastre. Omul nu-şi câştigă mântuirea ca o răsplată a meritelor lui, 
ci în final tot ca un dar al lui Dumnezeu. 

Temeiuri biblice: 

„Căci suntem mântuiţi din dar, prin credinţă, şi aceasta nu este de la voi... al 


lui Dumnezeu este harul, nu din fapte ca să nu se laude cineva” (Efeseni 2,8). 

„Oricât aţi face, să ziceţi: Slugi netrebnice suntem” (Luca 17,10). 

Ca să înţelegem mai bine gratuitatea harului, trebuie să ne aducem aminte că 
omul este el însuşi un dar a lui Dumnezeu. Tot ce are omul, toate puterile şi calităţile 
(libertatea, spiritualitatea, puterea de a face binele), sunt daruri ale lui Dumnezeu. 

Întrucât nu este autor absolut al faptelor bune, omul nu se poate prezenta cu 
merite de la sine, exclusiv prin sine, în faţa lui Dumnezeu. 

3. Universalitatea 

Întrucât Dumnezeu „voieşte ca toţi oamenii să se mântuiască şi să ajungă la 
cunoştinţa adevărului” (1 Tim. 2,4), rezultă că harul divin se oferă tuturor oamenilor. 
Faptul că se oferă tuturor oamenilor nu înseamnă că forțează libertatea omului; iar 
faptul că nu toţi oamenii se mântuiesc nu e o dovadă că nu li s-ar fi oferit harul, ci 
numai că ei n-au colaborat cu harul divin. 

Temeiuri patristice: 

Faptul că harul e universal, dar nu constrângător este susținut limpede de Sfânta 
Tradiţie; astfel Sfântul loan Gură de Aur zice: „Dumnezeu nu constrânge pe nimeni, 
dar dacă Dumnezeu voieşte şi noi nu voim, mântuirea noastră este cu neputinţă”. 

lar Sfântul Macarie spune: „din cauza libertăţii cu care este înzestrat omul, 
Dumnezeu nu produce nimic în om, cu toate că poate”. 

Teologia catolică, deşi vorbeşte în termeni hiperbolici despre grație, în realitate 
o consideră o putere creată. De aceea toate expresiile îndrăzneţe pe care le foloseşte 
au ceva echivoc în ele. Pe de o parte ea consideră grația ca mijloc prin care ne unim 
cu Dumnezeu, ne îndumnezeim, participăm la natura divină, devenim fu ai lui 
Dumnezeu, deiformi; pe de alta, ea pune între Dumnezeu şi noi realitatea creată a 
graţiei. Chiar definițiile teologiei catolice despre graţie sunt înşelătoare, afirmând 
lucruri pe care analiza teologică ulterioară le face să se evaporeze. Astfel, în teologia 
catolică despre graţie întâlnim definiţii ca acestea: „Graţia este un dar supranatural 
sau de ordin divin, inerent sufletului într-un mod permanent, care ne sfințeşte, adică 


ne face drepţi sau plăcuţi lui Dumnezeu şi ne aşează într-o stare de asemănare şi unire 

cu Dumnezeu, făcând din noi fiii Săi adoptivi şi moştenitorii Săi, capabili să 
producem opere meritorii ale vieții eterne” (Tanquerey, Synopsis Theologiae 
Dogmaticae, II, p. 111), sau ca cea a abatelui de Broglie: „Graţia este o ridicare 
gratuită a creaturii deasupra naturii sale proprii, în virtutea căreia ea participă la 
viaţa intimă a lui Dumnezeu, intră în societatea celor trei persoane ale Sfintei 
Treimi şi e chemată să se bucure de viziunea intuitivă şi să primească o comunicare 
din fericirea de care se bucură Dumnezeu însuşi” Louis de Broglie, Le surnatural, 
1908, p. 122. 

Explicând expresia „dar supranatural, inerent sufletului”, Mgrs. Prunel declară: 
„deci Dumnezeu e cel ce vine să locuiască în suflet şi rămâne acolo, dar nu cu o 
prezenţă naturală, asemănătoare celei care îl face să fie pretutindeni deodată, în toate 
locurile din spaţiu; e vorba de o prezenţă specială” (Cours superieur de religion, IV, 
p. 81). Dar tot el precizează că „învăţătura comună a teologilor distinge cu grijă, în 
graţie, un element infinit şi un element finit. Elementul infinit e însuşi Dumnezeu care 
vizitează sufletul, locuieşte în el, se dă lui şi îi infuzează o viaţă nouă, care e viaţă 
propriu creştină, deosebită de viaţa naturală, sau simplu raţională; elementul finit e 
graţia însăşi, e o calitate sau, dacă vrem, un accident de ordin divin, care poate fi 
numai creat în sens larg, căci în sensul propriu creaţiunea se întinde numai la 
substanţe” (Ibidem). 

Expresiile de mai sus sunt echivoce. Ele trebuie „înţelept interpretate”, nu mai 
pot fi luate în înţelesul literal al cuvântului, ca cele ortodoxe. 

Învățătura catolică despre graţie suferă de o contradicţie fundamentală: pe de o 
parte graţia e de ordin divin, produce în noi o viaţa deiformă, ne uneşte cu Dumnezeu, 
prezenţa ei în noi este însăşi prezenţa lui Dumnezeu; pe de alta, Dumnezeu nu ne dă 
din însăşi viaţa Sa, din energia Sa intrinsecă, ci produce în noi o calitate creată. Mai 
poate fi numită divină viaţa noastră, care nu primeşte nimic din cele ce e propriu lui 


Dumnezeu? 

Sf. Chiril al Alexandriei arăta că fără un har necreat noi nu suntem readuşi la 
asemănarea cu Dumnezeu, din care am căzut. Şi toată lupta lui pentru deoființimea 
Duhului cu Tatăl şi cu Fiul era pentru ca să poată deduce că numai în cazul acesta 
harul e necreat. Ţinem la dumnezeirea Duhului, pentru că noi nu suntem părtaşi ai 
unui har „neipostatic”, ci ai energiei Duhului dumnezeiesc, care fiind chipul Fiului ne 
face şi pe noi în chipul Fiului: „Deci Dumnezeu este Duhul cel ce ne modelează după 
Dumnezeu, nu ca printr-un har slujitor, ci ca unul ce prin Sine dăruieşte celor vrednici 
participarea la firea dumnezeiască ... Întreabă apoi pe adversari, mai suntem şi ne mai 
numim noi temple ale lui Dumnezeu şi dumnezei, dacă suntem părtaşi de un simplu 
har neipostatic. Dar nu e aşa. Căci suntem temple ale Duhului Sfânt cel existent şi 
subsistent. Şi pentru El ne numim şi dumnezei, ca unii ce suntem părtaşi de firea 
dumnezeiască şi negrăită prin legătura cu El. lar dacă Duhul care ne îndumnezeieşte e 
străin şi despărțit de firea dumnezeiască în mod esenţial, am căzut din nădejde, fiind 
împodobiți cu prerogativele nimicului” (Despre Sf. Treime, VII). lar în altă parte, tot 
Sf. Chiril spune că Dumnezeu nu poate fi în noi prin creatură, adică, am zice noi, 
printr-o grație creată. Aceasta n-ar mai fi o prezenţă în noi a lui Dumnezeu. S-ar pune 
între Dumnezeu şi noi un zid despărțitor. Şi în acest caz am fi părtaşi nu dumnezeirii, 
ci creaturii: „Căci nu se poate ca să se sălăşluiască în noi prin creatură Dumnezeu cel 
mai presus de creatură. Căci precum locuind în noi Dumnezeu cel după fire, nu 
suntem ai creaturii, ci ai dumnezeirii, la fel locuind în noi creatura, nu suntem părtaşi 
dumnezeirii, ci creaturii” (Ibidem). 

Doctrina catolică distinge în afară de graţia creată, pe cea necreată, iar aceasta e 
însuşi Duhul Sfânt. Dar Duhul Sfânt e socotit graţie numai întrucât prin apropriere. El 
e cauzatorul grației propriu-zise, a graţiei create în suflet. Prin urmare Sf. Duh se 
numeşte graţie numai întrucât e Creatorul grației. Dar aici apare o inconsecvenţă a 
teologiei catolice: de ce e nevoie să creeze Duhul Sfânt o altă calitate creată în suflet, 
pentru ca sufletul să intre în legătură specială cu Dumnezeu, să simtă prezenţa lui 


Dumnezeu în sine? Nu putea sufletul însuşi, care e tot creat, sau prin calităţile sale 

create, să intre în această legătură, să simtă şi să cunoască pe Dumnezeu într-un mod 
special? Dau dacă creatul nu poate sta în legătură cu Dumnezeu, cum poate sta după 
ce e înzestrat cu o altă calitate, tot creată? Catolicismul introduce aici noţiunea de 
creat supranatural, faţă de creatul natural. Dar esenţialul e că şi acest supranatural e 
tot creat. E o înrudire nesfârşit mai mare între cele două sfere ale creatului, ca între 
creatul supranatural şi Dumnezeu. Logic se pune deci alternativa: sau poate sufletul 
prin calitățile sale create să simtă şi să cunoască pe Dumnezeu, sau nu poate aceasta 
prin nimic creat. 

În ce priveşte fiinţa graţiei, catolicii spun că e un accident creat, o calitate 
infuză sau un habit inerent sufletului. Ei n-o socotesc substanţă, spunând că dacă ar fi 
o substanță adăogată lângă substanţa sufletului, ar însemna că sufletul n-a fost creat 
complet şi s-ar contrazice perfecțiunea creațiunii dumnezeiești. 

Accidentul e totdeauna al unei fiinţe el nu stă de sine, şi anume al unei fiinţe de 
acelaşi ordin cu el, chiar dacă poate deveni prin participare şi al unei alte fiinţe, prin 
unirea strânsă a ei cu cea dintâi. Dacă graţia e accident creat, trebuie să fie accidentul 
unei substanţe create. Dumnezeu nu creează nici puteri şi lucrări de sine stătătoare, 
nici dependente de El însuşi, odată ce e necreat. Puterile şi lucrările create sunt 
dependente de substanţe create (sunt accidente ale substanţelor create). Graţia însă e o 
putere şi o lucrare creată atârnătoare de Duhul Sfânt. Dar cum se poate ca substanţa 
necreată a lui Dumnezeu să aibă un accident creat? Catolicii zic că graţia e o putere pe 
care o ţine Duhul Sfânt în atârnare de suflet, ca un accident pe lângă suflet, nefiind 
NiCi a unuia nici a altuia, ci a amândurora, ceea ce-i cu totul de neînțeles. Accident 
propriu zis al sufletului nu e, pentru că în acest caz ar trebui să izvorască din suflet. E 
ceva de neconceput ca o putere să fie un accident al unei substanţe şi totuşi să nu fie 
din ea, nici din aceea care o susține lângă ea, adică, graţia să nu fie nici din fiinţa lui 
Dumnezeu, care o ţine pe lângă suflet, nici din fiinţa sufletului pe lângă care este 
susţinută. S-ar putea spune că e accident pe lângă suflet, neputând exista din clipa în 


care e creată decât pe lângă suflet. Dar atunci cum mai stă învățătura catolică, după 

care graţia e oferită omului de Dumnezeu şi omul o poate primi sau nu? De aici 
rezultă că ea există şi înainte de primirea ei de către om. Dar un accident nu poate 
exista de sine. Ar fi deci un accident al lui Dumnezeu. Dar cum poate avea ceva 
necreat un accident creat, o putere creată? Ar urma că Dumnezeu o creează numai 
pentru a o oferi sufletului şi ea primeşte întrebuinţarea reală numai prin acceptarea ei 
de către suflet. La ortodocşi, ca energie, ca slavă a funţei divine, harul îşi are o 
realitate şi independent de om, nu se depreciază deci harul cum se depreciază la 
catolici. 

Aceleaşi observaţii sunt de făcut cu privire la definiția grației ca habit sau 
calitate. Ele sunt tot accidente create, neizvorând nici din suflet, nici din Dumnezeu. 
Calitatea e un accident care nu poate sta de sine. Graţia fund o calitate creată, nu 
poate fi a lui Dumnezeu. Pe de altă parte, până nu e încă primită de om, ce este? Sau 
nu există înainte de aceea? Dar atunci ce mai înseamnă expresia că Biserica e 
„depozitul graţie”? lar ce e mai grav e că prin această calitate creată sufletul nu e 
ridicat din ordinea creatului, ci are doar o calitate creată sau mai multe, în plus. 

Dogmatistul catolic Scheeben a căutat să iasă din aceste dificultăți, concepând 
graţia aproape ca un fel de „nouă natură”, ca o physis, ca o „supranatură”, o existență 
recreată, o „îndumnezeire”, un „principiu de asemănare şi activitate divină” (cf. Yves 
Congar, op.cit., p. 714). Dar dacă această a doua natură n-are nimic necreat în ea, cum 
poate fi un principiu de asemănare şi activitate divină? 

Dificultăţi tot aşa de mari întâmpină catolicismul şi când trebuie să spună în ce 
mod participă sufletul prin această calitate creată la Dumnezeu. Creatul nu poate 
cuprinde decât ceea ce e mărginit. Pe de altă parte, în concepția catolică, la Dumnezeu 
nu e o deosebire între fiinţa Lui şi energiile sau însuşirile Lui. Din aceste două 
învățături rezultă pentru catolicism toate greutăţile determinării modului şi a măsurii 
în care Dumnezeu poate fi participat prin creatură. Problema e cum poate fi 
participată însăşi ființa lui Dumnezeu, dar într-un mod accesibil creaturii, adică 


mărginit? Cum poate vedea sufletul în mod mărginit, printr-o putere creată, dar totuşi 


126 


în mod real pe Cel nemărginit? Teologia catolică încearcă să iasă din dificultate, 
afirmând că poate fi cunoscută însăşi fiinţa lui Dumnezeu, dar numai „cu o parte” a ei. 
Dar în explicarea acestei „părți” cunoscute din fiinţa divină, şcolile teologice încep 
discuţii subtile şi interminabile. În esenţă, teologia catolică rămâne aici: prin graţie 
sufletul participă obiectiv la fiinţa divină, dar în mod mărginit. EI se întinde „până la 
putinţa unei participări obiective a Dumnezeirii, cu condiţia ca obiectul dumnezeiesc 
să fie inteligibil finito modo”. Dar oare, acest mod mărginit de participare a fiinţei 
divine nu o aduce mărginire la nivelul omului şi aceasta nu înseamnă că sufletul nu 
mai cunoaşte propriu zis pe Dumnezeu în ce cunoaşte? Numai dacă sufletul devine 
subiectul lucrării necreate a lui Dumnezeu, cum e cazul în ortodoxie, cunoaşte pe 
Dumnezeu prin Dumnezeu ca nemărginit. 

Ca să fie posibilă o participare finită la însăşi fiinţa nemărginită a lui 
Dumnezeu, teologia catolică defineşte această Fiinţă ca intelectualitate. Şi de fapt e 
admisibil că se poate participa la o intelectualitate infinită în sine şi atunci când 
participarea e numai finită. Dar prin aceasta s-a eliminat experienţa prezenţei lui 
Dumnezeu ca subiect de comuniune, putere şi fericire, rămânând o pasivă şi 
impersonală intelectualitate sau o sumă de idei care n-au nimic deosebit de un simplu 
obiect supus minţii noastre. Unde mai e aici experienţa comuniunii cu Dumnezeu cel 
personal şi ca atare nesfârşit, suveran şi copleşitor în relaţia Lui cu omul? În 
Ortodoxie aceasta e experienţa şi „vederea” unui Dumnezeu al vieţii nesfârşite, pentru 
că e experiat în energiile Sale nesfârşite de la început, dar crescând mereu în această 
nesfârşire. Unde sunt energiile, e Dumnezeu însuşi prezent în ele, iar sufletul nu vede 
printr-o calitate creată, prin graţia creată, ci prin însăşi lucrarea dumnezeiască 
adăugată în măsură tot mai mare la lucrarea creată a sufletului. Graţia creată, a 
catolicismului desparte sufletul şi lumea de Dumnezeu, ca să-i dea doar o capacitate 
de a cugeta la Dumnezeu într-un mod mai elevat decât în starea naturală. 

O încercare de a împăca concepţia ortodoxă şi catolică despre graţie a făcut, la 


ortodocşi, un teolog grec din veacul al XVII-lea, Georgios Coresios. El admite atât o 

graţie creată cât şi una necreată. Cea necreată nu e însuşi Duhul Sfânt sau ființa 
divină, ca la catolici, ci energia dumnezeiască deosebită de ființa dumnezeiască, în 
sensul palamit. Dar ea produce în noi daruri create. Graţia ca lucrare divină e 
necreată, dar efectul ce-l produce - grația ca suportată de noi - e o realitate creată. 
Precum se deosebeşte căldura din foc de căldura produsă de el în apă sau în altceva, 
aşa se deosebeşte graţia ca lucrare necreată a lui Dumnezeu de efectul creat produs în 
noi. Pentru graţia creată, Coresios adoptă apoi toate împărțirile scolastice: graţie 
antecedentă, grație habituală, actuală, etc. Graţia habituală e forma accidentală care 
perfecționează materia sufletului, alungând din el forma opusă a păcatului. Coresios 
evită dificultăţile ce reies din identificarea energiilor divine cu ființa dumnezeiască. 
Dar, admițând că energia necreată produce în suflet o graţie creată, şi el înfruntă alte 
două dificultăți. Cea dintâi este enigma unei realităţi create, care nu are un suport 
propriu din care să emane. A doua este paravanul pe care îl ridică, prin această graţie 
creată, între suflet şi natura dumnezeiască. Coresios a adoptat teoria catolică, pentru 
că 1 se părea lucru pretenţios să admită că conținuturile sufleteşti ale omului renăscut 
au caracter dumnezeiesc. Dar din doctrina ortodoxă nu rezultă că ele sunt în întregime 
necreate, ci numai că sunt străbătute şi înălțate de factorul necreat. Ele sunt teandrice. 
Înţelepciunea omului duhovnicesc nu e numai lucrare creată ci şi necreată, căci e o 
înţelepciune transfigurată. Transfigurarea aceasta nu mai e o calitate creată dar 
supranaturală, ca în teoria catolică şi coresiană, ci o calitate necreată; creatul şi 
necreatul fac o unitate. 

Este adevărat că teologia catolică mai nouă încearcă, într-un real efort de 
apropiere de înțelegerea patristică, să expună graţia ca o „nouă natură” o „physis”, o 
„supranatură”, o „îndumnezeire” (Ibidem, p. 670; vezi şi Tomas Spidlik, Izvoarele 
luminii, Editura Ars Longa, laşi, 1994, p. 39-40). De fapt, e vorba despre un creat 
supranatural şi un creat natural; important rămâne însă faptul că şi acest creat 
supranatural este tot creat. Prin urmare, chiar şi acest creat supranatural e mai apropiat 


de natură decât de Dumnezeu iar actul ce are loc în om prin lucrarea harului rămâne 

tot în sfera creatului. Harul apare ca un accident creat care nu izvorăşte nici din suflet 
(pentru că ar fi pur uman) dar nici din Dumnezeu (pentru că Dumnezeu fiind esenţă 
pură, după apuseni, este total incomunicabil). Practic, contradicţia dintre conceperea 
lui Dumnezeu ca esență pură şi deci incomunicabilă, pe de o parte, şi necesitatea 
imperioasă de a afirma o legătură reală, o unire a lui Dumnezeu cu umanul, a împins 
teologia apuseană într-o aporie irezolvabilă în care e închisă şi astăzi. 

Concepţia protestantă despre har, nemulțumită de autonomizarea şi 
obiectualizarea harului din teologia catolică, a vrut să afirme o legătură a lui 
Dumnezeu, prin acest har, cu oamenii. Protestantismul afirmă în general că harul 
uneşte pe om cu Dumnezeu; dar această afirmaţie este foarte fragilă din punct de 
vedere teologic pentru că nu se înţelege cum poate împărtăşi Dumnezeu ceva din 
fiinţa Sa, care nu poate fi decât intangibilă şi incomunicabilă. Teologia răsăriteană, 
prin Cugetarea patristică fundamentată biblic, a găsit de timpuriu soluția prin 
învăţătura despre harul divin ca energie divină necreată izvorând chiar din fiinţa lui 
Dumnezeu, neidentică cu el dar împărtăşindu-se real oamenilor. În acest fel, ea a putut 
să înveţe şi să argumenteze totdeauna atât transcendenţa şi intangibilitatea absolută a 
lui Dumnezeu (ca esenţă) cât şi comunicabilitatea Lui efectivă şi permanentă, chiar 
imanentă, ca energie divină necreată. De aceea, concepția protestantă despre har a 
rămas un efort meritoriu şi lăudabil dar neajuns la ţintă. Simţind această hpsă şi 
rămânând, de fapt, cantonat în separările şi ambiguităţile milenare care grevează 
mentalitatea apuseană, protestantismul preferă să vorbească mai mult despre Duhul 
Sfânt decât despre har; pentru că a vorbi despre Duhul Sfânt înseamnă a vorbi în 
general despre lucrarea lui Dumnezeu, pe când a vorbi despre har înseamnă a vorbi 
despre actualizarea acestei lucrări, despre prezenţa ei hic ct nunc şi despre efectul ei 
imediat controlabil, respectiv despre o sfințire. Învățătura despre Sfântul Duh în 
general poate rămâne o simplă teorie, o abstracțiune, pe când învăţătura despre har (şi, 
mai concret, învățătura despre lucrarea lui prin mijloacele harice concrete, prin 


Sfintele Taine) obligă la discuţia despre sfințire. Protestantismul a conceput totdeauna 

harul (die Gnade: har, favoare, iertare, graţie) ca o „iertare a celui păcătos: achitare 
Juridică şi, prin urmare, miluirea omului” (Kurt Plachte, Das Sakrament des Altars, 
Lettner Verlag, Berlin, 1955, p. 104) („„Gnade ist Begnadigung des Sunders: 
richtlicher Freispruch und daraufhin Begnadung des Menschen”). Teologia luterană 
de astăzi simte acut insuficienţa vechii concepţii apusene despre har şi, deşi nu are la 
bază temeiul obiectiv al împărtăşirii reale a lui Dumnezeu fără afectarea 
viaţa cea adevărată, la profunzimea vieţii, ... la maturitatea vieţii, la viaţa în 
Dumnezeu ... transformarea existenţei ... minunea prezenţei lui Dumnezeu întru noi, 
pentru noi, în noi” (Ibidem). 

Teologia luterană impută, în primul rând, concepției catolice despre har 
„înţelesul pur efectiv, ca despărțit de cel ce dăruieşte şi, prin aceasta, ca un dar 
impersonal, neutru ... «un har obiectual» (dingliche Gnade) care e turnat în 
îndreptarea omului ... «ceva supranatural» care e real deosebit de Dumnezeu” (Horst- 
Georg Pohlmann, Abriss der Dogmatik, Gerd Mohn, Gutersloh, 1980, p. 255). Ea îşi 
dă seama că „soteriologia romano-catolică ne ţine astfel într-o concepție obiectuală şi 
materială despre har”, că „harul e obiectivizat într-o substanţă impersonală activă, e 
despărțit de dăruitor” (Ibidem). Faţă de această materializare a harului şi confiscare a 
lui în doctrina despre îndreptarea prin merite, luteranii observă că „charis” este în 
Noul Testament ceva în mod esențial dăruit, nemeritat. Dorean şi charis sunt 
sinonime, după Romani 3,24, iar „la Pavel harul stă în opoziţie cu meritul (Leistung) 
conform Romani 11,6” (bidem, p. 233). Mărturisirea luterană stă în corespondenţă cu 
căderea radicală în păcat, susținând harul nemeritat şi necondiţionat, ca „gratia 
praeveniens” şi formulând tranşant că „radicalitatea păcatului cere radicalitatea 
harului (die Radikalităt der Siinde fordert die Radikalitat der Gnade)” (Albrecht 
Peters, Zur Auferbauung des Leibes Christi, 1965, p. 203, apud H.G. Pohlmann, 
op.cit., p. 27). Harul nu poate fi separat de Dumnezeu, „Dumnezeu nu împărtăşeşte 


harul fără mijlocul haric, ci prin el; EI însuşi este harul” (W. Trillhaas, op.cit, p. 336), 

iar acesta „nu poate fi autonomizat ipostatic” (Philipp Melanchthon, Loci fheologici 
..., capitolul „De gratia”, apud W. Trillhaas, ibidem). În sprijinul gratuităţii harului, 
teologii luterani de astăzi reactualizează definiţia lui Melanchthon despre har ca 
„Javor misericordia, gratuita, benevolentia Dei erga nos” (W. Trillhaas, op.cit., p. 
336). În sublinierea necesităţii şi gratuităţii harului, teologia luterană se întâlneşte, 
fără îndoială, cu cea ortodoxă. Dar, aşa cum am arătat anterior, şi ca rămâne, în 
ansamblu, prizoniera mentalității general-apusene care separă între creat şi necreat, 
între Dumnezeu şi om. De la separaţia inițială între Dumnezeu şi om, protestantismul 
a ajuns la solus Deus, de la gratuitatea harului, el a ajuns la sola gratia, afirmând că 
harul „curge numai şi numai din libertatea lui Dumnezeu”, că este totdeauna gratia 
praeveniens, adică este totdeauna un har premergător oricărei fapte, fiinţe şi voințe a 
noastră”; chiar şi harul următor faptei şi rugăciunii noastre fiind socotit o gratia 
subsequens, nemeritat (unverdient), „în opoziţie cu ceea ce am dobândit, adică cu 
mânia lui Dumnezeu şi cu dreptatea Lui” (Ibidem). Dorind să sublinieze „libertatea lui 
Dumnezeu”, adică suveranitatea Lui, protestantismul n-a făcut decât să anuleze 
libertatea umană; teologia ortodoxă însă, pe baze biblice şi patristice, a reuşit să 
argumenteze realitatea că tocmai libertatea lui Dumnezeu garantează cu necesitate 
lbertatea umană, că „unde e Duhul e şi libertatea” (II Corinteni 3,17), că „prin EI 
existăm, viem şi suntem” (Faptele Apostolilor 17,28), că „nimic din cele naturale, 
precum nici firea însăşi, nu se opune Celui ce e cauza firii” (Sf. Maxim Mărturisitorul, 
Opuscula theologica et polemica, P.G. 91, col. 8l A; apud D. Stăniloae, Teologia 
Dogmatică Ortodoxă, vol. II, Bucureşti, 1978, p. 319), iar afirmarea libertăţii umane 
nu împietează deloc asupra suveranităţii divine pentru că libertatea umană însăşi este 
un dar din libertatea divină şi nu există decât ca atare. Împotriva materializării catolice 
a harului, teologii luterani subliniază că harul trebuie înțeles numai în relația 
personală, întrucât intenționează dăruirea lui Dumnezeu către oameni. El ni se dă 
totdeauna cu scopul expres al mântuirii, deci este necesar pentru noi; deşi, din 


lucrarea mijloacelor harice nu mai reiese expres acest lucru. Teologii luterani rămân şi 


131 


astăzi la formularea că harul este „totdeauna o grațiere (Begnadigung) a ceea ce ar 
trebui să primim după dreptate, respectiv o atribuire a ceea ce nu am avea dacă ar fi 
după dreptate” (Ph. Melanchthon, op.cir, la W. Trillhaas, op.cir., p. 337). Totuşi, 
plecând de la formularea lui Melanchthon, „in summa non aliud est gratia nisi 
condonatio seu remissio peccati” (W. Trillhaas, op.cit, p. 337), ei ajung astăzi la 
concluzia că formula gratia-favor Dei „prezintă cumva o limitare obiectivă, . 

condescendenţa harică a lui Dumnezeu faţă de noi ... cuprinde totuşi ceva mai mult, 
de exemplu darul şi conservarea vieţii, conform formulei lui J.G. Hamann: «Existenţa 
originară este adevăr, existența împărtăşită este har» (Giinther Wenz, Finfiihrung in 
die evangelische Sakramentenlehre, Wissenschaftliche Buchgesellschaft, Darmstadt, 
1988, p. 44). De aceea, iertarea păcatelor nu este înţeleasă numai ca un dar haric ci şi 
„conţinut central al tuturor darurilor harice” şi, de aceea „aspectul forensic al 
evenimentului îndreptării nu e voie să fie manevrat împotriva celui efectiv” (Ibidem). 
Invocând pe Luther, care interpreta Cina ca „ajutor şi doctorie” împotriva „păcatului 
morţii şi a nenorocirilor”, teologii luterani apreciază că această „iertare” a harului 
trebuie înţeleasă „în acelaşi timp ca fortificare şi întărire ... apărare şi ajutor ... o 
putere de mântuire care lucrează până în dimensiunile corporale ale ființei umane 
(Ernst Fincke, Das Amt der Einheit, Schwabenverlag, Stuttgart, 1964, p. 107). Harul 
este deci înțeles astăzi ca „o putere creaţională care a pătruns în această condiţie 
terestră (in diesen Weltbestand)”, „care a venit în această lume şi lucrează în ea prin 
Hristos... este evenimentul pătrunderii lumii de sens” (W. Stăhlin, op.cir., p. 141). El 
trebuie înţeles mai ales dinamic, pentru că „nu desemnează o existenţă în sine (Sein 
an sich) ci un eveniment şi trebuie înţeles personal şi istoric”, pentru că "Hristos, 
prezent şi lucrător ca persoană, nu este un res (după cum nici Dumnezeu nu este un 
obiect «care se dă»)” (cf. H.G. Pohlmann, op.cif., p. 234). Luteranii remarcă în 
ultimul timp că în timp ce teologia apuseană se interesa mai mult de iertarea păcatelor 
şi îndreptățire, teologia patristică vorbea de nemurire şi chiar de îndumnezeirea 


omului; pentru că Sfântul Ignatie al Antiohiei sublinia „planul de mântuire al omului 

nou” („„oikonomia eis ton kainon anthropon”; Efeseni 20,1) iar după Sfântul Irineu, 
Hristos „a recapitulat în sine întreaga evoluţie a omului” (Adversus haereses, Liber 
III, 18,8, în „Sources chretiennes”, vol. 211, Paris, 1974, p. 342), răscumpărarea 
însăşi nefund decât „recapitularea (anankephalâiosis) creaţiei primare” (vezi Nicolae 
Cabasila, Viaţa în Hristos, trad. de T. Bodogae, Editura Arhiepiscopiei Bucureşti, 
1989). 

Harul, harismele şi darurile Sf. Duh 

Harul divin este unic şi unitar după fiinţa sa, însă prin lucrările şi efectele pe 
care le produce în persoanele umane el ia înfățișări şi manifestări diferite. 

Manifestările sau lucrările diferite care apar din colaborarea harului divin cu 
omul se numesc daruri. 

Diversificarea harului divin, prin colaborarea cu omul, care duce la apariţia 
darurilor, este prezentată de Sfântul Apostol Pavel astfel: „darurile sunt felurite, dar 
Duhul este acelaşi ... Şi lucrările sunt felurite, dar e acelaşi Dumnezeu care lucrează 
toate în toţi. Căci unuia 1 se dă Duhul, cuvânt de înţelepciune şi altuia cuvântul 
cunoștinței, după acelaşi Duh ... unuia darul facerii de minuni, altuia al proorociei, iar 
altuia feluri de limbi, iar altuia tălmăcirea limbilor ...” (1 Corinteni 12,4-11). 

Darurile Duhului Sfânt sunt nu numai lucrări ale Sfântului Duh, ci şi efectele 
acestor lucrări, prin colaborarea omului cu harul. Felul în care efectul acestei 
colaborări constituie esența darurilor, o exprimă teologul Vladimir Lossky: „harul, 
pătrunzând fiinţa interioară a omului, manifestându-se în persoana noastră însăşi, până 
ce voinţa noastră rămâne în acord cu voia divină, conlucrează cu ea, dobândind harul, 
făcându-l al nostru”. 

De fapt, tocmai această transformare interioară în om, această împropriere 
umană sau umanizare a harului constituie darurile Sfântului Duh. Darurile sunt 
expresia bogăției nesfârşite a harului divin care, deşi unic în firea sa, se manifestă 


divers în lucrările şi efectele sale. Altfel spus, harul divin se arată prin daruri ca o 

unitate în diversitate. De fapt, deşi diversificat, Duhul unifică pe cei ce posedă aceste 
daruri diferite. 

Astfel, Sfântul Vasile cel Mare arată: „Duhul ţine legate între ele mădularele 
(credincioşii) prin darurile care se intercondiționează. Toate mădularele înzestrate cu 
daruri diferite completează prin aceasta trupul lui Hristos şi, în unitatea Duhului, 
transmit unii altora bunătăţile acestor daruri care le sunt necesare tuturor”. 

De fapt, fiecare credincios are nevoie de ceilalţi, dar totodată e şi responsabil 
faţă de ei. Darul este o calitate, o virtute sau o putere mai mare, mai deosebită pe care 
Duhul o dă unui membru al Bisericii. El are o dimensiune verticală (adică e primit în 
dar de sus) şi totodată, o dimensiune orizontală, adică este dat spre folosul tuturor- În 
acest sens, posesorul darului devine un slujitor. Tot Sfântul Vasile cel Mare arată că 
orice dar este, de fapt, obligaţie faţă de ceilalți. 

Harismele 

Harismele sunt daruri mai deosebite, daruri excepţionale, cu totul speciale ale 
Sfântului Duh. Sf. Apostol Pavel le enumeră împreună cu darurile obişnuite. Ele se 
deosebesc însă de acestea, pentru că darurile obişnuite sunt accesibile - prin 
practicarea virtuţilor - oricărui creştin, pe când harismele nu. De exemplu: 
înţelepciunea, blândeţea, răbdarea, cunoştinţa sunt daruri la care în principiu ar putea 
ajunge orice creştin, prin virtute; darul facerii de minuni, darul proorociei sau darul 
vindecărilor sunt însă harisme, la care nu ajung decât puţini credincioşi şi numai 
printr-o acţiune specială, eminentă, a harului divin. 

Harismele sunt deci daruri excepţionale, care întăresc Biserica într-o măsură cu 
totul deosebită: dacă posesorii darurilor sunt membri vii ai Bisericii, posesorii 
harismelor sunt stâlpi sau pietre importante în alcătuirea ei. 

Actualizarea dumnezeirii împărtăşite sau a harului se arată în ceea ce se numesc 
darurile Sfântului Duh, sau duhuri. Biserica are mereu toate darurile, chiar dacă nu 
totdeauna la fel de actualizate. Membrii Bisericii se bucură de unele sau de altele, 


după însuşirile lor naturale, deoarece darurile nu au altă menire decât să dezvolte 

însuşirile naturale. Darurile nu dau propriu-zis îndreptarea omului. Aceasta o dă harul 
în generalitatea lui, de la început, până nu s-a actualizat în daruri. Ele desăvârşesc pe 
omul îndreptat. Dar unde sunt ele e semn că omul s-a îndreptat, că e pe calea spre 
desăvârşire, căci rădăcina lor e harul. Deci nu e o separație între har şi daruri. Darurile 
reprezintă înflorirea variată a bogăției nesfârşite a harului, deşi uneori se împărtăşesc 
prin acte deosebite (ierurgii) ca să accentueze că nu depinde numai de om actualizarea 
harului în daruri, ci şi de o mişcare a harului, adică de o mişcare a lui prin Sfântul 
Duh. „Se desemnează, adeseori, darurile Sfântului Duh prin numele celor şapte duhuri 
din textul de la Isaia: duhul înţelepciunii, duhul înţelegerii, duhul sfatului, duhul 
puterii, duhul cunoştinţei, duhul bunei credinţe, duhul temerii de Dumnezeu (Is. 11,2). 
Dar teologia ortodoxă nu face o distincție specială între aceste daruri şi harul 
îndumnezeitor. Harul înseamnă în general pentru tradiția Bisericii Răsăritene, toată 
bogăția naturii divine, întrucât se comunică oamenilor; e dumnezeirea care se revarsă 
în afara esenței şi se dă, natura divină la care participă oamenii în energii. Sf. Duh, 
sursa unică a tuturor darurilor necreate şi infinite, primeşte toată mulţimea de numiri 
care pot fi aplicate harului” (V. Lossky, op.ciz., p. 160). După Sf. Vasile cel Mare, nu 
e dar acordat creaturii în care Sf. Duh să nu fie prezent (Despre Sf. Duh, XVI,37). El e 
„Duhul adevărului, darul înfierii, făgăduinţa bunurilor viitoare, pârga fericirii veşnice, 
puterea de viaţă făcătoare, izvorul sfinţeniei” (Liturghia Sf. Vasile). Toată mulțimea 
de numiri se raportează la har, la bogăţia naturală a lui Dumnezeu pe care Sf. Duh o 
comunică acelora în care este prezent, mai bine zis modurilor de lucrare ale harului, 
corespunzătoare însuşirilor naturale ale oamenilor. Aceasta e dumnezeirea iconomică, 
revărsată Bisericii şi membrilor ei, pe care Duhul Sfânt ne-o face cunoscută, El însuşi 
ca persoană rămânând necunoscut şi nemanifestat. Harul fiind această dumnezeire, el 
e unul, iar darurile în care se manifestă eficienţa Lui sunt nesfârşite: „Haris grec se 
oferă la început credinţei ca un singur bloc aurifer, imposibil de îmbucătăţit. Nu există 
în el secţiuni verticale (graţie prevenientă, determinantă, ajutătoare, concomitentă), 


sau orizontale (suficientă, eficace, etc.), care formează în Occident o adevărată ştiinţă, 

ale cărei subtilităţi sfidează uneori înţelegerea. În Răsărit el se prezintă sub aspectul 
global al unui har, vivificator prin esenţă, adică sfinţitor, generator el însuşi de 
harisme, o veritabilă mană spirituală (noeton manna). Energie infuză necreată, charis 
rămâne mereu aportul personal al Dătătorului, al Duhului de viaţă făcător, aport prin 
care se realizează participarea noastră personală la Înţelepciunea incoruptibilă, în 
mulțimea infinită a darurilor, care sunt tot atâtea daruri distinctive individuale. 

În Apus împărţirea graţiei e posibilă şi firească, dat fiind că este o putere creată, 
deci Dumnezeu o poate crea după necesităţile sufletului căruia i-o dă. În Răsărit harul 
fiind energia fiinţei divine, el e obiectiv neîmpărțit, cum neîmpărțită e această fiinţă. 

Energia necreată ne şi uneşte în Trupul cel unic al lui Hristos, în Biserică, dar 
ne şi promovează ca persoane deosebite şi deosebit înzestrate. De aceea, coborârea 
Lui la Cincizecime se face în acelaşi timp peste Apostolii adunaţi la un loc, dar şi 
peste fiecare în mod distinct, „marcând pe fiecare cu pecetea unui raport personal şi 
unic cu Treimea, devenită prezentă în fiecare persoană” (V. Lossky, op.cit., p. 165). 
„EI este total prezent în fiecare şi peste tot, zice Sf. Vasile cel Mare. Împărţindu-se, el 
nu suferă divizare. Când ne împărtăşim de EI, El nu încetează de a rămâne întreg, ca o 
rază de soare ... care procură bucurii tuturor, în aşa fel că fiecare crede că ele 
singurul care profită de ea, în vreme ce această rază luminează cerul şi pământul şi 
străbate aerul. Tot aşa Duhul se află prezent în fiecare din cei ce-l primesc, ca şi când 
nu s-ar comunica decât aceluia singur şi totuşi El revarsă peste toţi harul total, de care 
se bucură toţi cei care se împărtăşesc după măsura propriilor lor capacităţi, căci nu 

Cele şapte daruri ale Sfântului Duh 

Aşa cum am arătat, darurile Sfântului Duh sunt diversificate. Bogăția de 
manifestare a harului divin în oameni este nesfârşită. Totuşi, întemeiată pe textul 
biblic de la Isaia 11,2-3, Biserica clasifică darurile Duhului Sfânt în şapte: darul 
înțelepciunii, al înţelegerii, al sfatului, al puterii, al cunoștinței, al bunei credințe, 


evlaviei şi al temerii de Dumnezeu. 

Această diversificare şi împărţire a harului divin, care este unitar, poate părea 
falsă. Ea nu este falsă, pentru că harul ia înfăţişări diferite, el este asumat şi rodeşte 
diferit în oameni, căci personalitatea umană şi sufletul uman sunt nesfârşit de diverse 
ŞI diversificate; şi aşa e şi bine să fie. 

Aceste daruri se împărtăşesc, conform învăţăturii ortodoxe, prin Biserică, 
virtual prin taina Mirungerii, prin care se spune că se imprimă „pecetea darului 
Sfântului Duh”. Sf. Vasile cel Mare exprimă împărtăşirea darurilor astfel: „EI e total 
prezent în fiecare şi peste tot. Când ne împărtăşim din EI, El nu încetează a rămâne 
întreg. Ca o rază de soare care produce bucurie tuturor, în aşa fel încât fiecare crede că 
numai el profită de ea, tot astfel Duhul se află în fiecare din aceia care-l primesc ... de 
care se bucură toţi şi se împărtăşesc după măsura şi capacităţile lor” (Despre Sf. Duh, 


IX,22). 

XII. RAPORTUL DINTRE HAR ŞI NATURĂ 


Teorii catolice 

Ne reamintim că raportul între natura umană şi har e exprimat atât de 
dogmatiştii ortodocşi cât şi de cei catolici prin următoarele trei principii: 

a. Harul este absolut necesar pentru mântuire, adică omul nu se poate ridica 
şi nu poate intra prin puterile sale, în comuniunea cu Dumnezeu, şi chiar ridicat de 
Dumnezeu are trebuinţă continuă de har, pentru perseverarea sa în această comuniune 
şi pentru dezvoltarea vieţii sale duhovniceşti: „De nu se va naşte cineva din apă şi din 
Duh, nu va putea intra în împărăţia lui Dumnezeu” (loan III,5. lar cu privire la 
perseverarea în ea, Mântuitorul a spus: „Rămâneţi întru Mine şi Eu întru voi. Precum 
mlădiţa nu poate să aducă roade de la sine, dacă nu rămâne în viţă, tot aşa nici voi 
dacă nu rămâneți întru Mine” (loan, XV,4): Opinia contrară a lui Pelagiu că harul este 
numai relativ necesar - adică e necesar numai pentru o mai uşoară împlinire a binelui, 
care în fond se poate împlini şi prin puterile naturale - e respinsă de Biserică, deoarece 
micşorează însemnătatea absolută a operei de răscumpărare a Mântuitorului. 

b. Harul se dă de Dumnezeu gratuit, adică e dar dumnezeiesc şi nu este obținut 
de om ca plată pentru fapte ale sale: „Şi sunt îndreptaţi în dar, cu harul lui, prin 
răscumpărarea cea întru Hristos lisus” (Rom. 111;24). Omul nu se poate face pe sine 
vrednic de răsplată (merituos) şi îndreptăţit să aştepte harul ca răsplată datorită lui de 
Dumnezeu. Nici o faptă bună făcută de omul natural nu poate servi ca bază 
merituoasă pentru câştigarea ajutorului dumnezeiesc. Opinia semipelagiană, după care 
omul începe opera mântuirii sale, iar harul vine din urmă spre întărirea puterilor lui 
naturale - opinie care neagă harul pregătitor - este greşită. „Desigur, zice Andrutsos, 
în omul natural au rămas unele puteri spirituale şi morale, apte de utilizat în procesul 
mântuirii” şi omul natural, care face binele moral „poate primi mai uşor mântuirea 
oferită, decât cel ce vieţuieşte în fărădelege”. „Este însă cu totul neîntemeiată şi 


condamnabilă credinţa că aceste puteri constituie puntea pe care omul natural trece cu 


139 


de la sine putere în împărăţia harului. Între natură şi har există o mare prăpastie şi 
numai prin puterea dumnezeiască e posibilă trecerea din împărăția naturii în cea a 
harului”. 

c. Harul este general, dar nu forţează pe nimeni, nu este irezistibil. El e oferit 
tuturor oamenilor chemându-i pe toți la mântuire. Sf. Ap. Pavel spune că Mântuitorul 
„voieşte ca toţi oamenii să se mântuiască şi la cunoştinţa adevărului să vie” (| Tim. 
11,4). Dacă însă numai unii se mântuiesc de fapt, acest lucru se datorește libertăţii 
omului, care poate primi sau refuza chemarea: „lată eu stau la uşă şi bat; de va auzi 
cineva glasul meu şi va deschide uşa, voi intra la el şi voi cina cu el şi el cu mine” 
(Apoc. I[11,20). 

Dar în aplicarea concretă a acestor principii generale apar unele deosebiri între 
învăţătura catolică şi cea ortodoxă. 

Deosebirile se referă la modul cum se produce legătura între har şi hbertatea 
omului. Dacă harul face libertatea noastră să adere la har, cum mai suntem noi liberi? 
Dacă ne hotărâm în mod absolut liber să aderăm la har, ce parte mai are el la 
îndreptarea noastră? Toţi teologii sunt de acord că această chestiune e una din cele 
mai misterioase ce se pot pune; mulți au numit-o nodul de nedezlegat al întregii 
teologii: nodus inextricabilis totius theologiae. De altfel, ea se pune şi pentru raportul 
între providenţă şi libertatea umană. 

Doctrina catolică distinge între grația excitantă şi ajutătoare, fie că e vorba de 
graţia prevenientă în sens restrâns care ne îndeamnă înainte de Botez să venim la 
Hristos, fie că e vorba de graţia sfințitoare actuală pe care o primim la Botez şi care ne 
stă în tot cursul la dispoziţie. Graţia se ţine mereu lângă uşa inimii noastre şi bate la 
ea, respectând libertatea noastră şi nevrând să intre fără voia noastră (Apoc. 3,20). Ea 
bate ca să trezească sufletul nostru adormit şi ca să-l excite la acţiunea cea sănătoasă. 
Ea se numeşte graţie excitantă, căci loviturile ei sunt auzite de suflet, care poate să 
deschidă sau nu. Dacă sufletul deschide, locul ei îl ia graţia ajutătoare, care îl ajută să 


săvârşească o faptă bună sau să reziste la o ispită. Graţia excitantă se mai numeşte şi 

operantă, pentru că Dumnezeu lucrează în om această iluminare a înţelegerii sau a 
voinţei, fără om; sau premergătoare, pentru că premerge exerciţiului libertăţii 
noastre; sau suficientă pentru că ajunge ca să ne facă să lucrăm în mod supranatural. 
Dacă o refuzăm, devine insuficientă, dar din vina noastră; în sine e suficientă. Graţia 
ajutătoare se mai numeşte şi cooperantă, pentru că Dumnezeu lucrează acum în om, 
cu omul; voinţa omului a intervenit, a deschis uşa şi a acceptat ajutorul lui Dumnezeu; 
mai e numită şi grație concomitentă, pentru că ne însoţeşte la faptă; sau graţie 
subsequentă, pentru că urmează celei dintâi care nu era decât premergătoare; în 
sfârşit, graţie eficace, pentru că omul, conlucrând, triumfă cu ea asupra greutăților, 
fie pentru a face binele, fie pentru a evita răul. 

Distincția aceasta între grația suficientă şi eficace stă la baza tuturor 
încercărilor catolice de a rezolva problema raportului între grație şi libertate. Graţia 
suficientă, se dă tuturor: drepţilor pentru a împlini poruncile legii, păcătoşilor pentru a 
se îndrepta, necredincioşilor pentru a se apropia de Biserică. Dacă e urmată de grația 
eficace numai pentru unii, aceasta se datoreşte exclusiv oamenilor. 

Pentru a înţelege mai bine problema care se pune, să nu uităm că graţia 
suficientă ne dă puterea de-a lucra în mod supranatural dar dacă ca rămâne pur 
suficientă nu obţine efectul: noi putem lucra, dar nu lucrăm. Graţia eficace, 
dimpotrivă, îşi atinge în mod sigur scopul ei. Dar dacă noi lucrăm în mod sigur, cum 
mai lucrăm noi liber? 

Două sisteme au încercat să rezolve chestiunea aceasta: tomismul, cu care se 
uneşte augustinismul, şi molinismul susținut de iezuiţi, dintre care cel mai celebru, 
Suarez, l-a atenuat printr-un sistem numit congruism. 

Tomismul, inițiat de Toma de Aquino, consideră că toată inițiativa mântuirii 
aparţine harului, care pune în mişcare libertatea umană ca pe un simplu instrument, 
printr-o acţiune directă şi imediată. Voința omului nu se opune dar nici nu execută 


automat, ci se lasă condusă în mod conştient. Teoria tomistă a fost exemplificată prin 

imaginea învățătorului care mişcă fizic mâna elevului, dar care îşi păstrează libertatea, 
pentru că a acceptat liber ca să fie condus. 

Molinismul este inițiat de spaniolul Miguel de Molina (1628-1696). Faţă de 
teoria tomistă, el vrea să apere libertatea omului. De aceea, molinismul propune în 
locul graţiei tomiste care se impune, o graţie care se propune, se oferă. Molinismul 
susţine deci că, în faţa graţiei care i se oferă, libertatea omului se păstrează într-o stare 
de neutralitate. 

Congruismul vine de la cuvântul latin „congruo” = a se potrivi; exponentul lui 
a fost îndeosebi Francisco de Suarez (1548-1617). Dacă tomismul accentua harul în 
detrimentul libertăţii omului, iar molinismul libertatea în detrimentul harului, 
congruismul încearcă o echilibrare între cele două acțiuni. Astfel, congruismul spune 
că voința omului consimte, este simultană sau coincide cu grația. Această graţie el o 
numeşte grație excitantă. Deci graţia aceasta numai se oferă, solicită libertatea omului, 
fără a se impune. 

Învățătura ortodoxă consideră aceste teorii prea rigide, punând problema în 
termeni antagonişti, ca şi când harul divin şi libertatea omului ar fi realități opuse sau 
în orice caz străine. 

După tomism, Dumnezeu cunoaşte din veci toate în fiinţă, deci şi actele 
noastre. Dar cum le-ar cunoaşte altfel, dacă nu în calitate de cauză primă a lor şi de 
voinţă care le mişcă? Şi cum în Dumnezeu nu e decât un unic act etern, voinţa Sa se 
exprimă printr-un decret etern. Dumnezeu a decretat din veci toate actele noastre. Dar 
le-a decretat ca libere. Omul contribuie la mântuirea sa, dar în calitate de cauză 
secundă. 

În opera sa „Contra errores Graecorum”, Toma d'Aguino se ridică contra 
teoriei semipelagiene a celor două activităţi conjugate. După el aceste două cauzalități 
nu pot fi puse în acelaşi plan, „căci Dumnezeu lucrează în calitate de cauză 


transcendentă şi cauză primă”, adică îşi subordonează sieşi toate activitatea noastră. 

În alţi termeni, după tomism graţia suficientă diferă intrinsec de graţia eficace; 
prima ne dă numai putere de a lucra, a doua ne face să lucrăm efectiv, ne mişcă la 
acţiune. De aceea lucrarea celei din urmă se numeşte şi premoţiune fizică; ea nu 
constă numai într-o influență morală a lui Dumnezeu asupra noastră, ci într-o 
veritabilă impulsiune fizică; şi e numită „premoţiune” pentru că logic premerge 
acțiunii noastre: „Astfel, acţiunea noastră devine, aşa zicând, acţiunea lui Dumnezeu 
şi tomiştii reduc la minimum acțiunea umană” (L: Prunel, op.cit., p. 239). „Tomismul 
face din noi simple instrumente pe care le dirijează Dumnezeu, pentru că El mişcă 
lbertatea noastră” (bidem, p. 240). EI citează textul faimos al Sf. Pavel: „Ce aveţi voi 
n-aţi primit de la Dumnezeu?” (1 Cor. IV,7) şi mai ales: „Dumnezeu lucrează în noi şi 
ca să vrem şi ca să face,” (Filip. 11,13). 

Augustinienii temperează tomismul, admițând în locul premoţiunu fizice o 
premoțiune morală, adică o persuasiune morală, prin care Dumnezeu numai ne 
încântă spre bine, în loc de a-l face pentru noi. 

Tomismul explică premoțiunea fizică în felul următor: un om cu o voinţă 
energică şi cu o mare putere de convingere poate influenţa o voinţă slabă şi ezitantă, 
încât aceasta se va lăsa în chip sigur condusă spre ţinta spre care vrea acela s-o 
conducă. Și totuşi ea nu va suferi nici o violenţă; ea va lucra liber, va recunoaşte 
motivele ce i-au fost propuse spre a acționa. Cu atât mai mult, influenţa grației eficace 
va face ca voinţa mea să se încline liber sub voinţa divină şi să împlinească actul 
decretat de Dumnezeu. Astfel, Dumnezeu e Cel ce va lucra în momentul actului 
printr-o mişcare directă şi imediată; dar în acelaşi timp eu sunt cel ce voi lucra, pentru 
că mă voi lăsa condus ca un instrument docil. Un exemplu: învățătorul mişcă în mod 
fizic mâna elevului, ca aceasta să poată să scrie; şi totuşi elevul îşi păstrează 
libertatea, pentru că acceptă în mod liber ca învățătorul să-i conducă mâna şi scrie 
lber sub mişcarea lui. 

Cum se vede, tendinţa tomismului e să accentueze acţiunea lui Dumnezeu sau a 


grației, în defavorul libertăţii umane. 

Din această cauză s-a născut reacţiunea molinistă, care atribuie un rol mai mare 
hbertăţii umane. 

Punctul de plecare al lui Molina e acelaşi ca şi al tomismului: Dumnezeu se 
cunoaşte pe sine şi toate lucrurile, deci şi pe cele viitoare libere. Dar pe când 
tomismul susţine că Dumnezeu cunoaşte actele libere viitoare pentru faptul că e cauza 
primă a lor şi voinţa care le mişcă - deci în baza unui decret care predetermină etern 
aceste acte - molinismul admite la Dumnezeu o ştiinţă medie care e la mijloc între 
cunoaşterea ființei Sale, pe care o cunoaşte pentru că există, şi între cunoaşterea 
lucrurilor viitoare pe care le predetermină şi le dirijează. Această ştiinţă medie 
caracterizează molinismul, cum caracterizează decretul divin tomismul. 

Prin această ştiinţă, Dumnezeu vede actele pe care le-ar efectua fiinţele libere în 
respectivul caz dat, în respectivele împrejurări şi sub impulsul respectiv al cauzei 
prime. El vede deci înainte de orice decret hotărârile pe care le vom lua: „În loc de a 
zice ca tomiştii: Dumnezeu predestinează mai întâi la glorie pe cei pe care i-a ales, 
apoi le dă mijloacele de a o obține fără greşeală, moliniştiui zic: Dumnezeu vede în 
preştiinţa Sa pe cei ce ar uza bine de grația Sa, apoi îi predestinează la slavă” (Louis 
Prunel, op.cit, p. 241-242). 

În alţi termeni, după şcoala molinistă graţia suficientă nu diferă intrinsec de 
graţia eficace, cum susțin tomiştii. Deosebirea dintre ele nu e decât extrinsecă, 
provenind numai din uzul ce-l face de ea libertatea noastră. Graţia nu e decât 
suficientă, dacă voinţa noastră îi rezistă; dar e eficace, dacă voinţa noastră aderă la ea. 
Ea nu se impune, ci numai se propune. Ea nu e o moţiune directă şi fizică, care 
determină actul nostru; ea nu e decât un ajutor care premerge, un concurs care 
însoţeşte. Cea care determină actul e libertatea. Deci actul va fi împlinit cu ajutorul 
graţiei. 

Molinismul vrea să apere libertatea de orice determinare a grației. Libertatea îşi 


păstrează starea de perfectă indiferenţă şi în faţa grației. 

Astăzi moliniştii admit că însuşi Dumnezeu dă o graţie eficace şi nu una simplă 
suficientă, când ştie că omul va colabora cu ea. Deci nu mai socotesc că omul însuşi 
face dintr-o graţie suficientă una eficace: „Ei disting cu grijă între graţia suficientă şi 
graţia eficace şi declară că e în graţia eficace o binefacere specială; ceea ce înseamnă 
că Dumnezeu dă graţia ca eficace şi nu ca pur suficientă. În noţiunea de eficacitate ei 
fac să intre deci, împreună cu uzul grației primite, preştiinţa lui Dumnezeu despre 
acest uz liber şi voinţa specială a lui Dumnezeu de a alege grația de care omul se va 
servi liber, deci nu numai o graţie pur suficientă, care n-ar corespunde necesității 
omului” (L. Prunel, op.cit, p. 243). Forma aceasta de molinism se numeşte 
congruism, întrucât graţia ce o dă Dumnezeu celui ce preştie că va colabora cu ea e o 
graţie congrua, nu incongrua, adică are o calitate particulară, care constă într-o 
corespondenţă cu dispoziția concretă a celui care o primeşte. E o graţie care se poate 
adapta stărilor concrete şi individuale, având prin aceasta o mai mare eficacitate. 
Graţia aceasta nici nu mişcă voinţa în mod fizic, ca graţia eficace a tomiştilor, dar nici 
nu atârnă de voinţă ca să devină eficace ci între ea şi voinţă e o congruitate sau o 
potrivire perfectă. Antecedent faptei, graţia lucrează astfel ca voia omului să poată 
adera liber, dar Dumnezeu a preştiut ca pe o necesitate, împlinirea faptei prin voinţă. 

O nouă soluţie a încercat iezuitul francez Louis Billot: „În loc de a admite cu 
majoritatea moliniştilor că Dumnezeu cunoaşte cele posibile de realizat în viitor în ele 
înşile, fără nici un intermediar, sau, cu Bellarmin, că El le cunoaşte în cauzele lor 
secunde ... el pune, ca tomiştii, temeiul acestei cunoştinţe divine în Dumnezeu însuşi, 
nu, desigur ca ei, în Dumnezeu cauză eficientă şi predeterminată, ceea ce ar părea 
inconciliabil cu libertatea umană, ci în Dumnezeu cauza exemplară, adică în ideile 
divine însăşi” (Bellamy, La theologie catholique, 1903, p. 153). 

Biserica Catolică a lăsat libertate tuturor acestor şcoli, deşi tomiştii sunt acuzaţi 
de calvinism şi jansenism, augustinienii de jansenism, iar aderenţii lui Molina şi 


Suarez de pelagianism. Ea înclină însă spre teoria congruistă a lui Suarez, care într-un 

subtil compromis stabileşte echilibrul între grația oferită, nu infailibilă ci convenabilă 
ŞI voinţa care consimte. 

Catolicismul ar vrea deci să împace tomismul cu molinismul prin teoria 
congruistă. Dar e greu de realizat împăcarea între două concepţii care se contrazic cu 
totul: între tomism, care consideră voinţa dusă de grație şi între molinism, care 
consideră grația ca primindu-şi eficacitatea de la voia omului, care se decide absolut 
lber pentru conlucrarea cu ea, chiar dacă Dumnezeu o preştie aceasta prin scientia 
media. 

Pe de altă parte, extrema molinistă, care luptă pentru apărarea libertăţii umane 
de orice determinare divină, se explică din reacția faţă de extrema protestantă şi 
jansenistă, care sacrifică libertatea umană pentru a exalta atotputernicia lui 
Dumnezeu. „Loate aceste sisteme, închise în cadre rigide, pun problema în termeni 
antagoniști, mai mult sau mai puţin ascuţiţi. Cele mai profunde par convinse că slava 
lui Dumnezeu suferă din partea libertăţii umane şi că trebuie coborâtă creatura pentru 
a înălța pe Creator” (M. Lot-Borodine, La doctrine de la grâce, p. 27). Lucrul acesta 
este evident pentru concepția protestantă. Dar el nu hpseşte nici din doctrina catolică, 
care după natura pură a omului e o natură păcătoasă şi numai datorită darurilor 
preternaturale poate duce o viaţă fără de păcat. 

Doctrina protestantă 

Ne amintim că, după învăţătura protestantă, prin păcatul strămoşesc decăderea 
omului a devenit atât de radicală încât nu se mai putea stabili o legătură reală între har 
şi natura omului. Mântuirea este o lucrare care aparţine exclusiv harului. El nu are 
nevoie să colaboreze cu libertatea şi natura omului pentru că natura decăzută a omului 
nici nu mai are libertate în înţeles propriu. Mărturisirea de credinţă oficială protestantă 
afirmă: „Cu toate că cei renăscuţi pot ajunge să voiască şi să iubească binele, aceste se 
săvârşeşte nu de către voinţa noastră sau puterile noastre naturale, ci Duhul Sfânt 


lucrează în noi, ca noi să-l voim si să-l săvârşim”. 

Doctrina protestantă despre mântuirea subiectivă se numeşte predestinație. 
Aceasta afirmă că omul nu contribuie cu nimic la mântuirea sa ci Dumnezeu 
hotărăste, respectiv îi predestinează pe unii la fericire, pe alţii la pedeapsa veşnică. 
Totuşi, diferitele confesiuni protestante se deosebesc şi în privinţa predestinaţiei: 
luteranii vorbesc de o predestinare relativă (numai a celor buni spre fericire) în timp 
ce calvinii susțin predestinația absolută. Astfel, Calvin formulează predestinațţia 
zicând: „numim predestinaţie acel decret etern al lui Dumnezeu prin care a hotărât ce 
trebuie să facă orice om, căci nu spre aceeaşi destinaţie au fost creaţi toţi oamenii, ci 
numai unora li s-a hotărât viaţa veşnică iar altora osânda veşnică”. Teologii calvini 
noi, precum Karl Barth (1886-1968), afirmă numai o predestinare relativ. În afirmarea 
predestinaţiei, teologii protestanți se întemeiază pe textul de la Romani 8,29: „Căci pe 
cei pe care i-a cunoscut mai înainte, mai înainte i-a şi hotărât să fie asemenea chipului 
Lui ...”. Trebuie observat însă că predestinaţia protestantă este de fapt o concepţie 
păgână. Acest lucru îl dovedeşte asemănarea cu concepția păgânilor antici despre 
fatum — destin şi cu fatalismul budist şi islamic. 

Catolicii am văzut că fac separație între natură şi har şi consideră că e posibilă o 
perfectă funcţiune a naturii fără har. Aceasta le îngreuiază înţelegerea colaborării între 
natură şi har în omul renăscut, şi de aceea inventează tot felul de teorii pentru a lămuri 
cum e posibilă această colaborare fără să se stingherească una pe alta. 

La protestanți, separația e aşa de totală încât nu se mai poate stabili nici o 
colaborare între natură şi har. După luterani, păcatul a distrus total chipul lui 
Dumnezeu în om, capacitatea omului pentru relația cu Dumnezeu, pentru colaborarea 
cu E]. Căderea a fost abisală: „Adam, căzând de atât de sus, se răneşte mortal, lovit în 
operele sale vii; el e paralizat pentru totdeauna”. Omul este nu un infirm ci un 
cadavru, în raport cu ordinea supranaturală. Voința pentru Dumnezeu este iremediabil 
pierdută, chiar la creatura răscumpărată. Ea e anulată întâi de păcat, apoi în creştinul 
justificat de forța irezistibilă a graţiei. Omul se comportă cu totul pasiv în justificarea 


sa şi singur Dumnezeu este activ. Deja în celebra dispută de la Leipzig cu teologul 

catolic Eck, Luther a apărat această învăţătură şi a comparat pe om cu un fierăstrău 
care trebuie să se mişte pasiv în mâna meşterului. Mai târziu a comparat pe omul 
căzut cu un stâlp de sare, cu un buştean sau cu un bolovan care nu poate conlucra cu 
Dumnezeu. 

Şcoala lui Melanchton a căutat să tempereze această învăţătură după moartea 
lui Luther, dar spiritul lui Luther a biruit şi s-a impus în cărțile simbolice luterane. 

În disputele sinergiste, N. Amsdorf a spus la un moment dat: „Prin voirea şi 
grăirea Sa, Dumnezeu lucrează şi grăieşte totul cu creaturile. Dacă Dumnezeu vrea şi 
grăieşte, piatra şi lemnul e dusă, tăiată şi aşezată cum, când şi unde vrea El. Deci dacă 
Dumnezeu vrea şi grăieşte, omul devine convertit, evlavios şi drept. Căci precum 
piatra şi lemnul sunt în puterea şi mâna lui Dumnezeu, exact la fel sunt intelectul şi 
voia omului în mâna şi puterea lui Dumnezeu, aşa încât omul nu poate voi şi alege 
absolut nimic, decât ceea ce vrea şi voieşte Dumnezeu, fie în graţie, fie în mânie”. 

Dar dacă numai Dumnezeu lucrează mântuirea omului, înseamnă că de la sine 
omul nu poate contribui cu nimic la mântuirea sa. Dar atunci dacă unii se mântuiesc 
iar alții se pierd, aceasta nu se datoreşte oamenilor, ci exclusiv lui Dumnezeu. 

Învățătura despre necolaborarea omului cu Dumnezeu se bazează de fapt pe 
teoria originară a lui Luther şi Melanchton despre absoluta pasivitate a spiritului creat 
în raport cu Creatorul, deci are ca premisă predestinaţia absolută. Unii teologi luterani 
au susținut această doctrină (în cearta sinergistă), dar Formula de Concordie s-a ferit 
să o admită; prin aceasta însă s-a contrazis consecvenţa sistemului. Ea declară că 
Dumnezeu nu sileşte pe om să se convertească, dar totuşi Dumnezeu îl atrage pe cel 
pe care a hotărât să-l mântuiască. Deci: omul se poate opune luminii mântuitoare a lui 
Dumnezeu, dar în cel ce nu se opune numai Dumnezeu lucrează. Însă e firesc să ne 
întrebăm: cui se datorează faptul că unii nu se opun? Dacă omului, omul nu mai e aşa 
de pasiv; dar această concluzie nu o admite luteranismul. Dacă lui Dumnezeu, se cade 
în predestinațianism; dar nici acesta nu e admis de luteranism. Odată omul convertit, 


Duhul Sfânt aşează în el o putere de credință şi de voinţă. Prin aceasta omul 

colaborează ulterior oarecum cu Duhul Sfânt la mântuirea sa. Dar pe de altă parte, 
puterile acestea aşezate în om de Duhul Sfânt nu sunt puterile naturii umane decăzute 
prin păcat, ci puteri supranaturale. Încât nu omul propriu zis conlucră cu Duhul Sfânt, 
ci Duhul Sfânt conlucră în numele omului cu sine însuşi. 

Învățătura reformată are unele deosebiri faţă de cea luterană. Păcatul 
strămoşesc a îmbolnăvit şi după ea natura umană, dar n-a stins puterea de credinţă şi 
de voinţă. În orice caz, învățătura mai realistă dă putință reformaţilor să admită o 
colaborare a omului cu Dumnezeu. Dar această colaborare nu e înţeleasă în sensul că 
omului îi este lăsată posibilitatea să primească sau să respingă grația divină; unde bate 
Dumnezeu la uşă, trebuie să 1 se deschidă, ea lucrează irezistibil şi cei ce nu ajung la 
mântuire înseamnă că nu sunt atraşi de grație. Cu alte cuvinte, grația se dă numai 
unora, dar în aceia lucrează irezistibil. 

Pe când luteranii declară că Hristos a murit pentru toţi, că pe toți păcătoşii îi 
cheamă la Sine, că vrea cu adevărat ca toți să vină la Sine, Calvin susține în mod 
categoric predestinaţia, pe care o defineşte astfel: „Numim predestinaţie acel decret 
etern al lui Dumnezeu prin care a hotărât, la Sine însuşi, ce trebuie să devină orice 
om, căci nu spre aceeaşi destinaţie au fost creaţi toţi: ci unora li s-a hotărât viaţa 
veşnică, altora osânda veşnică. Deci, după cum a fost creat cineva spre un sfârşit sau 
altul, îl numim predestinat spre viaţă sau spre moarte”. 

În faţa obiecţilor ce se pot ridica şi s-au ridicat (chiar în sânul Reformei) 
împotriva predestinaţiei, Calvin a ţinut să accentueze că ea este o taină a lui 
Dumnezeu, pe care n-o poate înțelege mintea omenească. Ceea ce îl face pe el să 
admită predestinaţia absolută (la fericire şi la osândă) este întâi faptul concret că nu 
tuturor oamenilor li se predică evanghelia, sau dacă li se predică nu află la toți 
aceeaşi primire; al doilea, voința de a face pe om să se smerească în faţa lui 
Dumnezeu, de a recunoaşte că mântuirea lui se datorează exclusiv lui Dumnezeu şi de 


a nu se mândri cu vreun merit al său (în sens catolic). 

Omul este aşa de decăzut şi neputincios în faţa lui Dumnezeu, încât de la sine el 
nu poate spune nici da în faţa cuvântului de mântuire, dar nu are nici posibilitatea 
vreunui nu sfidător. În fața majestăţii divine, se pierde orice autonomie a omului. 
Dacă vreunul se mântuieşte, aceasta şi-o datorează exclusiv milei lui Dumnezeu. Dar 
EI n-o face aceasta dintr-un arbitrariu, ci în baza dreptăţii Sale; căci prin ei înşişi toţi 
oamenii sunt vrednici de osândă. În al treilea rând, Calvin vede în predestinaţie un 
fundament doctrinar pentru siguranţa mântuirii. Cel ce se simte unit cu Hristos, ştie 
sigur că e mântuit, căci experienţa aceasta a legăturii cu Hristos este semnul că e 
predestinat de Dumnezeu însuşi la mântuire iar această predestinare nu poate fi 
zădărnicită de nimic: „Este imposibil, zice Calvin (în prima Institutio) ca aceia care 
aparțin cu adevărat poporului celor aleşi, să piară la sfârşit. Căci mântuirea lor se 
întemeiază pe stâlpi aşa de siguri, că chiar dacă toată maşinăria lumii s-ar prăbuşi, 
mântuirea acelora n-ar putea să cadă sau să se sfarme. Ea stă şi cade cu alegerea lui 
Dumnezeu şi numai la unison cu înţelepciunea aceea eternă ar putea să se schimbe sau 
să dispară. Cei aleşi pot, desigur, să se clatine, sau chiar să cadă; totuşi ei nu vor fi 
distruşi, pentru că Domnul le oferă hrana Sa spre ajutor”. 

Dar, mai ales, Calvin a voit să înalțe prin această doctrină majestatea lui 
Dumnezeu, care hotărăşte despre toate după cum voieşte. 

Însă el n-a observat că în tendinţa aceasta a ajuns să atribuie lui Dumnezeu 
trăsături care, departe de a-L înălța, Îl denaturează, constituind o adevărată blasfemie. 
Vrând să explice cum se face că unii au o credinţă, dar nu destul de serioasă şi 
durabilă (dacă singur Dumnezeu produce credinţa în om) Calvin a spus că pe aceştia 
Dumnezeu Însuşi îi amăgeşte, născând în ei o credință aparentă, ca să-i adoarmă cu 
atât mai mult şi să-i facă cu atât mai fără scuză. 

Aceeaşi meschinărie a lui Dumnezeu rezultă şi din separarea cu totul 
neîntemeiată a milei de dreptatea lui Dumnezeu, de parcă aceste însuşiri s-ar ignora 
reciproc. Dumnezeu faţă de cei aleşi îşi manifestă numai mila Sa, iar faţă de cei 


respinşi numai dreptatea Sa. În realitate Dumnezeu e pentru toţi şi milos şi drept, nu 


150 


faţă de unii numai milos, iar faţă de alții numai drept. Dar Dumnezeul lui Calvin nu e 
nici măcar drept faţă de cei respinşi, căci îi osândeşte fără vină, dacă ei n-au nici o 
libertate de a se decide pentru colaborarea cu graţia. Aceasta nu mai e decât un joc cu 
soarta oamenilor. 

Dar învăţătura aceasta a lui Calvin are şi alte consecinţe absurde. Întâi face pe 
Dumnezeu autor al răului, deoarece dacă Dumnezeu a decretat din veci toate, atunci a 
voit şi păcatul strămoşesc: Adam călcând porunca n-a făcut altceva decât să 
împlinească ceea ce a decretat Dumnezeu. 

În ce priveşte siguranţa mântuirii, (pe care pare s-o dea dogma predestinaţiei) e 
de observat că „nesiguranța nu nimiceşte liniştea şi pacea sufletului; dimpotrivă, 
încrederea neclintită în mila lui Dumnezeu şi în adevărul Evangheliei va stârni pe 
credincios la o necontenită lucrare şi la o intensă trezvie, în loc să-l facă să se 
odihnească într-o totală inactivitate şi într-o viaţă religioasă fără de grijă”. 

Învățătura aceasta a lui Calvin e aşa de contrară cugetării şi simţirii religioase a 
creştinului, încât numai cu mare greutate a fost acceptată de diferitele comunităţi 
reformate. Unele au moderat-o mult, cum e Biserica anglicană, în timp ce Catehismul 
de Heidelberg o trece sub tăcere. 

Teologii calvini mai noi, ca de pildă Karl Barth, nu mai vorbesc decât despre o 
predestinare spre mântuire, nu însă şi despre o predestinare sau pieire. Dumnezeu a 
ales pe unii din veci să se mântuiască, dar pe ceilalți nu-i sileşte să se piardă, ci lasă la 
lbertatea lor să primească sau nu harul. Dar în concepţia calvină despre incapacitatea 
omului de a contribui la mântuirea sa, această „nealegere” duce tot la predestinare. 

Tot în sensul acesta înţeleg predestinaţia şi Baptiştii, care sunt foarte apropiaţi 
de Calvin. Dr. Strong, unul din cei mai mari teologi baptiști, defineşte predestinația 
sau alegerea astfel: „Alegerea sau predestinația este acel act veşnic al lui Dumnezeu, 
prin care, în plăcerea Sa suverană şi nu pe baza vreunui merit prevăzut, El alege un 
număr oarecare de oameni păcătoşi ca să-i facă primitori ai harului Duhului Său şi 


astfel să fie făcuţi în mod voluntar părtaşi mântuirii”. Dar pilda poporului evreu şi a 

neamurilor (ce le aduc ei pentru alegere) arată că alegerea nu poate fi înţeleasă ca 
predestinaţie, deci ca siguranţă spre mântuire. Şi chiar din cuvintele definiției de mai 
sus („în mod voluntar”), rezultă că omul numai dacă vrea e făcut părtaşul mântuirii, 
ceea ce exclude sila harului dumnezeiesc şi lasă posibilitatea ca cineva să nu vrea să 
fie părtaşul ei, chiar dacă vrea Dumnezeu. 

Predestinaţia la pieire este respinsă de Baptişti, pe baza I Tim. II, 3-4, Ev. loan 
III; 16, etc., astfel: „Din pasajele de mai sus putem avea deci deplina încredere că 
nicăieri în Biblie nu se învaţă că Dumnezeu a predestinat sau a hotărât pe unii oameni 
la pieire. El poate a împietrit inima unui Faraon, în înţelesul că Dumnezeu l-a lăsat în 
voia Lui şi nu i-a dat harul Spiritului Său ca să o înmoaie. Dar, pe de altă parte, noi 
suntem siguri că Dumnezeu nu doreşte moartea păcătosului. În sfârşit, noi mai ştim că 
Dumnezeul adevărat n-ar oferi mântuirea unor oameni dacă le-ar fi cu neputinţă s-o 
primească. lubirea lui Dumnezeu este sinceră faţă de toţi oamenii şi oferta mântuirii 
este cinstită”. 

2. Protestantismul, în întregimea lui, se află în faţa unei grele întrebări, la care 
n-a putut răspunde până azi: Dacă punţile sunt tăiate iremediabil între divin şi uman, 
prin ce canal ajunge cuvântul dumnezeiesc în sufletul ermetic închis, cum aude el 
chemarea, prin ce organ primeşte el revelația? E aşa zisa problemă „a punctului de 
încopciere” (Ankniipfungspunkt). 

Problema aceasta s-a pus din nou în teologia protestantă şi doi teologi mari, 
aparţinători la început aceleiaşi şcoli dialectice, Emil Brunner şi Karl Barth, au ajuns 
la divergență pe tema ei. Emil Brunner caută să găsească un astfel de punct de 
încopciere pentru graţie în natura umană, socotind că păcatul n-a distrus cu totul 
chipul lui Dumnezeu în om, iar Karl Barth contestă că există un astfel de punct de 
încopeiere în natura umană, lăsând întrebarea mai departe fără un răspuns. Emil 
Brunner, deşi recunoaşte că mântuirea e un act exclusiv al graţiei, admite că în omul 
căzut există o capacitate pentru revelaţie, o receptivitate pentru cuvântul dumnezeiesc. 


Această capacitate n-a fost nimicită în om prin păcat. Ea constituie chipul formal al 

lui Dumnezeu („die formale imago dei”). Ea e punctul de încopciere pentru grația 
mântuitoare: „Că există un punct de încopciere pentru grația divină mântuitoare, nu 
poate contesta în principiu mintea, dacă recunoaşte că nu pietre şi buşteni ci numai 
subiecte omeneşti pot primi cuvântul lui Dumnezeu, pe Sf. Duh. Punctul de 
încopceiere e tocmai chipul formal al lui Dumnezeu, care n-a dispărut nici în păcătos, 
omenescul omului, humanitas, după cele două momente indicate mai înainte: 
capacitatea de cuvânt şi responsabilitatea. Că omul e o fiinţă receptivă pentru cuvânt, 
că el şi numai el e o fiinţă receptivă pentru cuvântul lui Dumnezeu, acest fapt nu e 
desfiinţat nici prin păcat. Numai că această receptivitate nu trebuie luată în sens 
material. Ea nu spune nimic despre răspunsul pozitiv sau negativ la cuvântul 
dumnezeiesc. E o capacitate pur formală a omului de a fi apelat. Această capacitate de 
a fi apelat e şi premisa pentru răspundere. Numai fiinţa ce poate fi apelată e şi 
răspunzătoare, numai la ea se poate vorbi despre o hotărâre”. Aceasta este şi ceea ce 
constituie factorul persoană. Karl Barth nu contestă că omul a rămas om şi persoană 
responsabilă şi după căderea în păcat. Dar în aceasta el nu vede cuprinzându-se nici o 
capacitate pentru primirea revelației. Omul care e pe cale să se înece şi e scăpat de 
altul, zice el, e altceva decât un buştean: e om. Dar înseamnă oare aceasta că a scăpat 
de la înec nu numai prin generozitatea altuia ci prin vreo capacitate a sa, prin nişte 
mişcări cu care a venit în calea salvatorului său? 

„Că Dumnezeu, zice Barth, ajunge cu cuvântul Său tocmai pe om, îşi poate 
avea temeiul în altceva decât în această capacitate formală de a fi apelat în humanitas. 
Dacă se rămâne la principiul că omul („„material”) e în întregime („durch und durch”) 
un păcătos, atunci e imposibil să se afle în acel ceva „formal” vreun rest din dreptatea 
originală, vreo deschidere şi vreo disponibilitate pentru Dumnezeu. Întreaga idee 
despre vreo „capacitate” a omului pentru Dumnezeu trebuie să fie părăsită. Dacă 
totuşi există o întâlnire şi o comuniune între Dumnezeu şi om, trebuie să fi creat 
Dumnezeu o premisă, care nici pe departe nu e dată (nici măcar cumva sau „într-o 


măsură oarecare”) în acest ceva „formal”. 

Barth exprimă în forma cea mai radicală teza protestantă despre ruptura 
absolută ce există între uman şi divin în procesul mântuirii. Teza aceasta protestantă a 
pornit de la o intenţie bună: a voit să menţină în om, în toată intensitatea ei, conştiinţa 
că prin cădere a devenit cu totul păcătos şi că singur Dumnezeu e cel ce-l mântuieşte. 
Dar acceptând rigid această tendinţă, a ajuns să facă din om un obiect pasiv, un obiect 
mort pentru Dumnezeu nu numai în starea de păcat, ci şi în cea de mântuire. Barth 
face cu totul imposibil răspunsul la întrebarea: Dar cum se încopciază lucrarea lui 
Dumnezeu în intimitatea omului, cum mai simte omul că e mântuit? 

Antagonismul dintre Dumnezeu şi creatură, sau separația dintre natură şi har, 
este străină Răsăritului ortodox. Acesta a căutat, încă din epoca patristică, într-o altă 
direcție reconcilierea dintre cele două principii, socotite de el convergente: libertatea, 
(ce nu se poate pierde) sufletului nostru creat şi harul imanent care o susține. 

Deosebirile între concepţia ortodoxă şi cea catolică despre raportul între natură 
ŞI har îşi au temeiul în doctrina lor deosebită despre starea primordială. 

În concepţia ortodoxă, sufletul omului era în mod natural deiform. Unit prin 
vovG, (în care Duhul îşi pusese pecetea Sa) cu Dumnezeu, omul adera liber la sursa lui 
luminoasă. Sufletul era făcut prin fire să comunice strâns cu Dumnezeu. El comunica 
prin minte cu Dumnezeu, cum comunica prin lucrarea simţurilor cu lumea materială. 
Elementul divin (care este incoruptibilitate-nepătimire) era imprimat în natura noastră 
chiar prin actul creației, prin energiile necreate divine. 

Adam trebuia să realizeze un destin supranatural-natural, spiritualizând 
progresiv întregul compus uman. 

Faţă de această concepţie „în care natura şi supranatura se compenetrează, fără 
a se confunda niciodată”, antropologia augustiniană (la care se ataşează toate celelalte 
din Occident) e foarte săracă. Nu mai întâlnim o conaturalitate între chip şi model, ci 
o sumă de privilegii care nu se imprimă în profunzimile ființei umane. Unde 
răsăritenii văd „caracterul înnăscut al chipului întrupat”, „augustianismul nu vede 


decât un dar gratuit, supraadaos, care perfecţionează natura”. Acolo „graţie 

organică” aici „graţie supererogatoare”. Deşi aceasta e dată omului de la început „ea 
pare contrară stării de creatură scoasă din neant care (vid metafizic în neoplatonism) 
are ceva concret la Augustin: fiind o privaţiune, apare ca o predispoziţie spre rău. 
Posse non peccare e tot aşa de gratuit şi de precar ca şi imortalitatea, alt dar 
supraadaus al inocenţei originale: întregul organism al lui Adam trebuie să fie susținut 
prin proptele nevăzute şi prin aceasta el e recunoscut caduc ... Tendinţa de-a 
minimaliza chipul, accentuând insuficienţa originară a creaturii, supra radicată 
printr-un decret special, devine din ce în ce mai netă în teologia occidentală” (M. Lot- 
Borodine, op.cit., p. 16-17). Conform doctrinei despre starea primordială, catolicismul 
va concepe restaurarea omului tot ca pe un adaos extern al grației la natură. 

Ortodoxia însă, consecventă doctrinei sale despre legătura organică dintre har şi 
natură în starea primordială, vede prima lucrare a harului în restabilirea chipului 
originar, deci şi a libertăţii omului. Prin har se restabileşte întâi natura umană, 
regăsindu-şi permeabilitatea pierdută față de divin, regăsindu-şi adică viaţa în 
Dumnezeu. De abia restabilită, porneşte liberă spre desăvârşire. Cele două lucrări ale 
harului, adică cea a restabilirii chipului şi cea a înfierii se unifică în adâncime. 
Renaşterea însăşi dă impulsul pentru ascensio mentis in Deo. 

Sinergismul patristic, cu marea lui încredere în natura umană, a fost lăsat în 
umbră prin triumful lui Augustin, care a pus accentul pe grație, ca milă a lui 
Dumnezeu. Erezia pelagiană a creat o anumită rezervă față de optimismul 
antropologic al Părinților, deşi el se află la antipodul raționalismului şi naturalismului 
lui Pelagiu. Dar natura umană, de care vorbesc cu atâta încredere Părinţii greci, nu e 
natura pură a teologiei catolice. Natura lor nu e natura privată de har, ci o natură care 
implică harul. Ei sunt teocentrici în antropologia lor. În sinergismul Părinților, harul e 
indisolubil legat de lhbertate: „Omul are două aripi: harul şi libertatea”, spune Sf. 
Maxim Mărturisitorul. Aceasta pentru că libertatea este principiul operativ al 
persoanei şi persoana nu poate fi înțeleasă decât în năzuinţa ei spre bine, în năzuinţa 


de autodepăşire. Libertatea nu este „indiferență” (măgarul lui Buridan din doctrina 

molinistă), ci e larg deschisă binelui. Omul nu e cu adevărat liber decât când e 
ontologic reconstituit. Dar el se reconstituie prin har, în relația cu Dumnezeu. lar 
odată reconstituit, progresul apare ca un efort personal, deşi harul e în el. 

Acesta e misterul persoanei: de a nu fi un agregat de calităţi şi de tendinţe ce se 
neutralizează, ci un eu care are lipsă de relaţia cu un focar personal al binelui din afară 
de sine, căutând binele în afară şi avându-l tocmai prin aceasta şi în sine. Harul vine în 
om dinafară, de la Dumnezeu. Dar harul e dragostea lui Dumnezeu şi dacă n-ar fi în 
om capacitatea de dragoste, n-ar simţi fericirea dragostei divine. Ca să putem primi 
lumina cu ochiul, trebuie să fie în el oarecum lumina, trebuie să fie făcut într-o 
corespondenţă cu lumina. Tot aşa e şi în ordinea spirituală. A avea simţ pentru ceva, 
înseamnă a-i merge întru întâmpinare cu spiritul, a avea ceva înrudit, ceva 
corespunzător, care vrea să se pună în acea relație; a primi harul înseamnă a avea o 
corespondenţă cu harul. 

Se deschide aici toată problema misterioasă a persoanei, care nu e o entitate 
închisă în sine, ci un pol dintr-o relație bipolară. Eul omului e deja prin creaţie făcut 
să caute pe Dumnezeu, să oglindească pe Dumnezeu. Aceasta înseamnă a fi după 
chipul lui Dumnezeu: să-şi caute modelul, să trăiască în relaţie cu el, să fie făcut 
pentru a primi în oglinda sa modelul, să răspundă voinţei Lui de relație cu voinţa sa de 
relaţie, să reflecteze prin natura sa raza sau harul modelului: „Ipseitatea eului profund 
nu e, pentru dascălii noştri decât amprenta însăşi a chipului” (bidem). 

Natura primordială era în stare normală prin harul ce-l implica. Pierderea 
harului a însemnat o denaturare a omului. Revenirea harului înseamnă o restaurare a 
naturii, inclusiv a libertăţii prin care omul îşi poate acum relua eforturile în vederea 
desăvârşirii sale, adică a unirii tot mai strânse cu Dumnezeu. Prin păcat lucrarea voii a 
căzut în dezacord cu firea, dar şi cu Dumnezeu. Revenirea acestei lucrări la acordul cu 
firea se face prin harul dumnezeiesc, spune Sf. Maxim. Departe de a stingheri 
lbertatea, tocmai harul o restabilește, ca să poată apoi lucra pentru desăvârşirea unirii 


cu Dumnezeu. 

Ortodoxia nu caută să sfâşie prin rațiune taina unităţii dintre har şi libertate, 
dintre partea lui Dumnezeu şi partea omului în lucrarea mântuirii acestuia. 
Desăvârşirea omului, creşterea lui în Dumnezeu, cunoaşterea lui Dumnezeu şi a 
harului din sine stau la capătul luptei de purificare de patimi, de dobândire a virtuţilor: 
„Elementul moral în viaţa Bisericii este hotărâtor. Elementul Bisericii, viaţa în Duhul 
Sfânt, este un element moral” (N. Arseniev, Pravoslavie, Catolicestvo, Protestantism, 
p. 14). Ea este o luptă necontenită, o necontenită împreună răstignire cu Hristos după 
omul cel vechi şi o împreună înviere cu Hristos ca om nou. Dar această încordare 
morală extraordinară nu e o operă exclusivă a puterilor omeneşti, ci işi ia forţa din 
harul Duhului Sfânt, din Hristos cel sălăşluit în noi la Botez: „Fiinţa virtuţii e 
Hristos”, spun Sfinţii Părinţi. Sf. loan Gură de Aur zice (de Apostolul Pavel): 
„Numeşte dar (harismă) izbânda sa şi lucrul pentru care a asudat mult îl pune în 
seama Stăpânului”. Harul departe de a implica o pasivitate a noastră, este izvorul 
activităţii noastre. Harul şi activitatea nu se exclud; harul nu contrazice şi nu 
stinghereşte lbertatea noastră. Dimpotrivă, de abia el o restabileşte: „Este imposibil, 
spun unii autori din Filocalie (Isichie şi Filotei Sinaitul), ca inima să se curăţească de 
năvala gândurilor rele fără chemarea în rugăciune a numelui lui lisus. Încordarea 
noastră e necesară, ni se cere o trezvie necontenită, dar aceasta singură, fără chemarea 
necontenită a numelui lui lisus, e imposibilă. Experienţa încordării noastre se 
împreună cu experiența neputinței noastre şi deci cu necesitatea chemării lui lisus. 
Astfel, în rugăciune se întâlneşte harul lui Dumnezeu cu încordarea noastră. În 
rugăciune se rezolvă contradicția aparentă dintre har şi libertate. În ea se uneşte cea 
mai înaltă încordare, cea mai înaltă activitate a sufletului cu vederea că noi nu avem 
NIMIC ŞI numai prin puterea şi prin harul Lui suntem mântuiți” ( 

Actele omului renăscut nu sunt nici predeterminate de Dumnezeu, deci prin 
excelenţă ale Lui, în sens augustinist şi tomist, nici ale unei libertăți ce se decide 


singură să folosească harul în sens molinist. Pentru prima afirmaţie avem dictonul: 

„Dumnezeu prevede, dar nu predetermină” al Sf. loan Damaschin, dar mai ales 
ascetismul militant al monahismului primar, care pune atâta preţ pe efortul omului. 

Pentru a doua afirmaţie, aducem în special câteva formulări din doctrina despre 
har a Sf. Chiril al Alexandriei şi a Sf. Maxim Mărturisitorul. După Sf. Chiril, „Duhul 
Sfânt este substanțial prezent în adâncul ființei noastre, locul sălăşluirii sale 
primordiale şi al înserării tuturor harurilor următoare”. EI e prezent „în centrul” funţei 
umane. Prezenţa lui făcea pe Adam deiform. Dacă păcatul originar ne-a privat de 
această gratia paradisi, omul totuşi a rămas un participant „în potenţă” la Duh, aşa 
cum a rămas de pildă ochiul bolnav, participant în potenţă sau nedeplin la lumină. 
Lumina e aici, lângă ochi, ochiul simte pe întuneric aceasta, dar n-o vede sau o vede 
nedeplin; el tânjeşte după ea, face mişcarea de a o sesiza, dar n-o sesizează. Lumina 
caută ochiul, ochiul caută lumina. Ochiul îşi păstrează rostul de ochi, până simte în el 
tendinţa după lumină. Trebuie totuşi o acţiune de vindecare a ochiului pentru a-l face 
capabil s-o vadă cum se cuvine. Aceasta a făcut-o Dumnezeu-Cuvântul cu natura 
umană, prin întruparea Sa. Duhul a pătruns acum în natura umană cu toată lumina Sa. 
Prin lisus Hristos a pătruns Duhul cu harul Său în natura omului, l-a transformat din 
participant în potenţă sau nedeplin, în participant actual sau deplin. În acelaşi timp, 
Duhul ne-a deschis ochiu pentru lisus Hristos. „Prin Duhul aderăm noi totdeauna la 
stănile Cuvântului pe care ni le transmite. Dar această reducere a noastră la funcția 
normală a chipului a fost şi împlinirea unei aspirații mai mult sau mai puţin conştiente 
a noastră. Orbul căuta lumina, deşi nu şi-o putea da singur. Duhul reapare în centrul 
omului „în toată strălucirea unei imanenţe fulgurante, acolo îşi reimprimă, pe ceara 
întărită, pecetea ştearsă odinioară”, marchează din nou pe om efigia arhetipului său, 
pe care întruparea l-a unit mai mult ca totdeauna cu rasa adamită, în comunicarea 
mistică a celor două naturi. 

Sfinţu Părinţi folosesc pentru lucrarea Duhului comparații care nu sunt simple 
metafore, ci analogii în sensul realist antic: aromă de floare, dulceaţă de miere, mir 


parfumat, flacără, căldură. Toate sunt potrivite pentru a arăta cum lucrarea aceasta se 

imbibă în natura noastră spirituală ca o fluiditate, ca un influx vital, cum se îmbibă 
aerul şi căldura în cea fizică, susţinând-o şi modelând-o. Prin ele se accentuează 
nesepararea între lucrarea harului şi natură, forma pe care o primeşte natura unindu-se 
cu harul, căci forma aceasta se realizează prin faptul că Duhul produce anumite 
trăsături în inimi. Deci forma e nedespărțită de lucrarea Duhului, forma are un înţeles 
dinamic, de activitate spirituală. Îndată ce e părăsită activitatea bună, îndată ce e 
absent Duhul, forma cea nouă încetează. Duhul e principiul de vivificare, dar prin El 
dobândim şi frumuseţea ideală după modelul arhetipului. 

Natura noastră se transformă sub acţiunea Sf. Duh treptat, primeşte o formă 
nouă, se configurează după modelul Hristos. Propriu-zis întâi îşi regăseşte forma 
originară, normală, şi apoi aceasta se înfrumuseţează tot mai mult. În chipul acesta 
regăsit se oglindeşte Dumnezeu cu toată lumina Sa, sau invers, chipul recreat se 
scaldă în strălucirea luminii pure a dumnezeirii: „E o frumuseţe absolut inseparabilă 
de har, pe care acesta o produce şi care va sfârşi prin a transfigura trupul, însăşi carnea 
devenind transparentă pentru spirit, ca un vas de cristal care lasă să scânteieze în el 
lumina” (M. Lot-Borodine, art.cit, p. 223). 

Harul e o lucrare difuză, o hrană spirituală, care eliberează natura, 
transformând-o. Puterea harică se îmbibă în voirea umană, producând ca prim efect 
voinţa spirituală. Aceasta cu o condiţie: ca sufletul să nu se închidă ca o monadă, fără 
uşi şi fără ferestre. Închiderea aceasta e nenaturală, e produsul păcatului. Deschiderea, 
pătrunderea ei de har este starea normală a naturii. Respirarea naturii noastre 
spirituale în ambianța divină, atârnarea ei de voia divină cum atârnă în dragoste voia 
mea de voia ta, departe de-a abate firea de la viaţa ei o repune în adevărata ei viaţă, 
aşa cum respiraţia naturii noastre fizice în aer e condiţia vieţii ei sănătoase. Precum 
aerul, deşi nu e un component al naturii noastre fizice, intră totuşi în mod necesar în 
componenţa ei funcțională normală, tot aşa harul, departe de a împiedica natura 
noastră spirituală de la viaţa ei normală, e tocmai cel care-i dă putinţa acestei vieţi. 


Intre natură şi har nu e un raport de alternativă, de sau-sau, de luptă a unuia împotriva 

altuia, de tendinţă de dominare a unuia prin altul, sau măcar de paralele, ci abia harul 
e ambianța care face posibilă viaţa nestingherită a naturii, a libertăţii: „Primul mister 
al antropologiei teocentrice e că harul constituie libertatea noastră, infuzându-se în ea. 
Aceasta e coincidentia oppositorum, care pare a fi legea interiorităţii şi a 
dependenţei reciproce a umanului şi a divinului în noi” (bidem, p. 224). 

Între natură şi har e un raport dialectic, ele se deosebesc şi totuşi formează o 
unitate. După catolici, „natura îşi poate dezvolta toate puterile sale în mod cinstit” 
(L.A. Mohler, Symbolik, ed. II, 1843, Mainz, p. 114), sau „ordinea naturală” este 
definită ca „ansamblul de mijloace care permit omului să-şi atingă ţinta pe care o 
reclamă natura sa”, ba se spune şi mai categoric că natura „oricât de perfectă ar fi, nu 
este prin ea însăşi supranaturalul” (L. Prunel, op.cit, IV, p. 73). 

În concepţia ortodoxă o asemenea separație de planuri nu e normală. Ortodoxul 
n-ar putea spune în ce constă scopul pur natural al omului. Totul se tulbură, când 
natura e cugetată separată de Dumnezeu. Propriu zis aceasta nu mai e natură, după 
ortodocşi. Supranaturalul nu exercită o violenţă asupra naturii, nu e o piedică pentru 
ea, dar nici nu e o simplă paralelă la aceasta, căci „supranaturalul este adevărata 
natură ontologică, nu simplu istorică” (M. Lot-Borodine, art.cir., p. 213). Mai precis, 
supranaturalul e centrul de atracţie, e ambianța necesară a naturii. 

Dacă analogia e un mijloc valabil pentru înţelegerea existenţei divine şi cu atât 
mai mult a raportului dintre om şi Dumnezeu, cu siguranţă că cele mai bune analogii 
ni le oferă viaţa persoanei umane şi a relaţiei dintre eu şi tu. Dacă Dumnezeu e 
persoană şi omul e persoană, raportul dintre natură şi har e un raport de încredere şi de 
iubire între persoană şi persoană. Numai persoana face pe altă persoană liberă, cu tot 
ajutorul ce i-l dă. Încrederea ce mi-o acordă o persoană îmi devine putere proprie, 
sporeşte puterea mea, nu mai pot distinge între puterea mea şi puterea de la altul. 
Doctrina ortodoxă despre har, ca lucrare personală a Sf. Duh, uşurează înţelegerea 


raportului între natură şi har, prin analogia raportului între persoană şi persoană. 


160 


Lucrul e cu mult mai greu în teologia catolică, în care graţia e o putere detaşată de 
Dumnezeu. 

Dar tocmai pentru că raportul între natură şi har e după chipul raportului dintre 
persoană şi persoană, e aşa de greu de definit. Se pot defini precis raporturile între 
entitățile impersonale, dar e greu să determini, în stările personale ce le produc 
raporturile între eu şi tu, ce e al unuia şi ce e al altuia. Aceasta arată în acelaşi timp 
unitatea ce se produce între puterile omului şi har. De aceea, Ortodoxia n-are un 
sistem de definiții precise pentru teologia harului: „De-a lungul valurilor vieţii de 
rugăciune, teologia harului s-a dezvoltat pragmatic şi speculativ, fără a ajunge totuşi 
să se cristalizeze ca în Occident. Şi ceea ce face aşa de delicată misiunea istoricului, 
care n-are la dispoziţia sa nici un vocabular precis, nici un corp de concepte fixe, e 
firul drept dar subţire al Tradiţiei singure. Infinit de suplă şi de mişcătoare, această 
teologie (întreagă intuiţie, întreagă profunzime unde se reconciliază contrastele, se 
topesc antagonismele de suprafață) este, o spunem cu tărie, de inspirație exclusiv 
creştină” (Ibidem, p. 225). 

Datorită concepției sale despre starea paradisiacă şi consecinţele păcatului 
strămoşesc, învăţătura ortodoxă nu afirmă o separație ci o unire organică, o legătură 
reală între Dumnezeu şi creatură, prin creaţie, între natura umană şi harul divin. 
Această legătură, această comunicare esențială constă în „chipul divin” din om. 
Acesta nu s-a distrus iremediabil, aşa cum ne-o dovedesc o mulţime de texte biblice. 
Persistând această legătură şi în omul căzut în păcat, ea este posibilă pentru că nu 
înseamnă altceva decât refacerea şi revitalizarea chipului originar al omului. 


De altfel, învăţătura ortodoxă privind raportul har-libertatea omului înseamnă 
nu numai o legătură reală ci o legătură indispensabilă intrinsecă, indestructibilă. Harul 
este ființial legat de natura omului; prin datul creațional nu se mai poate concepe 
omul lipsit de har, nici harul acționând asupra naturii umane ca asupra unei realităţi 
străine De altfel, orice făptură, oricât de păcătoasă, păstrează un minimum de har, 


pentru că numai prin El mai poate dăinui, prin EI „existăm, viem şi suntem”. Fără 

har, orice existenţă ar trece în neființă; existenţa însăşi este un bine care se datorează 
exclusiv lui Dumnezeu, adică harului. Libertatea umană este un dar din libertatea lui 
Dumnezeu, deci este o libertate prin har. Prin urmare, tocmai harul este cel care dă 
omului adevărata libertate, libertatea duhovnicească. El naşte şi creează cu adevărat 
libertate în om pentru că este în sine libertate şi pentru că omul a fost creat prin 
natura sa conform cu libertatea. Natura umană este conformă cu harul divin şi nu 
străină de el. De aceea harul divin şi libertatea omului nu sunt două realități 
suplementare ci complementare, nu sunt străine sau contrare, ci interdependente 
organic. 

Libertatea omului nu este autonomizare sau închidere în sine, aşa cum 
libertatea copilului nu înseamnă autonomizare, înstrăinare de părinți, ci creşterea în 
relaţia iubitoare cu aceştia. Esenţa libertăţii umane este tocmai creşterea prin har. 
Dobândirea harului înseamnă restaurarea, revitalizarea naturii umane şi a libertăţii ei. 

Faptele omului nu sunt nici predeterminate de Dumnezeu, nici expresia unei 
libertăți umane autonome lipsite de orice determinare. Prin urmare, Dumnezeu nu 
predetermină şi nu predestinează acțiunea omului, ci o preştie: este vorba deci de o 
preştiinţă a lui Dumnezeu, aşa cum medicul preştie sigur o moarte inevitabilă, dar nu 
o cauzează. 

Astfel, Sf. loan Damaschin zice: „Dumnezeu prevede, dar nu predetermină” 
(Dogmatica, 11,30), iar Sf. Chiril al Alexandriei spune: „Duhul Sfânt este substanțial 
prezent în adâncul fiinţei noastre, locul sălăşluirii Sale primordiale şi al inserării 
tuturor darurilor următoare”. 

XIII. MÂNTUIREA SUBIECTIVĂ. 
CREDINȚA ŞI FAPTELE BUNE 


lisus Hristos a mântuit neamul omenesc prin asumarea firii omeneşti în 
Întrupare, înnoirea ei în decursul vieţuirii Sale istorice, prin jertfa de pe cruce, moarte, 
înviere şi înălțare. Aceasta desemnează mântuirea generală a omenirii, luată ca un tot, 
de către Fiul lui Dumnezeu întrupat. Ea se numeşte Răscumpărare. 

Dar în faţa lui Dumnezeu omenirea este nu numai un tot unitar prin fire, 
origine, solidaritate, sens şi ţel, ci şi o unitate de persoane, adică de existenţe 
distincte, libere fiecare în parte. Mântuirea priveşte deci nu numai înnoirea 

umanităţii în general ci şi însuşirea acestei mântuiri de către fiecare persoană 
umană în parte. 

Faptul că mântuirii în general, mântuirea obiectivă, îi urmează însuşirea 
organică şi activă de către fiecare om — mântuirea subiectivă sau Îndreptarea — ni-l 
arată Hristos însuşi care ne-a asigurat că după înălțarea Sa „alt Mângâietor ne va da 
nouă” (loan 14,16) şi că va fi cu noi „până la sfârşitul veacurilor” (Matei 28,20). 

Mântuirea subiectivă este un proces de clipă dar şi de durată, în care persoana 
umană e chemată să crească prin puterea harului şi voinţa proprie — deci colaborarea 
proprie; căci Dumnezeu, Libertatea absolută, nu anulează libertatea omului, calitatea 
supremă pe care El însuşi i-a dat-o prin creaţie: „unde este Duhul Domnului acolo 
(fiind) hbertatea” (2 Cor. 3,17). Ea cuprinde deci harul Duhului Sfânt ca putere primă, 
primum movens — căci „Dumnezeu este Cel ce lucrează în noi şi să voim şi să lucrăm 
pentru bunăvoire” (Filip. 2,13), - dar şi credinţa omului şi lucrarea faptelor sale. Harul 
face legătura între credinţă şi fapte. Aceasta explică de ce harul este şi acceptarea şi 
puterea noastră de lucrare în acelaşi timp, conform versetului de mai sus (Filip. 2,3). 
Credinţa este în acelaşi timp insuflată şi inițiată de Dumnezeu dar şi un răspuns al 


omului; ea este sinergică, în harul primit se află şi puterea de a crede şi aceea de a voi 

să lucrăm. Smerenia care ne face să mărturisim că „nu ştim să fi făcut vreodată vreun 
bine, ci pururi mulţime de rele” (Sf. Petru Damaschin, Învăţături duhovniceşti, 
Filocaha, vol. 5, trad. Pr. D. Stăniloae, Bucureşti, 1976, p. 139) față de Binele 
Suprem - de la care ne vine şi voia şi puterea de a face binele - este optimistă şi, prin 


conştiinţa imperfecţiunii ei, motorul unei fapte tot mai desăvârşite. 


Necesitatea credinţei şi a faptelor bune după 


Sf. Scriptură 


Colaborarea din partea omului constă în primul rând din credinţă, căci „dreptul 
din credinţă va fi viu” (Rom. 1,17) şi „în har sunteți mântuiţi prin credinţă” (Efes. 
1,17). Credinţa este înţeleasă în învăţătura ortodoxă ca „ochiul care luminează 
întreaga conştiinţă şi naşte înţelegerea” (Sf. Chiril al Ierusalimului, Carehezele, p. 
138), dar şi ca o aderare completă care înseamnă şi cunoaştere reală a lui Dumnezeu: 
„Noi am crezut şi am cunoscut că Tu eşti Sfântul lui Dumnezeu” (loan 6,69). Fără să 
fie de la început o evidenţă intelectuală care convinge raţiunea printr-o stringenţă de 
ordin gnoseologic, credinţa înseamnă ancorarea totală a omului în Dumnezeu. Întrucât 
este un act al voinţei, credinţa este şi un act moral, un proces viu care se manifestă 
prin lucrarea continuă asupra persoanei proprii şi asupra celor din jur. Referindu-se 
tocmai la legătura aceasta indisolubilă - între credinţa ca act interior şi credinţa ca act 
manifest, vizibil în fapte - Sf. Scriptură socoteşte viaţa veşnică uneori rod al credinței, 
alteori rod al faptelor bune (Matei 5,12; 16,27; 20,8; II Tim. 4,8; Evrei 6,10). 

Lucrarea faptelor ca şi adeziune activă a omului la Dumnezeu este fără echivoc 
lăudată în Sf. Evanghelie. Este semnificativ faptul că Mântuitorul socoteşte totdeauna 
viaţa veşnică drept urmare a faptelor şi nu pomeneşte credinţa: „Veniţi, binecuvântaţii 
Părintelui Meu ... Căci flămând am fost şi Mi-aţi dat să mănânc ...” (Matei 25, 34- 
35); „ŞI vor 1eşi cei care au făcut cele bune spre învierea vieţii” (loan 5,29). Nu, 


„veniți binecuvântaţii Părintelui Meu”, voi care aţi crezut cu tărie în Mine, voi care 

M-aţi cunoscut, aţi scris despre Mine şi M-aţi propovăduit! Nu găsim nici un loc în 
Sf. Scriptură în care Mântuitorul să arate verdictul Judecăţii obşteşti numai ca urmare 
a credinţei. În acelaşi înţeles, Sf. Ap. Pavel spune că Dumnezeu „va da fiecăruia după 
faptele lui” (Rom. 3,6,13) şi povăţuieşte insistent pe ucenicul său Timotei să îndemne 
pe credincioşi „să se înavuţească în fapte bune” (1 Tim. 6, 18-19). Peste tot viaţa 
veşnică este urmarea faptelor, adică a credinţei în acţiune, mântuirea fiind o lucrare ce 
se câştigă mereu: „Fraţilor, eu nu socotesc încă să o fi cucerit” (Filip. 3,13). De aceea 
credinţa este legată indisolubil de fapte, adică de iubirea activă: „Şi aceasta este 
porunca Lui, ca să credem întru numele lui lisus Hristos, Fiul Său şi să ne iubim unul 
pe altul” (1 loan 3,23). Tăierea legăturii dintre credinţă şi faptă este de neconceput 
pentru mersul procesului organic al mântuirii, ea însemnând destrămarea acestui flux 
vital şi încremenirea părților constitutive: „credinţa dacă nu are fapte este moartă în ea 
însăşi” (Iacov 2,17), căci „Precum trupul fără suflet este mort, la fel şi credinţa este 
moartă fără fapte” (Iacov 2,14). 

S-a părut că ar fi o contradicţie între învăţătura Sf.Ap. Pavel despre credinţa 
fără fapte de la Rom. cap. 3,28 şi Gal. 2,16 şi învăţătura Sf. Iacov, cap. 2,14 despre 
necesitatea absolută a faptelor. Contradicţia este numai aparentă, căci Sf. Ap. Pavel 
respinge numai faptele săvârşite după Legea veche, care nu puteau îndrepta pe 
nimeni, şi faptele de până la Botez; Sf. Iacov, la fel, nu situcază faptele mai presus de 
credinţă sau mântuitoare în sine, ci cere numai ca credinţa să se arate din faptele ei. 
Faptele mântuitoare sunt acelea care se nasc din harul credinţei oferit, prin Duhul 
Sfânt, omului. De altfel, rezolvarea acestei aparente contradicții a făcut-o însuşi Sf. 
Ap. Pavel care în cunoscutele versete de la Efes. 2, 8-10 arată că: „suntem zidiţi în 
Hristos Iisus spre fapte bune”. 

Acest înţeles scripturistic viu l-a păstrat şi cultivat consecvent tradiția Bisericii 
Ortodoxe. Ea n-a supralicitat separat nici credinţa şi nici faptele, ci a subliniat şi 
cultivat mereu procesul întreg, „credinţa lucrătoare prin iubire” (Gal. 5,6), în acest 


sens înțelegând că „Domnul este ascuns în poruncile Sale” (Sf. Marcu Ascetul, 

Despre legea duhovnicească, Filocalia, vol. 1, p. 247), că „dacă păzim tot ce ni s-a 
spus şi ne spune Dumnezeu însuşi, suntem cu adevărat credincioşi, „cei care-şi arată 
credinţa din faptele lor” (St. Simeon Noul Teolog, Tratate teologice şi etice, p. 415) 
şi faptul că poruncile (faptele bune) conţin deja în ele însele credinţa şi nu mai era 
nevoie să se vorbească de ea ca o virtute separată. 
Întrepătrunderea organică a credinţei cu fapta 

Credinţa este puterea care se face în mod firesc vizibilă prin fapte bune, „după 
cum focul are puterea să încălzească, apa să ude, iar lumina să lumineze” (Patriarhul 
Serghie Starogrodeţki, Învățătura ortodoxă despre mântuire, Petersburg, 1895, apud 
mag. Dumitru Radu, Învățătura ortodoxă şi catolică despre mântuirea subiectivă 
după patriarhul Serghie al Moscovei, în S.T., nr. 7-8/1954, p. 383). Fiind „prin fire, 
începutul virtuților”, iar „binele fiind sfârşitul virtuţilor ... concentrat înăuntrul 
credinței” (Sf. Maxim Mărturisitorul, Răspunsuri către Talasie, 55), credinţa 
premerge, ca şi dar al lui Dumnezeu, faptelor bune. Harul credinţei ni se dă deja la 
Botez, căci „tot cel ce s-a botezat după dreapta credinţă a primit tainic tot harul. Dar 
se umple de cunoştinţa sigură a acestui fapt după aceea, prin lucrarea poruncilor” 
(Sf. Marcu Ascetul, Despre cei ce cred că se îndreptează prin fapte, 92, Filocaha 1, p. 
257). Ea este aluatul care dospeşte frământătura şi grăuntele de muştar de care 
vorbeşte Mântuitorul (Matei 17,20) şi „cel ce Îl cultivă cu grijă prin virtuţi mută 
muntele cugetului pământesc ... şi dă odihnă în sine, ca unor păsări ale cerului, 
rațiunilor şi modurilor poruncilor sau puterilor dumnezeieşti” (Sf. Maxim 
Mărturisitorul, Capete gnostice, suta a 2-a, cap. Il, Filocalia, vol. 2, p. 169). Este 
vorba de o desfăşurare morală nesfârşită care începe prin acceptarea harului credinţei 
oferit la Botez şi se continuă prin actualizarea acestui dat pe un drum ascendent 
continuu. 

Această nuanţare, înnoire calitativă şi prefacere necontenită a credinţei în faptă 


şi a faptei în tărie de credinţă constituie legătura organică dintre credinţă şi fapta bună. 

Credinţa nu este un dat fix ci un proces, o dezvoltare continuă. De la credinţa 
începătoare, încă nelucrătoare (din 1 Cor. 13,2) şi până la credinţa „lucrătoare prin 
iubire” a „bărbatului desăvârşit” este o distanţă mare, cu multe trepte şi nuanţe. Există 
o adăugire a credinţei, o fortificare continuă a ei, după cuvântul Apostolilor: 
„Doamne, adaugă-ne nouă credinţă!” (Luca 17,5). Deoarece „o poruncă se vădeşte 
mai aleasă decât alta ... există şi o credință mai sigură decât altă credinţă” (Sf. Marcu 
Ascetul, Despre cei ce cred că se îndreptează din fapte, Filocalia 1, p. 258). 

Credinţa începătoare „naşte frica credinţei, prin care vine păzirea poruncilor şi 
răbdarea spitelor. lar după ce lucrăm noi, vine în noi credinţa cea mare a vederii” (Sf. 
Petru Damaschin, Învățături duhovniceşti, Filocalia 5, p. 194). Este vorba deci de 
drumul de la credința prin auz la credinţa vederii. Credinţa prin auz, credinţa cea de 
obşte a credincioşilor, „adică dogmele drepte despre Dumnezeu şi despre făpturile 
Sale inteligibile şi sensibile” (Ibidem), am moştenit-o de la învățători şi părinții 
noştri, pe când credinţa vederii, „credinţa cea mare” , care se naşte din cea a auzului 
este „nădejdea şi dragostea desăvârşită care răpeşte mintea la Dumnezeu” (Ibidem, p. 
130). Prima credinţă, care se formează în omul ce a primit adevărul Revelaţiei se mai 
numeşte fides informis, „credinţa fără formă” sau „împărăția lui Dumnezeu fără 
formă” pe care noi, „cultivând-o prin poruncile dumnezeieşti o facem să devină 
împărăția lui Dumnezeu” (Sf. Maxim Mărturisitorul, Răspunsuri către Talasie, 
întrebarea 33, Filocalia 3, p. 118), adică credinţa matură sau specială, fides formata, 
pistis di 'agapis energoumeni. 

Posibilitatea, realitatea şi necesitatea acestui proces, a acestei dezvoltări a 
credinţei, este unanim afirmată de Sf. Părinţi şi învăţătura ortodoxă, care subliniază că 
„cel ce are credinţa că Dumnezeu este aproape şi nu departe .... De la puterea 
lucrătoare el urcă treptele spre puterea văzătoare” (Sf. Petru Damaschin, op.cit., p. 
197), până la „cunoştinţa cu lucrul” care este „mai mare ca toate”, căci „ce va folosi 
(omului, n.n.) de nu va fi primit din fapte şi din credinţă tare, prin mărturia conştiinţei 


„„. asigurarea că este slobozit de muncile viitoare” (Ibidem, p, 63). Credinţa aceasta 

din cei desăvârşiţi „crede cu fapta, este pioasă şi împlineşte poruncile Celui ce ne-a 
învăţat pe noi” (Sf. loan Damaschin, Teologia dogmatică şi simbolică, vol. II, 
Bucureşti, 1958, p. 712). 

Drumul acesta de la „împărăţia credinţei fără formă” la credinţa lucrătoare prin 
iubire arată şi susține cel mai limpede legătura organică a credinţei cu fapta, 
transformarea rând pe rând a uneia în cealaltă. Faptele bune sunt cele care marchează 
trecerea de la credinţa inițială la credinţa fortificată, de aceea se exprimă cu 
necesitate. Ele sunt tocmai acest drum, această desăvârşire. Ele indică şi impun faptul 
că mântuirea este o desfăşurare, o dinamică, o ascensiune, nu o declaraţie sau un act 
de moment. 

În procesul mântuirii, credinţa şi faptele sunt o singură realitate, cu două 
aspecte: credinţa este aspectul interior, iar faptele sunt aspectul exterior, vizibil. Fapta 
este credința întrupată; printr-o analogie, putem să spunem că, după cum Dumnezeu 
nu poate fi conceput decât mărturisit, tot aşa şi credinţa nu poate fi concepută decât 
întrupată în faptă. 

Credinţa şi fapta se implică reciproc, credinţa însăşi se fortifică sau slăbeşte 
după cum se întăreşte sau slăbeşte virtutea, fapta persoanei stăpânită sau eliberată de 
patimă. 

Ca lucrare de desăvârşire a persoanei, ca legătură ce poate fi închipuită logic, 
credinţa este socotită „începutul şi chiar temelia mântuirii”, iar faptele bune 
„desăvârşirea şi culmea întregului edificiu” (Origen, Migne P.G., tom. 14, col. 981, 
apud S. Verzan, Credinţa şi faptele bune, condiții ale mântuirii, în S.T., nr. 9- 
10/1954, p. 505), dar nu se poate delimita strict unde se termină credinţa care 
impulsionează fapta şi unde începe fapta care întăreşte şi luminează credinţa. 

În lucrarea ei, credinţa trebuie privită cu inima, ca act moral, căci dacă 
„cercetăm adâncul credinţei se turbură, dar când îl privim cu dispoziţia simplă a inimii 


se înseninează” (Diadoh al Foticeii, Cuvânt ascetic, 22, Filocalia, 1, p. 342). 

Ca potenţă credinţa este baza tuturor virtuţilor, dar ca realizare este şi urmare a 
lor. 

În orice caz, dacă a avea credință înseamnă a dobândi pe Hristos iar „fiinţa 
virtuţii e Hristos” (Sf. Maxim Mărturisitorul, P.G. 90, col. 369 şi P.G. 91, col. 1081, 
apud Pr. prof. D. Stăniloae, Condițiile mântuirii, în S.T., nr. 5-6/1951, p. 250), atunci 
cu siguranţă că numai legătura dintre credinţă şi faptă întemeiază înaintarea în virtute, 
în Hristos. La fel, numai caracterul de continuă prefacere al credinţei explică de ce - 
după iertarea păcatului strămoşesc prin Botez şi, după dobândirea credinţei mai putem 
greşi şi iarăşi să ne îndreptăm: pentru că curățirea, deşi „s-a făcut tainic prin Botez ... 
efectiv se află prin porunci” (Sf. Marcu Ascetul, Despre botez, Filocalia 1, p. 226), 
deci credinţa trebuie activată continuu şi curăță numai prin lucrare. Pentru că este o 
dinamică neîncheiată în viața aceasta, nimeni nu poate avea o credinţă absolută, încât 
să-i garanteze mântuirea. 

Aspectul gnoseologic şi dinamica credinţei 

Dialectica şi interpătrunderea credință-faptă se vede şi din aspectul 
gnoseologic al credinţei, cunoaşterea dinamică obţinută prin ea. 

Dacă credinţa oferă cunoaştere, ea trebuie activată pentru că „omul profită într- 
atât de cunoştinţa lui, întrucât o aplică” („„Tantum homo habet de scientia quantum 
operatur”; Francisc de Assisi, apud Prof. N. Chiţescu, Condiţiile însuşirii mântuirii, în 
S.T., nr. 1-2/1950, p. 12), iar „cunoştinţa fără faptele care urmează din ea nu e sigură, 
chiar dacă e adevărată. Căci fapta este întărirea oricărui lucru” (Sf. Marcu Ascetul, 
Despre cei ce cred ..., p. 249). Caracterul dinamic, aplicat şi experiat al oricărei 
cunoştinţe presupune şi fundamentează şi dinamica credinţei, întrucât şi ca este o 
cunoaştere. 

Cunoştinţa se verifică, se îmbogăţeşte şi se fortifică prin continuă aplicare şi 
experienţă. Altfel, „din negrija pentru fapte se întunecă şi cunoştinţa. Căci lucrurile a 


căror împlinire a fost nesocotită s-au şters în parte şi din amintire” (ldem, ibidem). 

Progresul cunoştinţei se întemeiază pe progresul în experienţă: „cunoştinţa 
lucrurilor creşte în proporție cu împlinirea poruncilor” (Ibidem, p. 262), principiu 
esențial pentru adâncirea cunoaşterii prin credinţă. Este o dialectică: „cu cât rabdă 
mai mult (credinciosul, n.n.) pentru fiecare poruncă moartea voii slobode, cu atât vine 
la o mai mare cunoştinţă şi vede cele ce se fac în sine însuşi de către harul lui Hristos” 
(Sf. Petru Damaschin, op.cit., p. 194). Întrepătrunderea şi unificarea credinței şi faptei 
în procesul cunoaşterii - în fazele avansate când se transformăm pe rând una în 
cealaltă, sau apare mai vizibilă una şi apoi cealaltă - este urcuşul din cuvântul 
psalmistului: „Merge-vor din putere în putere!”. lar urcuşul acesta făcându-se prin 
credinţă, nu se încheie în viaţa aceasta, pentru că cine „înaintează din virtute în virtute 
mai mare şi urcă din cunoştinţă în cunoştinţă mai înaltă, nu încetează de a fi departe 
de patria sa” (Sf. Maxim Mărturisitorul, Capete gnostice, Filocalia, 2, p. 197), adică 
de unirea cu Dumnezeu în iubire, care se face prin trecerea din patria credinţei în cea 
veşnică a iubirii. Pentru a ajunge un enostiks, credinciosul trebuie să fie mai întâi un 
praktikos, adică „să bată în porțile Scripturilor cu mâinile virtuţilor” (Evagrie 
Ponticul, Capete despre deosebirea patimilor şi a gândurilor, cap. 23, Filocalia, 1, p. 
67). 

Raportul virtuţilor credinţă — iubire 

Raportul credinţă — faptă bună este de fapt raportul credinţă — iubire, pentru că 
fapta bună este iubirea manifestată. Nu există credinţă autentică să nu nădăjduiască în 
întâlmirea cu obiectul, cu persoana credinței sale. lar întâlnirea înseamnă deja 
dragoste. Credinţa autentică implică şi nădejdea şi iubirea deodată. Nu există nici 
nădejde fără iubire şi credinţă, pentru că ea se întemeiază pe o cât de mică credinţă iar 
sfârşitul şi scopul ei este iubirea; şi nu există nici iubire fără nici o bază de cunoaştere 
şi nepurtată de nădejde, pentru că altfel ar sucomba pe drum. 

Legătura şi întrepătrunderea celor trei virtuţi teologice este o temelie pentru 


legătura dintre credinţă şi fapta bună. 

Inseparabilitatea credinţei de iubire este arătată de însuşi Mântuitorul Hristos, 
care, fiind întrebat care este cea mai mare poruncă din Lege a numit nu una ci două: 
„Să iubeşti pe Domnul Dumnezeul tău din toată inima ta, din tot cugetul tău ... şi pe 
aproapele tău ca pe tine însuţi” (Marcu 12, 30-31). Ele sunt nedespărțite pentru că 
iubirea arătată prin faptele bune întemeiază şi ea credința comună; de aceea, 
Mântuitorul dă porunca iubirii şi nu a credinţei, vrând să arate întregul şi nu doar 
partea: „Aceasta este porunca Mea, ca să vă iubiţi unii pe alţii” (loan 15,12). Iubirea 
nu poate fi niciodată urmarea poruncii, nimeni nu iubeşte pentru că i se porunceşte. Se 
vede limpede că Mântuitorul are în vedere tocmai aspectul lucrător al iubirii, faptul că 
iubirea - ca şi credinţa - nu poate trăi decât în acţiune. Credinţa nu poate exista dacă 
nu are în ea iubire, pentru că „cel ce nu iubeşte n-a cunoscut pe Dumnezeu, căci 
Dumnezeu este iubire” (| loan 4,8). 

Lumina credinţei este iubirea, altfel ca încremeneşte şi nu mai are puterea vie 
de cunoaştere: „Precum amintirea focului nu încălzeşte trupul, aşa credinţa fără 
dragoste nu lucrează în suflet iluminarea cunoștinței” (Sf. Maxim Mărturisitorul, Cele 
400 Capete despre dragoste, Filocalia 2, p. 41). Aşa de unită este credinţa cu 
dragostea, încât credinţa nu poate cunoaşte nimic prin ea însăşi ci prin dragoste: 
„Rostul poruncilor este să facă simple înțelesurile lucrurilor” (bidem, p. 54), adică 
lucrarea iubirii este cea care-i limpezeşte credinţei raţiunile divine din lume. 

Credinţa în Hristos nu poate fi decât iubirea faţă de Hristos, care trebuie să se 
manifeste, măcar faţă de „fraţii cei mai mici” ai Lui. Credinţa se arată în iubire iar 
iubirea în fapta concretă. Dialectica credinţă-iubire-faptă iese în evidenţă în 
progresul moral al omului, când pe măsura credinţei creşte iubirea iar pe măsura 
iubirii creşte credința şi doreşte să se exprime tot mai viu prin fapte: „Dragostea îl 
mână pe omul credincios la fapte şi prin fapte creşte la mai înaltă dragoste; ele 
izvorăsc din unirea cu Dumnezeu, ca să-l aducă la tot mai multă unire” (Pr.prof. D. 
Stăniloae, Faptele bune în învăţătura ortodoxă şi catolică, în „Ortodoxia”, nr. 4/1954, 


p. 524). Iubirea îl fereşte pe credincios de egocentrism şi de o posibilă trufie a faptei. 

Accentuându-se fapta şi meritul ei, adică cul persoanei, s-ar putea evidenția un 
egocentrism, aşa cum reiese din doctrina catolică a meritului şi supra-meritului. In 
învăţătura şi spiritualitatea ortodoxă însă, fapta săvârşită din iubire faţă de celălalt se 
smereşte şi se estompează pe sine, aducându-se în prim plan persoana căreia îi arătăm 
iubirea noastră şi Dumnezeu ai Cărui „slugi netrebnice” (Luca 17,10) suntem. De 
aceea, în viaţa duhovnicească ortodoxă smerenia ca esenţă a faptei şi evidenţiere 
iubitoare a celuilalt fac imposibilă o trufie a faptei. 

Lucrarea credinţei în lume şi istorie 

Pe lucrarea credinţei prin iubire şi eficienţa ei în faptele bune se întemeiază în 
mod deosebit posibilitatea mântuirii în lume şi istorie. „Sola fide” este determinată de 
conceperea îndreptării în afara materiei. De aceea faptele, chiar bune nu mai au nici o 
legătură, nici o importanţă, nici rea, nici bună. „Sola fide” nu face nici o priză cu 
materia, considerând materialul şi spiritualul ca două realităţi despărțite. În cugetarea 
ortodoxă însă, materia este mediul prin care omul se împărtăşeşte de divin, condiția 
umană în care se săvârşeşte desăvârşirea şi mântuirea. Ea nu există prin sine, ci prin 
Spiritul care a creat-o şi lucrează mereu prin ea şi asupra ei, de aceea ea e plină de o 
putere spirituală, (numai) în acest sens putându-se numi chiar „sfânta materie”. 
Asupra materiei şi prin materie lucrarea lui Dumnezeu nu conteneşte, căci „Tatăl Meu 
lucrează şi Eu încă lucrez” (loan 5,17). Lucrarea lui Dumnezeu nu s-a încheiat prin 
crearea universului material şi spiritual, EL le ţine în existenţă şi le aduce în 
actualitate, „desfăşurând şi constituind exemplarele particulare, asimilându-le cu 
esenţele universale” (Sf. Maxim Mărturisitorul, Răspunsuri către Talasie, la Pr.prof. 
D. Stăniloae, Teologia morală ortodoxă, vol. III, p. 24). Creaţia continuă, iar omul e 
chemat „să umple pământul şi să-l stăpânească”, adică să contribuie la evidenţierea şi 
plasticizarea raţiunilor divine din univers: „Ordinea spirituală şi fizică a lumii create 
se desfăşoară solidar printr-o inter-influenţă care circulă în tot universul. Astfel, 
fiecare persoană este responsabilă de desfăşurarea întregului univers ... (chiar prin 


abţinerea sau refuzul de a acţiona, n.n.). Cel mai mic gest al nostru pune lumea în 

vibraţie şi îi modifică starea” (Maurice Blondel, L'Action, |, p. 20, citat apud Pr.prof. 
D. Stămloae, op.cit., p. 25). Nu este nici o exagerare aici, pentru că persoana nu este 
altceva decât modul spiritual unic şi responsabil de asumare a întregii existenţe, 
mântuirea fiind şi ea modul îndeplinirii acestei asumări. Iar „opunându-ne faptei, ne 
opunem ... energiilor divine care urmăresc realizarea unui plan cosmic” (Pr.prof. D. 
Stăniloae, Condiţiile mântuirii, p. 248). 

Această posibilitate şi necesitate a activării credinţei prin fapte în legătură cu 
comunitatea se vede şi mai bine în lucrarea lui Dumnezeu în istorie. 

Istoria poate să fie şi este un mediu de propagare a revelaţiei, a credinţei; 
Revelația s-a şi folosit de altfel eficient de ea. În orice timp istoric ar trăi, un om se 
poate împărtăşi de credinţa care se propovăduieşte atunci. Dar credinţa nu se poate 
răspândi şi nu s-a răspândit niciodată decât exemplificată în faptă. Nici un semen n-a 
fost convertit vreodată printr-o credință fără formă: „Căci dacă nu ajut cu fapta 
semenului, nu arăt tărie de credinţă şi nu pot face pe altul să creadă” (Pr.Prof. D. 
Stăniloae, Iisus Hristos sau restaurarea omului, Sibiu, 1943, p. 28). 

Istoria în general şi istoria creştinismului în special oferă temeiul şi dovada cea 
mai puternică în sprijinul credinţei care există numai întrupată în faptă. 

Credinţa nu provine şi nu poate trăi decât în comunicare, „culmea credinţei este 
una cu cea a comuniunii” (Ibidem, p. 37). Hristos este întâlnit în primul rând în 
semeni, în aproapele, prin faptele milosteniei: „Nimic nu poate apropia inima mea aşa 
de mult de Dumnezeu ca milostenia” (Sf. Isaac Sirul, apud Pr.prof. D. Stăniloae, 
Teologia morală ortodoxă, Il, p. 27). lar în modul cel mai propriu Hristos şi credinţa 
în EI se împărtăşesc în comuniunea membrilor Trupului Său, în Biserică. 

Credinţa în acțiune, constitutiv fundamental al persoanei umane 

Concepţia „sola fide” deformează fundamental caracterul de persoană al 
omului. Exemplul clasic în acest sens este acel: „Pecca fortifer sed fortius et gaude in 
Christo!” (Martin Luther, Epistula Domini ad Joh. Aurifab, apud J.A. Moehler, La 
Simbolique, |, p. 152, la Prof. N. Chiţescu, Ortodoxie şi Protestantism, în 

„Ortodoxia”, nr. 3/1950, p. 420), în care credinţa nu are nici o calitate morală, ba 
chiar se opune desăvârşirii morale. După concepţia „sola fide”, persoana este 
îndreptată printr-un „da”, un „credo” spus cu toată fiinţa spre Dumnezeu, Care-l 
justifică apoi pe credincios aproape automat, fără participarea acestuia. Or persoana 
înseamnă în primul rând participare esenţială la propria formare, la propria 
spiritualitate şi mântuire. Ea înseamnă inițiativă, modificare, ascensiune şi coborâre 
spirituală, responsabilitate, comuniune cu semenii şi realizare cu ei şi prin el. 
Credinţa nu este un bloc monolit, dat fix odată pentru totdeauna, ci un complex de 
procese spirituale permanent modificante a persoanei proprii şi a celor din Jur. 

Lumea credinţei e o lume a angajării şi a revendicării. Credinciosul ştie că are 
o datorie precisă în fața faptei, (Max Picard, Die Fluchr vor Gott, Eugen Rentsch 
Verlag, Zurich, 1951, p. 24), care va avea un efect pozitiv. Fiind revendicat de 
credinţă este revendicat de datorie, de aceea el este omul faptei. Este exact opusul 
acelui „om al faptei nu sunt” (L. Blaga) care preferă să nu-şi asume responsabilitatea. 

Lumea credinţei este lumea lui „aceasta e necesar”, „aceasta trebuie făcut”. Mai 
mult ca oriunde şi oricând, în necesitatea faptelor bune se arată caracterul de 
responsabilitate a persoanei; ele sunt singura posibilitate prin care omul se manifestă 
ca responsabilitate. 

Lumea credinţei este o lume a revendicări în care dragostea fiecăruia revendică 
ŞI e revendicată de dragostea celorlalţi, de aceea fapta este inevitabilă. 

În învăţătura şi spiritualitatea ortodoxă, credinţa şi faptele bune nu au fost 
concepute niciodată ca nişte componente deosebite într-un sistem doctrinar. 
Împărţirea aceasta a părut artificială. Întemeiată pe tradiţia de veacuri şi experienţa 
duhovnicească a Sf. Părinţi, învăţătura ortodoxă a privit totdeauna credinţa ca pe un 
act moral al inimii şi al voinţei, de adeziune la Dumnezeu şi lucrarea Lui mântuitoare, 


care ţine prin esenţa ei să se arate în fapte bune. 

Credinţa venită în om prin harul lui Dumnezeu îl cere pe om viu, lucrător, 
răspunzând la chemarea pe care i-o face Dumnezeu prin credință. Chemării trebuie 
să-i urmeze un răspuns. 

lar faptele bune n-au fost niciodată înţelese ca emanând numai din voinţa 
proprie şi vrednicia omului şi nici ca urmări automate ale credinţei. Întrucât decurg 
din lucrarea credinţei care „este harul şi darul lui Dumnezeu”, faptele îşi dobândesc 
caracterul şi puterea mântuitoare din harul care le premerge şi le impulsionează. 
„Mântuirea nu se dobândeşte nici fără fapte, în sens protestant, nici după fapte în sens 
catolic, ci în decursul faptelor” (Pr. prof. D. Stăniloae, Condiţiile mântuirii, p. 256). 
Faptele bune nu sunt un merit, pentru că sunt expresia iubirii faţă de Dumnezeu, şi 
exprimarea iubirii nu e un merit, de aceea „împărăția cerurilor nu este plata faptelor, 
ci harul Stăpânului” (Sf. Marcu Ascetul, Despre cei ce cred că se îndreptează prin 
fapte, cap. 2, Filocalia 1, p. 248), dar se găteşte numai „slugilor credincioase”. 

Viaţa veşnică nu este plata automată a faptelor, dar nici nu se dobândeşte fără 
ele. De aceea, toată viaţa credinciosul trebuie să lucreze „cu frică şi cu cutremur” la 


mântuirea lui. 

XIV. DESPRE BISERICĂ 


Învățătura ortodoxă 
Hristos care ne-a mântuit recapitulativ pe toţi, adunându-ne în chip actual 
în Sine, ne comunică treptat, trecându-ne prin stările prin care a trecut EI, 
umanitatea Sa. Hristos mântuieşte pe oameni întrucât se extinde în ei, îi 
încorporează în Sine şi îi asimilează treptat cu omenitatea Sa înviată. Biserica 
este această extindere a lui Hristos în oameni, acest laborator în care se 
realizează treptat asimilarea oamenilor cu Hristos cel înviat. Mântuirea se obţine 
numai în Biserică, în organismul celor adunaţi în Hristos pentru că ea e câmpul 
de lucrare al harului ce izvorăşte din Hristos, adică al Duhului Sfânt care 
sălăşluieşte în umanitatea lui Hristos cea înviată şi din ea ni se comunică nouă. 
Biserica este extensiunea socială a lui Hristos cel înviat. Dar Biserica însăşi nu 
se află deplin în starea de înviere - în care se află umanitatea personală a lui Hristos - 
ci numai tainic, prin anticipare. El se extinde în ea pentru a o duce treptat la starea 
Lui. Avem acest paradox: Hristos e în stare de înviere, dar extensiunea Lui socială e 
numai în drum spre starea de înviere. Biserica este Hristosul comunitar care reface 
necontenit drumul lui Hristos cel personal, fiecare persoană, cu fiecare credincios. 
Omul se mântuieşte unindu-se cu Hristos, adică repetând drumul lui Hristos 
prin Sfintele Taine. Dar această trăire şi repetare a drumului Lui prin Sfintele Taine se 
face în mediul Bisericii, în acest câmp în care lucrează Hristos prin harul Său. 


Biserica e mediul vast în care vieţuieşte Hristos însuşi, pe care ea îl experiază prin 

Duhul Sfânt. Tainele nu sunt decât actele parțiale prin care se oferă fiecăruia viaţa 
dumnezeiască a lui Hristos din Biserică. 
Biserica fund viaţa noastră în Hristos, viaţa ei fiind creşterea noastră în Hristos, 


ea e organul mântuirii şi sfințirii noastre. 


Fiinţa Bisericii 

Biserica în esenţa sa este viața comună a oamenilor cu Sfânta Treime, 
participarea lor la viaţa lui Dumnezeu, e „o societate de persoane umane cu 
persoanele divine”. Biserica e „viaţa care e în sânul societăţii trinitare, revărsată în 
umanitate”, „extensiunea vieții divine unei mulțimi de creaturi ... Unitatea Bisericii e 
o comunicare şi o extensiune a unității însăşi a lui Dumnezeu” (M.J. Congar, O.P., 
Ecclesia de Trinitate, în „lrenikon”, t. XIV, 19337, Mars-Avril, p. 121 u.). 

Biserica e trupul tainic al Domnului, şi pentru faptul că mădularele ei se nutresc 
din Trupul personal al Domnului, fapt prin care ea devine întreagă Trupului Lui. 

Elementele funţei tainice a Biserici sunt: 

1. Esenţa tainică, teandrică a Bisericii are un temei etern intratrinitar. 
Temeiul acesta nu trebuie căutat prin speculaţii sofiologice într-o realitate divină 
deosebită de persoanele divine, ci în însăşi taina vieţii comune a persoanelor divine, în 
sensul indicat de ortodoxul Florensky şi de catolicul Congar. 

Relaţiile trinitare divine sunt un model al relaţiilor dintre oameni în Biserică, în 
sensul că ele sunt o putere care produce şi adânceşte aceste relaţii care se manifestă în 
ele. În viaţa Bisericii e împletită viaţa Sfintei Treimi; numai pentru că se iubesc 
persoanele Sfintei Treimi, ele produc şi între oameni atmosfera de iubire. În acelaşi 
timp, între oameni şi Persoanele Sfintei Treimi se realizează aceeaşi unitate după har 
care este între persoanele divine. Fiul se uneşte după har atât de mult cu oamenii 
precum este unit după fiinţă cu Tatăl, având faţă de ei aceeaşi iubire. Temeiul divin al 


Bisericii e găsit de Sfinţii Părinţi nu numai în Sfânta Treime în general, ci şi în mod 

special în Fiul. Fiul e în mod special modelul omului. În Dumnezeu găsim temeiul 
Bisericii în ambele înţelesuri: ca societate de Persoane, şi ca locaş în care se află 
rădăcinile tuturor făpturilor şi în care trebuie să se adune toate. Primul înţeles al 
temeiului divin al Bisericii (cel de societate) exprimă viaţa internă a Dumnezeirii şi e 
constituit de toate persoanele divine. Al doilea, cel de locaş înfăţişează acest temei 
întors către făpturi, ca locaş în care să se adune făpturile, şi ca atare e numit Fiul, care 
face şi în opera creației şi a mântuirii legătura între Dumnezeu şi lume. Comuniunea 
treimică ni se face prin Fiul locaş sau Biserică, nouă, celor de jos, încă de la creaţie şi 
apoi prin întrupare, jertfa şi învierea Domnului. 

2. Fundamentul etern al Bisericii se reflectă din Dumnezeu în natura umană, 
încât putem vorbi şi de un temei natural-omenesc al Bisericii. După Sfinţii Părinţi, o 
Biserică primordială a existat în Paradis. După mitropolitul Filaret al Moscovei, 
„creațiunea e deja o pregătire a Bisericii, care va avea începutul în Paradisul terestru, 
cu primii oameni” (Lossky, op.cit., p. 106). 

Fundamentul natural-omenesc al Bisericii, sau mai bine zis fundamentul 
bisericesc al naturii omeneşti - ca reflex al temeiului divin al Bisericii şi al firii - stă în 
unitatea firii şi în pluralitatea persoanelor ce rămân în această unitate. Păcatul a sfâşiat 
această unitate, dar o tăiere deplină a acestei continuităţi n-au putut efectua oamenii 
nici după păcat. Ei nu sunt numai indivizi, ci au rămas un amestec de indivizi şi 
persoane. Toate formele de societate umană sunt chipuri spălăcite sau desfigurate ale 
Bisericii. Necesitatea raportului eu-tu a fost pusă în evidenţă nu numai de un gânditor 
ortodox ca Florensky şi mai nou de Berdiaev, ci şi de gânditori cu totul laici, ca 
Jaspers, ca să nu mai vorbim de Scheller şi de mulți alţii (de pildă la Karl Heim, 
Glaube und Denken şi Fr. Gogarten, Ich glaube an den dreienigen Gott). 

3. Dar Biserica în sens propriu şi deplin nu se poate înfăptui numai prin puterile 
naturale umane. „Dacă ideea Bisericii — mediul în care se săvârşeşte uniunea omului 
cu Dumnezeu — e deja implicată în ideea cosmosului, aceasta nu înseamnă că însuşi 


cosmosul ar fi Biserică” (Lossky, Essai, p. 107). Biserica se constituie din întâlnirea 

naturalului cu supranaturalul, omenescului cu dumnezeiescul. Fiinţa ei e teandrică. 
Universul întreg este chemat să intre în Biserică, să devină Biserica lui Hristos, pentru 
a fi transformat în împărăție veşnică a lui Dumnezeu. Biserica pogoară de sus ca un 
vas, e cetatea coborâtă de sus, Ierusalimul ceresc. 

Primul pas pentru extinderea vieţii treimice în umanitate, sau al ridicării 
umanităţii în locaşul Bisericii cereşti, l-a făcut Fiul prin întruparea Sa. Prin aceasta a 
intrat Dumnezeu înlăuntrul firii umane; dar ca actualitate Biserica s-a născut în 
omenire în ziua Ciincizecimii. 

4. Biserica are o latură obiectivă, dumnezeiască, ce nu depinde de oameni, ci 
e dată de sus, dar şi una subiectivă, omenească. Biserica e întemeiată de Dumnezeu 
prin Hristos, nu de oameni, şi în continuarea ei de asemenea depinde de Dumnezeu, 
nu de oameni, dar ca se constituie şi prin aderarea oamenilor. Biserica nu e numai 
comuniune de oameni, întemeiată la un moment dat de ei înşişi, pentru a cultiva 
sentimentul religios, ci o realitate întemeiată în ziua Cincizecimii de Hristos în Duhul 
Sfânt. 

5. Comuniunea între oameni intră în mod esenţial în componenţa Bisericii sau 
ține necesar de comuniunea omului cu Dumnezeu. Protestanţii luterani nu au dreptate 
când socotesc că e posibilă o comuniune a omului singular cu Dumnezeu şi deci o 
mântuire a acestuia, Biserica fiind totalitatea unor astfel de monade dispersate ce 
comunică exclusiv cu Dumnezeu. 

6. În Biserică există şi păcătoşi, ea însăşi fiind fără pată. Dar păcătoşii din 
Biserică sunt deosebiți de cei ce nu sunt membri ai Bisericii; ei au harul sau pe 
Hristos în adâncul lor. Până ce un om vrea să rămână în Biserică, el are o oarecare 
credință în Hristos; adâncurile sau inimile acestor oameni sunt ale lui Hristos, 
conform lui Diadoh al Foticeei. Numai cei ce nu mai vor să admită învăţăturile 
Bisericii şi cei ce nu mai recunosc ierarhia ei sunt scoşi din Biserică (cei dintâi ca 
eretici, cei de-ai doilea ca schismatici). Păcătoşii pot să se mântuiască, pentru că ei 


nu-şi justifică păcatul, ci recunosc că Biserica e dreaptă, iar ei sunt în greşeală. 

7. Între Biserica de pe pământ şi cea din cer este nu numai o solidaritate, ci şi 
o continuitate. Totuşi este o deosebire. Catolicii reproşează ortodocşilor că nu mai fac 
nici o deosebire între Biserica de pe pământ şi cea din cer, că nu mai văd caracterul 
militant al Bisericii de pe pământ. Trebuie să subliniem că mărturisirea lui Dositei 
zice: „Nu confundăm Biserica aceasta care e pe drum (in via) cu aceea care e în 
patrie”, dar, pe de altă parte, Biserica din cer şi de pe pământ sunt în legătură. 

Între stadiul de pe pământ al Bisericii şi cel din cer nu e o identitate, dar nici o 
discontinuitate, ci o continuare. În Biserica Ortodoxă nu există încredere excesivă în 
organizare şi în combinaţii ale istețimii omeneşti, în mijloacele exterioare pe care le 
dă omul, ci încredere în lucrarea Duhului prin om, în iradierea unei forţe divine. De 
aceea, la ortodocşi accentul se pune pe prefacerea adâncă, reală şi organică a celui ce 
vrea să aibă roade. 

8. Biserica nu e numai o convertire între oameni, ci mai întâi un cadru şi O 
putere dumnezeiască ce se pune mereu la dispoziția oamenilor prin jertfa liturgică şi 
prin Tainele fixate de Dumnezeu ca mijloace ale harului; ea e în cel mai înalt grad o 
instituţie, nu numai o comuniune a cărei formă şi durată atârnă de bunul plac al 
oamenilor. 

Dar caracterul de instituţie al Bisericii nu se opune celui de comunitate 
iubitoare liberă. Temeiul instituţional al Bisericii e Hristos (care depăşeşte pe 
oameni, care rămâne acelaşi) dar nu într-o rigiditate impersonală, ci în oferirea 
jertfei Sale tuturor celor ce vor să o primească. Biserica e instituţie după cum şi 
familia e o instituţie: Hristos e temeiul ei instituţional fără a înceta să fie o 
persoană, după cum tatăl e temeiul instituţional al familiei, pe care îl impune 
tuturor. Ca instituţie în care trebuie săvârşite Tainele ca mijloace obiective ale 
harului (în care trebuie explicată şi învăţătura Lui, păstrând-o neschimbată) 
Biserica trebuie să aibă şi organe speciale înzestrate cu autoritate divină pentru 


săvârşirea unor acte de caracter obiectiv şi divin-sacramental. 

9. Biserica nu e ascunsă vederii oamenilor, ci e şi vizibilă. Protestanţii susţin că 
Biserica e nevăzută, că nu toţi sunt membrii ei ci numai cei cu adevărat credincioşi, pe 
care nu-i poate cunoaşte nimeni din afară. Noi observăm însă că numai pentru cei 
necredincioşi ceea ce se prezintă ca Biserică nu e deosebit de altă societate; pentru cei 
ce cred însă şi cu deosebire pentru cei progresaţi în credinţă şi în viaţa creştină, cele 
nevăzute ale Bisericii devin evidente. Ele se văd, dar cu ochii duhovniceşti, nu cu cei 
naturali. Biserica e cunoscută prin credinţă; pentru cel înaintat în viaţa duhovnicească, 
Biserica este vizibilă chiar în totalitatea ei. Pentru acesta, elementul văzut în Biserică 
e un simbol, adică un transparent al elementului nevăzut. 

Actele Bisericii au o identitate statornică şi viaţa ei se manifestă în forme 
stabilite. Credinciosul nu trebuie să se refugieze în interior pentru a găsi 
sfinţenia şi prezenţa lui Dumnezeu. 

10. Biserica este singurul câmp în care se câştigă în mod ordinar mântuirea şi 
este înzestrată cu infailibilitate. Expresia „extra Ecclesiam nulla salus” s-a înţeles în 
sensul că singură Biserica este calea orânduită de Domnul spre mântuire, iar erezia şi 
schisma nu sunt laboratoare de aceeaşi putere; dar de aici nu urmează că toţi cei din 
afară de Biserică se pierd fără deosebire. În ce priveşte pe cei excomunicați din 
Biserică, este evident că Biserica nu vrea să-i hpsească pe aceştia de viaţa veşnică, ci 
să-i aducă la cunoştinţă şi la îndreptare. Astfel „extra Ecclesiam nulla salus” înseamnă 
că „purtătorul ordinar şi orânduit al condițiilor mântuirii este Biserica”. Dar prin 
aceasta „nu se exclud vehicolele extraordinare ale harului la cei ce petrec fără vină în 
rătăcire, nici nu se limitează puterea lui Dumnezeu. Minunile sunt posibile şi în 
ordinea naturală şi în cea supranaturală” (VI. Gusttee, Union chretienne, p. 82-83). 

Biserica este înzestrată cu infailibilitate, fund „stâlpul şi întărirea adevărului” (| 
Timotei 11,15). Prin infailibilitate Biserica nu descoperă noi adevăruri, ci păstrează pe 
cele revelate. Revelația e terminată în lisus Hristos, dar adevărul acesta are adâncimi 
nesfăârşite şi reliefarea lui este o misiune ce nu se termină în veac. Întreaga lucrare de 


înțelegere şi interpretare a Bisericii are un caracter de sinergie. Ierarhii nu aşteaptă 

mecanic lucrarea Duhului Sfânt în sinoade, ci lucrează cu puterile lor omeneşti, 
cercetând şi discutând, iar Duhul Sfânt „„nesuprimând lucrarea omenească, o întăreşte 
şI o înalță la tot adevărul” (op.cir., p. 87) 

Însuşirile Bisericii 

1. Unitatea. Există o unică Biserică, pentru că unul este Dumnezeu şi unul este 
lisus Hristos: „Unitatea Bisericii este o comunicare şi o extensiune a însăţi unității lui 
Dumnezeu” (M.J. Congar, Ecclesia de trinitate, p. 31). „Au s-a împărțit Hristos?”, 
întreabă Sf. Ap. Pavel (| Cor. 1,13). Dintre diferitele Biserici creştine, numai una 
poate fi adevărată, căci Dumnezeu nu se poate contrazice pe sine însuşi. Şi anume: 
Biserica cea unică este aceea în care s-a păstrat adevărul revelat neschimbat. Celelalte 
confesiuni creştine au păstrat ceva din fiinţa Bisericii numi în măsura în care a rămas 
fiecare într-un real contact cu profunzimile Bisericii celei una (Ibidem), au păstrat 
ceva din adevărul revelat. 

Există o teorie protestantă după care Biserica adevărată încă nu s-a realizat, ci 
spre ea tind toate diferitele Biserici existente. Această idee stă în legătură cu o alta, şi 
anume cu aceea că Revelația divină nu e încă terminată. Dar în acest caz lisus Hristos 
n-a mai fost Fiul lui Dumnezeu. În acest caz, “conceptul Bisericii se pierde într-un 
relativism istoric” (Bulgakov, op.cir., p. 111), “aceasta este o lipsă de credinţă în 
Biserică şi în Capul ei” (dem, ibidem). Bulgakov spune: “Vorbind de unitatea 
Bisericii, trebuie să se afirme caracterul absolut al acestei idei; iar relativitatea 
diferitelor forme istorice ale Bisericii (Bisericile) nu poate să se explice decât în 
lumina acestei afirmaţii. Biserica este una şi în consecință unică. lar această Biserică 
posedă adevărul fără pată şi în toată plenitudinea lui, deşi această plenitudine nu s-a 
manifestat totdeauna în istorie: ea este Ortodoxia”. 

Această Biserică este unitară în interiorul ei. Unitatea aceasta este în primul 
rând o unitate de viaţă, în baza căreia fiecare membru se simte una cu ceilalți, ca 
trăind în acelaşi trup tainic al Domnului, având aceeaşi credinţă, aceleaşi tradiţii, 


aceleaşi valori. In baza acestei unităţi de viaţă, Biserica este una şi în organizarea ei. 

În această privinţă, Biserica Ortodoxă nu merge până la uniformitatea absolută şi până 
la centralizarea întregii puteri administrative în mâinile unui singur cap văzut, ca 
Biserica catolică. Fa admite o unitate simfonică de comuniune care se împacă cu 
libertatea şi cu împrejurările variate din diferitele locuri. Biserica e condusă esenţial şi 
sacramental de aceleaşi organe ierarhice în diferitele părţi ale sale, iar ierarhia acestor 
părți păstrează unitatea canonică, doctrinală şi sacramentală. Biserica Ortodoxă se 
conformează în organizarea ei externă realităţii (care e o varietate în unitate), dar nu o 
înstrăinează de popoare şi de state şi nu produce conflicte între Biserică şi Stat. 

2. Sfinţenia. Sfinţenia Bisericii este sfințenia lui Hristos însuşi. Ea este 
asigurată de Duhul Sfânt prin care este marele laborator de sfințire a membrilor. Dacă 
n-ar fi sfântă prin puterea şi prin mijloacele ei, n-ar putea sfinți: “Precum Dumnezeu- 
Omul, care a luat păcatele noastre asupra Sa a rămas El însuşi străin de păcat, aşa e şi 
Biserica sfântă şi fără pată, cu toate că are păcătoşi în sânul ei” (Hans Schultz, Der 
Kirchenbegriff der orthodoxen Kirche, p. 423). Pe de altă parte, toţi membrii Bisericii 
se pot numi sfinţi (aşa-i numeşte Ap. Pavel: II Cor. 1,1; Filip. 1,1; IV,21; Colos. 1,2, 
aşa-l numeşte şi azi preotul când zice la Liturghie: „Sfintele Sfinților”), nu numai 
întrucât sunt prinşi în procesul de sfinţenie ci şi întrucât poartă în adâncul lor harul lui 
Hristos, chiar dacă nu-l fac eficace prin lucrarea lor. 

3. Universalitatea. Aceasta are mai întâi un sens extensiv: Biserica e 
universală, întrucât e destinată tuturor oamenilor, de peste tot şi de totdeauna. 
Universalitatea în acest înţeles exprimă ideea că Biserica rămâne în tot timpul şi în tot 
locul aceeaşi în opoziţie cu Bisericile eretice. Termenul „katholike” — „sobornicească” 
arată că Biserica stă pe temelia soboarelor ecumenice, universale. Teologii ruşi dau 
însă cuvântului sobornicitate („,sobornost”) înţelesul de comuniune. Biserica Ortodoxă 
realizează comuniunea perfectă între membrii ei, aceştia nu stau ca persoane singulare 
în Biserică ci într-o pluralitate organică, legaţi prin iubire. Această koinonia formează 


fiinţa Bisericii. 


183 


Ştefan Țankov observă că termenul grec „kath6los” înseamnă un întreg care nu 
se schimbă în fiinţa lui prin împărțire; e un întreg care şi în cea mai mică parte 
păstrează aceeaşi ființă. Încă din primele veacuri s-a dat Bisericii atributul de 
„catolcă”, pe baza experienţei că “această comunitate e un întreg, o plenitudine sfântă 
şi totodată o unitate desăvârşită”. Hristos e în toți membrii Bisericii şi în toate 
Bisericile regionale ca principiu unificator, făcându-i pe toţi şi pe toate părți organice 
şi nedespărțite ale Bisericii celei una. Faţă de catolicitatea extensivă afirmată în Apus, 
în Răsărit se afirmă această catolicitate intensivă, această trăire a întregului divino- 
uman al Bisericii de către fiecare membru. „Catolicitatea” are un sens intensiv, 
cuprinzând şi exprimând comuniunea frățească în Domnul a tuturor creştinilor, legaţi 
şi întăriţi prin christocentrism (St. Țancov, arf.cit., în vol.cit., p. 793-804). 

4. Apostolicitatea. Însuşirea aceasta arată că Biserica adevărată este aceea care 
a păstrat învăţătura Domnului aşa cum au comunicat-o Apostolii, martorii Lui. 
Biserica n-a schimbat şi n-a omis nimic din învăţătura scrisă şi orală a Apostolilor. 
Unu consideră această persistență ca semnul esenţial al Bisericii Ortodoxe. A sta pe 
temelia Apostolilor înseamnă a păzi nu numai revelaţia cuprinsă în Sf. Scriptură, ci şi 
pe cea predată de Sf. Apostoli oral. De aceea, apostolicitatea stă în strânsă legătură cu 
persistența pe Sfânta Tradiţie. Apostolicitatea Bisericii se arată şi în aşa numita 
succesiune apostolică a ierarhiei, conform căreia harul episcopiei curge fără 
întrerupere de la Apostol până azi. 

Există în Biserică o transmisiune externă a învăţăturii revelate, începând de la 
Apostoli şi o transmisiune internă a harului ierarhiei. Episcopii care au harul prin 
succesiune neîntreruptă de la Apostoli sunt responsabili în fiecare eparhie de păstrarea 
intactă a doctrinei moştenite de la Apostoli. Rolul acesta se transmite de la ierarhi la 
ierarhi deodată cu transmiterea harului, căci cu ocazia hirotonirii sale episcopul dă 
întâi mărturie de credinţă înaintea episcopilor hirotonisitori. 


Ierarhia bisericească 

De fiinţa Bisericii ţine în mod esenţial o ierarhie, fără ierarhie nu există 
Biserică. Homiakov scrie: “Dacă ar înceta hirotonia, ar înceta toate Tainele, afară de 
botez şi neamul omenesc ar fi rupt din har” (după H. Schultz, arrcir., p. 447-778). 

Sf. Apostol Pavel a arătat că în trupul Domnului membrele - deşi sunt străbătute 
toate de acelaşi duh - sunt încredințate cu diferite funcţii, dintre care unele cu funcție 
de conducere. Apostolatul, în plenitudinea darurilor lui spirituale şi ca sinteză de 
diferite daruri harismatice extraordinare, nu s-a transmis mai departe. EI a fost legat 
de anumite persoane chemate de Domnul. Dar Apostolii au transmis urmaşilor harul 
episcopatului, iar ca urmaşi ai celor 70, ei au instituit pe membrii preoţiei, ca treaptă a 
doua a hirotoniei (Fapte 14,23). În vremea Apostolilor, numele de episcop şi de preot 
se dădea încă amestecat membrilor acestor două trepte. De asemenea încă din vremea 
Apostolilor exista şi treapta a treia, a diaconatului (Fapte 6,1-6; 1 Tim. 111,8). Harul 
hirotoniei nu cunoaşte decât aceste trei trepte; gradaţiile ivite ulterior în cuprinsul 
fiecăreia din cele trei trepte nu micşorează şi nu sporeşte cu nimic harul hirotoniei 
respectivei trepte, ci reprezintă numai deosebiri de funcții administrative. 

Prin episcop curg toate harurile tainelor şi propovăduirea învăţăturii 
corecte. Preoţii primesc de la el puterea de a săvârşi Tainele rezervate lor şi pe 
aceea de a propovădui şi de a conduce sufletele spre mântuire. Episcopul 
eparhiei îşi primeşte calitatea de suprem săvârşitor al Tainelor şi supraveghetor 
al învăţăturii de la totalitatea episcopatului. Totalitatea episcopilor întruniţi în 
sinod direct sau prin reprezentanţi se numeşte Sinod ecumenic. 

O vie discuţie se poartă asupra puterii ierarhiei de a învăţa şi în special asupra 
nezdruncinat al dogmei ortodoxe nu atârnă de cinul ierarhiei; ea e păstrată de toată 
plenitudinea, de toată comunitatea poporului bisericesc care formează Biserica şi 
trupul Domnului. Nici puterea ierarhică, nici însemnătatea cinului duhovnicesc nu pot 
fi recunoscute ca garante ale adevărului”. Biserica a fost totdeauna o pleromă, o 


plenitudine, pentru că cuprinde în sine plenitudinea şi e călăuzită de Duhul Sfânt şi de 

aceea adevărul dogmelor atârnă în plenitudinea vieţii bisericeşti. De aceea, Ortodoxia 
nu cunoaşte un organ absolut şi nu ştie de o autoritate externă şi de o pars pro toto, ci 
cunoaşte numai o pars in foto. Bulgakov încearcă şi o explicare mai profundă a 
acestei doctrine: “Conştiința Bisericii este deasupra persoanelor, adevărul se 
descoperă nu unei raţiuni individuale, ci unităţii în iubire a Bisericii”. La Cincizecime, 
Duhul s-a coborât peste toți Apostolii, stând împreună. Trebuie să se deosebească 
proclamarea adevărului, (care aparține puterii bisericeşti supreme) de posesiunea 
adevărului (care aparţine întregului trup al Bisericii) în “catolicitatea” şi 
“infailibilitatea” lui. 

Andrutsos spune: “Ierarhia reprezintă Biserica în sinoadele ecumenice nu din 
porunca credincioşilor, ci jure divino, potrivit cu chemarea ei de la Dumnezeu, iar 
definind credinţa îşi ia autoritatea sa de la Duhul Sfânt care călăuzeşte Biserica”. 

Avem două accepţiuni ale caracterului reprezentativ al magisterului ierarhic: 
una după care ierarhia ar reprezenta trupul Domnului şi ar vorbi în numele Lui în 
virtutea unei delegaţii de la Hristos, primită prin hirotonie; şi alta după care ierarhia ar 
deține magisterul învățăturii, întrucât reprezintă corpul credincioşilor printr-o 
delegaţie imediată primită de la el. Faţă de acestea, noi observăm că nu se poate face 
separație între puterea de a săvârşi Tainele şi aceea de a învăţa. Amândouă funcțiunile 
au fost puse în lucrare, cu efect pentru mântuire, în ziua Cincizecimii, prin pogorârea 
Sf. Duh peste Apostoli. Cincizecimea reprezintă plenitudinea harurilor şi darurilor Sf. 
Duh date Bisericii. Dar haruri şi daruri nu s-au pogorât direct peste toți cei ce credeau 
în Hristos, ci numai peste Apostoli. Felul cum se dă unui episcop totalitatea harurilor 
şi darurile Sf. Duh este semnificativ. Ele nu se dau prin coborâre de sus, ci prin doi 
sau trei episcopi, reprezentând episcopatul din trecut şi de pretutindeni, pentru a-l face 
solidar pe noul episcop cu Biserica din trecut nu atât în privinţa săvârşirii la fel a 
Tainelor, ci în privinţa propovăduirii la fel a învățăturii. 

Ierarhia e “în Biserică”, nu “deasupra Bisericii”. Enciclica Patriarhilor orientali 


de la 1848 a precizat: “La noi, păstrătorul adevărului e însuşi corpul Bisericii”. Dar a 

lucra în Biserică nu înseamnă a săvârşi fiecare act prin totalitatea credincioşilor; deşi e 
în Biserică, ierarhia are acest rol de supraveghetoare a corectitudinii învăţăturii, 
printr-un dar special dat ei de Duhul Sfânt, care dealtfel e în toată Biserica. Ierarhia 
are o trimitere specială de la Duhul Sfânt, iar acest rol ireductibil l-a arătat cel mai 
bine Pseudo Dionisie Areopagitul. Biserica e zidită organic în mod ierarhic, iubirea şi 
ascultarea ierarhică nu se exclud. Pe cât de mult accentuează Ortodoxia iubirea în 
comunitatea bisericească, pe atât de mult accentuează şi ascultarea în iubire. 
Doctrina catolică 
Catolicismul vede în Biserică o societate organizată juridic, în vederea 
luptei pentru răspândirea credinţei în lume. Este adevărat însă că în ultimul 
timp teologia catolică a început să-şi dea seama de sărăcia acestei concepţii şi a 
căutat s-o spiritualizeze. Teologii catolici recunosc astăzi că teologia lor “a uitat 
aproape total de elementul invizibil şi a exagerat elementul juridic” al Bisericii, 
că “elementul teandric nu numai că a cedat locul necesităţilor administrative ale 
centralismului roman, ci a fost absorbit de el”, că teologii din trecut “au vorbit 
de organizaţia Bisericii văzute mai mult decât de organismul mistic al Bisericii” 
(Congar, art. cit., „„Lrenikon”, cit. p. 322) 
Revista Irenikon a semnalat încă din 1927 o nouă concepție despre Biserică: 
“Să reaşezăm în centrul ecclesiologiei catolice marea realitate invizibilă care umple 
timpul şi realitatea şi care constituie principiul vital al Bisericii: realitatea teandrică, 
care restabileşte între Hristos cel înviat şi membrele sale, raporturi organice, 
misterioase şi invizibile”. Teologii noi vor să facă o “sinteză”, un “echilibru” între 
aceste două elemente. Doctrina deplină despre Biserică ar fi aceea în care teologul, 
nedivizând naturile, nesacrificând nici invizibilul vizibilului cu Nestorie, nici vizibilul 
invizibilului cu monofiziţii, ar afirma în plenitudinea unităţii sale misterul Cuvântului 
făcut trup. 
Elementul nou cel mai important cu ajutorul căruia caută acum să înţeleagă 


Biserica este acela de “corp mistic al Domnului”. Numele acesta aproape că a devenit 

un termen tehnic ce tinde să înlocuiască pe acela de Biserică. Au apărut o serie de 
cărți despre Biserică, intitulate cele mai multe cu numele de “Corpul mistic al 
Domnului”(l. Anger, La doctrine du Corps mystique de Jesus-Christ, d'apres les 
principes de la theologie de Saint Thomas, Paris, 1929; M.J. Congar, O.P. Der 
mystische Leib Christi und seine sichtbare Manifestation (în: „Die Kirche Christi. 
Grundfragen der Menchenbildung und Weltgestaltung”, hg. Von O. Iserland, 13,59); 
L. Deimel, Leib Christi, Fri. Br., 1940; H. Lang, O.S.B., Der mystische Leib Christi, 
1929; E. Mersch, S$.I. Le corps mystique du Christi, Louvain, 1933; E. Mura, Le corps 
msytique du Christ, Paris, 1936; C. Feckes, Das Mysterium der heiligen Kirche, ed. 2, 
1935; Karl Adam, Die Kirche Christi; şi cea mai veche în acest sens; P. Clerissac, Le 
mystere de l'Eglise, Paris, 1921, etc.). Conform acestei terminologii, între Capul 
Hristos şi Corpul Său mistic e o legătură atât de intimă încât se pot numi împreună 
“Hristos (întreg)”, imanenţă reciprocă între Hristos şi credincioşi, ca între viţă şi 
mlădiţă. Legătura aceasta o face Duhul lui Hristos, care locuieşte şi în Cap şi în 
membre, revărsând din darurile ce sunt în Cap haruri şi daruri membrelor (bidem). 
Toate expresiile acestea, au însă un sens echivoc. Ele sunt lovite esențial de 
învăţătura catolică despre caracterul creat al graţiei. Aceasta face ca între Dumnezeu 
şi Biserică rămână o discontinuitate, Biserica rămânând închisă iremediabil în ordinea 
creată. M.J. Congar foloseşte toate expresiile ortodoxe pentru caracterizarea Bisericii 
ca viață în Hristos, ca participare la comuniunea persoanelor Sfintei Treimi, ca 
extensiune a Sf. Treimi între oameni. Dar dogma despre caracterul creat al grației îl 
face să se prăbuşească pe solul lumii create. „Sufletul interior”, “forma” Bisericii, 
sunt realităţi create, produse şi aşezate de Dumnezeu pentru a ne asocia la viaţa Sa. 
Dumnezeu rămâne dincolo de Biserică, numai în sens impropriu se poate numi şi El 
suflet al Bisericii. În concepţia ortodoxă, Dumnezeu nu e numai creator, ci şi 
transmiţător al darurilor Sale necreate, iar omul e subiectul energiilor divine care s-au 


revărsat în energiile create. Omul e Dumnezeu după har şi creşte necontenit în această 

calitate nouă. În ortodoxie, viaţa omului credincios şi a Bisericii e o împletire a 
puterilor umane şi a energiilor divine necreate, o teandrie reală. 

Însuşirile Bisericii sunt văzute astfel: 

1. Unitatea e considerată ca o uniformitate exterioară. O autoritate monarhică 
centralistă fixează legi pentru comportarea exterioară a membrilor Bisericii. Aceasta e 
o consecinţă a învăţăturii că viaţa în Biserică a credincioşilor nu este eflorescenţa 
puterilor lor naturale străbătute de harul necreat, ci a puterii create şi infuzate de 
Dumnezeu. Unitatea nu se armonizează cu libertatea şi originalitatea mădularelor, ci e 
o unitate impusă dinafară, juridică. 

2. Sfinţenia e concepută mai mult ca moralitate şi activism social şi mai puţin 
ca participare la viaţa divină. E o sfinţenie în cadrul creatului. 

3. Catolicitatea se interpretează spaţial, traducându-se cu universalitate. În 
Răsărit, teologia a redescoperit sensul intensiv al cuvântului „catolicitate”, ca prezenţă 
a întregului în fiecare părticică, în fiecare membru al Bisericii, ca prezenţă a Bisericii 
în fiecare ins dar şi ca apartenență lăuntrică a fiecărui membru la viaţa întregului. 

4. Apostolicitatea de abia se mai observă în fizionomia Bisericii catolice, care 
degradează prestigiul celorlalţi Apostoli, subordonându-i lui Petru. 

Primatul şi infailibilitatea papală 

Pe când în Biserica Ortodoxă toţi episcopu sunt egali (fiecare episcop fiind 
centrul puterii spirituale într-o eparhie, iar întruniţi împreună în sinod ecumenic 
constituind organul infailibil al Bisericii) în catolicism s-a tins să se concentreze în 
papă toată puterea. Încă sinodul din Trident a acordat papei puterea supremă în toată 
Biserica („suprema potestate sibi in Ecclesia universa tradita” (Sess., XIV, cap. 7), 
dându-i dreptul a întări pe episcopi (Sess., XXIII, can. 8: „autoritate Romani 
Pontificis assumuntur”). Confessio fidei tridentinae îl numeşte pe papă “urmaş al 
Apostolului Petru, corifeul Apostolilor” şi “reprezentantul lui lisus Hristos”, iar 
Catehismul roman declară că “Îndrumătorul şi Cârmuitorul nevăzut al Bisericii este 


Hristos, iar cel văzut e urmaşul legal al lui Petru, corifeul Apostolilor, care deţine 

scaunul Romei” (1, 10,10). În sfârşit, Conciliul I Vatican (în şedinţa a 4-a din 18 iulie 
1870) declară că papa când vorbeşte „ex cathedra” se bucură de „acea infailibilitate cu 
care a voit dumnezeiescul Răscumpărător să fie înzestrată Biserica Sa în definirea 
învăţăturii de credinţă sau de morală... în felul acesta definițiile pontificelui roman 
sunt de la sine (ex sese) neschimbabile, nu prin consensul Bisericii”. 

După concepţia catolică, papa nu e primul între fraţii lui episcopi, egali după 
har, ci până la un anumit grad e izvorul puterii episcopale: episcopii se transformă în 
delegaţi, în reprezentanţi ai papei. Ideile juridice despre Biserică, legate de primatul 
papal, “nu sunt adecvate Tainelor dumnezeieşti ce se săvârşesc în Biserică. Accepţia 
Juridică a Bisericii nu corespunde nici experienţei vieţii din Biserică, nici învățăturilor 
apostolice, nici predaniei Părinților. Epistola Sf. Ap. Pavel către Efeseni afirmă că 
trupul Bisericii “se zideşte pe sine însuşi în iubire prin lucrarea în parte a fiecărui 
membru” (Efes. IV, 16), că Biserica e „plinirea lui Hristos care umple totul”. Iar Sf. 
loan Gură de Aur, subliniază că „numai atunci obține capul o plinire deplină, numai 
atunci primeşte trupul desăvârşit plinătatea Lui, când noi toți vom fi uniţi şi legaţi în 
chipul cel mai strâns unul cu altul” (Cuv. 2 la ep. către Efes.). 

Mai arbitrară şi mai inconsecventă este însă dogma despre infailibilitatea 
papală. Sf. Scriptură nu dă nici un temei pentru ea, iar istoria mărturiseşte că papii de 
spun că aceia au greşit ca particulari, nu vorbind oficial, „ex. cathedra”. Liberiu, a 
suferit „o cădere personală” (lapsum personalem), cum zice Perone (Perone, Prelect, 
Dogm, II, 792, după Andrutsos, p. 93), iar Honoriu numai „a aprobat, din neglijenţă” 
erezia monotelită, „n-a învăţat-o” (Oehler, Symbolik, ed. 2, p. 365, după Andrutsos, 
ibidem). Dar aceste sofisme scolastice nu pot acoperi adevărul. Catolicii vorbesc şi de 
o infailibilitate a episcopatului, dar numai dacă are în frunte pe papa. Însă, din faptul 


că episcopatul fără papă nu e infailibil dar papa singur e infailibil, se vede că sursa 


1.1 je ou. 

În Răsărit hotărârile unui sinod, chiar dacă el s-a considerat ecumenic, nu au 
valoare decât dacă sunt însuşite ulterior de Biserică. De aceea, abia această aprobare 
ulterioară a Bisericii arată dacă sinodul a fost ecumenic, constituind criteriul extern al 
sinodului ecumenic (Andrutsos, Dogmatica, p. 310). În Apus nu e aşa; părerile papei 
nu mai pot fi schimbate de nimeni. Și la ortodocşi, episcopatul are magisterul 
condiția ca să-l exercite în acord cu Biserica. Când nu împlineşte această condiție, el 
greşeşte. Biserica dă mereu mărturie despre adevărul învăţăturii propovăduite sau 
formulate de episcopat şi acesta trebuie să fie mereu în acord cu duhul din ea. În 
sensul acesta, infailibilitatea e a întregii Biserici şi întreagă contribuie la susţinerea şi 
formularea infailibilă a învăţăturii. 

Conciliul 1 Vatican n-a legat infailibilitatea papei de nici o condiţie. N-a legat-o 
de acordul papei cu Biserica (ci chiar a exclus această condiţie) şi nici de acordul cu 
Tradiţia, ceea ce l-a făcut pe papa Pius IX să declare: “Io sono la Tradizione” 

Biserică. Dacă Biserica e o societate închisă în ordinea lumii create — neavând pe 
Hristos în ca - e firesc ca Hristos să-şi fi lăsat la conducerea ei un locțiitor (un 
“vicarius Christi”) ca centru exterior al întregii puteri. Papa s-a substituit întregului 
trup al Bisericii iar criteriul adevărului n-a mai fost Duhul Sfânt ci glasul episcopului 
care şade pe scaunul Romei. Numai acolo unde a slăbit conştiinţa prezenţei lui Hristos 
catolică a ajuns să creeze apoi un cult quasi-divin al papei. Astfel Mgrs. Prunel scrie 
(în “Cours superieur de religion”): “Le pape, l'etre unique a qu'il on attribue des 
honneurs presque divins”. Iar în studiul lui E. Przywara, S.I. Papstkânig (în revista 
iezuiţilor germani “Stimmen der Zeit”, din aprilie 1929) citim: “Primatul papei . 

este la urma urmei, lucrul de care, deşi nu exclusiv depinde totul: adevărul dogmei şi 
validitatea sacramentelor”. În cartea episcopului Bougaud, “I'Eglise”: “În Taina 


Euharistiei avem aşa zicând o jumătate a lui Hristos, pentru că El e mut în taina 

Euharistiei. Această a doua jumătate e în Papa. Papa e al doilea mod al prezenţei reale 
a lui lisus Hristos în Biserică. lisus Hristos a adunat, a condensat toată Biserica în 
Papa”. Mai mult decât atâta, “mai înainte de Biserică, El a făcut pe Papa”. Biserica a 


făcut-o prin Papa şi ea e o creaţie necontenită a Papei. 


DOCTRINA PROTESTANTĂ 

Fiinţa Bisericii 

Teza principală a tuturor protestanților e că Biserica adevărată e nevăzută. 
Numai cei ce cred cu adevărat sunt membri ai Bisericii. După cum aceştia nu se 
cunosc între ei ci numai Dumnezeu îi cunoaşte, Biserica adevărată este invizibilă. Dar 
reformatorii au trebuit să stabilească anumite criterii externe după care să se poată 
cunoaşte această Biserică invizibilă. Astfel, tot scrisul reformatorilor e plin de 
oscilaţia între tendinţa de-a separa cu totul Biserica invizibilă de cea vizibilă, şi cea de 
a o apropia de aceasta până la identificare. 

Luther a afirmat că criteriul obiectiv care îl asigură pe cineva că nu e robul unei 
iluzii subiective despre lucrarea lui Dumnezeu în sufletul lui, e conformitatea 
experienţei sale cu mesajul Evangheliei. Astfel Evanghelia este creatorul şi 
susținătorul Bisericui invizibile. Un criteriu obiectiv pentru autenticitatea lucrării 
cuvântului lui Dumnezeu în suflete conformitatea cu Scriptura. Foarte curând însă 
Luther a mai adăugat un al doilea criteriu, acela al primirii celor două Taine: Botezul 
şi Euharistia. 

Confesiunea Augustană a legat Biserica invizibilă de două criterii vizibile: 
“Biserica e comunitatea sfinţilor în care se învaţă drept Evanghelia şi se administrează 
corect 'Tainele” 

Mai târziu, Melanchton a elaborat o doctrină a Bisericii vizibile, considerată ca 
instituţie divină. În anul 1543, el a respins noţiunea unei Biserici invizibile, declarând 
că această noţiune face din Biserică o idee platoniciană şi că Ef. IV, Ps. XXV.8, şi Ps. 


83,2 vorbesc de Biserica vizibilă în care răsună cuvântul Evangheliei. 

Luther a rămas însă la teza că Biserica invizibilă e altceva decât Biserica 
vizibilă şi că prezenţa ei e indicată de predica cuvântului evanghelic. 

Calvin a considerat şi el la început Biserica drept totalitatea celor aleşi de 
Dumnezeu, cunoscuţi numai de Dumnezeu, deci invizibilă; dar a adăugat că noi 
trebuie să presupunem ca membri ai Bisericii pe cei ce mărturisesc credinţa creştină, 
oferă exemplul unei vieţi creştine şi se împărtăşesc de Taine. După el, acolo unde e 
predicat cuvântul şi unde sunt administrate Tainele, nu încape îndoială că există şi 
Biserica. 

În ediţia din 1539 a Instituţiei, Calvin repetă că Biserica invizibilă e un obiect al 
credinţei, dar subliniază că „prin intermediul ei ne duce Dumnezeu spre mântuire” 
(Strohl, op.cir., p. 305). Mai departe merge Calvin în ediţia din 1543 a Instituţiei, în 
cap. 8: “Dacă trebuie să credem în biserica nevăzută; suntem datori să rămânem în 
comuniune cu cea văzută”. El n-a identificat real Biserica nevăzută cu cea văzută, dar 
a recunoscut tot mai mult legăturile reale care le unesc. 

În afară de această Biserică “nu se poate spera mântuirea”, spune Calvin, 
influenţat de Sf. Ciprian (al cărui studiu Calvin îl continua). „E un lucru mortal a se 
separa cineva de Biserică — mai spunea el. Biserica nu e decât un mijloc, dar un mijloc 
indispensabil. Tot el zice: “Oricine se desparte de Biserică, renunţă la Dumnezeu şi la 
lisus Hristos”. 

Confesiunile reformate susțin că Biserica cea nevăzută nu e legată de un loc, 
din ea fac parte toţi oamenii de pe tot pământul, care au o credinţă vie în Hristos. Dar 
acest caracter larg şi nevăzut făcea din Biserică ceva cu totul inaccesibil şi 
transcendent şi deschidea drumul anarhismului sectar nelimitat. Şi atunci, reformatorii 
au adăugat: Biserica aceasta nevăzută poate fi prezentată oriunde pe pământ, dar 
numai acolo poate fi “unde se predică just Evanghelia şi se administrează corect 
Tainele”. 

Protestanţii afirmă că sunt membri ai Bisericii adevărate numai acolo unde se 


predică drept Evanghelia şi se săvârşesc corect Tainele. Dar dacă nu e recunoscută o 

autoritate obiectivă şi o tradiţie, cine decide asupra acestei corectitudini, odată ce 
sfinții sunt cunoscuţi numai de Dumnezeu? Scriptura nu poate decide, căci ea e 
interpretată în tot atâtea feluri câte confesiuni şi secte sunt. Dacă se recunoaşte întregii 
grupări dreptul de a decide printr-o anumită infailibilitate, atunci toată e Biserica: deci 
Biserica e văzută. Fie că Biserica adevărată nevăzută se manifestă deja în predicarea 
cuvântului, fie că prin acest cuvânt se nasc membrii Bisericii, Biserica are o 
manifestare văzută şi lucrează prin mijloace sesizate. Pentru protestanți, cuvântul e 
firul care leagă Biserica nevăzută de cea văzută. Biserica există prin cuvânt şi pentru 
cuvânt. Cuvântul are putere constitutivă: “Comunitatea nu poate exista fără cuvânt ... 
pentru că în fiinţa ei este comunitatea adunată pentru cuvânt. În cuvânt însă pătrunde 
divinul în timp, în cuvânt este însăşi puterea lui Dumnezeu, care face Biserica 
Biserică ... Ea e Biserica cuvântului lucrător” (Heinrich Rendtorff, Die Kirche des 
wirkenden Wortes, p. 47). Teologii ortodocşi observă însă că dacă oamenii din 
Biserică nu sunt desăvârşiţi ci sunt conduşi spre desăvârşire prin cuvântul lui 
Dumnezeu şi prin Taine, nu ei sunt forul care decide asupra corectitudinii acestora ci 
trebuie să existe un criteriu obiectiv după care se cunoaşte adevărata învăţătură şi 
adevăratele Taine. Aceasta e Tradiţia, pe linia căreia se pot urmări până la Hristos 
învăţătura şi Tainele. lar Tradiţia are ca suport şi ca subiect Biserica văzută. 

Protestanţii se găsesc în dificultate şi când trebuie să aplice Bisericii cele patru 
semne distinctive recunoscute de Simbolul niceo-constantinopolitan. Sfinţenia o 
atribuie harului şi cuvântului dumnezeiesc, care numai la ei ar lucra în puritatea lor, 
Apostolicitatea o găsesc în identitatea învățăturii predicate la ei cu învăţătura 
Apostolilor, dar pentru unitate şi catolicitate au trebuit să recurgă la Biserica 
nevăzută. Toţi credincioşii din toate timpurile, care au credință vie în Hristos, 
formează Biserica cea una; fiind întinsă peste tot, ea e catolică. 

Protestanţii mai noi spun că adevărata Biserică există acum numai ca idee şi 
nici o Biserică actuală nu corespunde acestei idei. Bisericile actuale cuprind numai o 


parte de adevăr, fiind destinate să realizeze prin apropierea lor ideea Bisericii. Toate 

Bisericile actuale au deviat prin căderea din paradisul inițial al Bisericii apostolice şi 
înaintează acum iarăşi spre el, şi toate cuprind o parte de adevăr amestecat cu eroare şi 
deci pot procura mântuirea şi sfinţirea. Dar această teorie corupe conţinutul pozitiv şi 
determinat al Revelaţiei. Mântuitorul n-a formulat numai un ideal al Bisericii, ci a 
întemeiat-o de fapt ca trup, în care este EI prezent cu toate darurile sfinţitoare şi cu tot 
adevărul Revelaţiei. Biserica e desăvârşită de la început, nu se va desăvârşi doar cu 
timpul; ea îşi împlineşte de la început misiunea ei în lume, nu trebuie să aştepte un 
timp până va începe mântuirea oamenilor. 

Dacă nu există o Biserică stabilă şi determinantă, purtătoare infailibilă a 
Revelaţiei, ci toate Bisericile creştine sunt părți egale în putere şi valabilitate ale 
Bisericii, atunci Revelația nu mai are nimic stabil şi sigur ci o varietate de opinii 
schimbătoare şi nu mai e criteriu prin care ar putea distinge (din interpretările variate 
şi contrare ale adevărurilor creştine) adevărata învăţătură a Domnului. 

Ierarhia 

Reformatorii au stabilit o deosebire între sacerdoțium şi ministerium, între 
preoţie şi slujire. Preoţia aparţine tuturor celor credincioşi „jure divino”, slujirea e 
încredinţată de comunitate unor persoane anume, „jure humano”. În “Manifestul către 
nobilime”, din iunie 1520, Luther declară: “Noi toţi suntem consacraţi preoţi prin 
botez”. Nu există o ierarhie de caracter sacramental, ministrul cultului nu e decât un 
funcționar, iar puterea lui este revocabilă. 

Pentru rânduiala în comunitate, poporul credincios deleagă exercițiul dreptului 
de a predica şi de a săvârşi Tainele anumitor persoane. Luther afirmă: “Precum zece 
frați, fii de împărați aleg pe unul ca să guverneze moştenirea, la fel şi comunitatea 
creştină instituie pe păstorii er” (Andrutsos, p. 108). Iar Confesiunea helvetică declară: 
“Preoția şi slujba bisericească sunt două lucruri deosebite: prima e comună tuturor 
creştinilor, a doua, nu” (Helvet. II, art. 18). 

Calvin susține că Dumnezeu a instituit în Biserica Sa apostoli, prooroci, 


evanghelişti, păstori şi doctori. Păstorii pot fi numiţi „episcopi, „preoţi” sau 

„păstori”. Ei administrează Tainele, iar doctorii sunt savanții care interpretează Biblia. 
Sub ei sunt diaconu, cu slujbe caritative. La aceste demnități nu se poate ajunge decât 
prin vocaţie. El a restabilit, atât pe cât a putut, distincția dintre clerici şi laici. 
Diferenţele de grad şi de nume sunt exclusiv jure humano, având numai o importanță 
administrativă. 

Teoria protestantă, după care treptele ierarhice nu se deosebesc printr-un har 
special, e contrazisă însă de Scriptură. Mântuitorul a dat special Apostolilor şi 
urmaşilor lor puterea de a lega şi dezlega păcatele. Sf. Apostol Pavel scrie lui Tit: “Te 
îndemn să ţii aprins darul lui Dumnezeu prin punerea mâinilor mele” (Tit. 1,6), iar lui 
Timotei: “Nu fi nepăsător la darul ce este întru tine, care ţi s-a dat prin proorocie, prin 
punerea mâinilor preoţiei” (1 Tim. IV,14). Chiar Petru, care vorbeşte de preoția 
generală a tuturor creştinilor (1 Petru 11,9), vorbeşte de presbiterii cărora le este dată în 
seamă spre păstorire toată turma (| Petru V, 1-2). Alegerea şi voința omenească nu pot 
să înlocuiască actul divin al punerii mâinilor (S. Bulgakov, Ortodoxia, p. 55), pe 
care-l săvârşea de pildă Sf. Apostol Pavel şi după el Timotei (1 Tim. V.22) şi Tit (5), 
nu poporul. Iar funcţionarul ales de comunitate nu devine ierarhic prin faptul acestei 
alegeri; el nu-şi însuşeşte puterea ierarhică, nu devine harismatic. De la început a 
existat conştiinţa că mireanul nu poate săvârşi Tainele şi nu că se reţine benevol de la 
săvârşirea lor de dragul ordinei: “În veacul post-apostolic, administrarea Tainei 
Trupului şi Sângelui aparține numai episcopilor şi preoților. Ca urmare, ierarhia 
poartă în ea însăşi această putere misterioasă, supraomenească şi supranaturală de a 
săvârşi Tainele” (Ibidem). 

Renunţând la preoţia specială, în cuprinsul protestantismului nu s-a mai 
transmis prin succesiune apostolică puterea săvârşirii Tainelor, deposedând lumea 
protestantă de darurile Cincizecimii. Aceasta a devenit asemănătoare creştinilor care, 
deşi sunt botezați în numele Mântuitorului lisus, n-au primit Sfântul Duh, pe care 


mâinile Apostolilor îl transmiteau de sus (Fapte XIX,1) (bidem). 

XV. SFINTELE TAINE 


Fiinţa Sfintelor Taine: semn, symbol, sacrament, mysterion 


Teologia sacramentală ortodoxă se întemeiază, de la început, pe credinţa că 
Dumnezeu poate şi vrea în mod expres să lucreze asupra creaturilor în forme vizibile, 
prin materie şi nu numai prin dimensiunea spirituală invizibilă. Această credinţă are o 
bază creaţională atotcuprinzătoare. În Biserica Ortodoxă a existat permanent 
convingerea în posibilitatea lucrării şi eficienței harului divin al lui Hristos, 
Dumnezeu-Omul, printr-un om asupra altui om, prin acte fizice, prin trupuri, prin 
materie şi gesturi. Lucrarea lui Dumnezeu se manifestă totdeauna complet, adică 
dublu: material şi spiritual în acelaşi timp. Hristos, izvorul şi săvârşitorul Tainelor 
este şi rămâne în veac Dumnezeu şi om, spirit absolut şi materie transfigurată. EI 
lucrează şi se comunică totdeauna cu toată persoana Sa, El nu se poate împărți. Nici 
un act, nici o lucrare a Sa asupra omului nu poate fi „pur spirituală”; această împărţire 
este o simplă teorie, o abstracţiune care nu se întâmplă în realitate. Învățătura 
ortodoxă sacramentală se bazează deci pe concepția despre unitatea, legătura, 
comunicarea şi intimitatea creaţională a făpturii cu Creatorul. 

Teologia ortodoxă înţelege Sfintele Taine ca pe nişte „lucrări invizibile ale lui 
Hristos săvârşite prin acte vizibile, prin care se constituie Biserica şi care se săvârşesc 
în Biserică” (Dumitru Stăniloae, Teologia Dogmatică Ortodoxă, III, p. 14). Biserica 
Ortodoxă este „o Biserică a Tainelor” (Kirche der Mysterien) pentru că Sfintele Taine 
sunt „centrul cultului” (Zentrum des Kultes) (Friedrich Heiler, Urkirche und 


Ostkirche, Verlag von Ernst Reinhardt, Minchen, 1937, p. 284) şi chiar pulsul (der 


199 


Pulsschlag) întregii Biserici: pentru că în ea Tainele nu sunt „simple semne 
mărturisitoare ale credinţei sau semnale ale lucrării Duhului Sfânt, ci semne vizibile 
ale efectului haric tainic şi nepătruns al Duhului Sfânt, prin care se săvârşeşte sfințirea 
oamenilor” (St. Zankow, Orthodoxes Christentum, p. 102, apud Fr. Heiler, op,cit., p. 
284). 

Unii teologi protestanți afirmă că Biserica Ortodoxă nu şi-a exprimat concepţia 
sacramentală în definiții dogmatice şi, prin urmare, aceasta trebuie „descifrată din 
cultul ei sacramental viu, aşa cum şi-a primit el forma definitivă la mijlocul mileniului 
întâr” (F. Heiler, op.cir., p. 239). Într-adevăr, în Biserica Ortodoxă nu există o 
separație între doctrină şi cult, între teologie şi spiritualitate, căci întreg cultul, departe 
de a fi o sumă de ritualuri mecanice, eficiente prin ele însele, este tocmai întruparea 
densă şi fidelă a doctrinei, ferind-o de a rămâne o teorie şi o abstracţie şi 
transformând-o în experiență harică vie. Dar aceasta nu înseamnă că Biserica 
Ortodoxă nu a dezvoltat o teologie a sacramentelor. Ea nu a dezvoltat-o separat de 
celelalte capitole de doctrină, n-a autonomizat-o; însă învăţătura ei sacramentală este 
limpede, cu o identitate specifică şi precisă. Teologia ortodoxă este de acord că 
Sfintele Taine sunt „o anamneză sau o celebrare anamnetică a jertfei lui Hristos sau a 
unui moment soteriologic din lucrarea Sa răscumpărătoare” (Dumitru Radu, 
Caracterul ecleziologic al Sfintelor Taine şi Problema  intercomuniunii, Ed. 
Institutului biblic al B.O.R., Bucureşti, 1978, p. 110) precum şi „un gaj sau o arvună a 
vieţii veşnice” (Ibidem). 

În acelaşi timp, teologia ortodoxă subliniază o dimensiune fundamentală a 
fiinţei Sfintelor Taine care hpseşte în teologia protestantă şi anume caracterul de 
jertfă al tuturor Tainelor. Toate aceste lucrări au nu numai un caracter de Taină în 
general ci şi un caracter de jertfă, pentru că prin toate Hristos ni se oferă şi Se oferă 
împreună cu noi Tatălui. Nu numai în cadrul Sfintei Euharistii ci şi în toate celelalte 
Taine, Hristos este izvor de har numai întrucât este Arhiereul veşnic şi jertfă veşnică 


(victor quia victima, după expresia Fericitului Augustin). Astfel, „în Botez, El ne 

sădeşte o viaţă nouă capabilă să se jertfească lui Dumnezeu cu EI, în Mirungere ne dă 
puterea înaintării în virtuţi, care sunt forme de autojertfire. Pocăinţa e harul iertării 
care se întâlneşte cu renunţarea noastră la plăcerile egoiste. Preoţia e consacrarea celui 
ce se hirotoneşte lui Dumnezeu şi puterea pentru o viaţă închinată Lui şi Bisericii. 
Căsătoria e un dar al iubirii şi dăruirii adevărate, îmbinată cu o frânare a egoismului” 
(D. Stămloae, Teologia Dogmatică Ortodoxă, III, p. 105). Caracterul lor de jertfă vine 
din starea reală de jertfă a lui Hristos şi nu din simpla amintire a jertfei de pe Golgota 
(căci atunci caracterul de jertfă l-ar da omul care face această comemorare), ci din 
starea actuală de jertfă a lui Hristos în faţa Tatălui. 

Tainele nu pot fi acte mecanice, ritualuri valide şi eficiente prin ele însele, 
pentru că atunci ar fi acte magice. Ele trebuie să aibă neapărat un caracter personal 
iar la baza lor stă întruparea Logosului. Însă din caracterul personal al Sfintelor Taine 
decurge firesc şi caracterul de jertfă, pentru că persoana cuprinsă în actul Tainei nu 
poate fi indiferentă sau neutră, ea e angajată şi participă numai în stare de jertfă iar 
Hristos acţionează şi ca persoană care se comunică, adică se jertfeşte în toate actele 
sacramentale. 

Sfintele Taine, lucrările bisericeşti speciale prin care se împărtăşeşte 
credincioşilor harul divin, au fost desemnate prin numiri diferite, în Apusul şi 
Răsăritul creştin. Astfel, ele au fost denumite ca semne (signa, Zeichen), symboluri 
(symbolum, Symbol),, sacramente (sacramenta, Sakramente) sau mysterii (mysterion, 
mysterium). În Biserica Protestantă predomină termenul de semn al Tainei (Christoph 
Klein, Tainele în Confesiunea Augustană, în rev. „Studii Teologice”, nr. 7-10/1980, p. 
711). Deşi protestanții înşişi recunosc că „Noul Testament nu cunoaşte termenul de 
sacrament ca şi semn (als Zeichen)” (Hermann Sasse, In Statu Confessionis |, Verlag 
die Spur, Christliche Buchhandels, Berlin, Schleswig-Holstein, 1975, p. 77, totuşi 
teologia luterană stăruie în acest termen şi-l consideră cel mai potrivit şi propriu 


pentru fiinţa şi lucrarea Tainelor. 

Sfintele Taine au fost şi sunt desemnate adesea şi cu termenul de symboluri, în 
toate confesiunile creştine. Cei care folosesc termenul de symbol vor prin aceasta să 
evidenţieze capacitatea reală a dimensiunii corporale de a fi purtătoare şi mijlocitoare 
de har, pentru a evita eventuala „spiritualizare”, posibilă prin noţiunea de semne. 
Dacă semnul este „pur şi simplu discursiv”, symbolul este altceva, are altă putere de 
comunicare, pentru că „participă” la plinătatea existenţială (Seinsfille) a ceea ce 
indică, şi dispune astfel de capacitatea autentică de reprezentare (echte 
Repraesentationsfăhigkeit) (Paul Tillich, Systematische Theologie, Band 3, Stuttgart, 
1958, p. 142). 

Termenul şi caracterul de symbol al Sfintelor Taine este folosit şi în teologia 
ortodoxă. Spre deosebire de concepția protestantă, teologia ortodoxă atrage atenţia că 
actele cu valoare de symbol nu pot fi stabilite de oricine, ci sunt încadrate şi se impun 
într-o ordine fixă, stabilă, precisă. Ele nu sunt determinări individuale, aprecieri 
subiective, nu sunt produsul inventivităţii, „descoperirii” sau „creativităţii” unor 
oameni capabili ci se impun tuturor dinafară. Practic, ele înseamnă experimentarea 
unei ordini superioare, ordinea sacrului, în care te constaţi încadrat şi pe care, prin 
urmare, trebuie să o respecţi. Într-o asemenea ordine nu impui symboluri ci ele ţi se 
impun. Constatarea symbolurilor nu este altceva decât experimentarea prezenţei 
sacrului în realitatea naturală, în lumea istorică. Symbolurile sunt partea văzută care 
conţin partea nevăzută a sacrului, aşa cum partea reprezintă întregul. 

Termenul general folosit în teologia apuseană este însă cel de sacrament. În 
teologia catolică el este unicul termen folosit pentru a desemna Sfintele Taine; 
teologii luterani îl folosesc şi ei adesea, dar socotesc mai specifici şi mai proprii 
termenii de semn şi symbol, pentru că socotesc termenul de sacrament împovărat cu 
sensurile „„materializante” ale teologiei catolice, moştenite din scolastică. Termenul de 
sacrament a fost explicat şi diferențiat pentru prima dată de către Fericitul Augustin. 
EI a determinat concepţia sacramentală apuseană pentru două mileniu, definind fiinţa 


sacramentului prin vestita formulă: „accedit verbum ad elementum et fit 

Sacramentum, etiam ipsum tanquam visibile verbum” (In loannem Ev. Tractatus, 
80,3, P.L. 35,1840, apud G. Wenz, Finfiihrung, p. 18). 

De aceea, teologii protestanți au făcut apel la termenii nou-testamentari. Ei 
observă că Noul Testament „nu cunoaşte termenul de sacramentum” (Ferdinand 
Hahn, Die Sakramente der Kirche in der Confessio Augustana auf dem Grund der 
apostolichen Tradition, Goslar II; Jassy, 1980, manuscris în posesia noastră, p. 2). 
Termenul biblic folosit în Noul Testament este cel de mysterion, adică Taină; 
sacramentum este traducerea latină ulterioară a grecescului originar mysterion. 
Teologii luterani subliniază astăzi marea deosebire între sacramentum şi mysterion. 
Sacramentum a ajuns să însemne actul de cult ca acțiune umană, pe când mysterion 
scoate în evidenţă acţiunea harului divin. Mysterion reprezintă „contextul mare şi 
cuprinzător” în care „întreaga ființă a Bisericii cu toate formele ei de viaţă este 
scufundată în şuvoiul mysterium-ului şi inundată cu totul de el” din care „Biserica 

Răsăritului n-a căzut niciodată” (die Kurche des Morgenlandes ist nie aus dieser 
Tradition herausgefallen) (W. Stăhlin, Mysterium, p. 129). 

Hristos — Biserica - Tainele 

După învăţătura ortodoxă, Sfintele Taine sunt lucrările instituite expres de 
Hristos în Biserică pentru împărtăşirea harului divin credincioşilor. Ele nu sunt însă 
nici lucrări autonome în ele însele, nici lucrări autonome ale Bisericii. Sfintele Taine 
sunt harul divin, energia sau viața divină izvorând din trupul transfigurat al lui 
Hristos, care se transmite membrelor Bisericii, adică oamenilor. Fiinţa şi sensul lor nu 
există şi nu poate fi înţeleasă decât în această legătură organică dintre Capul-Hristos, 
Trupul-Biserica şi membrele-credincioşii. Întemeiaţi pe tradiţia patristică, teologii 
ortodocşi cred că prima Taină existentă în creaţie este însăşi unirea lui Dumnezeu 
cu lumea, prin creație (vezi Sf. Maxim Mărturisitorul, Ambigua, P.G. 91, col. 1084 
D, apud D. Stăniloae, Teologia Dogmatică Ortodoxă, UI, p. 9): cu alte cuvinte, 
infuzarea creațională a energiilor divine în realitatea creată, întrucât tocmai aceasta şi 


este creația. Această primă şi cuprinzătoare Taină stă la baza posibilităţii ca 

Dumnezeul întrupat, lisus Hristos, să poată stabili o modalitate şi mai strânsă, mai 
organică şi mai intimă de împărtăşire a harului divin. Persoana Sa divino-umană, fiind 
suprema unire între creat şi necreat, spirit şi materie, har şi natură, este într-adevăr 
locul şi expresia perfectă dar şi izvorul adevărat al harului pentru toată umanitatea cu 
care El a devenit consubstanţial în veşnicie. În acest sens, se poate spune că Iisus 
Hristos este a doua Taină manifestată în lume. Aceasta o spunem în sensul cel mai 
larg, în care vorbeam înainte; desigur că în sensul strict, lisus Hristos este prima Taină 
şi izvorul Tainelor ca lucrări harice în Biserică. Taina Hristos este taina perfectei 
legături între Creator şi creatură. În EI este baza Sfintelor Taine, mai precis în 
întruparea Logosului, în faptul că EI „a asumat şi menţine pentru totdeauna, în 
ipostasul Său nu numai sufletul ci şi trupul omenesc şi le-a ridicat pe acestea prin 
actele Sale mântuitoare la stare de îndumnezeire” (D. Stăniloae, Zeologia Dogmatică 
Ortodoxă, III, p. 15). EL este „mysteriul sacramental prin excelenţă”, este „cea mai 
mare Taină sau mister” (D. Radu, caracterul ecleziologic ..., p. 30), după cum arată 
Sfântul Apostol Pavel când afirmă că Hristos este „descoperirea tainei celei ascunse 
din timpuri veşnice” (Romani 16,25; vezi şi Efeseni 3,3; Coloseni 2,2-3). 

Hristos împărtăşeşte harul din persoana Sa divino-umană, prin trupul Său 
îndumnezeit. Deci mediul şi spaţiul de lucrare al harului divin în Sfintele Taine este 
bine precizat. Trupul lui Hristos este Biserica (Efeseni 4, 12-15); în calitatea ei de 
Trup mistic al Domnului, unic spaţiu şi mediu de lucrare şi eficienţă a harului lui 
Hristos, Biserica este ea însăşi o Taină, a treia Taină, în sens general, „o Taină 
generală şi principală, condiţie şi rezultat al altor Taine care exprimă propria ei 
sacramentalitate” (Dumitru Radu, Sfintele Taine în viaţa Bisericii, în rev. „Studii 
Teologice”, nr. 3-4/1981, p. 174). Hristos este izvor şi săvârşitor al lucrărilor harului 
în sensul primordial, virtual; dar în sens restrâns, actualizarea acestuia în persoanele 
umane o face Biserica. Hristos lucrează prin mediul precis şi expres al Bisericii, 
pentru că ea este Trupul lui. Prin Biserică, Logosul ridică legătura sa cu lumea, 


începută creaţional, dar slăbită prin păcat, la o nouă calitate. Ea este modul sau forma 

aleasă de Dumnezeu pentru împlinirea unităţii supreme a lui Dumnezeu cu lumea 
creată, sau altfel spus, „Dumnezeu totul în toate”. 

Deci, privită în raport cu Hristos, sursa absolută, Biserica este primitoare a 
harului şi a Sfintelor Taine; dar în raport cu credincioşii ea apare ca sursă de Sfinte 
Taine. În acest sens, teologia ortodoxă nu poate fi deloc de acord cu „anti- 
eclesiologia” luterană care afirmă că „sacramentul nu stă în mâinile Bisericii” (das 
Sakrament liegt nicht in den Hânden der Kirche) (R. Hempelmann, op.cit., p. 82). Am 

văzut că, şi după concepția ortodoxă, sacramentul „nu stă” arbitrar în mâinile 
Bisericii, pentru că nu ea ci Hristos a stabilit şi instituirea şi forma de săvârşire; dar 
stă şi în mâinile Bisericii, în sensul că ca e mandatată de Hristos pentru a împărtăşi tot 
ceea ce a instituit El. Biserica este sursa Sfintelor Taine în sensul de Taină generală 
care activează Tainele individuale. 

Am văzut că între Hristos şi Biserică este o relaţie intimă foarte specială; în 
mod asemănător trebuie să înţelegem şi relația între Biserică şi Sfintele Taine propriu- 
zise. Şi aici este o relație dialectică: pe de o parte, Biserica realizează şi produce toate 
Sfintele Taine, este „autoarea” lor, dar pe de altă parte ea însăşi creşte tocmai din 
săvârşirea acestor Taine. Ele „circumscriu”, exprimă şi dinamizează viaţa ci 
sacramentală iar Biserica nu numai că se realizează şi creşte prin Taine, ci este 
condiția lor şi a fiecăreia dintre ele în parte. Sfintele Taine sunt ale Bisericii, atât 
pentru faptul că ele, chiar ca acte ale lui Hristos, sunt acte ale ei ca Trup al Lui, cât şi 
pentru faptul că Hristos însuşi nu le săvârşeşte fără ea, ci în ea, împreună cu ea şi 
pentru ea. 

Instituirea Sfintelor Taine 

Teologia ortodoxă consideră instituirea de importanţă maximă pentru funţa 
Sfintelor Taine. Dacă unii teologi ortodocşi din diaspora, influenţaţi de apuseni, au 
exprimat opinia că „nu este nevoie să căutăm o expresie anumită a Domnului Hristos 
pentru instituirea fiecărei Taine”, pentru că orice Taină şi-ar avea „izvorul în puterea 


Tainei Tainelor care este Biserica” (Paul Evdokimov, Ortodoxia, trad. de Irineu loan 

Popa, Ed. Institutului biblic, Bucureşti, 1996, p. 287), acest ecou din teologia catolică 
(vezi Rahner, Schillebeeckx, etc.) a rămas o afirmaţie izolată în Ortodoxie. 
Dimpotrivă, teologia ortodoxă ţine cu tărie la mărturisirea că instituirea divină 
„constituie elementul principal al fiinţei Tainelor, arătându-le ca acte de putere ale lui 
Dumnezeu şi mijloace ale prezenţei şi lucrării lui Hristos în Biserică” (D. Radu, 
Sfintele Taine în viaţa Bisericii, în rev. „Studii Teologice”, nr. 3-4/1981, p. 174). Ea 
crede că întreaga eficienţă a Tainelor e legată de faptul că le-a instituit lisus Hristos 
însuşi. lar instituirea n-o înţelege vag, nedeterminat, larg, ci foarte precis: adică, 
Hristos le-a instituit întrucât le-a şi săvârşit efectiv El însuşi. Aceasta înseamnă 
instituirea lor. 

Teologia ortodoxă susţine stricta legătură şi chiar identitate între instituire şi 
prima săvârşire. Această atitudine este exprimată dintotdeauna de cugetarea patristică. 
Astfel documentul Pseudo-Ambrozie declară tranşant: „Cine este autorul Tainelor, 
dacă nu Domnul lisus? Ele au venit din cer!” („„Ouis est auctor sacramentorum nisi 
Dominus Jesus? De coelo ista venerunt”; apud D. Stăniloae, Ființa Tainelor în cele 
trei confesiuni, în rev. „Ortodoxia”, nr. 1/1956, p. 4. În această privinţă, teologia 
ortodoxă este de acord cu poziţia clară şi consecventă a lui Toma de Aquino şi M. 
Luther, care n-au vrut să facă nici o concesie în privinţa autorului instituirii. Nu numai 
că le-a instituit personal, ci Mântuitorul le-a şi săvârşit pe toate. O Taină nesăvârşită 
de EI însuşi direct n-ar mai fi o Taină instituită de El. Faptul că nu s-au păstrat exact 
toate cuvintele de instituire nu afectează cu nimic certitudinea instituirii. Deci 
învăţătura ortodoxă nu poate fi de acord cu concepția teologilor apuseni (luterani, dar 
şi unii catolici) cum că Mântuitorul ar fi instituit personal numai Botezul şi Euharistia 
iar celelalte le-ar fi instituit Biserica, respectiv Sfinţii Apostoli. Ea susține că lisus 
Hristos le-a instituit direct pe toate şapte, iar Bisericii 1-a revenit numai misiunea de a 
fixa amănuntele, respectiv ceremonialul de săvârşire a Tainei. Ortodocşii dau 
importanță maximă şi insistă energic asupra Autorului instituirii pentru că „numai 


Dumnezeu poate lega harul sau lucrarea Sa de anumite mijloace sensibile”, „numai 

Dumnezeu cel întrupat poate exprima nemijlocit cuvintele şi aplica vizibil actele prin 
care a voit să ne comunice harul sau prezenţa Sa” iar harul ce ni se dă în Taine „a fost 
făcut accesibil numai prin întruparea, moartea şi învierea Lui” (D. Stăniloae, op.cit., 
p. cit.). Fără îndoială că şi Biserica are partea ei de contribuţie în fixarea formei 
Tainelor. Instituirii propriu-zise îi aparține conţinutul şi esenţa. Mântuitorul a făcut 
din slujitorii săi nu executanți mecanici ci conştienţi, „iconomi ai Tainelor lui 
Dumnezeu” (| Cor. 4,1) cărora le-a insuflat Duhul Sfânt. Nu poate fi vorba de o 
instituire nemijlocită a lui Hristos şi de una mijlocită a Bisericii; acţiunea Bisericii de 
stabilire a amănuntelor, a formelor şi ceremoniilor precise nu este instituire propriu- 
zisă. În sfârşit, teologia ortodoxă ţine la importanţa instituirii, pentru că numai ea 
fundamentează necesitatea Sfintelor Taine pentru mântuire. Necesitatea lor este însăşi 
necesitatea harului în actul mântuirii subiective. 

De instituirea Sfintelor Taine este legată şi problema numărului lor; aceasta nu 
este străină de ființa Tainelor. Teologia patristică nu pomeneşte unanim şi identic 
numărul celor şapte Sfinte Taine. De exemplu, Dionisie Areopagitul înşiră şase Taine, 
între care numără şi călugăria şi înmormântarea, iar Sf. loan Damaschin, (în „De fide 
orthodoxa” IV,9,3) numai Botezul, Mirungerea şi Euharistia (cf. Friederich Heiler, 
Urkirche und Ostkirche, p. 240). 

Teologia ortodoxă este de acord că numărul sacramentelor nu poate fi o 
problemă pur cantitativă. Ea poate fi de acord şi că numărul darurilor Duhului Sfânt şi 
uzul general al cifrei 7 în Sfânta Scriptură „a uşurat” întipărirea cifrei în memoria 
comună a credincioşilor. Dar nu acesta este esenţialul. Biserica Ortodoxă susţine că ca 
a cunoscut dintru început toate cele şapte Taine; în acest sens, invocă argumentul 
istorico-dogmatic că monofiziţii şi nestorienii (care s-au rupt de Biserica oficială deja 
din secolul V) au şi ei toate cele şapte Sfinte Taine în cele mai vechi ritualuri ale lor. 
Înşirarea diferită a Sfintelor Taine în scrierile din Răsărit până în sec. XIII nu se 
datorează neapărat şovăirii ci nesistematizării doctrinei sacramentale; aceasta este însă 


o problemă generală în dogmatica Bisericii creştine. Se ştie foarte bine că de altfel 

toate marile dogme s-au formulat şi decretat oficial pe parcurs, dar aceasta nu 
înseamnă că înainte de respectiva sistematizare şi proclamare Biserica ar fi susținut 
învățături contrarii sau diferite, respectiv eretice. Acesta este şi cazul cu numărul 
Sfintelor Taine. Esenţial este faptul că ele, ca şi alte mari puncte doctrinare creştine, 
existau dintru început în conştiinţa şi în practica Bisericii. 

Săvârşitorul şi validitatea Sfintelor Taine 

Problema săvârşitorului Sfintelor Taine este problema lui potestas sacrificandi. 
Potestas sacrificandi a ajuns în teologia medievală şi catolică o putere în sine a 
ierarhiei bisericeşti, o valoare autonomizată aici pe pământ, încât oficiantul care o 
exercită nu mai lucrează cu Hristos ci în locul (vicarius) lui Hristos. De aici este 
explicabilă alergia şi opoziţia organică a protestantismului împotriva oricărei idei de 
potestas sacrificandi. Din opoziţie față de extrema catolică, care a detaşat de Hristos 
potestas sacrificandi şi a confiscat-o ca un bun şi o posesiune a ierarhiei bisericeşti, 
protestanții au mers la extrema opusă, detaşând potestas sacrificandi total de om şi 
atribuind-o exclusiv lui Dumnezeu. Dacă în sacramentul catolic oficiantul poate să 
săvârşească valid şi eficient sacramentul numai prin puterea proprie (pentru că a 
primit-o odată de la Dumnezeu şi acum e a lui), şi deci lucrează numai omul, în 
sacramentul protestant lucrează exclusiv Dumnezeu, omul fund un receptor pasiv. 
Această luptă împotriva opoziţiei catolice i-a făcut pe protestanți să afirme formula ex 
opere operato. Vom vedea că, faţă de extrema catolică în are lucrează numai omul, şi 
cea protestantă în care lucrează numai Dumnezeu, teologia ortodoxă nu cunoaşte lupta 
şi tensiunea funţială între Dumnezeu şi om, între lucrarea divină şi cea umană ci, 
dimpotrivă, afirmă posibilitatea şi necesitatea colaborării lor. 

În privinţa concepţiei ortodoxe asupra efectului sacramentelor, teologia luterană 
a calificat-o drept „o linie de mijloc între un realism grosolan şi un spiritualism subtil” 
(Fr. Heiler, op.cir., p. 242) în care „realismul grosolan” este evident concepția 
catolică, iar „spiritualismul subtil” este cea reformată şi neo-protestantă. Faţă de 


această formulare trebuie să observăm că poziţia ortodoxă poate fi numită „de mijloc” 

în sensul de ne-cădere în extreme, dar nu în sensul de întâlnire de concesii. Lucrarea 
şi efectul sacramentelor este o complexă întrepătrundere şi colaborare între voinţa lui 
Dumnezeu şi libertatea omului: prin urmare, o simbioză între ex opere operato şi ex 
opere operantis. Ea este ex opere operato în ce priveşte lucrarea şi voinţa suverană a 
lui Dumnezeu dar este şi ex opere operantis în ce priveşte libertatea reală a 
credinciosului pe care Dumnezeu o solicită. Sfintele Taine lucrează în primul rând ex 
opere operato, pentru că Hristos este „supremul lor săvârşitor sau ministru în Duhul 
Sfânt, prin mâinile episcopului sau preotului în Biserică” (D. Radu, Caracterul 
ecleziologic, p. 124). Acest lucru a fost mărturisit fără excepţie în toată teologia 
patristică. Astfel, în Răsărit, Sfântul loan Gură de Aur spune că „Fiul, Tatăl şi Sfântul 
Duh rânduiesc totul, preotul dimpotrivă oferă graiul său şi furnizează mâna sa”, de 
fapt „harul fiind mâna care efectuează totul”, că „Dumnezeu săvârşeşte toate lucrurile, 
ministrul săvârşeşte numai un symbol!” (Sf. loan Gură de Aur, In loannem Homil 
860,4; P.G. LIX, 472, apud D. Radu, op.cir., p. 122). În Apus, Paschasius Radbertus, 
afirmă acelaşi lucru: „Un preot bun nu primeşte mai mult şi un preot rău nu primeşte 
mai puţin ... pentru că Taina se săvârşeşte nu prin meritul slujitorului sfinţitor ci prin 
cuvântul Ziditorului şi puterea Sfântului Duh” (Paschasius Radbertus, De corpore er 
sanguine Domini XII, P.L. 120, 1311,1312). Formula ex opere operato comportă însă 
un dublu înţeles: pozitiv şi negativ. În sens pozitiv, ea înseamnă că orice Taină este 
actul, voinţa şi lucrarea expresă a lui Hristos ca adevărat săvârşitor în credincioşi şi 
garant al eficacităţii Tainei. 

Dar formula ex opere operato necesită neapărat completarea cu ex opere 
operantis. Deşi lucrarea harului în Taine este obiectivă şi eficace prin sine, totuşi 
Dumnezeu lucrează asupra oamenilor numai ca spirit asupra spiritului, ca libertate 
asupra libertăţii. El nu ar avea ce face cu oamenii ca obiecte. Teologia patristică este 
total străină acelei „primiri pasive” (passiver Empfang) a sacramentului din concepţia 
protestantă. Niciodată omul nu este pur pasiv sau pur neutru. A nu reacţiona pozitiv la 


o interpelare pozitivă nu este o pasivitate ci un răspuns negativ. Atitudinea omului 

este oricum un răspuns. Lucrarea lui Dumnezeu în Sfintele Taine este o interpelare 
care aşteaptă un răspuns. Efectul ei înseamnă întâlnirea interpelării cu răspunsul. 
Duhul Sfânt se face prezent în orice Taină în urma unei invocări, a unei epicleze. lar 
acesta nu e una individuală ci eclezială; oficiantul o face împreună cu toată 
comunitatea liturgică: „Toată rugăciunea Bisericii, chiar cea a persoanelor particulare 
care fac parte din Biserică este o epicleză în sens larg” (D. Stăniloae, Sfântul Duh în 
Revelaţie şi în Biserică, în rev. „Ortodoxia”, nr. 2/1974, p. 244). Coborârea Sfântului 
Duh în taina respectivă este răspunsul la invocarea, adică la epicleza Bisericii. Altfel, 
EI nu vine în Taină; pentru că El este Libertatea care răspunde libertăţii iubitoare şi 
credincioase: „unde este Duhul Domnului este şi libertatea”. Ex opere operantis este o 
realitate şi o necesitate. Desigur că ea nu poate însemna o putere proprie, autonomă a 
oficiantului uman, pentru că ştim că fără Hristos „nu putem face nimic”. Dar în 
măsura în care Hristos îl ia pe oficiant în slujba Sa, îl împuterniceşte ca „iconom al 
Tainelor Sale” şi-l porunceşte „aceasta să o faceţi!”, în această măsură oficiantul este 
colaborator al lui Hristos, împreună cu întreaga comunitate şi are o reală potestas 
sacrificandi. Ex opere operantis înseamnă necesitatea intenției oficiantului de a 
săvârşi actele harice ca acte ale Bisericii; aceasta este necesară tocmai pentru că 
subliniază supunerea, ca simplu executant, al oficiantului faţă de Biserică şi faţă de 
voinţa lui Hristos. Intenţia oficiantului arată că Tainele nu sunt acte magice, eficiente 
automat prin cuvinte şi gesturi rituale mecanice. Intenţia oficiantului exprimă bine 
tocmai dispositio si fiducia din concepţia luterană. Intenţia aceasta nu trebuie înţeleasă 
simplu; ea este fiducia si dispositio manifestate clar şi recognoscibile prin evlavia şi 
atenția cu care oficiantul arată că se supune şi voieşte exact ceea ce intenţionează 
voinţa Bisericii şi cea a lui Hristos. Am spune deci că este mult mai mult decât un 
simplu „non ponere obicem” din teologia luterană; sau, mai bine-zis, este aspectul 
pozitiv al aceleiaşi realităţi căreia obex-ul îi este aspectul negativ. În concepţia 
ortodoxă, ex opere operantis priveşte apoi şi pe primitorul Tainei, pentru că, aşa cum 


am arătat, orice lucrare a lui Dumnezeu este expresia Libertăţii care se adresează 

hbertăţii. Eficienţa sacramentului implică deci neapărat şi o deschidere a primitorului 
pentru această lucrare, o dispositio şi o fiducia şi chiar mai mult. 

Relația aceasta dialectică, cu totul specifică şi complementaritatea lui ex opere 
operato cu ex opere operantis a fost sintetizată prin formula care se rosteşte la Sfânta 
Liturghie de către preotul liturghisitor atunci când înfăţişează, împreună cu 
comunitatea, Darurile euharistice ca ofrandă ce va fi preschimbată în Jertfă vie de 
către Arhiereul nevăzut: „Ale ale dintru ale Tale, Ţie îți aducem de toate şi pentru 
toate!”. Pe de o parte, aceste daruri sunt jertfa comunităţii liturgice, prin voinţa şi 
participarea efectivă; pe de altă parte, ele sunt tot ale lui Dumnezeu, pentru că le avem 
de la EI iar voinţa liberă pe care o adăugăm de la noi este tot un dar de la EI. 

A vorbi despre colaborare între Dumnezeu şi om în actele harice nu înseamnă a 
le vedea egale, a vedea inițiative sau merite pe care şi le poate atribui omul ci 
înseamnă a vedea că omul nu este pasiv. Săvârşitorul adevărat, izvorul de har şi de 
putere este Arhiereul nevăzut; dar întrucât preotul oficiant este rânduit în Biserică prin 
mandatum Dei şi mandatum apostolorum, prin el lucrează efectiv Dumnezeu şi el este 
cu adevărat săvârşitor al Sfintelor Taine. El este săvârşitor numai în calitate de 
instrument al Duhului, numai împreună cu El. În viaţa cultică şi în teologia ortodoxă, 
preotul nu se interpune între credinciosul primitor şi Hristos săvârşitor. Formulele 
pasive ale Sfintelor Taine „Se botează ...”, „Se unge ...”, „Se împărtăşeşte robul lui 
Dumnezeu ...” arată tocmai faptul că preotul nu se erijează în singur săvârşitor ci, de 
fapt, ocazionează numai întâlnirea, este punctul de întâlnire între Hristos şi primitor. 

Raportul dintre ex opere operato şi ex opere operantis îl exprimă, într-un sens, 
şi legătura dintre Hristos şi Duhul Sfânt în lucrarea sacramentală şi în procesul 
duhovnicesc în general. Conceperea fiinţei şi eficienţei sacramentului inclusiv prin 
instituirea şi lucrarea istorică a lui Hristos duce în mod firesc la un ex opere operato 
exclusiv. Tocmai aceasta este problema importantă: că fiinţa şi eficienţa 
sacramentului, deşi instituite şi săvârşite de Hristos, sunt de fapt acte mereu noi, hic ct 


nunc, activate prin Duhul Sfânt. "Toate actele harice lisus Hristos le săvârşeşte prin 

Duhul Sfânt, invocat mereu iar şi iar în comunitatea liturgică. Fiinţa şi efectul 
Sfintelor Taine constau deci şi din această relaţie organică dintre Hristos şi Duhul 
sfânt. Autonomizarea Bisericii şi a sacramentelor nu este altceva decât această 
„Istoricizare” a lucrării lui Hristos şi abstragere de la lucrarea mereu nouă a Duhului, 
realitate care a dominat şi domină încă viața sacramentală catolică. 

A opune pnevmatologia hristologiei, sau pneumatocentrismul împotriva 
hristocentrismului devine cu totul imposibil, dacă ne gândim că în Noul Testament 
Duhul Sfânt este identificat cu Hristos, conform II Corinteni 3,17 (W.G. Kiimmel, Die 
Theologie des Neuen Testamentes, 1972, p. 280, apud H.G. Phlmann, op.cit., p. 
259). De aici, în mod firesc se ajunge la concluzia că „hristocentrismul este ş el 
întotdeauna un pneumatocentrism. Duhul Sfânt este Christus praesens ... în Duhul 
Sfânt este exprimată nu numai condescendenţa ci şi transcendenţa lui Dumnezeu” 
(H.G. Pohlmann, Abriss der Dogmatik, p. 259). Duhul Sfânt nu poate fi separat 
niciodată de Hristos, pentru că El este „dar eshatologic mântuitor care se revelează 
numai prin Hristos, întrucât Hristos este unicul mijlocitor («canon în canon») ..., în 
afara acestui Verbum externum nu există lucrare a Duhului” (bidem, p. 260). 

Teologia ortodoxă a înţeles că legătura între Hristos şi Duhul Sfânt priveşte 
legătura între dimensiunea istorică şi cea eshatologică a Bisericii şi actelor ei. Ea a 
ştiut că în cazul unei viziuni exclusiv istorice se ridică întrebarea: „ce sens vom da 
acestor invocări repetate ale Duhului dacă acceptăm pur şi simplu perspectiva 
istorică?” (loannis Zizioulas, Ființa eclesială, Ed. Bizantină, Bucureşti, 1996, p. 211). 
Răspunsul îl impune viaţa sacramentală a Bisericii care dovedeşte că „istoria trebuie 
permanent eshatologizată” (Ibidem). La obsedanta observaţie protestantă, că „Duhul 
suflă unde vrea”, teologia ortodoxă adaugă că întrucât Duhul e al lui Hristos, noi ştim 
că el nu poate să sufle decât în direcţia lui Hristos. După învăţătura ortodoxă, toate 
Sfintele Taine se săvârşesc prin Duhul Sfânt, invocat prin rugăciunea preotului ca 
rugăciune a întregii comunități liturgice. Lucrarea lui Hristos este întru Duhul, pentru 


că nu face altceva decât preface fiinţa noastră tot mai duhovnicească, adică mai 


212 


permeabilă şi pătrunsă de Duhul. Iar procesul duhovnicesc, lucrarea şi eficienţa harică 
a Duhului nu este decât o permanentă şi mereu mai clară întipărire a chipului lui 
Hristos în noi, sau o prefacere a noastră după chipul lui Hristos. Progresul 
duhovnicesc sau sfinţirea (adică lucrarea proprie a Duhului) este tocmai primirea sau 
asimilarea chipului nostru după chipul lui Hristos. 

Problema identificării şi recunoaşterii unui efect concret, durabil al Sfintelor 
Taine în funţa credinciosului s-a concretizat în aşa-numita formulă despre character 
indelebilis (caracter de neşters) al lucrării sacramentale în persoana umană. Plecând 
de la premisa irepetabilităţii (Unwiederholbarkeit) Botezului, luterani observă că de 
aici se pune pe bună dreptate întrebarea dacă „nu cumva acest opus Dei exercită, prin 
actul Botezului, o influență durabilă asupra celui botezat, chiar şi atunci când 
botezatul respinge mântuirea ce 1 se oferă în Botez” (P. Brunner, Pro Ecclesia, |, p. 
146). Chiar dacă persoana respectivă neglijează (preisgibr) Botezul şi credinţa şi 
pierde harul Botezului, realitatea faptului că e botezat rămâne fixă în persoana lui ca 
un dat indelebil” (Ibidem, p. 163). Pe de altă parte însă, teologii luterani afirmă că „un 
character indelebilis” neutru faţă de mântuire şi faţă de judecată este străin Scripturii” 
(P. Brunner, Die evangelisch-lutherische Lehre von der Taujfe, p. 40) şi mai ales ţin să 
se distanţeze de înţelegerea catolică clasică a acestui character indelebilis aşa cum a 
fost el formulat de către Conciliul de la Trident („Si quis dixerit, în tribus 
sacramentis, baptismo scilicet, confirmatione et ordine, non imprimi characterem in 
anima, hoc est sienum quoddem spirituale et indelebile, unde ea iterari non possunt: 
anathema sit!” (Denzinger, 852, nota 66 de la subsol), apud P. Brunner, Pro Ecclesia, 
I, p. 613). Luteranii consideră că, „deşi nu există nici un motiv de îndoială pentru a 
referi termenul de pecete efectului Botezului” (P. Brunner, Die evangelisch- 
lutherische Lehre, p. 40), totuşi caracterul învăţăturii tridentine „se desparte de 
Scriptură” pentru că „el este neutru (neutral) faţă de mântuire şi pieire” (bidem); cu 
alte cuvinte, luteranii atrag atenția că efectul Botezului nu poate fi despărțit de 


învăţătura privind Răscumpărarea, nu poate fi considerat autonom, detaşat de 

contextul general al învățăturii creştine. Pe plan general, ei rămân însă la 
„convingerea că Biserica luterană are într-adevăr libertatea să înveţe aceste teze” (P. 
Brunner, Pro Ecclesia, 1, p. 163) (ale caracterului indelebil, n.n.). Documentele 
oficiale luterane n-au aprofundat această problemă. Ele s-au limitat numai la 
afirmaţiile generale că „în practică luterani posedă o conformitate cu învățătura 
catolică despre caracterul indelebil preoţesc” (Dialogul oficial lutheran-catolic pe plan 
mondial, Raportul Malta (,„„Malta-Bericht”), în „Um Amt und Herrenmahl”, Raportul 
Malta III, E, 60, p. 45), întrucât sunt de acord că „hirotonia întru oficiu se săvârşeşte 

pentru toată viaţa şi nu trebuie repetată” (Dialogul oficial lutheran-catolic din U.S.A, 
în „Um Amt und Herrenmahl”, Dialogul U.S.A. 2 II, B 17, p. 78); totodată însă ţin să 
menţioneze că ei „au respins această expresie (character indelebilis) datorită 
implicaţiilor metafizice legate de ea” (Dialogul U.S.A., 211, B 17, p. 78) şi de aceea ei 
preferă să „pună accentul pe aspectul funcţional al «caracterulub» şi pe darul Duhului” 
(Ibidem). Teologii apuseni au remarcat faptul că ideea unei peceţi de neşters a harului 
sacramental în persoana primitoare are o vechime indiscutabilă atât în Apus, unde a 
fost formulată clasic de Toma de Aquino (vezi la Gunther Wenz, Finfiihrung, p. 24) 
cât şi la Părinţii răsăriteni, precum Sfântul Vasile cel Mare şi Sfântul Chiril al 
lerusalimului (vezi la Friedrich Heiler, Urkirche und Ostkirche, Verlag Ernst 
Reinhard, Miinchen, 1937, p. 242). Dar ei au scos în evidenţă că diferenţa sau 
controversa între înțelegerea apuseană şi cea răsăriteană rămâne prin două atitudini 
„greu de unit între el”: în Răsărit s-a ajuns la „respingerea fundamentală a valabilității 
misteriilor săvârşite în afara Bisericii, deci repetabilitatea misteriilor” (Robert Hotz, 
Sakramente im Wechselspiel zwischen Ost und West, Gutersloher Verlagshaus Gerd 
Mohn, Benziger Verlag, 1979, p. 169), în timp ce în Apus, centrul de greutate nu stă 
pe eclesiologie ci pe „structura sacramentelor care pot să întipărească «semnul 
indisolubil» valabil în sine, independent de starea harică a administratorilor umani, şi 
deci irepetabilitatea Botezului, Mirungerii şi Hirotoniilor” (Ibidem, p. 170). De 


asemenea, apusenii adaugă faptul că dacă „Părinţii bisericeşti greci din sec. IV afirmă 

existența unei peceţi duhovniceşti (sphragis) la Botez, Mirungere şi Hirotonie” 
(Ibidem, p. 165), în epocile următoare acest termen ar fi „ieşit din uz” şi ar fi primit 
„relevanță teologică” abia atunci când „învățătura apuseană despre character 
indelebilis a pătruns în Răsărit” (Ibidem). În aceste afirmaţii, ei se bazează pe faptul 
că în Mărturisirile de credinţă ortodoxe din sec. XV-XVII formula se găseşte numai la 
Dositei al Ierusalimului, al cărui exemplu l-ar fi urmat şi alţii, în timp ce celelalte trei 
Mărturisiri de credință ortodoxe „nu-o cunosc” iar teologii mai noi „înclină s-o 
respingă” (vezi ]. Kostansis, Problemes de l'economie ecclesiastique, p. 4, apud R. 
Hotz, op.cit., p. cit.). Faţă de aceste afirmaţii apusene, teologia ortodoxă reaminteşte 
că fidelitatea şi consecvenţa doctrinară este o însuşire atât de proprie ei încât tocmai 
din cauza aceasta i s-a imputat deseori că ar fi o teologie prea conservatoare; prin 
urmare, „şovăirea” ortodoxă în problema caracterului indelebil trebuie să aibă o altă 
explicație. Pe de o parte, este adevărat că unii teologi ortodocşi au avut şovăreli 
indiscutabile. Un exemplu „tipic” pentru aceasta îl oferă Hristu Androutsos care în 
manualul de Simbolică din 1901 a afirmat „un criteriu indisolubil compus din trei 
mysteria” în timp ce în Dogmatica din 1907 a mai recunoscut acestei concepţii numai 
valoarea de „opinie teologică” (R. Hotz, Sakramente, p. 167). Androutsos a ajuns să 
considere această idee ca simplă opinie teologică pentru că, după el, nu poate fi 
înţeleasă natura unei calităţi harice care se menţine chiar şi în condiţiile pierderii 
harului Tainei; i s-a părut deci imposibilă o explicație pe cale logică. El a fost 
combătut însă de compatriotul său Constantin Dyobuniotis, care a susținut insistent că 
unor taine nu li se poate contesta un efect haric definitiv (cf. D. Stăniloae, Numărul 
Tainelor, raporturile dintre ele ..., p. 461). Mai recent, Joannis Zizioulas, mitropolit 
de Pergam crede că dilema constă în întrebarea „dacă hirotonia conferă un har 
obiectiv pe care slujitorul rânduit îl posedă ontologic” (|. Zizioulas, op.cit., p. 244) 
sau dacă numai „îl deleagă autoritatea pentru a exercita o anumită funcție sau slujire 
în Biserică” (Ibidem). Între cele două poziţii, lui Zizioulas i se pare clar că în orice caz 


trebuie respinsă categoric „o obiectivitate a harismer” care face din slujitorul hirotonit 

„0 persoană care se situează în afara şi deasupra comunităţii” (Ibidem). În sprijinul 
acestei atitudini el adaugă o explicație convingătoare şi logică arătând că „în lumina 
comunităţii cuharistice dilema îşi pierde orice sens ... fundcă aici termenii de 
referinţă sunt fundamental existenţiali” (Ibidem, p. 185) şi de altfel „nu există harismă 
care să poată fi posedată individual” (Ibidem). Nouă ni se pare esenţială îndeosebi 
ultima remarcă, faptul că orice har nu se împărtăşeşte spre o posesie exclusiv 
individuală, pentru că de altfel nici nu poate exista o viaţă spirituală autentică strict 
individuală; este evident că orice har şi dar intenţionează simultan progresul 
individual şi cel comunitar De aceea, dimensiunea comunitară a actelor harice, chiar 
dacă este esenţială, nu ni se pare că se opune şi nu trebuie opusă dimensiunii 
personale, pe care n-o exclude, căci progresul uneia nu poate să influenţeze decât 
pozitiv pe cealaltă şi fiecare creşte şi datorită celeilalte. În orice caz, ultima explicaţie 
teologică ortodoxă concluzionează că esenţa caracterului indelebil constă în faptul că 
harul are cu siguranţă şi efecte definitive (precum ştergerea definitivă a păcatului 
strămoşesc prin Botez), că prin Sfintele Taine omul intră într-o relație cu Hristos din 
care rămâne, ca o amintire, ceva din ceea ce a fost chiar şi în cazul unor noi păcate, că 
„ceea ce a lucrat harul nu se mai poate şterge de tot, chiar dacă se retrage harul” (D. 


Stăniloae, Numărul Tainelor, raporturile dintre ele ..., p. 207). 

XVI. SFINTELE TAINE 


1. TAINA SFÂNTULUI BOTEZ 

Fiinţa şi efectul Botezului 

Teologia ortodoxă subliniază necesitatea Botezului pe baze biblice (loan 3,3) 
dar nu ca o necesitate declarativă, juridică, ci pentru că Botezul desființează păcatul 
strămoşesc prin unirea cu Hristos şi, tot astfel, „fără această unire nu se poate intra în 
împărăția lui Dumnezeu” (D. Stăniloae, Teologia Dogmatică Ortodoxă, III, p. 60). 
Ortodocşii înţeleg acţiunea harică a Botezului în cadrul mântuirii subiective ca fiind 
strâns determinată de mântuirea obiectivă înfăptuită de Hristos, respectiv prin însuşi 
Botezul Său în Iordan. Vorbind de Botezul Domnului, Sfântul Grigorie de Nyssa, 
scrie că el este „purificarea păcatelor, iertarea greşelilor, cauza reînnoirii şi renaşterii” 
(Sf. Grigorie de Nyssa, In Baptismum Christi, Migne, P.G. 46, col. 580 D, apud Mer. 
Dumitru Radu, Semnificația soteriologică a Botezului Domnului, în revista 
„Ortodoxia”, nr. 4/1955, p. 521). Întreaga teologie patristică, reflectată în cântările 
bisericeşti dogmatice arată că prin acest Botez, sfinţindu-se apele Iordanului, prin ele 
s-au sfinţit apele cosmice, adică întreaga fire. Iar efectul Botezului asupra firii umane 
a lui Hristos înseamnă de fapt anticiparea restaurării chipului slavei lui Adam dintâi, 
căci prin acest botez, „noi ne însuşim roadele restabilirii chipului celui dintâi, 
dobândite prin întreaga operă de răscumpărare a Mântuitorului” (Dumitru Radu, 
op.cit., p. 525). Mai mult încă, teologia ortodoxă afirmă că înnoirea şi sfințirea firii 
umane prin Botezul Domnului constă nu numai într-o imprimare nouă cu energiile 
harului divin ci şi într-o eficientizare şi capacitate nouă a firii umane de a primi o 


plenitudine de haruri pe care n-o putuse cunoaşte până la Hristos (Ibidem, p. 531). 

O deosebire importantă privind funţa Botezului se vede între teologia ortodoxă 
şi cea protestantă atunci când se au în vedere elementele concrete ale Tainei. Teologia 
luterană a şovăit totdeauna atunci când, afirmând cu tărie calitatea sacramentală, a 
trebuit totuşi să descrie mai îndeaproape lucrarea harului prin elementele materiale. 
Aproape totdeauna, harul este pentru ea o realitate despărțită sau alături de elementul 
material. Cugetarea patristică enumeră însă clar elementele materiale necesare în actul 
sacramental, care se pătrund de harul divin şi au realmente capacitatea de a-l 
transmite. Sfântul Chiril al Ierusalimului spune că în Botez „apa se uneşte cu Duhul 
Sfânt, a cărui lucrare se face în ea şi prin ea” (Apud P. Evdokimov, Ortodoxia, 
Bucureşti, 1996, p. 299), iar Sfântul Ambrozie înşiră amănunțit elementele Tainei, 
subliniind limpede că Taina se constituie prin unirea acestora cu crucea lui Hristos: ,, 
„„. la botez cei trei martori una sunt: apa, sângele şi Duhul, iar dacă scoţi pe unul 
dintre aceştia, taina Botezului nu mai rămâne în picioare. Căci ce este apa fără crucea 
lui Hristos?” (Sf. Ambrozie, Despre Sfintele Taine, în colecţia PSB, nr. 53, Bucureşti, 
1994, p. 13). Este limpede deci că actul sacramental al Botezului constă din 
transmiterea unui har divin împărtăşit prin elementul material concret, sfințit în 
prealabil prin „crucea lui Hristos”, adică printr-o rugăciune sfințitoare a clericului 
oficiant. Totuşi, cu toată această subliniere a elementului material transmiţător de har, 
teologia ortodoxă nu cade într-o înţelegere mecanică a lucrării ci insistă, ca şi 
luteranii, asupra caracterului personalist al actului sacramental. Din slujba ortodoxă a 
botezului se poate vedea că acesta are în vedere nu „primirea unui har dintr-un depozit 
impersonal al Bisericii”, ci, mai presus de toate, „întemeierea unei relaţii personale, a 
celui ce se botează, cu Hristos” (D. Stăniloae, Zransparenţa Bisericii în viaţa 
sacramentală, în rev. „Ortodoxia”, nr. 4/1970, p. 503). Botezul nu este altceva decât 
un raport între voințe personale libere, el implică voie liberă şi creştere. El nu 
desfiinţează sau nu atentează nicidecum la libertatea umană, ci o restaurează. De 
altfel, trebuie observat în acest sens, că orice Sfântă Taină „implică totdeauna o 


chemare la libertate” (J. Meyendorff, Teologia bizantină, Bucureşti, 1996, p. 259). 

Teologia ortodoxă afirmă apoi caracterul sacrificial al fiinţei Botezului. Ea se 
întemeiază pe teologia patristică. Astfel, Fericitul Augustin spune că „acea Mare 
Roşie înseamnă botezul lui Hristos. De unde e botezul roşu, dacă nu pentru că e sfințit 
prin sângele lui Hristos?” (Augustinus, Tractatus 11, In loannem, apud D. Stăniloae, 
„Numărul Tainelor şi raporturile dintre ele ...”, p. 197), iar scriitorul Prosper de 
Aquitania afirmă şi el că „martirii strălucesc într-o purpură de două ori înroşită: odată 
sunt scufundaţi în sângele lui Hristos iar prin vărsarea sângelui propriu sunt încă o 
dată scufundaţi” (De promissione 11,2, apud D. Stăniloae, op.cit., p. cit.). În acelaşi 
sens, teologii ortodocşi de astăzi exprimă acest aspect sacrificial prin formula 
emblematică a Botezului ce „reproduce în viaţa fiecărui neofit Patima Domnului şi 
Paştile” (P. Evdokimov, Ortodoxia, p. 301). 

În teologia ortodoxă înnoirea efectuată de Botez este anagennesis, „baia 
veşniciei”, adică „transformarea totală a fiinţei omeneşti prin care plămada sa 
primeşte adevăratul chip, chipul lui Dumnezeu” (Ibidem, p. 298). Spre deosebire de 
teologia protestantă care prezintă înnoirea baptismală ca un act delimitat precis în sine 
însuşi, cea ortodoxă ţine să sublinieze că această înnoire „nu este numai un dat fix ci e 
viaţă într-o noutate continuă ... într-o altă şi altă formă de manifestare a bunătăţii şi a 
iubirii noastre” (D. Stăniloae, Teologia Dogmatică Ortodoxă, III, p. 54), conform 
menirii persoanei umane care este „mereu nouă prin libertatea ei responsabilă, prin 
iubirea interminabilă a ei” (bidem). 

Dar problema cea mai importantă privind efectul Botezului este aceea a unui 
efect definitiv asupra persoanei, aceea a așa-numitului caracter indelebil (character 
indelebilis). Deşi protestanții sunt foarte săraci în a afirma un specific sau un efect 
special al Botezului, declarând chiar că „Botezul nu are nici un efect special (ca o 
transformare a firii umane sau a adâncului inconştient al sufletului)” (Paul Althaus, 
Grundriss der Dogmatik, Carl Bertelsmann, Giitersloh, 1950, p. 245), totuşi unii nu 
şovăie în a recunoaşte deschis şi clar că în Botez „pentru individ oferta lui Dumnezeu 


rămâne mereu de nepierdut (unverlierbar)” (dem, Die christliche Wahrheit, 

Giitersloh, 1962, p. 550). Majoritatea teologilor insistă pe acest character indelebilis 
şi invocă în acest sens o serie de temeiuri biblice şi patristice cărora, de data aceasta, 
le acordă tot creditul. Astfel, ei afirmă că „faptul că «cei pecetluiţi» de la Apocalipsă 
7,3 respectiv 3,4 sunt botezați, este un lucru neîndoielnic. Egalitatea formală dintre 
Botez şi sphragis (pecetea indelebilă, n.n.) este din ce în ce mai numeroasă la Părinţii: 
II Clement 7,6; 8,6; mai departe, la Tertulian, Ciprian, Vasile, Chiril al Ierusalimului, 
Ambrozie, Epifanie” (W. 'Trilhaas, Dogmarik, p. 343). 

Vorbind de efectul Botezului, teologia ortodoxă este preocupată însă mai mult 
nu de afirmarea principială a unui caracter indelebil, ci mai ales de realizarea şi 
asimilarea conţinutului acestui caracter. Ea înţelege mistic, spiritual şi organic 
conţinutul actului baptismal şi este interesată de cunoaşterea aportului uman la 
finalizarea acestui început de proces duhovnicesc ce are menirea să-l ducă pe 
credincios, prin dobândirea virtuților, până la transfigurare organică şi sfințire. Prin 
cufundarea la botez, teologia ortodoxă înţelege „renunţarea totală la noi înşine ... 
uitarea de noi înşine într-o predare totală lui Dumnezeu” (D. Stăniloae, Teologia 
Dogmatică Ortodoxă, II, p. 41), cufundarea „dincolo de orice voinţă de a fi noi 
înşine într-o viaţă care ne sleieşte ... dincolo de creaturalul nostru, care se epuizează 
treptat, în adâncimea morţii apofatice sau a vieţii în Dumnezeu” (Ibidem). Prin această 
cufundare, omul „se întâlneşte cu Hristos sau se enipostaziază în EI şi se umple de 
energiile Duhului Sfânt” (Ibidem, p. 38). În mod corespunzător, şi scoaterea din apa 
Botezului nu este numai un simbol al învierii la o nouă viaţă, nu simbolizează ceva, ci 
este ceva: ea produce realmente un om nou. Ea este o naştere dar, în mod paradoxal, 
nu a unui om care n-a existat deloc înainte, ci o nouă naştere a omului care fiinţa deja 
în alt fel, o naştere nouă a aceluiaşi om. Ieşirea din apa botezului nu înseamnă ci este 
cu adevărat o naştere şi o existenţă nouă, pentru că respectiva persoană ,„, e într-un fel 
enipostaziată în Hristos, deşi nu pierde libertatea de a se despărți de EI” (Ibidem, p. 
39). Realitatea şi noutatea acestei existenţe baptismale poate fi exprimată şi ca o 


relaţie nouă, o relaţie personală responsabilă în chip direct, specific şi absolut faţă de 

Dumnezeu. Luteranilor le place să vorbească foarte mult de caracterul personal al 
sacramentelor prin care — li se pare lor — elementele materiale îşi pierd importanţa, nu 
mai au sens în relația directă a credincioşilor cu Dumnezeu. Teologia ortodoxă scoate 
însă în relief adevărul că elementele materiale, departe de a obiectualiza sau 
depersonaliza relația dintre persoane, dintre om şi Dumnezeu, dimpotrivă o 
dintre persoane, elementele materiale nu rămân opace, nu rămân simple semne care se 
interpun ca intermediari ci dimpotrivă, se încarcă de semnificația iubitoare şi 
responsabilă, de energia iubitoare (în cazul nostru, de energia iubitoare a harului 
Duhului Sfânt), elementul material devenind o oglindă care reflectă şi împărtăşeşte 
vital această energie iubitoare. Trebuie înțeles că relația aceasta între voințe şi 
şi încărca elementele materiale cu energia personală: cu atât mai mult aici, în actele 
Sfintelor Taine, unde e vorba de voinţa şi responsabilitatea iubitoare a harului ca 
energie divină necreată. Tocmai prin această lucrare, prin elementul material, omul e 
întemeiat „într-o relație personală, o viaţă de răspundere eternă” (Ibidem, p. 50) faţă 
de Dumnezeu, e „scos din masa indistinctă umană, din anonimatul general, ca o 
persoană cu răspunderi proprii” (Ibidem, p. 51). Lucrarea harului şi efectul lui sunt 
atotcuprinzătoare, sunt reale şi eficiente organic asupra persoanei respective. 

O mare problemă care pune în dificultate misteriologia este şi întrebarea: dacă 
harul baptismal e real şi eficient, cum se explică păcatele ulterioare ale persoanei, 
dispoziția lui spre păcat? Teologia ortodoxă explică această posibilitate şi realitate a 
păcatelor ulterioare prin voinţa omului care rămâne liberă şi după Botez şi prin 
urmare, influenţată şi capabilă de rău. Păcatele personale post-baptismale nu anulează 
realitatea lucrării harice: „chiar de la Botez, după darul lui Hristos, ni s-a dăruit harul 
desăvârşit al lui Dumnezeu” (Sf. Marcu Ascetul, Despre Botez, în „Filocalia”, vol. I, 
Sibiu, 197, p. 289). Curăţirea e reală, numai că ea e „întâmplată în chip tainic prin 


Botez, dar ... e aflată efectiv prin porunci” (Ibidem, p. 276), pentru că „poruncile lui 

Hristos, cele date după Botez, sunt o lege a libertăţii” (Ibidem). De aceea, „tot cel ce 
l-a primit în chip tainic, dar nu împlineşte poruncile, pe măsura neîmplinirii e luat în 
stăpânire de păcat” (Ibidem, p. 288-289). Este vorba aici de o realitate antinomică: 
relaţia între acţiunea harului şi libertatea omului este totdeauna paradoxală. Cu cât e 
mai activ harul, cu atât responsabilitatea omului, departe de a scădea, e solicitată mai 
mult. Chiar dacă harul lucrează mult, responsabilitatea omului nu dispare ci, 
dimpotrivă e chemată să se exprime activ ca şi când, aşa-zicând, nici nu s-ar manifesta 
harul în prin plan. Orice lucrare a lui Dumnezeu e o interpelare care solicită imperativ 
un răspuns; iar acest răspuns există, chiar şi ca tăcere sau lipsă de răspuns, aceasta 
însemnând de fapt un refuz. Din răspunsul diferit al omului, rezultă şi roade 
baptismale diferite. Prin urmare, dacă actul haric „nu lucrează în toţi cei botezați 
aceleaşi roade”, explicaţia sau „greşeala” constă în faptul că unii „au risipit comoara” 
(Nicolae Cabasila, Despre viața în Hristos, în vol. „Scrieri”, Ed. Arhiep. Bucureşti, 
1989, p. 183-184) baptismală prin negrijă, prin nesimţire, prin lenevie, prin 
inactivitate, prin întunecare sau răutate. 

Instituirea Botezului 

Instituirea Botezului creştin începe cu propriul botez al lui lisus în Iordan, 
socotit „primul act de botez creştin” (Idem, p. 11) prin care începe „istoria instituirii 
Botezului apostolic” (Ibidem), dar această instituire „nu trebuie înțeleasă simplu ca 
dată a istoriei lui lisus ci trimite la realitatea supra-istorică a Paştilor” (U. Kiihn, 
Sakramente, p. 149). Înţeles aşadar într-o viziune unitară, Botezul creştin se 
întemeiază „pe aceea că Hristos a venit în trup, a murit ca fiecare om, a înviat, s-a 
înălţat de-a dreapta lui Dumnezeu şi a revărsat pe Duhul peste ai Să!” (P. Brunner, 
Pro Ecclesia I, p. 139). Reprezentanţii noului curent sacramentalist luteran înţeleg 
legătura dintre instituirea şi fiinţa Botezului în mod asemănător cu teologii ortodocşi, 
întrucât mărturisesc expres că „puterea lucrătoare (die Wirkungskraft) a Botezului 
depinde de faptul că Domnul înviat în persoană a instituit Botezul printr-un verbum 


externum” (bidem, p. 141) şi, prin urmare funţa şi eficienţa Botezului, „tot ceea ce 

trebuie spus despre puterea Botezului” se bazează pe „aşezarea şi instituirea Botezului 
prin Hristos” (Idem, Ibidem). Teologia ortodoxă este de acord cu cea luterană că 
instituirea Botezului creştin este legată atât de Botezul lui lisus în Iordan cât şi de 
întreaga activitate mântuitoare a lui lisus Hristos pre-pascal şi post-pascal. Instituirea 
nu poate fi limitată la o singură parte, pentru că fiecare din ele dau Botezului creştin 
câte o dimensiune anume, care nu poate lipsi. Dar mai important este un alt lucru. 
Botezul Domnului este, în concepţia ortodoxă, nu numai un moment istoric şi un 
model pentru Botezul creştin, ci chiar conţinut şi eficienţă transformatoare asupra firii 
omeneşti şi firii cosmice în general. El are o dublă dimensiune şi direcție. În primul 
rând, se referă personal la firea omenească a lui lisus Hristos, iar în al doilea rând la 
firea umană a tuturor oamenilor. Prin botezul Său, lisus Hristos „ridică şi arată pe o 
nouă treaptă umanitatea Sa, fiindcă — după învăţătura patristică — omenitatea lui 
Hristos se ridică progresiv pe noi trepte, transfigurându-se sub acțiunea energiilor 
divine necreate, care o străbat din momentul întrupării” (Vladimir Lossky, Essai sur 
la theologie mystique de l'Eglise d'Orient, Paris, Aubier, Editions Montaigne, 1944, 
p. 111). Dar acţiunea harică a energiilor divine, activă în botezul Domnului, nu a 
lucrat numai asupra firii umane a Mântuitorului ci, prin ea, asupra întregii firi 
omeneşti. Botezul a însemnat şi un act de comuniune specială a umanităţii cu 
Persoanele Sfintei Treimi. În Botezul Său, lisus Hristos este Fiu al Tatălui şi ca om iar 
arătarea Duhului Sfânt este şi „semnul comuniunii noastre cu El, deoarece vine sub o 
formă văzută ca să cinstească umanitatea noastră” (Ibidem, p. 157). Sfinţu Părinţi 
identifică în mod consecvent Iordanul cu natura umană, în care Logosul divin s-a 
coborât ca s-o restaureze. „Aşadar pustia, aşa cum am spus, e firea oamenilor şi lumea 
aceasta, ca şi fiecare suflet în parte” (Sf. Maxim Mărturisitorul, Răspunsuri către 
Talasie, 47, în „Filocalia”, vol. III, p. 160), iar „valea prăpăstioasă este trupul 
fiecăruia” (Ibidem, p. 162). Atunci când se coboară în lordan Hristos se coboară în 
interiorul umanității, pentru ca să lucreze din centrul ei îndreptarea şi sfinţirea ei. 


Astfel Hristos se arată ca „centru intim al întregii naturi omeneşti, ca un nou Adam” 


224 


(Dumitru Radu, Semnificația  soteriologică a Botezului Domnului, în rev. 
„Ortodoxia”, nr. 4/1955, p. 530), în aşa fel că „fiecare dintre noi îşi vede chipul său în 
cel ce se botează” (Ibidem). Trebuie înţeles deci că lisus Hristos nu s-a botezat pentru 
Sine ci pentru noi şi chiar, se poate spune, în numele nostru şi în locul nostru. Sfântul 
Grigorie de Nazianz afirmă că botezul Logosului a fost „o comunicare de lumină 
dumnezeiască făcută întregii firi omeneşti” (Sf. Grigorie de Nazianz, Oratio XL, In 
Sanctum Baptismum, 2 Migne, P.G. 36, col. 361 B, apud D. Radu, Semnificația 
soteriologică ..., p. 528). Momentul botezului Domnului înseamnă în primul rând o 
pătrundere mai profundă, mai intimă a energiilor divine ale Duhului în firea Sa 
umană, dar înseamnă, în al doilea rând, şi că firea noastră, a tuturor persoanelor 
umane, în virtutea comunităţii intime cu firea umană a lui Hristos se resimte şi ea într- 
o măsură de eficienţa soteriologică a lucrării baptismale din Iordan. Desigur că 
această eficiență sau restaurare a chipului divin din om nu este la măsura 
evenimentelor majore ale Patimii, morții şi Învierii Domnului; ea este o restabilire 
„parţială a chipului nostru prin pocăință” (D. Radu, op.cir., p. 523). 

Evenimentul Botezului a însemnat o iluminare şi o cunoaştere mai apropiată a 
lui Dumnezeu, după cum recunosc şi protestanții, sau „arătarea Luminii celei 
neapropiate care, ca o făclie de sus, cu lumina cunoștinței de Dumnezeu ne-a luminat” 
(Mineiul, luna ianuarie, ziua 6), cum spune cultul ortodox. Dar el a însemnat mai ales 
îndreptarea cursului Iordanului (aşa cum arată textele biblice şi cântările din cultul 
ortodox), adică a cursului firii omeneşti. Instituind Botezul creştin prin botezul Său, 
lisus Hristos „ne dezbracă de veşmântul ruşinos şi ne împodobeşte cu haina măreaţă a 
renaşterii” (Sf. Grigorie de Nyssa, In Baptistum Christi, Migne, P.G. 46, col. 593 B, 
apud D. Radu, op.cit., p. 522) căci fiecare din noi „leapădă în mod virtual veşmântul 
cel josnic şi cusut din zdrenţele lamentabile ale nedreptăţii” (bidem) şi se îmbracă cu 
cel al luminii şi al nemuririi. 


Ritualul şi materia 

Documentul ecumenic BEM, Lima, 1982, la care luteranii şi-au adus un aport 
considerabil, specifică amănunţit că „într-o slujbă completă a Botezului, ar trebui să 
se găsească măcar următoarele elemente: o invocare a Sfântului Duh, o renunțare la 
rău; o mărturisire de credinţă lui Hristos şi sfintei Treimi; folosirea apei; o declaraţie 
că persoanele botezate au dobândit o nouă identitate ca fu şi fiice ai lui Dumnezeu şi, 
ca membri ai Bisericii, consideră că inițierea creştină nu este deplină fără pecetea 
Duhului Sfânt, dăruit celui botezat şi fără participarea la împărtăşanie” (Documentul 
BEM sau Botez, Euharistie, Slujire, în rev. „Mitropolia Banatului”, nr. 1-2/1983, p. 
28). Este de observat grija pentru un act baptismal complet şi pentru simbolismul lui. 

Tot într-un document oficial, se cere ca ritualul botezului „să urmeze din ce în 
ce mai mult în cadrul serviciului divin al întregii comunități” (Wege zur 
Gemeinschajt, p. 32). 

Misteriologia ortodoxă adaugă aici că în Biserica primară noi candidați se 
botezau în noaptea Paştilor, şi de aceea botezul lor ar trebui să stea mai strâns în 
legătură cu Sfânta Liturghie. Acelaşi document luteran subliniază de asemenea că 
„simbolul apei trebuie săvârşit cu suficientă claritate iar formula corectă de botez nu 
poate fi niciodată delăsată (unrerlassen)” (bidem, p. 32). Documentele se referă şi la 
modul botezării prin cufundare, arătând că „actul cufundării poate exprima în mod 
concret faptul că, în botez, creştinul participă la moartea, la îngroparea şi la învierea 
lui Hristos” (Botez, Euharistie, Slujire, în „rev.cit”., p. 27). 

Mai interesantă este noutatea sfințirii apei şi a untdelemnului ca şi componente 
esenţiale ale Botezului, de care vorbesc mai nou unii sacramentalişti luterani. Aceştia 
menţionează expres „ritualurile sfințirii apei şi a untdelemnului” (Riren der 
Wasserweihe und Olweihe) (G. Wenz, Finfiihrung, p. 73), o noutate remarcabilă 
care, faţă de ritualul exasperant de gol şi arid de până acum, înţelege că sacramentul 
nu poate fi numai o teorie şi o predică ci trebuie exprimat în acte şi elemente materiale 


concrete care, conform Sf. Apostol Pavel, „se sfinţesc prin rugăciune şi prin cuvânt”. 

Teologia ortodoxă descrie însă un conţinut mai bogat şi o spiritualitate 
cuprinzătoare şi transfiguratoare privind materia Tainei Botezului. În primul rând, ea 
observă că însăşi materia acestei lucrări harice este o determinare şi o înţelepciune 
divină. Mântuitorul Hristos a ales apa ca materie în care se încorporează şi se 
săvârşeşte Taina Sfântului Botez pentru că ca este, chiar de la facerea lumii de către 
Dumnezeu, materia primordială şi fundamentală a universului, expresia esenţială a 
vieţii corporale. În Sfânta Scriptură, se spune că la începutul lumii „Duhul lui 
Dumnezeu se purta deasupra apelor”. Desigur că această „apă” primordială nu este 
identică cu apa definită, determinată şi definitivă pe care o avem astăzi în universul 
material. Dar ea nu era nici o substanță autonomă sau pasivă ci era „o energie 
indefinită, neluminată de nici o determinare, dar într-o mişcare universală ... având în 
ea, prin creaţie, rațiunile tuturor formelor de existență” (D. Stăniloae, Teologia 
Dogmatică Ortodoxă, Il, p.34). Apariţia tuturor formelor de viaţă, de după aceea, nu 
este altceva decât lucrarea sau imprimarea energiei Duhului Sfânt asupra şi prin 
această apă primordială (cf. Facere 1,2). Se poate spune că o parte din această apă 
primordială a născut formele de viaţă ulterioare, în toată diversitatea lor; iar cealaltă 
parte a luat forma de apă pe care o avem şi astăzi. Aceasta este înrudită în mod special 
cu „apa” primordială şi de aceea are calitatea de a fi „rezerva mobilă din care se nasc 
şi se alimentează sau se ţin în mişcare toate corpurile” (Ibidem, p. 35). Se ştie bine că 
toate formele de viaţă corporală îşi datorează mobilitatea şi viaţa cantităţii lichide din 
ele iar lipsa sau incapacitatea de a folosi apa înseamnă pentru toate imobilitate, 
rigiditate şi moarte. Prin urmare, apa reprezintă în mod eminent esenţa vieţii corporale 
şi de aceca a fost aleasă de către Mântuitorul să îndeplinească şi lucrarea harică a 
renaşterii omului nou, a creștinului, „din apă şi din Duh”. Precum la începuturi lumea 
s-a născut din materia primordială (apa) şi din Duh, tot astfel şi renaşterea sau 
restaurarea omului după chipul cel dintâi trebuie să se facă „din apă şi din Duh”. 
Astfel, Botezul creştin înseamnă că „materia însăşi, readusă la mobilitatea ei 


duhovnicească, devine mediu al Duhului creator, liber, mereu nou în actele Sale” 

(Ibidem, p. 38). Era firesc deci ca Mântuitorul să unească Duhul cu apa ca bază şi 
leagăn al vieţii. Numai prin această înţelegere şi spiritualitate se poate concepe apoi că 
apa Botezului „este în chip ascuns materia veacului viitor, care va purta în ea pe Fiul 
ca ipostas străveziu şi pe Duhul cu energiile Lui de viaţă dătătoare şi mereu noi” 


(Idem, Ibidem). 


Botezul copiilor 

Deja la începutul secolului nostru, credinţa că în comunitățile primar-creştine 
nu s-au săvârşit botezuri de copii, „a fost zguduită începând din deceniul 2” (E. 
Schlink, Die Lehre von der Taufe, p. 110) de către Albrecht Oepke, Johannes Leipold, 
Joachim Jeremias şi Oscar Cullmann. În primul rând, aproape toţi exegeţii sunt astăzi 
de acord că porunca de botez de la Matei 29,19 „este universală” (E. Schlink, op.cir., 
p. 16). Apoi, deşi a avut de dus o polemică acerbă cu Kurt Aland care nu a cedat, 
totuşi astăzi se recunoaşte că J. Jeremias „a validat în modul cel mai cuprinzător 
argumentele pentru afirmarea practicii baptismale a copiilor în comunitatea primară” 
(bidem, p. 110). Împreună cu W.F. Flemington (W.F. Flemington, The New 
Testament Doctrine of Baptism, 1948), el a dovedit că botezul copiilor, atestat 
expressis verbis la Sfântul Irineu pe la 185 „merge înapoi în istorie până în epoca 
apostolică” (Hans Sasse, In Statu Confessionis, p. 92; vezi şi F. Hahn, op.cit., p. 15; 
vezi şi documentul BEM, în „Botez, Euharistie, Slujire”, p. 24), unii acceptând şi 
ideea că „botezul copiilor este inclus în practica Botezului întregii familii (Haustaufe) 
(H. Sasse, op.cir., p. 93), ceea ce ştim că protestanții au combătut cu înverşunare de 
secole. În orice caz, misteriologia luterană acceptă astăzi că „a doua generaţie de 
creştini a fost botezată în general de când erau copii” (C.H. Ratschow, Die eine 
christliche Taufe, Gitersloher Verlagshaus Gerd Mohn, 1972, p. 233) şi, prin urmare, 
„botezul copiilor s-a impus deplin în a patra sau a cincea generaţie” (Ibidem). Putem 


spune deci că, din punct de vedere exegetic şi istoric, sacramentaliştii luterani sunt de 

acord în marea lor majoritate cu realitatea botezului copiilor ca o realitate primar- 
creştină. 

Este adevărat că argumentările pentru Botezul copiilor şi-au găsit formulări 
diferite. Astfel, unii cred că rămâne valabilă şi este necesară învăţătura lui Luther 
despre o credinţă reală, existentă în orice copil provenind din părinţi creştini, care-l 
aduc la botez, aşa-numita fides infantium. După Luther, fides infantium este sigură în 
primul rând din cauză că, în general „credinţa în om, şi deci credinţa copiilor, este 
lucrarea lui Dumnezeu” (cf. Karl Brinkel, Die Lehre Luthers von der fides infantium 
bei der Kindertaufe, Evangelische Verlagsanstalt, Berlin, 1958, p. 97) şi deci nu o 
lucrare umană sau o problemă de maturitate intelectuală. Această fides infantium et 
lactantium este o „direcţionare către Dumnezeu” înnăscută care „trebuie să se prindă 
şi de semne şi lucrări văzute” (Ibidem, p. 91), adică de sacramentul Botezului. 
Această credinţă dăruită de Dumnezeu se împlineşte apoi ca un „trebuie — să — crezi 
propriu” (eigenes — Glauben — miissen) (bidem, p. 82) şi ea „devine, ca usus 
sacramenti şi o «cuprindere» a promissio în Botez” (ldem, ibidem). Această credinţă 
a copilului nu este o fides firma, ci o „credinţă de lapte” (Milchglaube) adică 
începătoare. Dar Luther a avut în vedere la Botez nu numai această credinţă ci un 
ansamblu mult mai cuprinzător. Credinţa care acţionează şi e prezentă la botez nu se 
referă numai la credinţa copilului ci şi la persoanele care-l înconjoară, îl duc la botez, 
îl asistă şi-l cresc permanent în credinţa creştină a Bisericii. Prin urmare, este vorba şi 
de o „fides care se referă la ceea ce tatăl va spune copilului” (bidem, p. 91), apoi de 
credinţa naşilor, pentru că „naşii (die Paten) păşesc rugător în faţa lui Dumnezeu 
pentru credinţa copilului” (bidem,p. 70), iar ei fac aceasta tocmai „întru credinţa 
Bisericii creştine” căci „credința Bisericii îi împinge pe naşi să-i aducă pe prunci la 
Botez şi să păşească rugător pentru ei în faţa lui Dumnezeu” (Ibidem, p. 98). Este 
foarte important să remarcăm acest ansamblu cuprinzător de credinţă, pentru că, pe de 
o parte, prin fides infantium Luther „s-a ridicat împotriva învăţăturii romane despre 


Opus operatum ... Şi prin aceasta împotriva concepției despre Biserică drept 

dimensiune cauzatoare a propriei mântuiri (Verstăndnis von der Kirche als einer 
eigenen heilsursachlichen Grâsse) (bidem, p. 97); pe de altă parte însă, „Luther este 
departe de a nu recunoaşte importanţa casei pentru credinţa creştină” (Ibidem, p. 98) 
iar această importanţă „nu exclude ci include posibilitatea unei credinţe proprii a 
pruncului la Botez” (Ibidem, p. 99). Este nevoie deci să se observe că Luther n-a avut 
în vedere o înţelegere unilaterală a credinţei de la Botez, ci prin toate dimensiunile 
menționate de el s-a intenţionat şi s-a scos în evidenţă „o înţelegere baptismală în care 
Dumnezeu lucrează, în botezul copilului, nemijlocit de la persoană la persoană” 
(unmittellbar von Person zu Person handelt) (Ibidem, p. 82). 

Se poate spune că majoritatea sacramentaliştilor de astăzi întemeiază Botezul 
copiilor pe credinţa Bisericii ca ansamblu de viaţă şi de spiritualitate în care se naşte 
şi creşte copilul ce se botează. În acest sens, Paul Althaus a reactualizat ideea 
botezului de case întregi din Faptele Apostolilor. Plecând de la cercetarea şi 
argumentele lui J. Jeremias, Althaus crede că realitatea nou-testamentară a botezării 
unor case întregi este „adevăratul şi singurul temei al Botezului copiilor” (Paul 
Althaus, Der christliche Glaube, IV, p. 349). EL insistă pe faptul că această viziune 
„se bazează pe o părticică de gândire biblică care-l vede pe individ nu ca individ” 
(C.H. Ratschow, Die eine christliche Taufe, p. 29), căci „o credinţă individualistă este 
străină de Biblie” (P. Althaus, op.cit, p. |, p. 711) ci stă pe realitatea fundamentală că 
întrucât copiii părinților creştini ... aparţin comunităţii împreună cu aceştia” (Ibidem, 
p. 522), ei stau „împreună cu părinţii sub aceeaşi chemare a lui Dumnezeu” (C.H. 
Ratschow, op.cit., p. cit.) încât adevărata şi deplina credinţă creştină este aceea care 
mărturiseşte: „Noi, tatăl şi mama suntem chemaţi de către harul lui Dumnezeu nu 
pentru noi singuri, ci împreună cu copiii noştri şi cu casa noastră” (P. Althaus, op.cit., 
IV, p. 349). Pentru Althaus, importanța dogmatică decisivă este aceea că părinţii 
copiilor creştini nu pot fi consideraţi izolat, în sine, ci sunt membrii unei case creştine 
care aparține deja comunității creştine. După el, deşi copilul „nu poate încă să creadă 


cu propria credinţă” (Ibidem ,p. 558) totuşi botezul lui „nu este un botez fără credinţă” 

(P. Althaus, Was ist die Taufe?, Gottingen, 1950, p. 16), pentru că, „credinţa şi 
mărturia părinţilor înconjură (umschliessen) copilul” (P. Althaus, Der christliche 
Glaube, IV, p. 555, 558). 

Înconjurat de credinţa Bisericii, noul candidat la botez „are părtăşie la ajutorul 
reciproc (epihoreghia, Efeseni 4,16) al membrilor ei” (Ibidem, p. 450), iar întrucât 
credința înseamnă creştere duhovnicească, „creşterea are loc prin ajutorarea 

reciprocă” (Idem, ibidem) şi pentru aceasta numai Biserica „îşi ia răspunderea că 
începutul este un început adevărat” (Ibidem). Credinţa Bisericii care-l înconjoară pe 
prunc este evidentă mai ales prin „instituţia naşilor” (Patenam?), prin care „credinţa 
Bisericii devine dăruire iubitoare, către copil” (K. Brinkel, op.cir., p. 87). Importanţa 
şi eficienţa naşilor este atât de mare încât despre ea se afirmă că prin ei Biserica 
„întemeiază în credinţa ei o comuniune cu copilul cel mic şi plăpând şi lucrează în el 
preoţeşte (priesterlich)” (bidem). Naşii sunt numiţi „cooperatores Dei”, „aşa cum 
este preotul care botează copilul” (Idem, ibidem). Caracterul decisiv al dimensiunii 
eclesiologice a Botezului este afirmat pe plan mai larg şi de Documentul ecumenic de 
la Lima, „Botez, Euharistie, Ministeriu” care specifică faptul că botezul copiilor „este 
o lucrare ce are loc în Biserică, ca şi comunitate a credinţei” (Documentul BEM, 12, 
Lima, 1982; cf. U. Kiihn, Sakramente, p. 253). 

Mai există totuşi şi alte argumentări: unii pun accentul pe alte dimensiuni şi 
aspecte ale Botezului. Astfel, se argumentează că, deşi nu se poate şti care este actio 
Dei in infantibus, totuşi este sigur că această actio „cuprinde centrul personal şi la 
copil şi înfăptuieşte acolo o nouă şi sfântă motus” (P. Brunner, Die ev. lutherische 
Lehre von der Taufe, p. 35). Această acţiune a Sfântului Duh nu este nevoie să fie 
înţeleasă şi explicată, pentru că „lucrarea Sfântului Duh în centrul personal al omului 
nu este legată de inrelligere nici chiar la copii” (bidem). Un alt argument este acela că 
lucrarea harului nu depinde de „dăruirea reală a conştiinţei umane formate, care ... 
n-ar putea să fie punct de sprijin şi primire a binefacerilor dumnezeieşti” (Giinther 


Wenz, Einfiihrung in die evangelische Sakramentenlehre, p. 108). Tot în sensul 

eficacităţii harului mai presus de înţelegerea lui reflexivă, se scoate în evidență că 
temeiul cel mai adânc pentru care „toate slujbele de botez tratează copilul ca şi cum ar 
fi matur” (Hermann Sasse, In Statu Confessiones, 1, p. 99) este acela că „deosebirea 
dintre maturi şi copii pentru Dumnezeu nu înseamnă nimic”, întrucât „omul e om, e 
copilul lui Adam sau copilul lui Dumnezeu indiferent de vârstă” (Ibidem, p. 98). Am 
putea spune că această argumentare simplă este una a bunului simţ, dar ea nu este 
deloc simplistă sau lipsită de profunzime. 

Alţii argumentează Botezul copiilor prin aceea că el „a fost voit de Hristos” şi 
se conformează „după cuvântul şi porunca lui Dumnezeu” (auf Gottes Wort und 
Befehl) (P. Brunner, Pro Ecclesia, |, p. 167). O observaţie — argument este şi aceea că 
„săvârşirea Botezului copiilor are prioritate față de instrucţie” (W. Elert, Der 
christliche Glaube, p. 448-449). S-a observat, de asemenea, că „Hristos însuşi a 
promis copiilor împărăţia” (Ibidem, p. 449), în care ştim că se intră prin Botez şi, prin 
urmare „se pune problema dacă Biserica are dreptul de a decide să excludă pe copii 
din ea” (Ibidem, p. 448). Unii teologi au dedus necesitatea botezării copiilor din faptul 
că „copiii nebotezaţi pot să piardă mântuirea din cauza păcatului strămoşesc pe care-l 
moştenesc şi care se şterge prin naşterea nouă din Botez” (G. Wenz, Finfiihrung, p. 
108). 

Trebuie remarcat că în Biserica răsăriteană n-a existat niciodată vreo 
controversă privind botezul copiilor, pentru că teologia ei n-a făcut decât să rămână 
fidelă practici biblice şi patristice. Este semnificativ de asemenea faptul că ea nu a 
întemeiat necesitatea botezării copiilor pe ideea de „păcat” ci pe faptul că în toate 
etapele vieţii sale, inclusiv pruncia şi copilăria, omul are nevoie „să se nască din nou”, 
adică să înceapă o viaţă nouă în Hristos. Teologia şi practica ortodoxă a înţeles că 
„ţinta eshatologică supremă a vieţii celei noi nu poate fi înţeleasă deplin nici chiar de 
către adultul «conştienby” (John Meyendorff, Teologia Bizantină, Bucureşti, 1996, p. 
258). O altă valoare a teologiei baptismale ortodoxe este sprijinirea ei fermă nu numai 


pe datele Sfintei Scripturi ci şi pe cele ale Sfintei Tradiţii, care reprezintă o mărturie 

covârşitoare şi permanentă privind legitimitatea Botezului copiilor. Este suficient să 
fie reamintite şi revalorificate câteva din cele mai vechi mărturii patristice pentru a 
obţine certitudinea respectivei legitimităţi. Tradiţia patristică este consecventă şi 
foarte sigură în acest sens. Origen (P.G. 12,496), Sf. Irineu de Lugdunum, Tertullian 
(P.L. 1,1221) mărturisesc că în sec. II Biserica boteza copiii iar spre sec. III practica 
era obişnuită; „în epoca Sf. Ciprian vedem că botezul se făcea chiar mai înainte de opt 
zile de la naştere (Sin. IV Cartagina; P.L. 3,1055)” (cf. P. Evdokimov, Ortodoxia, 
Bucureşti, 1996, p. 297). Sfântul Irineu afirma expres că Hristos „a venit să-i 
mântuiască pe toţi ... prunci, copilaşi, tineri, bătrâni” (Sf. Irineu, Adversus haereses, 
111,22), neuitând să sublinieze că „Biserica a moştenit de la apostoli această tradiție 
de a da copiilor botezul” (Idem, Comenrarius in Rom., P.G. 14,1047 B). La rândul lui, 
Sf. Ciprian explică necesitatea botezării copiilor prin necesitatea ştergerii păcatului 


strămoşesc, pe care-l moştenesc şi copiii (Sf. Cipnian, Epistula 59,5, P.L. II, 1054). 


2. TAINA SF. MIRUNGERI 

Luteranii înşişi constată astăzi o “discrepanţă” între atitudinea teologilor şi cea 
a credincioşilor simpli, pentru că în timp ce “confirmanţii şi părinţii lor vor 
Confirmarea dar nu neapărat şi instrucţia, pastorii şi pastoresele (Pastorinnen) 
confirmă cu neplăcere” (M. Meyer-Blank, op.cit., p. 1). Iar teologia luterană de ultima 
oră înregistrează o înţelegere a Mirungerii şi mai pozitivă, chiar apropiată de cea 
ortodoxă. O teologie de o noutate şi organicitate remarcabilă dezvoltă astfel luteranul 
Karsten Biirgener în lucrarea sa “ Die bischofliche Konfirmation” (Confirmarea 
episcopală) din 1993. Acesta se bazează în primul rând pe o exegeză biblică în spirit 
primar — creştin şi patristic şi constată că argumentele biblice şi istorice în favoarea 
Mirungerii ca sacrament sunt numeroase şi covârșitoare. Astfel, din textul de la loan 
7,37 — 39 reiese că lisus Hristos “a prevăzut şi a promis nu numai revărsarea Duhului 
la primele Rusalii ci şi împărtăşirile ulterioare ale Duhului prin mâinile Apostolilor” 


(Karsten Biirgener, op. cit., p. 15) iar pilda samariteanului milostiv, prin schimbarea 

ordinii de folosire a uleiului şi vinului ne impune “să vedem în vin Cina şi în ulei 
Mirungerea” (Ibidem, p. 90). Întrutotul clare şi imperative i se par lui Biirgener 
mențţiunile din Faptele Apostolilor, unde se vede că acţiunea de punere a mâinilor de 
către Petru şi loan “n-a fost numai o acţiune absolut unică” (Ibidem, p. 12) pentru că 
după Faptele Apostolilor 19,1-7 “şi apostolul Pavel a împărtăşit la fel Duhul Sfânt 
prin aceeaşi punere a mâinilor” (Idem, ibidem). Consonanţa ungerilor pe care le 
menționează Sfinţii loan şi Pavel îi apare teologului luteran o evidenţă indiscutabilă. 
EI socoteşte ca texte fundamentale pentru Mirungere cele de la F. Ap. 8; 14-19; F. Ap. 
19,6; II Cor. 1,21-22; I loan 2,20; 2,27 şi Evrei 6,1-2. Insistând pe principiul exegetic 
fundamental că “este o regulă strictă a exegezei biblice că orice cuvânt trebuie înţeles 
ad litteram pe cât e posibil” (bidem, p. 18), pentru că dacă fiecare cuvânt al Sfintei 
Scripturi ar fi interpretat simbolic atunci “Dumnezeu nu mai este Dumnezeu, ci un alt 
cuvânt pentru «viitor»... şi nu mai rămâne decât haosul interpretării arbitrare şi al 
devierii” (Ibidem, p. 19), el concluzionează că punerea mâinilor şi ungerile respective, 
fiind o lucrare “general cunoscută şi necesară” şi nu “lucrări ocazionale speciale” 
înseamnă că avem aici “o evidenţă  primar-creştină  (urchristliche 
Selbstverstiindlichkeit)” (Ibidem, p. 22), “un sacrament general — cunoscut şi general — 
practicat” (Ibidem, p. 14). 

Chiar dacă nu există textul biblic al instituirii directe de către lisus Hristos, 
această instituire este sigură pentru că, conform loan 7,37-39, dacă lisus a prevăzut şi 
promis revărsările Duhului pentru toţi credincioşii, “dacă EI le-a prevăzut, oare nu 
este foarte probabil că le-a poruncit şi rânduit dinainte?” (Ibidem, p. 16). Legătura 
între evidenţa apostolică şi instituirea de către Hristos se impune cu necesitate, pentru 
că aşa după cum “Biserica primară nu a părăsit Botezul instituit în Noul Testament 
pentru ca să pună în locul lui un Botez nou, gândit de ea, ci Botezul Bisericii a rămas 
principial acelaşi peste secole” (Ibidem, p. 23), tot astfel suntem obligaţi să gândim că 
“şi Mirungerea (Firmsalbung) Bisericii primare este identică cu ungerile fortificatoare 


menționate la Pavel şi loan” (Idem, ibidem). Sacramentalitatea Mirungerii este o 

evidenţă nu numai pentru că există temeiuri biblice, ci şi pentru că această înţelegere 
biblică a fost o constantă doctrinară şi cultică în viaţa Bisericii nedespărțite. Fericitul 
Augustin arată ungerea cu mirul sfinţit în chipul Crucii ca şi componentă esenţială a 
Tainei Mirungerii zicând: “dacă nu se face acest semn pe fruntea credincioşilor sau 
asupra apei din care sunt renăscuţi, sau asupra untdelemnului cu care sunt unşi prin 
Mirungere, sau asupra Jertfei prin care sunt hirotoniți, atunci nu s-a săvârşit nimic 
corect” (Fer. Augustin, Expositio în loannem evangelio, 118, apud. K. Biirgener, “op. 
cit.”, p. 134). Sfântul Ciprian al Cartaginei arată că săvârşitorul Mirungerii este numai 
preotul hirotonit: “cine nu are nici altar, nici biserică nu poate să sfințească 
untdelemnul” (Sf. Ciprian, Epistula 70, apud. “ibidem”); iar Sfântul Chiril al 
Jerusalimului sublinia că lucrarea Tainei Sfintei Mirungeri nu este o lucrare simbolică 
ci o sfințire reală, căci “acest sfânt ulei nu mai este după invocare (nach der 
Anrufung) simplu ulei ci e harul lui Hristos şi prin prezenţa dumnezeirii lui Hristos 
activează pe Duhul Sfânt” (Sf. Chiril al Ierusalimului, Carteheza mistagogică III, 3, 
apud “ibidem”, p. 135). 

Burgener subliniază că “cuvântul curat şi veşnic valabil al lui Dumnezeu” din 
Biblie ne impune să înţelegem că “şi în obiectele fără viaţă poate locui puterea 
Duhului Sfânt (auch im leblosen Dingen kann die Kraft des Heiligen Geistes wohnen) 
(K. Biirgener, op. cif., p. 139). Constatând deci că cercetarea teologică completă şi 
consecventă ajunge la evidenţa Mirungerii ca “mare minune regulată, ştiută dinainte, 
incomensurabilă, a transmiterii Duhului Sfânt prin punerea mâinilor Apostolilor... 
(care) ... au transmis fidel Bisericii ulterioare toate mandatele şi împuternicirile” 
(Ibidem, p. 69), Burgener concluzionează că nimeni nu poate contesta “acestor minuni 
a împărtăşirii regulate a Duhului denumirea venerată de «sacrament»” (ldem, ibidem). 

Faţă de înţelegerea luterană a Confirmării, teologia ortodoxă se deosebeşte 
esențial în primul rând prin afirmarea sacramentalităţii Mirungerii, a caracterului ei 
deplin de Sfântă Taină, la fel ca Botezul sau Euharistia. Protestanţii afirmă că 


Mirungerea nu are temeiuri clare în Sfânta Scriptură. Teologia ortodoxă observă însă 

că identificarea şi valorificarea acestor temeiuri depinde întrutotul de felul exegezei 
care se face textelor biblice. Dacă se dă credit unei exegeze fără prejudecăţi 
confesionale şi fără tendinţe programat — demitologizante şi secularizante — iar o 
astfel de metodă exegetică există şi dă roade la unii teologi de astăzi — se va putea 
vedea că există asemenea temeiuri biblice şi pentru sacramentalitatea Mirungerii. Se 
poate vedea, astfel, că Mântuitorul Hristos însuşi a primit o ungere cu Duhul; mărturie 
despre această ungere a dat-o comunitatea din Ierusalim (“Căci asupra Sfântului Tău 
Fiu, lisus, pe care Tu L-ai uns...” F. Ap. 4,27), a dat-o Sfântul Apostol Petru şi 
sutaşul Corneliu (“cum L-a uns Dumnezeu cu Duhul Sfânt şi cu putere”... F. Ap. 
10,38) dar mai ales EI însuşi, când a referit expres la Sine însuşi ungerea de la Isaia 
61,1: “Duhul Sfânt este asupra Mea, pentru că M-a uns, trimiţându-mă să binevestesc 
săracilor (Luca 4, 18-19). Faptele Apostolilor afirmă clar că după Botez, Sfinţii 
Apostoli împărtăşeau Duhul Sfânt printr-o altă lucrare, ulterioară, asupra celor 
botezați şi anume punerea mâinilor. Astfel, sfinţii apostoli Petru şi loan, trimişi de 
apostolii din Ierusalim, şi-au pus mâinile peste cei botezați de diaconul Filip “şi au 
luat Duh Sfânt” (F. Ap. 8,15-17). Sfântul Apostol Pavel arată că această practică 
exista chiar de la începutul Bisericii: “Iar Cel ce ne-a uns pe noi este Dumnezeu, care 
ne-a şi pecetluit pe noi şi a dat arvuna Duhului în inimile noastre” (II Cor. 1,21). Prin 
urmare, exemplul personal al Mântuitorului şi practica consecventă a Sfinţilor 
Apostoli se constituie într-un argument suficient pentru instituirea acestei lucrări ca 
Sfântă Taină de către însuşi Hristos. 

Botezul şi Mirungerea sunt două Taine distincte: “Botezul reproduce în viaţa 
neofitului Patimile şi Paştile, iar Mirungerea este Cincizecimea noastră” (P. 
Evdokimov, Ortodoxia, Bucureşti, 1996, p. 301). Dar distincția nu înseamnă 
separarea lor; dimpotrivă, ele stau într-o legătură organică, ființială. Hristos nu este 
separat de Duhul sau Duhul de Hristos. Duhul Sfânt “pecetluieşte” în actul 
Mirungerii, ca persoană de relație între Tatăl şi Fiul. Se poate spune că Duhul primit 


în Taina Mirungerii este puntea iubirii dintre credincioşi şi Tatăl; tocmai acest lucru îl 

semnifică “cerurile deschise” şi calitatea de “fiu” arătate la Botezul Domnului în 
Iordan. Deosebirea între înţelegerea luterană a Confirmării şi cea ortodoxă a 
Mirungerii este foarte mare. Confirmarea este (cum arată şi numele) numai 
constatarea angajamentului intelectual al omului faţă de Hristos. Dar Mirungerea “nu 
este o simplă confirmare a făgăduințelor de la botez, ci este o punere în mişcare a 
tuturor puterilor harismatice” (P. Evdokimov, op. cir., p. 303). Cel botezat primeşte şi 
are pe Hristos în el dar încă nemanifest, exact ca şi Hristos care primeşte pe Duhul la 
ieşirea din apa lordanului. De aceea, după Botez, prin Mirungere “Duhul lui Hristos 
se pogoară sau iradiază din Hristos şi în noi, ca să ne arate şi pe noi «fii ai lui 
Dumnezeuy» dar şi ca să confirmăm această calitate prin activitatea noastră de după 
aceea” (D. Stăniloae, Teologia Dogmatică Ortodoxă, vol. III, p. 70). Botezul este 
sădirea unor virtualități, Mirungerea este începutul actualizării. De abia prin 
Mirungere se poate spune că actualizăm calitatea noastră de profeţi ce arată adevărul 
existenţei personale întru adevărul lui Dumnezeu (“Întru lumina Ta vom vedea 
lumină!”), preoți care se aduc jertfă pentru oameni şi pentru Dumnezeu şi împărați 
peste slăbiciunile proprii şi ale lumii, aşa cum arată Sfântul Macarie Egipteanul. Taina 
Mirungerii înseamnă sau începe clarificarea chipului lui Hristos în cel botezat. Prin 
Botez omul primeşte chipul lui Hristos, dar acesta nu este încă manifest; Mirungerea 
arată chipul lui Hristos ca pe o realitate activă, un Chip activ care determină chiar 
limpezirea chipului personal al omului respectiv, îl face “tot mai clar, mai luminos, 


ieşind din ceața generală a naturii sau din simpla virtualitate” (Ibidem, p. 71). 


3. TAINA SF. SPOVEDANII 
Este semnificativ faptul că dispariţia Pocăinţei, respectiv a spovedaniei în 


Biserica Protestantă este deplânsă aproape unanim şi considerată o expresie clară a 
“decăderii” ei. Se recunoaşte că degradarea ei a început de la reformatori iar 
decăderea s-a accentuat în epoca luminismului, când “se încheie procesul dizolvării 


care începuse în multe locuri deja în secolul Reformei” (Christoph Klein, Die Beichte 

in der evanghelisch-sachsischen Kirche Siebenburgens, Găttingen, p. 144). Un semn 
al decăderii a fost înlocuirea spovedaniei private cu cea generală sau publică, astfel 
încât cea generală “a dizolvat la începutul secolului XIX spovedama particulară” 
(Ibidem). 

Sacramentalitatea Pocăinţei este afirmată pe baza instituirii ei biblice, şi de 
asemenea, datorită legării ei stricte de harul Preoţiei. “Textele nou-testamentare şi 
rânduiala dovedită de timpuriu vorbesc despre instituţii corespunzătoare” (Hans 
Asmussen, Warum noch lutherische Kirche?, Evangelisches Verlagswerk, Stuttgart, 
1957, p. 77), în sensul că “spovedania nu este, esențialmente, o invenţie umană ci o 
poruncă dumnezeiască” (Ibidem). Se constată simplu că actul spovedaniei nu poate fi 
decât bisericesc şi nu poate fi o “convorbire frățească” (colloguium fratrum) cum 
credea Luther, ci esenţa ei este faptul că “aici există un «sus» şi un «jos», unul care 
lucrează acum prin împuternicire şi altul care se supune acestei împuterniciri (da ein 
Unten und ein Oben ist, einer der jetzt in Vollmacht handelt und ein anderer, der sich 
dieser Vollmacht unterwirft)*; (H. Asmussen, Das Sakrament, Evangelisches 
Verlagswerk, Stuttgart, 1957, p. 77). Mai importantă este însă înţelegerea că 
spovedania “cere, din motive psihologice bine întemeiate o clasă specială” Ubidem, 
p. 78) iar această clasă, dovedită biblic, nu este alta decât oficiul preoţesc; pentru că 
“Ioan 20 şi Matei 16 au în vedere evident o instituire legală a oficiului. Iacob 5 nu o 
face aşa de clar, deşi cu siguranţă că nu greşim dacă în cuvintele de la Iacob avem în 
vedere un act cultic” (Hans Asmussen, Warum noch lutherische Kirche?, 
Evangelisches Verlagswerk, Stuttgart, 1957, p. 155). 

Problema sacramentalității Pocăinţei constă însă de fapt, în concret, în 
problema Spovedaniei particulare. Spovedania generală, constând dintr-o “formulă pe 
care o citeşte preotul în faţa comunităţii întrunite şi pe care credincioşii o întăresc 
printr-un «da»” (Cristoph Klein, Învățătura despre spovedanie, p. 617), nu atinge 
miezul problemei; “veritabila spovedanie are sensul de Spovedanie particulară” 


(Ibidem). Spovedania generală nu satisface pe nimeni şi e o formă goală. Este firească 

deci nevoia de o “rânduială precisă” iar aversiunea seculară privind îngenuncherea 
sub autoritatea preotului duhovnic nu are temei, pentru că credincioşii “nu ar fi 
nicidecum violentaţi dacă ar merge să vorbească la intervale regulate cu preotul (Allen 
wăre damit geholfen, dass eine feste Ordnung da ist. Alle diejenigen aber, die kein 
«Bediirfnis» haben, wegen ihrer Seele zum Pfarer, zu gehen, wiirden keinesfalls 
vergewăltigt wenn ihnen Zugemuter wird ihn regelmăssigen Abstiinden mit dem 
Pfarrer zu  sprechen)” (Hans Asmussen, Warum noch  lutherische  Kirche?, 
Evangelisches Verlagswerk, Stuttgart, 1957, p. 156). Spovedania cere într-adevăr şi 
sfatul frăţesc, totuşi pretinde în primul rând cuvântul obiectiv, care este independent 
de priceperea duhovnicului: „Căci eu mă duc la duhovnic nu pentru priceperea lui, ci 
pentru mandatul lui, în care am încredere... Nu am în vedere faptul că el mă înţelege 
deplin... ci mai degrabă că e/ dă mai mult decât are el însuşi...” (ich rechne auch gar 
nicht damit dass er nicht voll versteht... vielmehr soll ich damit rechnen dass er mehr 
gibt als er selbst har”: Hans Asmussen, op. cif., p. 158). Acesta este miezul 
problemei, mărturisirea păcatelor concrete, iar aceasta cu conştiinţa că preotul are 
într-adevăr mandatul special, prin instituire divină, de a lega şi dezlega păcatele. 
Discuţia psihologică (Gedankenarbeit) nu este de aceeaşi esență cu lucrarea 
duhovnicească (Seelenarbeit, Ibidem), căci esenţa Spovedaniei nu este o “verificare 
de credință” (Glaubenspriifung, Ibidem, p. 53). 


SPECIFICUL ORTODOX 
O mare deosebire între concepția ortodoxă şi cea protestantă priveşte chiar 


originea şi ființa Pocăinţei. Teologia ortodoxă afirmă că instituirea Pocăinţei şi 
săvârşirea ei ca Taină de către lisus Hristos însuşi are unul din cele mai clare şi 
indubitabile statuturi între Sfintele Taine. Instituirea şi săvârşirea ei ca Taină ar trebui 
să reducă de la început nedumeririle şi discuţiile. Adevărul este că negarea ei ca Taină 
se datorează nu lipsei mărturiilor, ci legăturii ei strânse cu Taina Preoţiei. Întrucât 


puterea de a lega şi dezlega păcatele în Biserică este un mandat divin, un har special şi 

nu poate fi exercitată în Biserică de-a valma, “democratic”, este evident că persoanele 
mandatate acţionează numai în baza mandatului Preoţiei ca stare specială de har. 
Dovezile biblice ale sacramentalităţii Pocăinţei sunt indubitabile. La ele se 
adaugă, la fel de limpede şi masiv, dovezile istoriei, ale practicii necurmate şi 
consecvente a Bisericii de la început şi până astăzi. Această evidenţă a fost afirmată 
totdeauna în teologia şi Biserica Ortodoxă. Este adevărat că au existat şi în teologia 
ortodoxă unele voci care, influențate de teologii apusene, au opinat că ar fi existat 
“îndoială cu privire la statutul precis al Mărturisiriui printre Tainele Bisericii” (John 
Meyendorff, Teologia Bizantină, p. 262), că numai “prin secolul al XV-lea, 
mărturisirea particulară la un preot, urmată de o rugăciune pentru iertarea păcatelor” 
(Ibidem), ar fi devenit o practică “general — acceptată”; opinia aceasta a fost evident 
influenţată de ideea apuseană că Spovedania ar fi fost socotită “între mysterii” în 
Biserica Ortodoxă numai începând cu Mărturisirea de credinţă a împăratului Mihail 
VIII Paleologul la sinodul de la Lyon din 1274” (cf. Fr. Heiler, Urkirche und 
Ostkirche, p. 267). Dar aceste voci au rămas cu totul izolate în cadrul teologiei 
ortodoxe, întrucât ele n-au avut şi nu au nici o relevanţă în ansamblul Bisericii. 
Teologia ortodoxă în ansamblul ei a afirmat totdeauna convingerea 
nestrămutată că instituirea divină a Pocăinţei ca Taină se întemeiază deplin pe faptul 
că lisus Hristos însuşi a şi săvârşit-o personal, acordând iertare în chip expres şi haric 
unor persoane, şi a dat această putere de iertare ucenicilor Săi şi urmaşilor lor. 
Dovezile biblice sunt suficiente. Ele sunt confirmate deplin de istoria şi practica 
Bisericii primare şi apoi a istoriei ulterioare până astăzi. Astfel, în epoca apostolică, 
documentul creştin “Didahia” sau “Învățătura celor 12 Apostoli” porunceşte “în 
Biserică să-ți mărturiseşti păcatele tale şi să nu te duci la rugăciune cu conştiinţa rea” 
(Didahia, IV, 14, colecţia “P.S.B.”, nr. 1, Bucureşti, 1979, p. 27), acelaşi document 
specificând că duminica, înainte de “aducerea jertfei”, (adică a Sfintei Euharistii), 
credincioşii îşi mărturiseau păcatele, ca jertfa lor să fie curată (Didahia, XIV, 1). În 


aceeaşi epocă, Sfântul Ignatie, episcopul Antiohiei subliniază insistent caracterul 

bisericesc al Spovedaniei, arătând că “Dumnezeu iartă pe toţi care se pocăiesc, dacă 
se pocăiesc în unire cu Dumnezeu şi în comuniune cu episcopul” (Sf. Ignatie, Epistola 
către Filadelfieni, VIII, 1, în “Scrierile Părinților Apostolici”, p. 180) iar Sfântul 
Clement Romanul face şi el menţiune de rolul preotului în primirea mărturisiri şi în 
impunerea penitenţei. Prin formula de adresare, mereu la persoana a 2-a singular, 
Părinţii Apostolici au arătat toți că au în vedere mărturisirea individuală şi în nici un 
fel o mărturisire colectivă. În secolul III, despre Pocăinţa în Biserică au scris 
Tertullian (în Liber de poenitentia, 9, Migne, P.L. I, col. 1354) şi mai ales Sfântul 
Ciprian, episcopul Cartaginei care îndeamnă pe toți credincioşii să se mărturisească 
mai des neaşteptând neapărat prezenţa episcopului, ci a oricărui preot (Sf. Ciprian, 
Epistula XVIII, ed. Martel, p. 523: “De sunt prinşi de vreo strâmtoare sau de 
primejdie de boală, să nu aştepte prezența noastră, ci să facă mărturisire 
(exomologesis) păcatului lor la orice preot prezent...”;, apud. D. Stăniloae, 
“Mărturisirea păcatelor în trecutul Bisericii”, în rev. “B.O.R.”, nr. 3-4/1955, p. 225). 
EI arată că preoţii trebuie să primească o mărturisire individuală de la fiecare, pentru 
ca să poată avea o Judecată corectă şi completă asupra stării fiecăruia (Sf. Ciprian, 
Epistula LIX, 17, ed. Martel, p. 687; Epistula LIII, 3, p. 649; apud. D. Stăniloae, 
“Mărturisirea păcatelor în trecutul Bisericii”, în rev. “B.O.R.”, nr. 3-4/1955, p. 224). 
Sfântul Ciprian este cel care a evidențiat că piedica psihologică a Spovedaniei, 
ruşinea, trebuie depăşită având în vedere necesitatea expunerii complete a stării de 
păcat, tocmai pentru eradicarea ei completă, arătând că cei care se ascund, pe motivul 
ruşinii, pier din pricina ei (“cum errubescentia sua pereunt”; St. Ciprian, Liber de 
paenitentia, 10, apud. D. Stăniloae, op. cit., p. 225), iar cei care o depăşesc îşi câştigă 
vindecarea (Ego rubori lacum non facio, cum plus de detrimento ejus acquiro”: St. 
Ciprian, Liber de paenitentia, 10, apud. D. Stăniloae, op. cit., p. cit.). Actul bisericesc 
al Spovedaniei săvârşit de preot este cu adevărat o Sfântă Taină şi nu o simplă 
ceremonie, o psihoterapie sau o iertare frăţească; acest lucru îl dovedeşte Sfântul 


Ciprian prin exemplul unui creştin care s-a împărtăşit fără spovedania cuvenită şi "a 

îndrăznit să primească în mod ascuns (Jatenter), întinat fiind, parte din jertfa celebrată 
de preot ” (Sf. Ciprian, Liber de lapsis, Migne, P.L. IV, col. 501, apud. D. Stăniloae, 
op. cit., p. 226), pentru care a fost pedepsit pe loc de Dumnezeu, căci “s-a făcut 
aproape cenuşă cu mâinile deschise” (Ibidem). Tot în secolul III, Origen arată că 
“preotul mărturisitor nu este un judecător ci un vindecător, un medic sufletesc” 
(Origen, Selecta în Psalmos, Homelia I, în Ps. XXXVII, Migne P.G., col. 1569, apud. 
D. Stăniloae, op. cit., p. 227). În sfârşit, încheiem această dovedire a Spovedaniei 
bisericeşti pe baza Sfintei Tradiţii prin canonul 12 al Sinodului I| ecumenic care 
reglementează modul spovedirii de către preoți (Ralli-Potli, Sintagma canoanelor, 
vol. II, p. 141, apud. D. Stăniloae, op. cit., p. 228). 

Mărturiile expuse mai sus dovedesc caracterul bisericesc al Pocăinţei în primele 
veacuri creştine. Este adevărat că protestanții pot accepta caracterul acesta 
eclesiologic dar obiectează că ar fi vorba de o mărturisire colectivă. Ei încearcă să 
argumenteze exemplificând cu cazuri din Vechiul 'Testament, în care poporul evreu 
făcea astfel de penitenţe publice solemne. Exemplificarea nu e corectă, este improprie 
din cauza unei deosebiri esenţiale: în Vechiul Testament penitenţele respective erau 
ale poporului întreg sau în orice caz ale unei mase precise şi nu ale unei grupe 
întâmplătoare, iar în penitenţele vechi-testamentare se recunoşteau păcatele generale 
ale comunității şi nu păcatele individuale ale membrilor comunităţii. Existenţa 
spovedaniei individuale este certificată şi de documentul numit Didascalia 
Apostolilor, care este textul de bază al cărţii ] şi II din Constituţiile Apostolice de mai 
târziu (Constituţiile Apostolice, cartea II, cap. 48, Migne P.G. I, col. 709, apud. D. 
Stăniloae, op. cir., p. 227). Cei care resping spovedania individuală cred că până în 
secolul IV se făcea spovedania colectivă şi numai într-un moment precis, (anume 
actul patriarhului Nectarie al Constantinopolului din anul 391) s-ar fi desfiinţat 
spovedania colectivă şi s-ar fi introdus cea individuală. Această opinie face de fapt 
confuzie între mărturisirea păcatelor şi penitenţa ce urma ei. Exista într-adevăr, din 


secolul III, o penitenţă publică pentru păcatele grave notorii, dar şi aceasta era inițiată 

de o mărturisire individuală, intimă, la preot; iar acesta recomanda apoi (sau nu) o 
penitenţă publică. Patriarhul Nectarie nu a desfiinţat spovedania publică ci penitenţa 
publică, lucru dovedit de faptul că chiar incidentul care a dus la actul lui a urmat după 
o spovedanie secretă, individuală (cf. D. Stăniloae, op. cit., p. 230). De altfel, tot 
atunci istoricul bisericesc Sozomen declara că încredințarea unui preot anume cu 
problemele Pocăinţei s-a introdus chiar de la începutul Bisericii, tocmai “pentru ca 
oamenii să nu trebuiască să-şi mărturisească păcatele în public, ca la teatru” 
(Sozomen, Historia ecclesiastica, hber VII, Migne, P.G. LVII, col. 1460, apud D. 
Stămloea, “op. cit.”, p. 231). 

Prin urmare, spovedania creştină nu poate să fie decât bisericească şi 
individuală.  Obligativitatea şi necesitatea spovedaniei individuale le impune 
caracterul de persoană, adică de conştiinţă unică, al fiecărui om. Desigur că un rol 
pozitiv şi chiar necesar îl are şi iertarea frăţească, dar aceasta este numai o condiţie 
pentru dezlegarea harică din spovedania în faţa preotului. Iertarea frățească este o 
iertare subiectivă şi ne-autoritativă. Iertarea frăţească aduce un folos şi un spor 
sufletesc, dar ea rămâne oricum subiectivă. Nu mai vorbim de riscul de a deveni o 
simplă complezenţă, care este de fapt inevitabil acolo unde este subiectivism şi hpsă 
de autoritate. Numai spovedania individuală în faţa preotului mandatat cu har special, 
ca organ văzut al lui Hristos, poate asigura un caracter obiectiv, cert şi autoritativ 
iertării respective. Spovedania trebuie să fie individuală pentru că este un act specific, 
personal, aşa cum şi păcatele mărturisite sunt strict personale, specifice. Omul trebuie 
să răspundă personal, adică responsabil de păcatele sale. În spovedania colectivă 
practic responsabilitatea dispare, pierzându-se în masa păcatelor celorlalți. De altfel şi 
teologii luterani au recunoscut că acel “da” rostit de toţi credincioşii, ca recunoaştere 
comună de păcate, este lipsit de specificitate, de concreteţe, de responsabilitate. 

Trebuie de asemenea, să spunem răspicat că o cauză decisivă a pierderii 
sacramentalităţii Pocăinţei în viaţa creştinismului apusean a fost caracterul juridic, 


punitiv, care a grevat toată spiritualitatea penitențială din Apus. Reformatorii au 

descris convingător caracterul insuportabil al acelei mentalități penitențiale care 
cotrobăia în sufletul creştinului, încadrându-l apoi ameninţător în tot felul de 
cataloage de păcate — care nu pomeneau nimic de Hristos şi de mila Lui — iar 
luteranismul ulterior n-a făcut decât să tragă consecinţele fireşti, amendând Pocăinţa, 
marginalizând-o (prin aşa-zisa mărturisire colectivă) şi excluzând-o practic din 
Biserică şi din viaţa creştinului. Că este aşa o dovedeşte faptul că toți teologii luterani 
care s-au referit la concepția ortodoxă au subliniat cu deosebită preţuire caracterul 
terapeutic al pocăinţei în Biserica Ortodoxă. În acest sens, reamintim că în primele 
veacuri creştine Clement Alexandrinul arăta că preotul duhovnic este “un doctor care 
să-i vindece pe bolnavi” (cf. Paul Evdokimov, Ortodoxia, p. 314), îndemnându-i pe 
credincioşi: “Tu ai venit la doctor, nu te întoarce fără să te vindeci” (bidem), iar 
Sinodul II Trulan (692) a dat o descriere exemplară şi suprem-autoritativă în Biserică 
a acestui caracter terapeutic al Spovedaniei bisericeşti: “Cei care au primit de la 
Dumnezeu puterea de a lega şi a dezlega, vor acţiona ca nişte doctori atenţi la a găsi 
doctora specifică pentru fiecare penitent şi pentru fiecare greşeală a penitentului” 
(Canonul 102, Mansi, vol. XI, col. 937, apud. P. Evdokimov, op. cit., p.cit). Teologia 
şi spiritualitatea ortodoxă nu au redus deci niciodată păcatul la dimensiunea unei 
infracţiuni, a unei vini juridice. Penitentul nu este în primul rând un vinovat ci mai 
ales un bolnav, întrucât păcatul în sine este o boală, mai gravă sau mai uşoară. De 
aceea, în practica ortodoxă Spovedania şi-a păstrat totdeauna caracterul de eliberare şi 
vindecare; şi tot astfel se explică şi lipsa cataloagelor şi a sistematizărilor de păcate, 
atât de specializate în creştinătatea apuseană. 

Spovedania individuală a decăzut în protestantism şi datorită mentalități 
omului modern — trecut prin ispitele veacului luminilor şi ale drepturilor individuale — 
de a vedea în duhovnic un intrus, un violentator al intimităţii sale. Dar această 
mentalitate uită că duhovnicul este chemat de penitentul însuşi şi nu poate intra în 
sufletul lui numai decât atât cât 1 se deschide. lar pătrunderea în intimitatea 


credinciosului nu este o violare ci o intimitate a iubirii vindecătoare. Credinciosul 

împovărat de păcate are nevoie de o certitudine şi o garanție obiectivă a iertării. 
Profunzimea iertării o poate da numai profunzimea cercetării şi acțiunii purificatoare, 
adică intime; iar certitudinea iertării obiective o poate da numai garanția unei 
mandatări divine. Duhovnicul trebuie să pătrundă în intimitatea cea mai profundă a 
sufletului penitentului iar acesta trebuie să-şi mărturisească amănunţit păcatele, pentru 
că “descrierea păcatului sileşte pe om la o scurtare a vinei sale, la o cunoaştere de 
sine” (D. Stăniloae, Mărturisirea păcatelor..., p. 220) iar mărturisirea amănunţită este 
“un mijloc de adâncire a conştiinţei personale” (Ibidem); cu alte cuvinte, numai 
mărturisirea amănunţită asigură responsabilitatea deplină şi angajarea completă pentru 
o viață nouă. Spovedania amănunțită are eficacitate şi garantează iertarea, pentru că 
nimeni în afară de preot nu poate împlini acest rol de intermediar al comuniunii 
profunde între penitent şi Dumnezeu. 

Numai preoţia ca stare specială de har poate da conştiinţa şi garanţia că 
Dumnezeu este prezent ca for obiectiv în faţa penitentului, “for neclătinat de 
instabilitatea simţirilor subiective” (D. Stăniloae, Zeo/ogia Dogmatică Ortodoxă, III, 
p. 121). Preoţia prezintă această garanţie pentru că a fost instituită de Hristos iar 
Apostolii au hirotonit în baza mandatului lui Hristos printr-un act de consacrare 
săvârşit în Biserică şi garantat de Biserică. Numai astfel de persoane, alese şi instituite 
de Hristos pot avea şi pot exercita un astfel de mandat cu seriozitate; orice altfel de 
persoane, în baza oricărui alt mandat, nu pot fi luate în serios. Nu poate fi serios decât 
un act haric care se dovedeşte a fi instituit expres de Hristos, care săvârşeşte adică 
actele ca acte ale lui Hristos însuşi. Pe de o parte, preotul lucrează in persona Christi 
în sensul că lucrările lui sunt obiective, sigur valide şi eficace, dar pe de altă parte 
această eficacitate şi garanţie nu vin de la el ci de la Hristos, adevăratul săvârşitor, în 
faţa Căruia este numai intermediar pentru credincios, el “ştergându-se cu totul în faţa 
lui Hristos, punând în faţa conştiinţei penitentului pe Hristos, ca for suprem în faţa 


căruia nu se simte umilit niciun om” (Ibidem, p. 132). 

Unu teologi luterani cunosc această antinomie a preotului duhovnic, pe de o 
parte ca instanţă solemnă, obiectivă, în stare specială de har, iar pe de altă parte ca un 
intermediar spre Hristos. Astfel, ei observă că dacă “Biserica rusească şi cea română 
folosesc, după modelul apusean, o formulă de absolvire care uneşte forma deprecativă 
cu cea indicativă” (cf. Fr. Heiler, Urkirche und Ostkirche, p. 268), Biserica greacă 
foloseşte o formulă exclusiv deprecativă, întrucât aceasta corespunde mai mult fiinţei 
Tainei, “căci Domnul este cel care săvârşeşte sacramentul, iar preotul lucrează numai 
ca organ şi reprezentant al Său” (Hristu Androutsos, Dogmatica, Atena, 1907, p. 383, 
cf. Fr. Heiler, op. cit., p. cit.). Noi observăm aici că, deşi deosebirea dintre formule 
este reală, aceasta nu are mare importanţă pentru că înţelegerea este aceeaşi în toată 
Biserica Ortodoxă. Adică: peste tot în Biserica Ortodoxă se crede şi se învaţă la fel, că 
adevăratul săvârşitor al Tainei Pocăinţei (ca de altfel al tuturor Tainelor) este Hristos 
iar preotul este numai organul văzut al lui Hristos. Dar este bine să se observe şi 
utilitatea nuanţei indicative (pe lângă cea deprecativă) pentru că aceasta vrea 
subliniată autoritatea supremă, garanția şi obiectivitatea actului haric care se 


săvârşeşte. 


4. TAINA SFINTEI EUHARISTII 

Instituirea Sfintei Euharistii 

Astăzi este cvasi-unanimă recunoaşterea, chiar şi din partea celor raționalist- 
criticişti, că „nu poate fi adus nici un temei stringent că acea tradiție apostolică care 
uneşte porunca de repetare cu Cina institutoare a lui lisus, ar fi ne-istorică” (P. 
Brunner, Grundlegung des Abendmahlgesprăchs, p. 54) şi este deci un imperativ 
delimitarea „de această gândire sacramentală an-istorică” (Ernst Kinder, Gegenwart 
Christi, Vandenhoeck u. Ruprecht, Găttingen, 1960, p. 46). 

Dogmatiştii şi exegeţii sunt de acord că în Noul Testament există patru relatări 
privitoare la Sfânta Euharistie şi anume: Matei 26,26; Marcu 14,22; Luca 22,15 şi 1 


Corinteni 11,23. Se afirmă unanim că „cea mai veche relatare, general recunoscută 

este redactarea paulinică de la I Corinteni 11” (Werner Schilling, Christus unter Brot 
und Wein, Claudius Verlag, Miinchen, 1973, p. 15) care este apreciată că „poate să 
meargă înapoi până la un an după moartea lui lisus” (Ibidem). Chiar un exeget foarte 
criticist ca Paul Althaus recunoaşte că „pe temeiul ambelor relatări euharistice mai 
vechi, a lui Pavel şi Marcu - care stau în raport independent una de alta, dar se sprijină 
pe un izvor aramaic comun (după Lietzmann) - se poate accepta următoarea 
concluzie: cuvintele de la Cină, cam în forma transmisă de Marcu, trimit la lisus 
însuşi care, la ultima Cină cu ucenicii Săi, în seara dinaintea morţii, a rostit cuvintele 
despre pâine şi pahar” (P. Althaus, Die christliche Wahrheit, 566; cf. U. Kiihn, 
Sakramente, p. 154). Este semnificativ şi important că unii teologi atrag atenţia că 
relatarea Sf. Pavel, care „consună în principal cu cea a Evangheliei” şi este „cu peste 
un deceniu mai veche decât Evanghelia lui Marcu” (Hermann Sasse, In Staru 
Confessionis, |, p. 111), adevereşte „înţelegerea realistă a Cinei, şi nu ca o noutate în 
Biserică, nu ca ceva despre care ceilalți apostoli ar fi gândit altfel decât el” (Ibidem). 
Chiar şi textul de la loan 6 care altădată era controversat şi contestat se consideră că 
„nu este o intercalare a unui redactor ulterior (cum credea Bultmann) ci e vorba 
despre Cină (ce contesta Luther) întrucât versetul 63 vorbeşte despre înălțarea la cer a 
lui Hristos, fără de care «carnea diavolulub» nu foloseşte la nimic” (W. Elert, Der 
christliche Glaube, p. 376, apud U. Kiihn, Sakramente, p. 137-138). 

Instituirea este văzută deci astăzi într-un cadru cuprinzător, în care se subliniază 
că ea „are o istorie care străbate întreaga lucrare pământească a lui lisus, de la 
activitatea lui pre şi post-pascală până la înălţarea la cer, dar care culminează în 
noaptea în care EI s-a jertfit” (P. Brunner, Grundlegung des Abendmahlsgesprăchs, p. 
51). 

Discuţiile şi controversele continuă însă în ceea ce priveşte amănuntele şi 
semnificația elementelor Cinei. Astfel, unii afirmă că respectivele cuvinte de instituire 
nu s-ar referi la „obiectele trup şi sânge în sine, ci la ceea ce se petrece cu ele” (H. 


Golwitzer, cf. August Kimme, Der Inhalt der Arnoldshainer Thesen, p. 57), în acest 

sens precizând că „lisus nu ar fi putut să spună «Acesta este Trupul Meu» ci numai 
aramaicul „gufar” = acesta sunt eu (W. Schilling, Christus unter Brot und Wein, p. 
16). Respectivii exegeţi consideră că „între cuvântul despre pâine şi cuvântul despre 
potir stă întreaga Cină” şi că în ele se vorbeşte „numai despre Sângele care se varsă şi 
trupul care se dă şi nu despre trup şi sânge ca « substanţe »” (Ibidem). Ei preferă 
această interpretare motivând că „în Noul Testament se vorbeşte dinamic şi nu static” 
(Ibidem) iar ideea de «substanţe - forță» (Krafisubstanzen) ar fi „o influenţă 
grecească” (Idem, ibidem). 

O vehementă şi încă vie polemică a stârnit şi interpretarea sacrificială a 
cuvintelor de instituire. Este interesant că însuşi Joachim Jeremias, care s-a ilustrat 
tocmai prin sublinierea sensului sacrificial al Cinei de Taină, crede că verbele klăo, 
eulogeo, lambâno şi enchynnomai de acolo „nu ar fi termeni sacrificiali 
(Opfertermini)” (cf. W. Averbeck, Der Opfercharakter des Abendmahls in der neuren 
evangelischen Theologie, Verlag Bonifacius, Paderborn, 1967, p. 111). Dar aceasta 
este o simplă observaţie lingvistică locală, secundară, pentru că în ce priveşte 
ansamblul Cinei, Jeremias - împreună cu majoritatea covârşitoare a sacramentaliştilor 
luterani - susține hotărât că „prin fouto lisus a arătat lucrarea ruperii azimei 
(Brotfladen) şi lucrarea turnării vinului” (]. Jeremias, Die Abendmahlsworte Jesu, 
Gottingen, 1960, p. 212) şi, de asemenea, că „prin cuvintele den bisri = «Acesta este 
trupul Meu jertfit» (Opferfleisch) şi den idhmi = «Acesta este sângele Meu jertfit» 
(Opferblut), lisus vorbeşte foarte probabil despre Sine ca Mielul pascal ... Mielul 
pascal eshatologic ... Tertium comparationis la pâine este realitatea că e frântă, la vin 
că el este de culoare roşie” (Ibidem, p. 214-215). Jeremias este deplin încredinţat şi 
pledează convingător pentru certitudinea interpretării că lisus „referă termenii 
limbajului sacrificial la Sine ... fiecare din cele două nomina presupun omorârea care 
separă trupul şi sângele. Cu alte cuvinte: lisus vorbeşte despre sine ca jertfă” (bidem, 
p. 213). Mai trebuie subliniată încă o argumentare extrem de prețioasă a lui Jeremias; 


faţă de interpretarea cuvintelor de instituire ca referitoare numai la acte şi nu şi la 

materia actelor, Jeremias desfiinţează definitiv acea interpretare dovedind că „lisus nu 
are în vedere lucrările de rupere a pâinii şi turnarea vinului, ci mai degrabă are în 
vedere pâinea şi vinul înseşi” (Ibidem, p. 212), pentru că „acest lucru e confirmat prin 
două constatări: nici semnificarea caracteristicilor în ritualul Paştelui iudaic, care e 
determinată prin forma cuvintelor de instituire, nu validează nişte lucrări, ci însuşi 
mijlocul de hrană” (bidem) şi mai departe, „întreaga Biserică primară a referit de la 
început pe fouito la pâine şi vin (vezi | Cor. 11,25, toito = toito to poterion = acest 
vin)” (dem, ibidem). 

Unii teologi au acceptat sensul sacrificial al cuvintelor de la Cina cea de Taină 
dar au contestat versetul care adaugă porunca repetării, considerându-l un adaos 
ulterior. Dar chiar şi faţă de aceştia, cei mai autorizaţi sacramentalişti de astăzi 
observă că şi dacă am socoti că „versiunea cea mai veche a cuvintelor de instituire nu 
a păstrat porunca de repetare” (P. Brunner, Grundlegung des Abendmahlsgesprăchs, 
p. 54), totuşi de aici „nu reiese însă ne-istoricitatea ei, căci porunca de repetare nu ţine 
neapărat de formula liturgică, întrucât sărbătoarea însăşi a înfățişat săvârşirea ei” 
(Ibidem). Certitudinea poruncii de repetare este şi exegetică şi dogmatică şi logică. 
Fără ea, Cina şi-ar pierde sensul şi dimensiunea: „„Universalitatea acestui «pentru voi» 

cere cu necesitate interioară ca transmiterea puterii împăciuitoare şi 
răscumpărătoare ... să nu se restrângă la cercul ucenicilor din acea noapte, ci să se 
extindă mai departe, în viitorul în care «mulți» sunt făcuţi popor al Legii Noi” 
(Ibidem, p. 53). 

Teologia ortodoxă s-a întemeiat totdeauna pe tradiţia neschimbată, cea scrisă şi 
cea practică şi pe principiul că „trebuie să existe o normă obiectivă a interpretării” 
(Hristu Andrutsos,Dogmatica, p. 370, apud D. Stăniloae, „Dumnezeiasca Euharistie 
în cele trei confesiuni”, în rev. „Ortodoxia”, nr. 1/1953, p. 51); iar aceasta nu poate să 
fie decât cea mai simplă şi anume: aceea că, „conform unui elementar canon 
ermeneutic, orice cuvânt sau expresie trebuie luat în înţelesul lui propriu, cât timp 


contextul şi nexul ideilor sau alte principii exegetice permit accepțiunea literală” (D. 

Stăniloae, op.cit., p. cit.). În privinţa evenimentului Cinei de taină în general, ca act 
istoric şi supra-istoric şi a cuvintelor de instituire a Sfintei Euharistii în special, nu 
există absolut nici un indiciu care să permită cea mai mică îndoială sau incertitudine 
asupra sensului propriu sau literal al acestei relatări. Dimpotrivă, totul pledează şi 
impune sensul propriu ca unicul posibil. Deşi n-au dezvoltat teorii şi exegeze 
variabile, exegeţii ortodocşi subliniază mai multe motive şi argumente care dovedesc 
şi impun sensul literal. Astfel, „Domnul stăruie a repeta cuvintele Sale, nerectificând 
accepțiunea literală a cuvintelor Sale cu riscul de a pleca şi unii din cei doisprezece 
Apostoli” (Ibidem). De asemenea, se poate remarca uşor că afirmaţiile Mântuitorului 
de la loan cap. 6 „coincid cu cuvintele Domnului de instituire a Euharistiei: «acesta 
(bucata aceasta de pâine) este trupul Meu» şi «acesta (ceea ce-i în potir) este sângele 
Meu». Ele nu pot fi redate prin: «Bucata aceasta de pâine înseamnă trupul Meu, sau 
este simbol al trupului Meu», pentru motivul foarte simplu că pâinea n-a fost 
niciodată considerată între oameni ca fiind prin natura ei simbol al trupului omenesc” 
(Ibidem, p. 52). Dar mai presus de aceasta, există un argument mai copleşitor şi mai 
hotărâtor pentru sensul literal şi anume acela că respectivele cuvinte de instituire în 
sens literal „aşa le-au înţeles Apostolii şi ucenicii lor, precum ne arată Apostolul 
Pavel şi istoria Bisericii de la începuturile ei” (Ibidem) ceea ce se poate vedea şi 
înţelege din cuvintele Sf. Pavel de la 1 Cor. 11,27, unde afirmă clar şi tranşant: „Cine 
mănâncă pâinea şi bea paharul Domnului cu nevrednicie, vinovat este Trupului şi 
Sângelui Domnului”. 

Mai există şi alte aspecte privind instituirea Sfintei Euharistii. Încadrarea 
instituirii Euharistiei într-un context mai larg, mai cuprinzător, este bine argumentată 
iar teologia ortodoxă nu poate decât să întâmpine cu bucurie aceste contribuţii ale 
misteriologiei luterane. Ea observă însă că această extindere trebuie bine precizată 
întrucât are limitele ei; ea nu poate să schimbe nimic din caracterul suficient, 
fundamental, decisiv şi suveran al Cinei de Taină. 


Prezenţa reală a Mântuitorului Hristos în Sfânta Euharistie 

Biserica a mărturisit totdeauna credinţa în prezenţa reală (Realprăsenz) a lui 
Hristos în Sfânta Împărtăşanie, pe care a recunoscut-o mereu ca Sfântă Taină. Totuşi, 
modul acestei prezenţe a fost înţeles diferit. 

În principal, au existat şi dăinuie şi astăzi în protestantism două mari curente în 
înţelegerea şi prezentarea acestei prezenţe. Unul este curentul simbolic — spiritualist, 
care afirmă o prezenţă reală, sacramentală a lui Hristos în Cina Domnului, dar 
independent de elementele materiale ale pâinii şi vinului. Al doilea curent este 
curentul realist şi leagă nemijlocit această prezență cerească supranaturală de 
elementele materiale, naturale. 

Faţă de pretenţia curentului simbolic, că în Euharistie nu poate fi vorba decât de 
prezenţă personală - deci spirituală, şi nu materială — reprezentanţii curentului realist 
au aprofundat conţinutul acestei prezenţe personale şi au dovedit că “nu există ... nici 
o viaţă personală, nici o decizie acționată din centrul personal al cului care să nu fi 
fost mai întâi inserată decisiv într-un impersonal — natural. "Totul este primit mai întâi 
natural, imprimat existenţial, şi numai din aceasta şi prin această motivare fiuinţială 
(Seinsgrund) se mişcă viaţa personală (Ernst Sommerlath, Das Abendmahl, apud 
Hermann Sasse. “Vom Sakrament des Altars”, Leipzig, 1941, p. 129). 

Majoritatea exegeţilor se exprimă în sensul poziţiei realiste, întrucât ei arată că 
expresia “soma Mou” (Acesta este Trupul Meu), având ca echivalent pe aramaicul 
gouphar sau gouphi” are semnificaţia dublă, de «Eu» şi «trupul Meu», asemenea lui 
soma, care de asemenea poate să stea drept pronume personal (Will Marxsen, Das 
Heillsgeschehen..., p.50). Concepţia curentului simbolic despre prezenţa personală a 
lui Hristos trebuie combătută prin faptul că “nu gândeşte persoana în unitatea 
persoanei cu lucrarea ei şi, prin aceasta, separă în mod «spiritualist>» personalitatea de 
determinarea concretă a vieţii personale. Conceptul de persoană nu are voie să facă 
abstracție de realitatea celor activate şi experiate personal (G. Wenz, Finfiihrung..., p. 
161). Curentul simbolic atentează la însăşi obiectivitatea Euharistiei, căci “Hristos ne 


dă în Cină nu numai pe Sine ci şi ceva (erwas) (E. Sommerlath, cf. H. Grass, Die 

Arnoldshainer Thesen, în Lehrgesprăch...”, p. 136) şi trebuie înţeles că raportul 
personal cu Hristos depinde în cele din urmă de ceea ce ne dă El. De altfel, noi 
conştientizăm raportul personal numai printr-o formă concretă, “conştiinţa mea despre 
lucru, despre res, este decisivă în cel mai înalt grad pentru dăruirea personală... (E. 
Sommerlath, Auf dem Wege..., în “Lehrgesprach...”, p. 79). Aşa cum arată exegeza 
biblică şi conştiinţa dintotdeauna a Bisericii, prezenţa lui Hristos în Cină este de fapt 
prezenţa în elementele materiale ale pâinii şi vinului, căci dacă se elimină sau se evită 
afirmaţiile clare despre aceste elemente materiale “se elimină Domnul însuşi ca dar al 
Cinei” (Ibidem, p. 78). Prezenţa lui Hristos în elementele materiale este indubitabilă şi 
inevitabilă pentru că nu trebuie uitat că Trupul şi Sângele lui Hristos înseamnă 
Christus incarnatus;, or Hristos este prezent în Euharistie ca “Logosul lui Dumnezeu 
oferit în frup şi nu ca un «Logos asărkos», deci Hristos oferit după existența Sa 
istorică pământească («în existenţa Sa somatică») (P. Brunner, Aus der Kraft des 
Werkes Christi, Munchen, 1950, p. 50). Hristos se oferă în Cină atât după existenţa Sa 
trupească cât şi după cea preaslăvită, pascală. Prezenţa personală nu este o idee 
spirituală descărnată, ea este “o substanţă — forță (Krafisubstanz) înţeleasă foarte real, 
supranaturală, miraculoasă, cerească, care reprezintă şi materia fundamentală a 
corporalităţii pascale...Cina se mănâncă şi se bea în puterea corporalităţii pascale a lui 
Hristos” (Ernst  Kăsemann, Das Abendmahl in  Neuen Testament, în 
“ Abendmahlsgemeinschaft”, Miinchen, 1937, p. 75). Elementele materiale euharistice 
concretizează prezenţa lui Hristos întrupat, astfel că “cine trece pe lângă problema 
substanţei trebuie să se întrebe dacă are în vedere pe Hristos cel întrupat real. Căci 
despre acest Hristos nu se poate vorbi fără să vorbeşti despre ființa Lui în cadrul 
materiei trupului pe care o are un om, dar despre o materie mântuitoare prin esenţa sa” 
(Hans Asmussen, Warum noch lutherische Kirche?, p. 148). 

Exponenţii interpretării realiste atrag atenţia că această înţelegere nu este decât 
“luarea în serios a cuvintelor lui lisus”, adică respectarea sensului intenţional al 


întregului eveniment al Cinei de Taină, care exprimă limpede faptul că “EI însuşi vrea 

să fie obiect al mâncării (Gegenstand des Genusses) sub chipul pâinii şi al vinului” 
(Werner Schilling, Christus unter Brot und Wein, p. 18-19). Este foarte semnificativ 
că, subliniind necesitatea fidelității faţă de “conţinutul biblic, care nu lasă nici o altă 
interpretare” (Ibidem), exponenţii acestui curent argumentează autenticitatea ei prin 
prelungirea acestei fidelității în Biserică, prin faptul că “această înţelegere se poate 
recunoaşte şi din conţinutul extra-biblic din timpul Părinților Apostolici (vezi Didahia 
9,10; Ignatie, Epistola către Smirneni 71, |: «mâncarea Cinei este carnea mântuirii 
noastre»; vezi şi Didahia 14,1) (Idem, ibidem). În felul acesta, interpretarea realistă se 
dovedeşte o consecvență, constanţă şi fidelitate față de kerygma şi Euharistia biblică 
şi apostolică, ce nu mai poate fi respinsă. 

Fixându-ne acum numai la concepţia realistă, trebuie să spunem că alte discuţii 
polemice au continuat şi între reprezentanţii ei. Chiar şi cei care au recunoscut 
prezenţa lui Hristos în elementele euharistice materiale s-au disputat mai departe în 
problema dacă prezenţa Trupului şi a Sângelui include sau nu prezenţa persoanei 
întregi a lui Hristos, a lui fotus Christus, sau numai corpul Său fizic, firea Sa 
muritoare sau şi umanitatea Sa transfigurată, post-pascală. Şcoala de la Erlangen (E. 
Sommerlath, Rocholl, F.K. Vilmar) recunoaşte un proprium al Cinei “numai în ce 
priveşte Trupul şi Sângele, şi nu forus Christus” (Albrecht Peters, Realprăsenz, p. 
106). După aceştia, trupul şi sângele se oferă ca "externa res, ca o «bucată» din 
Hristos: aici e vorba de lucru, de res in re, este oferit un ceva” (F.K. Vilmar, cf. E. 
Kinder, Gegenwart Christi, p. 40). În această înţelegere, deşi în Cină este prezent 
Hristos întreg, totuşi “de gustat ne dă ... numai Trupul şi Sângele” (F.K. Vilmar, 
Dogmatik II, 260. H. Gollwitzer, Coena Domini, p. 284; apud. H. Grass, Die 
Abendmahlslehre bei Luther und Calvin, p. 48). Unii afirmă decis chiar că “darul 
sacramentului nu este corporalitatea cerească a lui Hristos ci calitatea Sa muritoare 
(sein Sterben);, aşa după cum EI nu se oferă permanent în intercessio (mijlocire) ca 
prezent în faţa lui Dumnezeu pentru noi, tot aşa ni se dăruieşte în Cină ca fund 


prezent” (P. Althaus, Grundriss der Dogmatik, p. 248). Această înţelegere şi-a găsit 

însă o foarte vehementă opoziţie, replicîndu-1-se că prin Trupul şi Sângele lui Hristos 
“nu pot fi avute în vedere materii moarte (tote, physische Stoffe) (P. Brunner, Die 
dogmatische und kirchliche Bedeutung..., în “Lehrhesprachh...”, p. 115) căci Trupul 
lui lisus “nu se dă niciodată ca un simplu corp fizic. Acest trup oferit este în primul 
rând fiinţa adevărată corporală a lui lisus în caracterul ei «pentru vo». Cel care 
mănâncă pâinea oferită Îl mănâncă pe Cel venit în trup pentru mântuirea noastră, care- 
şi sacrifică Trupul pentru mântuirea noastră” (p. 235). Majoritatea sacramentaliştilor 
subliniază energic că Trupul şi Sângele lui Hristos nu pot fi înţelese altfel decât ca 
persoana întreagă a lui lisus Hristos jertfit şi transfigurat, că ele sunt “mai ales fiinţa 
umană (Menschsein) adevărată, corporală a lui lisus în caracterul ei «pentru voi» (P. 
Brunner, Grundlegung des Abendmahlsgesprachs, p. 61-62). Prin aceste formulări, 
vedem că se pledează pentru integritatea personală a lui lisus prezent în Cină; totuşi, 
prin aceasta s-a referit încă numai la lisus cel jertfit şi nu la Hristos cel transfigurat, 
post-pascal. A existat o controversă şi în această privinţă. Se poate spune că aceasta a 
fost depăşită, întrucât sacramentaliştii actuali observă că dacă problema se pune 


c6A. 

exclusiv, dacă se pune întrebarea “în Cină se primeşte Trupul cel răstignit sau cel 
înviat?”, atunci “este pusă fals”; pentru că, după toate temeiurile biblice, “trupul 
transfigurat (der verklărte Leib) este acelaşi trup care atârna mai înainte pe cruce. 
Hristos cel înălţat este prezent corporal ca fiind Cel Răstignit, iar trupul şi sângele lui 
Hristos sunt prezente ca fiind trupul dăruit pe cruce şi sângele vărsat pe cruce” 
(Edmund  Schlink,  Theologie des  Gottesdienstes, p. 224, cf. G. Wenz, 
“Einfiihrung...”, p. 160). Hristos nu poate fi prezent decât întreg, aşa după cum 
lucrarea Sa nu poate fi divizată ci este eficientă în toată întregimea ei, El fiind cel 
pământesc, pătimitor, sacrificat şi mort dar şi Cel înviat şi Înălţat de-a dreapta Tatălui: 
“Dacă Cel Înălţat este acum prezent, EI este şi aici... Dacă EI este aici, atunci e cu 
totul, nu numai pe jumătate” (W. Elert, Der christliche Glaube, p. 383). În Cină este 
vorba deci nu numai de lisus cel pământesc ci şi de trupul şi sângele lui Hristos “ca 


substanţe cereşti transfigurate (als verklărte himmlische Substanzen”). 

Conţinutul Fuharistiei nu este ruperea unei părticele din Hristos sau din 
lucrarea Lui, ci Euharistia trebuie înţeleasă ca fiind “continuarea actualităţii istorice a 
lui Hristos... experimentarea contemporaneităţii cu Hristos în clipa prezentă a primirii 
sacramentului” (E. Sommerlath, Der Sinn des Abendmahls, Leipzig, 1930, p. 47,49). 
Conţinutul Sfintei FEuharistii este exprimat deci de sacramentaliştii luterani ca o 
încopciere (Verkniipfung) între pâine şi Trup, între vin şi Sânge, specificându-se că 
“nu e vorba de o încopciere prin analogie... ci o încopciere prin identitate” (E. 
Lohmeyer, Das Evangelium das Markus, Goâttingen, 1937, p. 306). 


PREFACEREA ELEMENTELOR EUHARISTICE 
După cum este cunoscut, luteranii exprimă credinţa în prezenţa reală a lui 


Hristos în elementele euharistice prin celebra teorie a impanației, prin formula “in 
pane, cum pane, sub pane”, ca 0 unio sacramentalis a celor pământeşti cu cele cereşti, 
cum spune Luther. Acţiunea propriu-zisă prin care este posibilă această impanaţie şi 
unio sacramentalis a fost explicată de Luther prin teoria ubicuității, adică a 
omniprezenţei trupului uman proslăvit al lui Hristos. Conform teoriei ubicuităţii, 
“firea umană a lui lisus Hristos are, datorită participării la însuşirile supreme ale firii 
divine, capacitatea de a fi peste tot, respectiv în orice loc voieşte” (G. Wenz, 
Einfiihrung..., p. 251). Trupul lui Hristos după Înălţare este înţeles ca omniprezent, 
astfel încât “dăruirea Trupului şi Sângelui Său nu mai poate deveni niciodată trecut, 
ea este o veşnică prezenţă” (Regin Prenter, Theologie und Gortesdienst, p. 191). 
Luteranii care susţin teoria ubicuităţii o fac în primul rând pentru că sunt cu 
totul nemulţumiţi de explicația catolică a transsubstanțierii, care “stă şi cade odată cu 
noţiunea lui Aristotel despre substanţă (Kurt Plachte, Das Sakrament, p. 109), o teorie 
care poate fi înțeleasă “numai în schema şi formele de gândire ale viziunii medievale” 
(Ibidem) şi a fost în realitate “demitologizată de către fizica atomică şi filosofia 
existențialistă de astăzi (Idem, ibidem). Adversarii teoriei transsubstanţierii consideră 
că ca  “dezonorează creaţia”, întrucât acest “miracol transformator 


(Verwandlungsmirakel) aminteşte de  hristologia  monofizită, conform căreia 

creaturalul este preschimbat în dumnezeirea lui lisus şi e absorbit de ea” (H.G. 
Pohlmann, Abriss der Dogmatik, p. 272). Continuându-şi logica, aceşti adversari 
susțin că prin transsubstanţiere Hristos “monopolizează elementele revendicate încât 
să le nege în specificul lor propriu” (G. Wenz, Einfiihrung..., p. 39). În fond, ca 
vechea viziune “spiritualistă” abstractă, ei cred că “nu trebuie să considerăm 
nicidecum că lisus Hristos ar avea nevoie, ca să fie prezent, de un substrat natural” 
(Ibidem). În concluzie, ei declară cu fermitate că “în mărturia nou-testamentară nu 
auzim în nici un caz de învățătura despre un miracol al prefacerii naturale 
(Transsubstantiation) (H. Golwitzer, cf. August Kimme, Der Inhalt Arnoldshainer 
Thesen, p. 51,52, 53; vezi şi H.G. Pohlmann, “op. cit.”, p. cit.) şi trebuie să rămânem 
la unio sacramentalis, întrucât în Cină este vorba despre o unire, de o unio, conform | 


bi 


Cor. 10,16 a celor două” (H.G. P6hlmann, op. cir, p. cit.). Teologii acestei poziţii 
cred că află un argument în sprijinul lor, - chiar în sensul “unei unificări între 
confesiunile creştine” (Ibidem) - în faptul că şi în teologia catolică mai nou mai nouă 
transsubstanţierea este interpretată altfel, prin aşa — numita “transsemnificare” sau 
“transfinalizare”. Principalii exponenţi ai teoriei transsemnificării sunt Edward 
Schillebeeckx (în lucrarea Die eucharistische Gegenwart, Diisseldorf, 1967) şi Pict 
Schoonenberg (îndeosebi în lucrarea Tegenwordigheid, în “Verbum”, 31/1964), doi 
teologi catolici olandezi. 

Teologii transsemnificației reproşează transsubstanțierii, faptul că în ea 
““dentificarea este păstrată tocmai prin aceea că semnul nu are fiinţă (Wesen) proprie, 
în locul «fiinţe»» sale intrând fiinţa (die Wesenheir) lui Hristos (Notger Slenczka, 
Realprăsenz und Ontologie, Vandenhoeck und Ruprecht, Gottingen, 1993, p. 250) şi 
cred că prefacerea constă nu în schimbarea sau negarea fiinţei elementelor euharistice 
ci în faptul că acestea “desemnează şi intenționează ceva nou” (erwas Neues 
bezeichnen und bezwecken), adică Trupul şi Sângele lui Hristos (H.G. P6hlmann, 
Abriss der Dogmatik, p. 272). Principalele teze ale acestei teorii specifică 


următoarele: 

“a) trebuie înfăţişată o prezenţă reală a lui Hristos, care să fie într-adevăr o 
prezenţă reală dar nu o prezenţă substanţială (Substanzprăsenz), ci o prezenţă 
«pentru» credincioşi, o «relație» pentru primitorii Euharistiei. 

b)... trebuie stabilită o noţiune de semn care prin desemnare actualizează şi 
împărtăşeşte ceea ce desemnează, astfel încât prezenţa reală să fie un implicat al 
semnului, nu un superadditum la un simbol real (Realsymbol). 

c) prefacerea (Wandlung) euharistică trebuie interpretată astfel încât să nu fie 
prefacerea unei substanţe identificabile în existenţă (am Seinden) ci o schimbare a 
unui principiu ființial “extern”, sau extern — constituit, al fiinţei “Sinnes) umane sau 
divine” (N. Slenczka, Realprăsenz..., p. 272). 

De prefacerea elementelor cuharistice şi de prezenţa reală a lui Hristos în 
Sfânta Euharistie ţine şi problema aşa-numitelor — de către luterani — manducatio 
oralis (mâncarea, împărtăşirea orală), manducatio indignorum (împărtăşirea celor 
nevrednici) şi usus sacramenti (durata prezenţei lui Hristos în elementele pâinii şi 
vinului). Este evident că atitudinea față de acestea reflectă de fapt însăşi concepția 
despre funța Sfintei Euharistii. Astfel, adepţii curentului simbolist vorbesc de 
manducatio indignorum “ca şi cum nu am avea-o” (H. Gollwitzer, cf. August Kimme, 
Der Inhalt Arnoldshainer Thesen, p. 168). Ei resping manducatio indignorum sau au 
rezerve față de ea pentru că li se pare că prin ea s-ar cădea într-o înţelegere magică a 
minunii Euharistiei. Rezerva lor a fost desfiinţată însă de W. Elert, care a dovedit că 
prin esenţa ei magia nu are legătură cu actul Cinei: “Magia este vrăjitorie. Vrăjitorul 
vrea ca printr-o acţiune umană, cu mijloace pământeşti, să mobilizeze forţe 
suprapământeşti şi să-şi atingă scopuri proprii. În Cină ar putea fi vorba de aşa ceva 
numai dacă lucrarea umană - adică aducerea şi consumarea pâinii şi vinului - ar fi 
motivată cu un scop uman. Nu e cazul aici. Această lucrare umană nu îşi are originea 
în voinţa noastră ci este împlinirea unui mandat care ne-a fost dat” (W. Elert, Der 
christliche Glaube, p. 387). O altă obiecţie împotriva lui manducatio indienorum 


pleacă de la teza că Euharistia poate fi primită numai în credinţă. Această teză “ nu 

este nicidecum utilizabilă aici” (bidem, p. 372), pentru că contravine faptului că 
Hristos, conform înseşi cuvintelor lui, “oferă această Cină tuturor celor care intră” (P. 
Brunner, cf. August Kimme, Der Inhalts Arnoldshainer Thesen, p. 167); iar Sfântul 
Apostol Pavel, la 1 Cor. 11,27 arată că cei nevrednici sunt “vinovaţi faţă de trupul şi 
sângele Domnului” tocmai pentru că “vina este față de darul primit, pentru că acesta 
nu este numai pâine şi vin — nici chiar pentru cei vrednici — ci este trupul şi sângele lui 
Hristos” (W. Elert, Der christliche Glaube, p. 372; vezi şi Ferdinand Hahn, op. cit., p. 
20). Manducatio oralis şi manducatio indignorum trebuie acceptate pentru că 
mărturisirea lor înseamnă acceptarea cuvintelor lui Hristos: “Acesta este trupul Meu, 
acesta este Sângele Meu!”. Întrebarea dacă Hristos a intenţionat altceva decât ceea ce 
a spus - sau numai ar fi putut să intenționeze - nu se poate pune nicidecum, pentru că 
ea “nu ar fi altceva decât repetarea vechii întrebări ispititoare: «Oare a zis Domnul?» 
(W. Elert, op. cit., p. 371-372). Concluzia nu poate fi decât aceea că la Sfânta 
Euharistie cei ce se împărtăşesc primesc cu gura (mit dem Mund)” (W. Elert, op. cit., 
p. 371; vezi şi U. Kiihn, Sakramente, p. 138) trupul şi sângele lui Hristos. 

De fiinţa Sfintei Euharistii ţine şi problema lui usus sacramenti, adică a duratei 
prezenţei lui Hristos în elementele pâinii şi vinului. Toţi luteranii declară în această 
privinţă că prezenţa reală există “numai pentru primire şi în vederea ei” (Ernst Kinder, 
Die Bedeutung der Einsetzungsworte bei Abendmahl, Lutherisches Verlagshaus, 
Berlin, 1961, p. 17) că ea “are un început anume (einen bestimmten Anfang) — dat de 
actul consacrării — şi are un sfârşit, odată cu încheierea împărțirii sacramentului” (P. 
Brunner, Die dogmatische und kirchliche, in “Lehrgesprach...”, p. 107 şi în orice caz 
durata nu poate fi extinsă peste “terminus ad quem”, chiar dacă noi “nu putem să 
determinăm mai exact acest interval” (E. Kinder, Die Bedeutung..., p. 25). Ei justifică 
această limitare strictă a prezenţei reale prin argumentarea că prezenţa lui Hristos “nu 
poate face abstracţie de gustare” (W. Trillhaas, Dogmarik, p. 373), că această 
prezenţă nu poate fi “validă în mod static sau în orice scop, ci numai pentru mâncarea 


şi băutura întru credinţă” (E. Kinder, Gegenwart Christi, p. 64), sensul ei fiind relaţia 

şi comuniunea, motiv pentru care nu poate fi “nici izolată de întreaga lucrare 


45) 


(euharistică, n.n.) şi nici absolutizată” (Ibidem). O altă justificare a acestei limitări 
este şi aceea că, conform instituirii lui Hristos, este validă “numai Cina împărțită şi 
primită” (W. Trillhaas, op. cit., p. cit.). 

Concepţia luterană despre limitarea lui usus sacramenti are motivaţia ei. Ea 
este determinată de missele unghiulare, (Winkelmessen) adică missele private, fără 
împărtăşire către credincioşi, şi în cultul sau adorarea ostiei în afara actului euharistic. 
Ideea luterană că “dacă Cina îşi are sensul propriu în primirea darului atunci nu mai 
pot exista alte scopuri ale sacramentului, cum ar fi adorarea lui Hristos — euharistic, 
cultul ostiei” (Ibidem) este întrutotul acceptată de ortodocşi. Consecințele trase în 
practică de luterani sunt totuşi departe de înţelegerea ortodoxă. Faptul că principiul 
“«extra usum nullum Ssacramentum» € transmis mai departe cu severitate” (W. 
Schanze, Die Konsekrationspraxis in der evangelisch-lutherischen  Kirche, în 
“ Abendmahl und Konsekration” (hrsg, von E. Kinder), Lutherisches Verlagshaus, 
Berlin, 1961, p. 42), că Agendele (cărțile de rugăciuni oficiale) luterane de astăzi nu 
indică nimic de vreo prezenţă după actul euharistic iar vinul euharistic, adică Sfântul 
Sânge rămas adesea se aruncă (weggiesst), “dacă nu se face ceva mai rău (wenn nicht 
Schlimmeres damit geschieht)” (bidem) sunt dovada că usus sacramenti este înţeles 
cu totul deosebit în Luteranism faţă de Ortodoxie. Luteranii ştiu că în concepţia şi 
practica ortodoxă “Hristos este prezent în pâine şi vin ante usum, in usu et post usum” 
(Fr. Heiler, Urkirche und Ostkirche, p. 253) precum şi faptul că Mărturisirile de 
credinţă ortodoxe “pretind închinare latreutică trupului şi sângelui lui Hristos, întrucât 
«există o singură închinare față de Sfânta Treime şi faţă de trupul lui Hristos »” ( 
Ibidem), şi mai ales faptul că “un cult special în afara liturghiei şi a împărtăşirii 
bolnavilor a rămas străin Bisericii răsăritene” (dem, Ibidem). 

Teologii luterani, deşi rămân la ideea că “relatările despre instituire nu cunosc 
expressis verbis un moment al consacrării” (Willi Marxsen, Das Heilgeschehen, p. 


55), leagă totuşi prezenţa reală a Domnului în Euharistie de o epicleză, de o sfințire 


259 


cen 
1 


sau consacrare, întrucât “împărţirea (Distribution) şi consacrarea (Konsekration) ţin 
una de alta indisolubil” (Ibidem). Ei recunosc valabilitatea afirmațiilor Sfântului 
Ambrozie, care afirma că “consecratio divina est ubi verba ipsa Domini salvatoris 
operatur” (Ambrosius, De  mysteriis, 9, 52, apud. W. Schanze, Die 
Konsekrationpraxis..., p. 37) şi, mai explicit, că “ante consecrationem alia species 
nominatur, post consecrationem corpus; ante consecrationem aliud dicitur, post 
consecrationem sanguinis” (Ambrosius, De mysteriis, 4,4, apud W. Schanze, Die 
Konsekrationpraxis..., p. 37). 

De aceea, mulţi dintre ei insistă astăzi să reliefeze că “parvine şi pentru Duhul 
Sfânt un sens constitutiv pentru Cină”, iar unii declară chiar răspicat şi vehement că 
“renunţarea la afirmaţiile tranşante despre consacrare este inacceptabilă” (Ernst 
Kinder, conform Karl-Hermann Kandler, Christi Leib und Blut, p. 92). 

Sfânta Tradiţie şi teologia patristică, fidele mereu gândirii biblice, au înţeles şi 
înfățişat totdeauna minunea Sfintei Euharistii în chip real, ca o adevărată prefacere a 
elementelor materiale în Trupul şi Sângele Domnului. Astfel, Sfântul Ambrozie scria 
în sec. IV despre Sfânta Euharistie că “este trupul Duhului dumnezeiesc, fundcă duh 
este Hristos” (Sf. Ambrozie, De mysteriis, în colecția „Părinţi şi scriitori bisericeşti”, 
nr. 53, Editura Institutului biblic al BOR, Bucureşti, 1994, p. 24) iar Sfântul loan 
Damaschin, dezvoltând o întreagă teologie euharistică, a subliniat atât prezenţa reală 
cât şi prefacerea elementelor, înlăturând orice echivoc prin declaraţia că “pâinea şi 
vinul nu sunt fipul trupului şi sângelui lui Hristos — să nu fie — ci însuşi trupul 
îndumnezeit al Domnului” (Sf. loan Damaschin, Dogmatica, Editura Scripta, 
Bucureşti, 1993, p. 166) şi făcând şi o analogie a unirii Dumnezeirii cu elementele 
euharistice: “Cărbunele nu este un lemn simplu, ci este unit cu focul. Tot astfel şi 
pâinea Împărtăşaniei nu este pâine simplă ci unită cu Dumnezeu; iar corpul unit cu 
Dumnezeirea nu este o singură fire, ci una a corpului şi alta a Dumnezeirii unite cu el” 
(Ibidem, p. 167). De altfel, înţelegerea realistă a prezenţei lui Hristos în Euharistie a 


fost dogmatizată oficial şi definitiv în Biserică prin Sinodul VII ecumenic, care a 

decretat răspicat: “Nici Domnul, nici Apostoli sau Sfinții Părinţi n-au spus că jertfa 
nesângeroasă adusă de preot este icoană, ci însuşi Trupul şi Sângele ... lar după 
sfințire se numesc în sens propriu şi Sunt şi se văd Trupul şi Sângele lui Hristos” (cf. 
D. Stăniloae, Dumnezeiasca Euharistie în cele trei confesiuni, în revista “Ortodoxia”, 
nr. 1/1953, p. 53). Teologii apuseni au reproşat răsăritenilor o lipsă de preocupare sau 
de aprofundare a misterului euharistic şi chiar teologiei patristice o anumită 
neclaritate şi imprecizie. Ca şi pentru alte aspecte speciale ale misteriologiei, teologii 
ortodocşi de astăzi explică aceasta prin faptul că “dogma prezenţei reale, nefiind 
contestată de nimeni, nu s-au format termenii teologici precişi” (Ibidem). Dar 
conştiinţa şi mărturisirea minunii FEuharistici au fost nesmintite şi unanime. Un 
argument puternic este şi faptul că prezenţa reală este afirmată expres de-a lungul 
întregii liturghii ortodoxe, care este o venerabilă şi străveche componentă a Sfintei 


ce A 


Tradiţii. În rugăciunile de la împărtăşire se spune limpede că acolo este “însuşi 
Preacurat Trupul Tău şi acesta este însuşi scump Sângele Tău”, implorându-se 
participarea la însăşi Cina cea de Taină: “Cinei Tale celei de Taină, astăzi Fiul lui 
Dumnezeu părtaş mă primeşte!”. 

Teologia ortodoxă „a cinstit multă vreme minunea euharistică cu tăcerea”, aşa 
cum spune un precept patristic. De altfel, trebuie să reamintim că în întreaga 
creştinătate nu se pusese întrebarea privind modul prezenţei reale, până în sec. IX-XI. 
Un lucru a fost însă mereu sigur şi consecvent până atunci: transformarea reală a 
elementelor pâinii şi vinului în Trupul şi Sângele Domnului. Această transformare 
reală a fost formulată însă prin expresii diferite în teologia catolică şi în cea ortodoxă. 
Teologia catolică a explicat minunea prefacerii elementelor prin teoria 
transsubstanţierii, conform căreia substanţa - adică esenţa elementelor materiale - se 
schimbă în substanța Trupului şi Sângelui Domnului, dar accidenţii - adică forma 
acestor elemente - rămân. Teoria transsubstanţierii, care a rămas până astăzi în 
catolicism, se bazează şi se formulează pe temeiul concepției lui Aristotel despre 


compunerea unei existenţe din substanţă, adică esenţa nevăzută şi accidenţii, forma 

respectivei existenţe. Teologii ortodocşi au folosit în general termenul metabole, dar 
începând din secolul XIII şi termenul transsubstanţiere (cf. Robert Hotz, Sakramente 
im Wechselspiel ..., p. 43) Se poate spune că teologii ortodocşi au oscilat apoi mult 
timp între termenii transsubstanțiere şi metabole, rămânând în ultimul timp numai la 
termenul metabole. 

Spre deosebire de luterani, ortodocşii găsesc însă justificată şi pozitivă într-o 
bună măsură şi folosirea lui transsubstantiatio. EI s-a justificat prin “precizarea ideii 
generale de prefacere, în faţa teoriilor eretice care pretindeau că pâinea şi vinul rămân 
cumva în Euharistie şi diluau prezenţa Domnului numai într-o prezenţă prin putere” 
(D. Stăniloae, Dumnezeiasca Euharistie ..., p. 58), prin “seriozitatea prefacerii 
elementelor Euharistiei şi realitatea prezenţei Trupului şi Sângelui Domnului în 
Euharistie” (Ibidem, p. 62) şi prin faptul că arată fără echivoc că pâinea şi vinul “se 
prefac în mod substanţial, esențial, în Trupul şi Sângele Domnului, nu numai printr-o 
îmbibare de putere cerească” (Ibidem ,p. 68). Ortodocşii români consideră că li se face 
“o nedreptate” catolicilor când li se impută că prin teoria transsubstanţierii ar vrea “să 
explice cum se produce prefacerea” (Ibidem, p. 59), pentru că în realitate ei susțin că 
“în natură nu există o astfel de prefacere care să schimbe rotal substanţa unui lucru” 
(Ibidem) şi deci ei vor să spună “numai cum poate fi văzută pâinea ca pâine şi vinul ca 
vin, după ce s-au prefăcut real substanţial” (Idem, ibidem). Dar teologii ortodocşi sunt 

unanimi în a sublinia unele deficienţe ale acestei teorii, precum faptul că “”complică 
misterul Euharistiei cu dificultăţi străine de el, filosofice” (Ibidem, p. 60), şi pentru că 
consideră că “accidenţii rămân mai departe” (D. Radu, Caracterul ecleziologic al 
Sfintelor Taine şi problema intercomuniunii, Bucureşti, 1978, p. 146) şi pentru că se 
ocupă de obiect şi nu de subiect, adică de pâine şi nu de om” (P. Evdokimov, 
Ortodoxia, p. 268) analizând “cvasichimic minunea în funcţie de simţurile noastre” 
(Ibidem). 

Înțelegerea ortodoxă se deosebeşte de concepţia catolică a transsubstanţierii. În 


primul rând, prefacerea reală şi totală se săvârşeşte în urma invocării Sfântului Duh în 

rugăciunea epiclesei, printr-o acţiune directă a Sfântului Duh care preface elementele 
euharistice în Sfântul Trup şi Sânge. Catolicii subliniază şi ei astăzi epiclesa dar ea 
este limitată la momentul rostirii cuvintelor de instituire, pe când la ortodocşi priveşte 
întreagă desfăşurarea Sfintei Liturghii, ca “un întreg al unui singur mister, care nu 
poate fi despărțit” (P. Evdokimov, op.cit., p. 271) şi care culminează în rugăciunea de 
invocare a Sfântului Duh în urma căreia are loc prefacerea. Liturghia ortodoxă 
specifică exact invocarea Sfântului Duh şi prefacerea reală şi totală a elementelor 
materiale: “Te chemăm, Te rugăm şi cu umilinţă la Tine cădem: Trimite Duhul Tău 
cel Sfânt peste noi şi peste aceste Daruri ce sunt puse înainte. Și fă, adică pâinea 
aceasta Cinstit Trupul Hristosului Tău ... lar ceea ce este în potirul acesta, Cinstit 
Sângele Hristosului Tău ... Prefăcându-le cu Duhul Tău cel Sfânt!”. E vorba deci de 
o transformare reală şi totală, din ceva în altceva. Prezenţa reală nu are loc deci în 
urma unei reîntrupări a lui Hristos în specii, ci este o prefacere (merabole) reală şi 
totală. A existat şi în teologia ortodoxă o teorie străină de înţelegerea ei tradițională 
patristică, aşa-numita teorie a frans-punerii sau trans-mutării formulată de Serghei 
Bulgakov. Ea este inacceptabilă pentru că nu specifică limpede o transformare sau 
prefacere a elementelor materiale, prezența Domnului fiind mai degrabă spirituală iar 
pâinea şi vinul rămânând ceea ce au fost înainte de prefacere. Faţă de această 
înţelegere, trebuie subliniat că învăţătura Bisericii a arătat totdeauna că trupul înălțat 
al Domnului “trebuie să aibă şi o materialitate, o «carne»” (D. Stăniloae, 
Dumnezeiasca Euharistie ..., p. 65). Concepţia lui Bulgakov se apropie evident de 
spiritul calvin. 

Un alt teolog ortodox, John Meyendorff crede că “bizantinii nu au văzut 
substanța pâinii schimbată cumva într-o altă substanţă ... ci au considerat această 
pâine ca «tipul» omenităţii” (John Meyendorff, Teologia bizantină, p. 273). În mod 
evident şi această gândire este străină de învăţătura tradițională a Bisericii Ortodoxe. 
Aceste devieri au rămas însă izolate în teologia ortodoxă şi fără nici o consecinţă în 


cultul şi credinţa ortodoxă. Învățătura Bisericii Ortodoxe de azi se află pe linia 

tradițională patristică şi ca înfăţişează prefacerea reală şi împărtăşirea completă, 
spirituală şi corporală a credincioşilor de Hristos, într-o concepţie consecventă, 
unitară şi cuprinzătoare. Ea arată că pâinea şi vinul au fost alese ca elemente 
euharistice de către Hristos însuşi pentru că ele sunt “cele mai fundamentale şi mai 
susținătoare elemente ale trupului şi sângelui omenesc, cele mai înrudite cu ele” (D. 
Stăniloae, Teologia Dogmatică Ortodoxă, vol. III, p. 102), pentru că după cum “prin 
legea firii, trupul nostru preface în substanţa sa aceste substanţe, tot aşa preface şi 

Hristos aceste substanţe în trupul Său” (Ibidem). E vorba deci de o împărtăşire 
organică completă, atât personal-spirituală cât şi corporală cu Hristos. Este o 
întrepătrundere extraordinară între rațiunea trupului uman, raţiunea trupului lui 
Hristos şi lucrarea Duhului Sfânt care-l actualizează pe Hristos. Prin întrupare, Hristos 
a realizat deja o legătură între raționalitatea trupului Său şi raționalitatea trupului 
uman în genere: “Prin întrupare, Rațiunea divină, făcându-se Ipostasul trupului 
omenesc, atrage în cea mai profundă intimitate a sa rațiunea trupului asumat, ca chip 

al unei raţiuni din sine'""(bidem, p. 100). Prin prefacerea euharistică, “rațiunea 
trupului Său scufundat în Rațiunea divină se uneşte acolo şi cu raţiunea pâinii şi 
vinului ... Prefacerea raţiunilor pâinii şi vinului în rațiunea trupului şi sângelui care se 
produce în planul vieţii pământeşti printr-un întreg proces de asimilare naturală, se 
produce în sânul Raţiunui divine datorită intimității supreme în care ajung acolo cu 
trupul, într-o singură clipă” (Ibidem). Această rapidă, totală şi sublimă intimizare a 
Raţiunii divine cu rațiunea trupului Său şi cu raţiunea pâinii şi vinului se face prin 
Duhul Sfânt, adică “Duhul prezent în trup. Duhul care a pnevmatizat trupul, face 
trupul Său hrană spre mântuire şi viaţă în Taina Euharistiei. Ipostasul Cuvântului dă 
trupului o calitate ca a unuia coborât din cer, iar Duhul face trupul acesta capabil să 
fie ridicat la cer” (Ibidem, p. 99). 

Pentru a înfățişa cât mai fidel şi complet prefacerea reală, teologii ortodocşi 
rămân la termenul metabole, pentru că acesta subliniază mai bine că e vorba “nu de o 


transformare în limitele acestei lumi, ci franssensus metafizic şi coincidenţa 

transcendentului cu imanentul” (P. Evdokimov, Ortodoxia, p. 266). Ei cred că acest 
termen “determină esenţa tuturor Tainelor ... determină esenţa însăşi a creştinismului, 
întrucât Hristos a venit pentru prefacerea (metabole€) acestei lumi” (Constantin 
Galeriu, Jertfă şi răscumpărare, Editura Harisma, Bucureşti, 1991, p. 264). 

Biserica Ortodoxă nu poate să fie de acord nici cu limitarea prezenţei reale a lui 
Hristos numai pe timpul lucrării euharistice, numai chiar în usus sacramenti. Ea a 
ştiut şi a mărturisit totdeauna că Euharistia este hrană ce trebuie primită pentru a fi 
consumată şi “nu pentru a fi văzută” (John Mayendorff, Teologia Bizantină, p. 272). 
Ea recunoaşte că adorarea elementelor Euharistice înafara cultului divin “reifică 
(adică materializează, n.n.) manifestarea fiinţei cereşti şi contrazice Înălţarea” (P. 
Evdokimov, Ortodoxia, p. 268). De aceea, Sfintele Daruri nu au fost «adorate» 
niciodată în Biserica Ortodoxă în afara cadrului specific al Sfintei Liturghii, pentru că 
“Euharistia nu poate revela nimic vederii (fizice, n.n.) fiind pâinea din cer” (. 
Meyendorff, Teologia bizantină, p.cit.). În Biserica Ortodoxă, Sfântul Trup şi Sânge 
sunt păstrate în afara actului liturgic numai cu scopul exclusiv al consumării de către 
bolnavi, şi nicidecum cu scop de adorare. Totuşi, teologia ortodoxă insistă asupra 
nelimitării prezenţei reale a Mântuitorului Hristos în Sfintele Daruri pentru că aceasta 
ține direct de afirmarea prezenţei reale; prin limitarea prezenţei strict la usus 
sacramenti, adică la momentul actului liturgic, se pune la îndoială şi se atacă însăşi 
esenţa Sfintei Euharistii. 


ASPECTUL ANAMNETIC, CEL ESHATOLOGIC ȘI CEL DE JERTFĂ AL 
SFINTEI EUHARISTII 
Toţi protestanții insistă asupra dimensiunii Euharistiei ca şi anamnesis, adică 


pomenire, comemorare sau memorial al Domnului Hristos. Această comemorare 
(Gedăchtnis) nu trebuie înţeleasă ca “o simplă pomenire”, în care lisus Hristos ar fi 
“un simplu trecut” (Ulrich Kiihn, Sakramente, p. 277), ci ea este cu adevărat “un fel 
de chemare în memorie” (erinnerndes Rufen) a istoriei mântuitoare a lui lisus 
Hristos... chemarea viitorului desăvârşit care în El este deja deschis şi pregustat” 


(Ibidem”. Luteranii precizează apoi şi mai exact că “praznicul întregii mântuiri nu este 

o sărbătoare comemorativă a instituirii aduse de Hristos comunităţii Sale” (Theodor 
Zahn, cf. W. Elert, op. cit., p. 344). După cum se vede, concepţia luterană depăşeşte 
cu mult înţelesul simbolic şi simplu în conţinut al celorlalți protestanți; un merit 
incontestabil este de asemenea faptul că pun evident în legătură aspectul anamnetic al 
Euharistiei cu cel eshatologic. 

Teologia ortodoxă mărturiseşte şi ea această dimensiune Sfintei Euharistii. În 
sfânta Liturghie ea este evidenţiată în mod repetat. Chiar începutul ei, numit 
Proscomidie, se deschide cu rostirea întreită de către preot a formulei “Întru 
pomenirea Domnului şi Dumnezeului nostru lisus Hristos!” 

În dimensiunea anamnetică, “comemorativă” se cuprinde nu numai lucrarea 
mântuitoare a lui Hristos ca lucrare trecută, săvârşită, nu numai "drumul lui lisus” 
(der Geschick Jesu) cum zic luteranii, ci chiar şi lucrarea viitoare, cea de-a doua 
Venire a sa. În felul acesta, suntem obligaţi să vedem că deşi luteranii înţeleg prin 
anamneză actualizarea întregii lucrări mântuitoare a lui lisus Hristos, totuşi ortodocşii 
au în plus această extindere a anamnezei şi asupra celor viitoare. Anamnesis nu 
înseamnă deci că persoana sau lucrarea comemorată aparține trecutului ci exact 
contrariul; ea desemnează un act în care “persoana sau fapta comemorată este făcută 
prezentă, actuală, este adusă actual în planul lui aici şi acum” (D. Stăniloae, Teologia 
Euharistică, în rev. “Ortodoxia”, nr. 3/1969, p. 344). O dovadă fermă că acesta este 
conţinutul autentic şi deplin al lui anamnesis este faptul că Mântuitorul însuşi a 
săvârşit Sfânta Euharistie şi după Înviere, “ca o prezentare văzută a stării Lui de 
aducere permanentă a sa în planul nevăzut” (D. Stăniloae, Teologia Dogmatică 
Ortodoxă, UI, p. 98), conform Luca 24, 30-31. Din referatul biblic de aici se vede 
limpede că Mântuitorul le reaminteşte porunca de a săvârşi Euharistia nu ca 
“amintirea cuiva care a fost, ci o continuare a prezenţei Lui în calitate de înviat, cu er” 
(Ibidem”. Anamneza, această “amintire” este de fapt o rămânere permanentă a lui 
Hristos cel întrupat, jertfit şi înviat în legătură de unire cu participanţii la “memorial”, 


adică la această realitate actualizată în Euharistie. 

Luteranii pun aspectul anamnetic în strânsă legătură cu cel eshatologic, ceea ce 
este un câştig real pentru înţelegerea mai deplină a Sfintei Euharistii. Ei afirmă 
deschis că deşi “moartea şi învierea lui Hristos sunt evenimente trecute” iar “Parusia 
este viitor” (W. Elert, Der christliche Glaube, p. 366), totuşi “Cina le cuprinde pe 
amândouă: «Ori de câte ori mâncaţi această pâine şi beţi acest pahar, moartea 
Domnului binevestiţi până la venirea Luw (| Cor. 11,26)” (Ubidem”. Euharistia este 
legată direct de Parusie, “Cina şi Ziua Domnului ţin una de alta” (P. Brunner, Die 
dogmatische und kirchliche ..., în “Lehrgesprăch...”, p. 111) şi prin aceasta chiar 
esența Tainelor capătă un conţinut şi un sens eshatologic. “Viitorul devine prezent, 
fără a înceta să fie viitor”, pentru că “în sacramente trecutul şi viitorul devin prezent” 
(Herman Sasse, Corpus Christi, p. 91). Euharistia este “o anticipație vizibilă a mesei 
împărăteşti de nuntă a lui lisus” (P. Brunner, Pro Ecclesia 1, p. 135), pentru că în chip 
real “în această Masă pe care noi o prăznuim acum este aproape acea Masă care va fi 
odată, când va răsuna în cer strigătul: «A sosit nunta Mielului!»”"(bidem). Ceea ce va 
fi atunci începe deja acum, prin Masa euharistică. Având în vedere expres această 
dimensiune eshatologică, teologia luterană a denumit Euharistia drept “Cina ca 
veşnică criză” (Das Abendmahl als endzeitliche Krisis” (formula aparține lui Peter 
Brunner şi a fost dezvoltată pe larg în lucrarea Grundlegune des 
Abendmahlsgesprachs (vezi de ex. p. 76-78)). Aici cuvântul criză are un înţeles 
special, cel de “imperativ decizional”, „realitate presantă” care obligă la decizie. Prin 
aceasta, luteranii vor să arate că această dimensiune este cea care-l pune pe creştin 
obligatoriu în situaţia de a se decide pentru sau împotriva viitorului lui Dumnezeu. 
Peter Brunner crede că exegeza textului de la I Cor. 16,22, cu formula “Maranathă/” 
în legătură cu Didahia 10,6 “ indică cu stringenţă caracterul «critic» al Cine'”, 

caracter care e “întărit prin efectul corporal obiectiv al Cinei” (Peter Brunner, 
Grundlegung des Abendmahlsgespriăchs, p. 17). Euharistia este o «criză finală», adică 
eshatologică, pentru că ea îl pune pe creştin în situaţia obligatorie de a se decide 


pentru viitorul care-l indică Euharistia, viitorul împărăției lui Dumnezeu. Această 

«criză» nu trebuie înţeleasă negativ, ca o ameninţare sau pericol, ci pozitiv, ca o 
interpelare presantă a iubirii lui Dumnezeu; de aceea, Euharistia trebuie înţeleasă ca o 
“epifanie a dragostei jertfitoare a lui Dumnezeu în trupul jertfit al Fiului Său” (bidem, 
p. 78). 

Aspectul eshatologic este subliniat şi în teologia şi cultul ortodox. Sfântul 
Nicolae Cabasila arată că Sfânta Euharistie este un ospăț ceresc nesfârşit, continuat şi 
după trecerea în viaţa viitoare, astfel că sufletele credincioşilor în lumea cealaltă nu 
fac altceva decât “vor trece de la o masă la alta, de la închipuită la cea adevărată” 
(Nicolae Cabasila, Despre viața în Hristos, Bucureşti, 1989, p. 223). Această trecere 
este firească, este continuarea unui proces început prin Euharistia de pe pământ. Cât 
timp au fost în lume Hristos a fost “pâinea şi Paştile lor”, iar când “îşi vor înnoi 
puterile şi le vor creşte aripi ca la vulturi”, adică vor trece în împărăția veşnică, atunci 
“se vor odihni pe lângă trupul Domnului cel adevărat” (Ibidem). Între cele două 
Euharistii, cele două Mese, este o continuare dar şi o deosebire: *... e aceeaşi putere 
şi la o masă şi la cealaltă, acelaşi pofitit la ospăț şi într-o lume şi în alta, doar că acolo 
sus e chiar cămara Mirelui, pe când aici jos e numai pregătirea pentru acea cămară” 
(Ibidem). Sfânta Liturghie ortodoxă înfăţişează limpede o împărtăşire de Hristos în 
viaţa viitoare (pe care o anticipează împărtăşirea de acum), prin rugăciunea preotului 
imediat după împărtăşire: “Dă-ne nouă să ne împărtăşim mai cu adevărat în ziua cea 
neînserată a împărăției Tale!”. Mai mult, Liturghia ortodoxă evidenţiază Sfânta 
Euharistie ca anticipare a plinirii eshatologice, întrucât evocă a doua venire a 
Mântuitorului ca pe un eveniment ce s-a produs deja: „Aducându-ne aminte aşadar, de 
această poruncă mântuitoare... şi de cea de-a doua şi iarăşi venire...!”. Astfel, 
teologia ortodoxă uneşte aspectul anamnetic al Sfintei Euharistii cu cel eshatologic 
într-o unitate care depăşeşte timpul şi spaţiul, prin care viitorul lui Dumnezeu 
pătrunde în prezentul omului şi-l transfigurează. Afirmarea acestei dimensiuni 
eshatologice are consecinţe precise şi practice în teologia ortodoxă, întrucât ea 


înseamnă posibilitatea lumii materiale, a istoriei şi a omului de a se transfigura de 

acum, de a pre-gusta viaţa veşnică. Tocmai de aceea spunem că Sfânta Euharistie are 
un caracter eshatologic sau profetic, întrucât afirmă posibilitatea transfigurării 
eshatologice, prezentând materia şi trupurile noastre ca destinate transfigurării şi chiar 
îndumnezeirii (Vezi pe larg D. Stăniloae, Teologia Euharistică, p. 346 şi 
următoarele). 

Dar deosebirea cea mai mare între teologia euharistică luterană şi cea ortodoxă 
o constituie aspectul de jertfă al Sfintei Euharistiul. 

Temeiul biblic pe care s-au bazat luteranii în respingerea aspectului de jertfă 
este acel “ef dpax” (odată pentru totdeauna) de la Evrei. Plecând de la unicitatea, 
absolutul şi suveranitatea jertfei pe crucea Mântuitorului, ei au respins cu vehemenţă 
orice idee de jertfă euharistică, a missei romane în măsura în care ar pretinde “o 
împăcare” ( Peter Meinhold, Abendmahi, p. 72), o “repetare” (Wiederholung) a jertfei 
ca şi când jertfa de pe cruce “n-a fost suficientă şi de aceea ar trebui suplimentată sau 

repetată” (propitiatorisch). Toate aceste riscuri ce reies din concepţia missei romane 
ca jertfă “Messopfer) “contrazic unicitatea şi suficiența jertfei de pe cruce a lui lisus 
Hristos” (G. Wenz, Finfuhrung..., p. 134). 

Aspectul sacrificial este considerat acum fundamental şi identificat ca un fir 
roşu în Biserica primară. “Din cele mai vechi timpuri”, Cina a fost considerată ca “o 
lucrare de jertfă (Opferhandlung)”, căci însăşi descrierea legăturii dintre jertfa 
Domnului şi viaţa noastră din Epistola Evrei şi Efeseni 5,2 “permite concluzia că 
Sfânta Cină este o jertfă” (Gerardus van der Leenw, Sakramentales denken, p. 224) iar 
Tradiţia continuă fidel această mărturisire, căci “găsim termenul /hysia — o jertfă deja 
în Didahia 14"(bidem). Istoricii prezintă Euharistia creştinătăţii primare ca pe “o 
mulţumită, o jertfă, o actualizare a morţii lui Hristos (sie war ein Opfer, sie war, eine 
Wergegenwâărtigung des Todes Christi) ( Adolf von Harnack, Die Mission und 
Ausbreitung des Christentums in den ersten drei Jahrhunderten, 3 Auflage, p. 420, 


apud. G.G. Vicedom, “Das Abendmahl...”, p. 32) iar exegeţii recunosc “o 


continuitate permanentă a concepției primar-creştine despre sacramentul altarului, cel 

puţin de la Pavel la Hipolit” (de ex. H. Lietzmann şi R. Stahlin, cf. W. Aveerbeck, 
Der Opfercharakter..., p. 182). Mai mult, Euharistia primar-creştină era realmente şi 


= ce 


o jertfă adusă de credincioşi, pentru că “era în acelaşi timp masă oferită (Spendetisch) 
sau înconjurată de mese oferite mai mici pe care se pun la actul jertfei darurile 
iubitoare (Liebesgaben) pentru ca să participe şi ele la sfinţirea Jertfei” (Gerardus 
van der Lecuw, Sakramentales Denken, p. 224), adică exact aşa cum s-a păstrat cu 
fidelitate până astăzi în Liturghia ortodoxă. Avându-se în vedere toate aceste noi 
observaţii şi re-descoperiri, majoritatea sacramentaliştilor luterani de astăzi au ajuns la 
concluzia că “ne este imposibil să folosim formulările epocii Reformei asupra 
Bisericii creştine care a trăit înainte de 1500 prin Duhul şi harul lui Dumnezeu” (Hans 
Asmussen, Warum noch die lutherische Kirche?, Evangelisches Verlagswerk, 
Stuttgart, 1949, p. 150), că se impune un limbaj nou pentru că “noi ştim, că Noul 
Testament este mai bogat şi mărturia luterană pleacă în parte de la probleme care nu 
sunt biblice” (Ibidem). Noul limbaj, dar mai ales noua concepție, recunoaşte explicit 
“caracterul de jertfă al missei prin indiciul identității dintre jertfa missei şi Jertfa de pe 
Cruce” Peter Meinhold, Abendmahl..., p. 36). Acceptarea în principiu a unui caracter 
de jertfă al Euharistiei, ca actualizare (Vergegenwărtigung) este atât de abundent 
exprimată în misteriologia luterană de astăzi, mai ales la purtătorii de cuvânt ai 
dialogului luteran cu alte Biserici, încât se poate spune că este orientarea dominantă în 
teologia euharistică luterană de astăzi. 

Delegații luterani oficiali ai dialogului euharistic cu alte Biserici afirmă explicit 
că există “un consens fundamental în concepţia despre Euharistie ca actualizare a 
jertfei răscumpărătoare” (Heinz Joachim Held, apud Karl H. Kandler, Christi Leib 
und Blut, p. 135), că şi în Biserica Luterană “Euharistia este înţeleasă în mod central 
din jertfa lui Hristos” (Georg Kretschmar, apud. K.H. Kandler, op. cit., p. cit.), că unii 
dintre luterani nici “n-au avut cunoştinţă despre vreo jertfă care să nu poarte 
caracterul de jertfă sacrificială (Schlachtopfer) (Alexei Luther, apud. K.H. Kandler, 


op. cit., p. cit.) 

S-a renunţat la acuzele împotriva missei romane, pentru că şi în teologia 
catolică teologia missei nu mai este împovărată de prejudecăţi şi idei medievale, astfel 
încât nimeni nu mai concepe missa ca o repetare (Wiederholung” (Vezi la E. Kinder, 
în Theologische und Literatur Zeitung, 84, 1959, 864 ş.u.), nici ca o reînnoire sau 
adăugire a jertfei sângeroase de pe Golgota, ci ca o actualizare a jertfei lui Hristos 
(Ferdinand Hahn, op. cit., p. 22). Teologii luterani sunt convinşi că, prin acceptarea 
ideii de actualizare a jertfei de pe Cruce în jertfa euharistică, poziţia lor se apropie de 
cea catolică, întrucât “o repetare a evenimentului mântuirii nu învaţă nici Roma, cl o 
actualizare” (H. Sasse, cf. A. Kimne, Der Inhalt Arnoldshainer Thesen, p. 52). Ei 
justifică noua atitudine a acceptării şi chiar insistenţei pe concepţia de actualizare mai 
ales prin aceea că “noi trebuie să devenim contemporani cu jertfa de pe Golgota” (W. 
Niesel, Vom heiligen Abendmahl Jesu Christi, p. 46. apud. W. Averbeck, “Der 
Opfercharakter...”, p. 386). Realitatea aceasta se numeşte actualizare, pentru că în 
actul euharistic “evenimentul Crucii este realitate actuală” întrucât “acelaşi Hristos 
care şi-a sacrificat odinioară trupul pe Golgota îşi dă acum trupul în Cină, iar pe noi 
ne face contemporanii morţii Sale pe cruce” (Edmund Schlink, Theologie der 
lutherischen Bekenntnisschriften, Minchen, 1940, p. 223). Teologii luterani afirmă 
chiar o “identitate între sacrificiul de odinioară al trupului pe Cruce şi cel de acum în 
Taină” (E. Schlink, op. cit., p. 224); totuşi, este extrem de important să subliniem aici 
că ei nu afirmă prin aceasta o jertfă reală, sacrificială, pentru că tot ei adaugă imediat 
că “nu vor să constate prin aceasta o nouă atitudine sacrificială a lui Hristos (kein 
neues sakrifizielles Verhalten Christi) (ibidem) căci actualizarea trebuie înţeleasă 
numai ca “auto-actualizare” (Selbsrvergegenwărtigung) (G. Wenz, Einfuhrung..., p. 
155), adică o acţiune exclusivă a lui Hristos aici şi acum, prin care numai oferă ceea 
ce a făcut odată dar în aceeaşi atitudine sacrificială. 

Adepții interpretării Euharistiei ca “actualizare” (Vergegenwărtigung) sau 
“auto-actualizare” (Selbstvergegenwărtigung) a jertfei lui Hristos de pe cruce au 


prezentat în general conţinutul acestei jertfe ca un “sacrificium laudis şi nu un 

sacrificium propitiatorium, „jertfă ispăşitoare” (H.G. Pohlmann, Abriss der Dogmatik, 
p. 280). Totuşi, această interpretare nu este ultimul cuvânt în misteriologia luterană. 

Punctul în care această teologie se apropie, până aproape de întâlnire, cu 
concepția ortodoxă îl constituie învăţătura, viziunea şi formulările lui Rudolf Stăhlin, 
Wilhelm Stăhlin, Hans Asmussen, Hermann Sasse, Peter Brunner şi ale Mişcării 
Sammlung care, în consonanţă cu exprimarea Sfântului Chiril al Alexandriei, declară 
că în afirmarea misterului euharistic trebuie plecat de la realitatea că lisus Hristos 
înălțat de-a dreapta Tatălui este într-o stare de “sacrificium aeternum”, de “jertfă 
veşnică a Mielului adorat” (Ibidem), care nu este “un eveniment static în cer ci... un 
eveniment în perspectivă eshatologică” (Ibidem), în sensul că “ceea ce s-a petrecut pe 
Golgota nu s-a terminat niciodată ci continuă în vecii vecilor” (Ibidem, p. 227). 
Aceste formulări nu sunt simple afirmaţii optimiste ci se dovedesc rezultatul unei 
aprofundări reale a relației dintre jertfa de pe Golgota, arhieria cerească şi misterul 
euharistic; pentru că este dezvoltată amplu ideea că “jertfa lui Hristos nu constă 
simplu în moartea pe Golgota. Crucea nu este punctul final, ci trecerea la arhieria 
cerească. În Cină nu este prezentă simplu jertfa de pe Golgota ci jertfa lui Hristos din 
cer desăvârşită într-un mod ființial, meta-istoric, veşnic” (“das Kreuz ist Kein 
Endpunkt, sondern Durchgang zum himmlischen Hohepriestertum. Im Mahl ist nicht 
einfach dar Golgothaopfer gegenwărtig, sondern das im Himmel vollendete, in eine 
metahistoriche  ewige  Seinsweise erhobene  Christusopfer”, R. Stahlin, Das 
Herrnmahl als Opfer, în “Evanghelisch-Lutherische Kirchezeitung”, 1949, p. 264). 

În sfârşit, ţinem să arătăm că n-a lipsit nici exprimarea ultimei consecinţe, de 
vârf, a acestei orientări sacramentaliste, aceea a Preoţiei speciale ca oficiu sacrificial, 
făcută de Ph. Marheinecke, care “a încercat o întemeiere a oficiului preoţesc prin 
ideea de jertfă” (Vezi R. Josefson, Das Amt der Kirche în: Yngve Brilioth, “Ein Buch 
von der Kirche”, p. 393; cf. O. Koch, “Gegenwart oder Vergegenwărtigung”, p. 42). 
Este cazul să observăm că afirmaţule unei jertfe reale, ispăşitoare în actul Sfintei 


Euharistii impun de fapt cu necesitate concluzia preoţiei speciale, ca săvârşitoare 

mandatată a acestei jertfe. Teologia ortodoxă este fidelă teologiei patristice pentru că 
aceasta s-a dovedit interpret autentic şi viu al teologiei biblice. Scrierile post- 
apostolice specifică astfel că nu există variante de teologie euharistică, întrucât “unul 
este potirul spre unirea cu Sângele Lui; unul este jerzfelnicul, după cum unul este 
episcopul, împreună cu preoţii şi cu diaconi” (Sf. Ignatie Teoforul, Epistola către 
Filadelfieni în vol. “Scrierile Părinților Apostolici”, colecția “Părinţi şi scriitori 
bisericeşti”, nr. 1, Bucureşti, 1979, p. 179). Ele arată limpede că Sfânta Euharistie este 
o jertfă reală, pentru că ea este o lucrare a unui “jer/felnic” (to-rhyseiasterion, | Cor. 
9,13); de asemenea, săvârşirea acestei jertfe este apanajul clerului, întrucât se 
specifică expres ca tot” ceea ce faceţi, s-o faceți după voia lui Dumnezeu” (bidem), 
adică “nimic să nu se facă fără aprobarea ta (a episcopului, n.n.)” (Sf. Ignatie, 
Epistola către Policarp, în vol. cit., col, cit., p. 188), precizându-se că oricine este 
“înafară de altar nu-i curat; cu alte cuvinte, cel care face ceva fără episcop, fără preoți 
şi fără diaconi acela nu are conştiinţa curată” (Sf. Ignatie, Epistola către Tralieni, în 
vol. cit., col. cit., p. 172). În aceste texte, Sfântul Ignatie Teoforul, urmaş direct al 
Sfinţilor Apostoli, dezvoltă expres legătura dintre Fuharistie şi Preoţie, arătând că 
mandatul săvârşirii Sfintei Jertfe a fost încredinţat Preoţiei speciale, instituită astfel ca 
o Taină specială. Caracterul de jertfă reală a Sfintei Euharistii este subliniat şi în 
documentul numit Didahia sau Învățătura celor 12 Apostoli, foarte probabil anterior 
Sfântului Ignatie (poate din sec. 1) care prevede şi mărturisirea păcatelor înainte de 
împărtăşire, deci condiţionarea Tainei Împărtăşirii de Taina Spovedaniei, prin 
cuvintele: “frângeţi pâinea şi mulțumiți, după ce mai întâi v-aţi mărturisit păcatele, ca 
jertfa voastră să fie curată” (Didahia sau Învățătura celor 12 Apostoli în vol. 
“Scrierile Părinților Apostolic”, colecţia “Părinţi şi scriitori bisericeşti”, nr. |, 
Bucureşti, 1979, p. 31; vezi şi p. 29). Sfinţii Părinţi ai generaţiilor ulterioare n-au 
făcut decât să preia şi să dezvolte această teologie a jertfei euharistice. Istoricul 
Eusebiu de Caesarea (Eusebiu de Caesarea, Demonstratio Evanghelica, 1,10, P.G. 22, 


89, cf.Friedrich Heiler, “Urkirche und Ostkirche”, p. 264) şi Sfântul loan Gură de Aur 

subliniază că Euharistia este anâmnesis, adică pomenire a jertfei lui Hristos pentru că 
“este identică cu jertfa cea unică (mia thysia) a Mântuitorului” (Sf. loan Gură de Aur, 
Omilia la Epistola către Evrei, cap. 10,17,3, P.G. 63, 131, apud. Fr. Heiler, “op. cit.”, 
p. 265), acest “memorial liturgic” ca jertfă reală fiind posibil datorită faptului că 
“Buharistia a fost odată şi nu se sfârşeşte niciodată. Mielul lui Dumnezeu este 
totdeauna mâncat dar niciodată sfârşit” (Sf. loan Hrisostom, In Epistula ad hebraeos 
Homelia 17.,P.G. 63, 131, apud. P. Evdokimov, “Ortodoxia”, Bucureşti, 1996, p. 265). 
Afântul Chiril al Alexandriei precizează identitatea şi totodată specificul Sfintei 
Euharistii faţă de jertfa de pe Golgota, zicând că prin ea “noi săvârşim în biserici o 
jertfă nesângeroasă” (feloimen anaimakton thysian) (Sf. Chiril al Alexandriei, 
Epistula 117 ad Nestor, P.G. 77, 113, apud. Fr. Heiler, “op. cit.”, p. 265). Toată 
această teologie euharistică a primelor trei secole a fost dogmatizată oficial prin 
canonul 18 al Sinodului | ecumenic, care a declarat solemn: “Pe sfânta Masă e aşezat 
Mielul lui Dumnezeu, cel ce ridică păcatele lumii şi e sacrificat de liturghisitorii 
Domnului, ca jerttă nesângeroasă” (cf. Dumitru Stăniloae, Dumnezeiasca Euharistie 
în cele trei confesiuni, în rev. “Ortodoxia”, nr. 1/1953, p. 77). După cum se vede, la 
timpul respectiv se afirma limpede atât jertfa reală, sacrificială a Sfintei Euharistii, cât 
şi mandatul special al Preoţiei de har, chiar dacă erau necunoscute disputele privind 
lucrarea ex opere operato şi ex opere operantis, şi altele, apărute mai târziu. Pe 
aceeaşi linie, Sfântul loan Damaschin şi, mai târziu, Sfântul Nicolae Cabasila au 
evidenţiat faptul că Sfânta Euharistie este o jertfă reală adusă şi pentru vii şi pentru 
morţi, nu numai strict pentru cei prezenţi fizic, pentru că “dacă împărtăşania este unire 
cu Hristos şi a unora cu alţii, atunci negreşit ne unim cu toţii” (Sf. loan Damaschin, 
Dogmatica, Editura Scripta, Bucureşti, 1993, p. 168), adică şi cu sufletele celor morţi, 
care sunt chiar mai accesibile împărtăşirii, “au ceva mai prielnic pentru sfințire” 
pentru că “ele nu mai păcătuiesc cu nimic şi nu adaugă nici o vină nouă la cele 


vechi... ele sunt mai pregătite şi mai vrednice de părtăşia cu Mântuitorul” (Nicolae 

Cabasila, 7ălcuirea dumnezeieştii liturghii, în vol. “Scrieri”, Editura Arhiepiscopiei, 
Bucureşti, 1989, p. 96; vezi şi p. 93). 

Elementele materiale sunt capabile de a cuprinde şi înfăptui jertfa pentru că ele 
se prefac cu adevărat, substantialiter, în Trupul şi Sângele Domnului printr-un act 
anume, precis, prin sfințire sau consacrare. Această prefacere sau sfințire are loc în 
urma rugăciunii de invocare a Sfântului Duh, adică a epiclesei, în care preotul imploră 
expres pe Dumnezeu să trimită Sfântul Duh, zicând: “Doamne, Cel ce ai trimis pe 
Prea-Sfântul Tău Duh în ceasul al treilea Apostolilor Tăi, pe acela Bunule nu-l lua de 
la noi ci ni-L înnoieşte nouă, celor ce ne rugăm, Ţie!”. După care preotul rosteşte 
rugăciunea: “... Te chemăm, Te rugăm şi cu umilinţă la Tine cădem: Trimite Duhul 
Tău peste noi şi peste aceste Daruri ce sunt puse înainte. Şi fă, adică, Pâinea aceasta, 
Cinstit trupul Hristosului Tău! lar ceea ce este în potirul acesta Cinstit Sângele 
Hristosului Tău, prefăcându-le cu Duhul Tău cel Sfânt!”. Are loc o prefacere şi o 
sfințire reală (Konsekration) pentru că şi după aceea, în ectenia de după Axion, 
preotul aminteşte de “Cinstitele Daruri ce s-au adus şi s-au sfințit” şi care sunt 
identice cu jertfa lui Hristos din cer, pentru că “iubitorul de oameni... le-a primit pe 
Dânsele în sfântul, cel mai presus de ceruri şi duhovnicescul Său Jertfelnic”. 

Chiar şi atunci când s-a recunoscut caracterul real de jertfă al Sfintei Euharistii, 
o problemă dificilă a rămas, aceea a raportului dintre jertfa de pe Cruce şi jertfa 
euharistică. Teologii ortodocşi specifică aici că acel ef'dpax, “odată pentru 
totdeauna”, din Epistola către Evrei este categoric şi prin urmare Euharistia nu poate 
fi o repetare sau o prelungire a jertfei în forma de pe Cruce, dar nici nu este altă jertfă, 
ci este “aceeaşi pe care a adus-o Duhul la Cina cea de Taină şi aceeaşi pe care o aduce 
necontenit în cer” (D. Stăniloae, Dumnezeiasca Euharistie în cele trei confesiuni, în 
rev. “Ortodoxia”, nr. 1/1953, p. 95). Între jertfa de pe Cruce, jertfa veşnică din cer şi 
jertfa euharistică de pe pământ este o condiţionare organică: “Jertfa necontenită din 
cer a Domnului şi arătarea ei pe altar în timpul Liturghiei, creşte din Jertfa de pe 


Cruce, sau e continuarea acesteia, fără să aibă în această continuare un caracter 

sângeros” (Ibidem, p. 96). Această condiționare este firească şi necesară pentru că 
“omul e atras nu în moartea sângeroasă de pe Golgota a Domnului, pentru că aceea 
aparține trecutului, ci în moartea mistică, care durează veşnic în cer, dar care nu e 
decât prelungirea celei de pe Golgota” (Ibidem, p. 100). Între ele există atât 
deosebirea caracterului nesângeros (al celei euharistice), cât şi faptul că jertfa de pe 
Cruce a avut un caracter obiectiv adică a fost adusă odată pentru totdeauna pentru toţi, 
pe când în Euharistie jertfa se realizează subiectiv, adică pentru cei de faţă, pentru 
fiecare credincios care se împărtăşeşte aici şi acum (vezi D. Stăniloae, op. cit., p. 77, 
precum şi P. Evdokimov, Ortodoxia, p. 269). Antinomia deosebirii şi totuşi a 
identității de conţinut între jertfa de pe Cruce şi Jertfa Sfintei FEuharistii a fost 


cc 


sintetizată excepţional de Nicolae Cabasila prin următoarea formulare: “... această 
jertfă (euharistică, n.n.) nu se produce prin junghierea actuală a Mielului, ci prin 
prefacerea pâinii în Mielul care a fost junghiat mai înainte. Prefacerea se repetă, dar 
Hristos însuşi nu se repetă, El este unic şi acelaşi” (Nicolae Cabasila, Tâlcuirea 
Dumnezeieştii Liturghii, cap. 32, apud. P. Evdokimov, “Ortodoxia”, p. 269). 

Desigur că este foarte greu de înţeles şi de înfăţişat cum Hristos în cer este 
simultan în stare de jertfă şi în stare de slavă. Un răspuns convingător a găsit părintele 
Dumitru Stăniloae care arată că, “dacă după ipostasul uman Domnul era supus 
timpului, astfel că la Cina cea de Taină mai avea lipsă de timp ca să se afle în starea 
de jertfă de pe Cruce, după modul de existenţă divin ( «după ipostasul divin şi anume 
ca Dumnezeuy) înaintea Căruia timpul nu înseamnă nimic, avea chiar din momentul 
Întrupării săpate în EI toate patimile pe care avea să le sufere mai târziu, ca şi jertfa 
Crucii. Domnul trăind încă era în starea jertfei, era o jertfă reală cum s-a aflat mai 
târziu pe Cruce” (D. Stăniloae, Dumnezeiasca Euharistie ..., p. 95). Astfel putem 
înţelege cum după modul uman este veşnic în stare de jertfă iar după modul divin este 
simultan în slavă în faţa Tatălui. Odată înţeleasă această problemă, se poate apoi vorbi 
despre relația dintre jertfa Crucii, jertfa eternă în cer şi jertfa euharistică făcută 


posibilă şi necesară prin primele două. 

Dar esenţa şi consecința cea mai importantă a dimensiunii de jertfă a Sfintei 
Euharistii este următoarea: dacă Sfânta Euharistie este o jertfă în cadrul căreia Hristos 
nu Jertfeşte singur ci jertfeşte şi este jertfit de către comunitate în frunte cu preotul 
mandatat divin, in persona Christi, atunci această preoţie nu poate fi decât un mandat 
special, jure divino şi nu jure humano, un har special care înfăţişează limpede Preoţia 
ca Taină, ca stare de har specială absolut necesară pentru săvârşirea jertfei Sfintei 
Euharistu. După cum am văzut, între jertfa Lui Hristos şi jertfa comunităţii nu este o 
separație ci o întâlnire între Hristos, jertfă şi Jertfitor şi comunitatea intrată în stare de 
jertfă în jertfa lui Hristos, pentru că “pe de o parte ne oferim lui Dumnezeu, dar pe de 
alta ne ia Hristos şi ne încadrează în jertfa Lui, sau actualizează jertfa Lui pentru noi 
ca jertfă a noastră adusă de EI sau face a Lui jertfa noastră” (D. Stăniloae, Teologia 
Dogmatică Ortodoxă III, p. 109). Această compenetrare este o colaborare reală, o 
acțiune dublă în care una n-a anulează pe cealaltă, pentru că “Hristos ne aduce jertfe 
nu ca pe nişte obiecte, ci ca persoane, deci ca jertfe care ne aducem şi noi pe noi 
înşine” (bidem, p. 107) Conştiinţa şi voinţa credincioşilor, responsabilitatea şi 
dăruirea lor efectivă fac ca actul complet al Sfintei Euharistii să fie un act dinamic şi 
nu static, întrucât nimeni nu e pasiv ci toată lumea participă şi este participată. Faptul 
că instituirea Preoţiei este conținută cu necesitate în dimensiunea de jertfă a Sfintei 
Euharistii este dovedit prin aceea că Hristos le-a insuflat Sfinţilor Apostoli harul 
Preoţiei în cadrul Sfintei Euharistii, aşa cum a observat şi explicat firesc Sfântul Chiril 
al Alexandriei: “Deci ucenicii au primit împărtăşirea Sfântului Duh atunci când 
Hristos le-a suflat şi le-a zis: «Luaţi...» dacă nu le-ar fi dat acest har al Duhului” (Sf. 
Chiril al Alexandriei, Comentariu la loan, P.G. 74, col. 712-717, apud. D. Radu, 
“Taina Preoţier”, în “Ortodoxia”, nr. 3-4/1979, p. 543). 


5. TAINA SF. PREOȚII (HIROTONIA) 


In ansamblu, teologia creştină mărturiseşte că “cuvintele de trimitere ale 


Domnului cel Inviat întemeiază oficiul unic de apostol şi pun în acelaşi timp Biserica 

din toate timpurile sub acest mandat împuternicitor” (P. Brunner, Ministerium Verbi, 
p. 35). Această împuternicire nu este o simplă funcţie sau activitate a Bisericii, ci 
constituie însăşi fiinţa şi sensul existenţei ei: “dacă ecclesia nu ar uza de această 
împuternicire misionară (Sendungsvollmacht) ea ar lupta împotriva propriei funţe” (P. 
Brunner, Vom Amt des Bishofs, p. 62). Înţeleasă în principal în dimensiunea ei 
învăţătorească, slujirea preoțească “decurge din propovăduirea lui lisus şi din lucrarea 
Lui” (R. Prenter, Die Ordination der Frauen, p. 11). Este adevărat că Unicul Preot în 
sensul deplin este lisus Hristos, care este în acelaşi timp “ministerium primordial al 
lui Dumnezeu, ministrul primordial şi diaconul primordial (Das Urministerium 
Gottes, der Urminister Gottes, der Urdiakon ist Jesus Christus selbst)” (P. Brunner, 
Vom Amt..., p. 7), dar necesitatea propovăduirii exprimată prin mandatul de 
împuternicire dat Apostolilor “cere şi actualizarea concretă a acestei porunci prin 
deosebirea văzută a unora ca trimişi” (Ibidem, p. 62). Forma concretă a acestei 
împuterniciri este determinată istoric, ea “este tot atât de contingentă istoric ca şi 
aceea a mijloacelor harice” (R. Prenter, Die Ordination der Frauen, p. 11). 

Hirotonia a fost necesară din cauza sarcinii de a păstra şi transmite tradiţia apostolică. 
Mărturia apostolică primară a trebuit “în mod necesar” să devină “tradiția apostolică”, 
astfel încât “actul predării cuvântului apostolic cuprinde o responsabilitate specială, la 
care se cere un mandat special, o supraveghere specială (episkope), un oficiu specific. 
De aici se impune concluzia şi recunoaşterea clară că Bisericii “i-a fost instituit un 
oficiu prin cuvântul de trimitere al lui Hristos” (Ibidem), căruia i-au fost încredințate, 
“în chip special păstrarea şi predarea mărturiei apostolice” (Ibidem). 

Este adevărat că slujirea pe care au purtat-o Apostolii este unică, dar cuvântul 
apostolic trebuia “preluat în Biserică ca şi cuvânt viu, păstrat şi predat mai departe” 
(Ibidem, p. 32). Unu teologi luterani au observat că, întrucât “orice transmitere 
autentică este un act de supunere” (R. Prenter, Die Ordination der Frauen, p. 10), de 
aici decurge mai departe necesitatea şi obligația că “transmiterea trebuie protejată” 


(Ibidem). Chiar dacă a fost unic, oficiul de apostol nu trebuie văzut numai “pe linia 

verticală”, adică a “darurilor harismatice ale Duhului” (P. Brunner, Ministerium 
Verbi, p. 31) ci şi “într-o linie orizontală”, adică de “mandatare istorică, care decurge 
de la persoană la persoană” (Ibidem). Este uşor de observat, chiar şi pentru adepţii 
preoţiei generale, că “Domnul nu 1-a instituit pe toţi ucenicii ca apostoli, ci a 
împuternicit unele persoane” (Ibidem, p. 38); de aceea, se impune să vedem “datoria 
unui proces corespunzător de alegere, împuternicire şi trimitere de soli ai lui lisus şi 
păstori ai comunităţii” (Ibidem). 

Preoţia se dovedeşte necesară şi funţială Bisericii pentru că transmiterea 
tradiției, împropierea cuvântului viu al lui Dumnezeu, precum şi săvârşirea actelor 
sacre, chiar dacă sunt lucrări ale lui Dumnezeu, nu pot avea loc decât prin mijlocire 
omenească: “Nu se poate trece cu vederea că există o mulțime de mijlociri rânduite, 
prin slujirea cărora în oikonomia ton mysterion, Dumnezeu îi apropie individului 
adevărul mântuitor. Tocmai pentru aceasta există slujirea preoțească” (W. Stăhlin, 
Symbolon, p. 418). Alegerea şi instituirea anumitor persoane pentru slujirea 
preoțească specială a fost necesară deci pentru transmiterea tradiției apostolice, dar şi 
pentru faptul că “autoritatea şi stăpânirea sunt o formă necesară a slujirii cu care 
suntem datori unii faţă de alţii (Denn auch Autorităt und Herrschaft sind eine 
notwendige Form des Dienstes, den wir einander schuldig sind)” (W. Stăhlin, 
Symbolon, p. 418). Având în vedere toate aceste premise şi realităţi indiscutabile, 
luteranii înşişi au recunoscut că “pe temeiul punctului de plecare aşezat de lisus şi 
acceptat de martorii apostolici, în timpul primelor trei generaţii creştine se 
desăvârşeşte dezvoltarea complexă a oficulor bisericeşti, care se reflectă mai mult sau 
mai puţin în afirmaţiile istorice din scrierile nou-testamentare” (L. Goppelt, Das 
kirchliche Amt, p. 106). 


FUNCŢIILE PREOŢIEI 
Teologia protestantă în general a respins funcţia sacrificială a Preoţiei, această 


respingere constituind chiar esența şi baza teologiei protestante. Aşa se explică 


negarea aspectului de jertfă al Sfintei Euharistii; începând de la Reformă, creştinismul 

protestant a susținut că “praznicul euharistic instituit de Hristos nu poate să 
întemeieze o slujire preoțească (Priesterdienst) ca aducere a jertfei ispăşitoare” (P. 
Brunner, Bemiihungen, p. 130). Există însă nu puţini teologi, chiar dintre cei mai 
reprezentativi, care au pornit dintru început de la înţelegerea că fundamentul Sfintelor 
Taine este Preoţia lui Hristos care izvorăşte acest har în Biserică şi-l împărtăşeşte prin 
mandatul special încredințat Apostolilor şi urmaşilor lor. Aceşti teologi afirmă clar că 
“purtătorii oficiului au primit mandatul şi împuternicirea ca oikonomoi, ca 
administratori de a transmite şi împărtăşi mysteriile” (W. Stâhlin, Mysterium, p. 171). 
Oficiul preoţesc nu este o simplă funcţie misionar — învăţătorească sau una pastoral — 
conducătoare, pentru că înţeles aşa, el “degenerează încet într-un directoriat în 
treburile spirituale sau chiar se sălbăticeşte într-o instituţie funcționând pur birocratic” 
(P. Brunner, Ministerium Verbi, p. 24). Dimpotrivă, conţinutul Preoţiei îl constituie 
“bogăţia materială a harismelor” sau, altfel spus “spaţiul harismatic — pnevmatic” 
(Ibidem). Aspectul sacrificial constituie esenţa Preoţiei, fără el nu există de fapt 
Preoție, astfel că “odată cu zdruncinarea ideii de jertfă... cade şi poziţia preotului” 
(Peter Meinhold, Abendmahl und Opfer, p. 48). Esenţa Preoției este jertfa, afirmă 
explicit exponenţii curentului sacramentalist: “misterul propriu-zis al acestei lucrări 
reprezentative este Jertfa. Nu există preot fără jertfă” (W Stâhlin, Symbolon, p. 419). 
Evident însă că nu poate fi vorba de funcţia sacrificială a Preoţiei decât dacă 
recunoaştem în lucrarea harică a Bisericii o jertfă reală. Dacă există jertfă în Biserică, 
atunci ca nu poate fi săvârşită decât de Preoţia mandatată şi instituită divin, căci 
“oficiul preoţesc face Jertfa validă (Das priesterliche Amt macht das Opfer giiltig” 
(Willi Marxsen, Das Heilgeschehen, p. 54). Se poate constata că nu numai teologii 
izolaţi ci întreg curentul sacramentalist, care se opune verbalismului luteran, aderă la 
ideea fundamentală că “acolo unde este jertfă trebuie să fie preot; ideea de preot îşi 
are originea şi coloana vertebrală în ideea de jertfă” (Gottfried Niemeier, Zu Pohle- 


Gierens III, p. 414). Prin urmare, această constatare impune concluzia că “sfințirea şi 

jertfa sunt lucrările sfinte care determină esenţial noţiunea de preot şi îl scot din 
profanum vulgus” (Ibidem, p. 413). 


PREOŢIA GENERALĂ ŞI PREOȚIA SPECIALĂ 
Toate confesiunile protestante învaţă că Preoţia creştină o au, de drept şi de 


fapt, jure divino, toți membrii Bisericii, toţi oamenii botezați. După protestanți, “toţi 
credincioşii creştini sunt sfințiţi ca preoţi, prin cuvânt, prin Botez şi prin credință” (P. 
Brunner, Vom Amt des Bischofs, p. 7). Prin aceasta ei resping expres şi explicit 
Preoţia specială zicând că “cine vorbeşte de o altfel de hirotonie (Priesterweihe) acela 


4 


propune o învățătură falsă” (Jbidem). Textul clasic pe care întemeiază ei această 
concepție este cel de la 1 Petru 2,9, prin care înțeleg că “oficiul mărturiei (das 
Zeugnisamt) se conferă tuturor ca şi preoție generală” (P. Althauss, Grundriss der 
Dogmatik, p. 237). Desigur că şi protestanții afirmă şi săvârşesc o instituire în oficiul 
preoţesc, aşa numita vocare (adică chemare în oficiu) şi ordinare (adică instituire în 
oficiu, prin act cultic), dar ei derivă această instituire sau ordinare a unora din oficiul 
sau preoţia generală a tuturor credincioşilor. Întrucât “noi suntem preoţi, iar 
hirotonirea noastră (Priesterweihe) este Confirmarea noastră (Konfirmation: Hans 
Asmussen, Die Kirche în Heilsplan Gottes, Stuttgart, 1947, cf. Gerardus van der 
Leeuw, Sakramentales Denken, p. 218), de aici decurge că “acest oficiu (general n.n.) 
al credincioşilor se desfăşoară (apoi) în oficii speciale” (bidem). 

Teologii luterani înşişi au căutat să stabilească dimensiunile care precizează 
conţinutul preoţiei generale şi le-au concretizat în următoarele cinci: 

"Prima dimensiune (a preoţiei generale n.n.) este aceea că toți credincioşii 
adevăraţi sunt egali în faţa lui Dumnezeu, oricât de inegali ar fi fizic, psihic, sufleteşte 
după darurile şi însuşirile lor, după poziţia socială sau după destinele lor... A doua 
dimensiune constă în faptul că fiecare creştin stă, prin credinţă, nemijlocit în faţa lui 
Dumnezeu, ca judecător (Richter) şi Părinte al său iar în rugăciune are acces 
nemijlocit (unmittelbarer Zugang) la EL... Această relație nemijlocită cu Dumnezeu 


are caracteristica specială a clasei preoţeşti... Deci cine are voie să vină nemijlocit în 

faţa lui Dumnezeu, precum creştinii adevăraţi, este cu adevărat preot (W A 7,28, 6- 
9)... A treia dimensiune este faptul că adevăratul credincios nu are nevoie de niciun 
mijlocitor pământesc, cum este preotul hirotonit (der wahrhafte Glaubende keines 
irdischen Mittlers, wie z.B. des geweihten Priesters bedarf) ci de un singur mijlocitor 
pe care ni l-a instituit însuşi Dumnezeu, Hristos, unicul şi veşnicul Cuvânt al lui 
Dumnezeu... A patra dimensiune este dată în realitatea că Luther conferă fiecărui 
creştin oficiul preoţesc al jertfei... A cincea dimensiune... fiecare creştin credincios 
are dreptul şi datoria de a preda şi mărturisi cuvântul lui Dumnezeu în domeniul 
accesibil lui...”( Heinz Brunotte, Das Amt, p. 18-20). Trebuie recunoscut că prin 
aceste însuşiri ale preoţiei generale de fapt se lichidează Preoţia specială. Mai mult, 
nu este prea greu să se dovedească din aceste însuşiri lichidarea caracterului bisericesc 
al Sfintelor Taine şi chiar lichidarea Bisericii ca instituţie vizibilă mandatată expres şi 
unic de lisus Hristos, mediu şi spaţiu garantat al lucrării harice pentru mântuirea 
oamenilor. 

Când e vorba să prezinte raportul dintre preoția generală şi necesitatea unui 
oficiu preoţesc special, protestanții o fac prin celebrele lor noţiuni de sacerdotium şi 
ministerium. Ei împart Preoţia creştină (aşa cum fac şi cu Biserica) într-o Preoţie 
văzută şi una nevăzută. Preoţia reală dar nevăzută, nemanifestată vizibil, este după ei 
cea a tuturor creştinilor şi se numeşte sacerdotium; sacerdotium este deci autentica şi 
deplina Preoție. El este “o nouă naştere pnevmatică, el creşte din cuvânt, apă şi Duh” 
(P. Brunner, Vom Amt des Bischofs, p. 14). Ministerium-ul nu este decât punerea în 
aplicare, investirea publică, exercitarea efectivă a sacerdotium-ului. Totuşi, unii 
teologi luterani recunosc o Preoţie deosebită de preoția generală, ca stare specială de 
har. Pornind chiar de la o exegeză biblică pe un plan mai cuprinzător se impune 
constatarea că “comunitatea ucenicilor lui Hristos a stat de la început sub legea 
cercurilor concentrice (unter dem Gesetz der konzentrischen Kreise, Ibidem). Plecând 
de la constatările biblice, logica firească concluzionează că “instituirea oficiului are 


sensul de a face vizibil mandatum Christi” (R. Prenter, Die Ordination der Frauen, p. 

= ce 


15), şi atunci înseamnă că “unii membri şi reprezentanţi ai preoţiei generale au primit 
porunca să se supună jure divino altor membri” (Ibidem). Nu numai exegeza biblică 
completă şi cuprinzătoare ci şi istoria Bisericii atestă că în actul Hirotoniei, prin 
invocarea Duhului Sfânt (die Bitte um den Heiligen Geist) “se exprimă faptul că 
Biserica aşteaptă de la Hirotonie şi un dar excepţional al Duhului” (H. Asmussen, op. 


ceA. 

cit., p. 98), ceea ce era o realitate şi “în Biserica Luterană, la începuturi” (bidem, p. 
97). Oficiul preoţesc se deosebeşte esențial de comunitate şi de preoţia generală, el 
este “independent de comunitate... şi de vrednicia personală a purtătorului” (W. 
Stăhlin, Mysterium, p. 174) 

Întrucât “nimeni nu poate să confere o putere pe care nu o are el însuşi” (H. 
Asmussen, Das Sakrament, p. 93), adică puterea Hirotoniei, tot aşa nici “comunitatea 
nu poate hirotoni (ordinieren), aşa precum oile nu îşi caută un păstor” (Die Gemeinde 
kann nicht ordinieren, so wenig wie sich die Schafe einen Hirten aussuchen kânnen)” 
(Ibidem). căci “ a vorbi despre preoţi înseamnă a crede că există anumiţi oameni care 
stau într-un mod deosebit în faţa lui Dumnezeu şi au, aşa zicând, acces mai nemijlocit 
şi mai eficient la tronul Divinităţiui” (W. Stăhlin, Symbolon). Evident că pentru aceste 
afirmaţii trebuie suporturi biblice clare; dar ele se găsesc şi nu puţine în Sfintele 
Evanghelii, unde putem constata că “nu pentru toţi creştinii e valabil cuvântul lui lisus 
«Cine vă ascultă pe voi, pe Mine Mă ascultă» (Luca 10,16), nu pentru toți creştinii s-a 
spus «Precum M-a trimis pe Mine Tatăl, vă trimit şi Eu pe voi » (loan 20). Nu tuturor 
creştinilor li s-a dat oficiul rugăciunii şi al cuvântului” (H. Asmussen, Das Sakrament, 
p. 88). Prin urmare, învăţătura biblică înfăţişează o articulare a Bisericii mult diferită 
de cea a Bisericii Luterane de azi. Comunitatea Bisericii era “o comunitate articulată” 
(eine gegliederte Gemeinschajft), în care indivizii erau “aşezaţi obligatoriu într-un 
raport de supra şi subordonare (in ein Verhăltnis der Uber — und Unterordnung 
verpflichtet hineingestellt)y” (Wilhelm Maurer, Bekenntnis und Sakrament, 1939, p. 
14; apud. E. Fincke, “Das Amt...”, p. 103). Biserica nu era o “aristocrație” dar era un 


corp articulat, “cu nivele de construcţii şi de drepturi” şi chiar în presbiteriat existau 

gradaţii” (H. Sasse, In Statu Confessionis, p. 123). Mai mult, exegeza corectă şi 
completă este obligată să recunoască faptul că de la început întâlnim în comunitatea 
creştină o ierarhie regulată (wir von Anfang an in der christliche Gemeinde eine 
regelrechte Hierarchie antreffen)” (Karl Holl, Gesammelte Aufsătze, II, 1928, p. 54; 
apud. E. Finke, “Pas Amt...”, p. 103), cu alte cuvinte, un “ordo you Dominus 
ecclesiam gubernari voluit” (Jean Calvin, cf. H. Sasse, In Statu Confessionis, p. 122). 
Această grupare sau stare a celor hirotoniți era cu adevărat “o clasă a celor deosebiți 
(der geistliche Stand, ein Stand der Ausgesonderten)” (H. Asmussen, Das Sakrament, 
p. 95). Şi, mai mult: deosebire exista nu numai între poporul simplu şi clasa clericală 
CI şi în sânul ierarhiei; existau adică trepte ierarhice deosebite. Astfel, deşi Preoţia este 
unitară, deşi există “numai un oficiu (nur ein Amt), iar exercitarea sau ministeriul nu 


em 

este jure humano Ci “îşi deduce dreptul din voinţa de instituire a lui Hristos... jus 
divinum (fiind n.n.) limitat la ministerium verb” (W Elert, Der christliche Glaube, p. 
423), totuşi există adevărate trepte ierarhice, deosebite între ele. Astfel, presbiterii nu 
sunt totuna cu episcopii, ci sunt “o clasă anumită” (Ibidem), pe când episcopul era 
“păstor al unei ecclesia” (P. Brunner, Vom Amr des Bischofs, p. 7). Articulat astfel, 
“acest oficiu este oficiul pe care-l cunoştea Biserica primară în toate formele ei 
obişnuite” (E. Fincke, Das Amr..., p. 101). 

La raportul dintre preoţia generală şi cea specială se referă şi principiul 
succesiunii apostolice, adică legătura retrospectivă a episcopatului unei Biserici până 
în timpul Apostolilor. Luteranii afirmă că “în secolul II n-a existat ideea unei 
succesiuni a punerii mâinilor” (H. Sasse, In Staru Confessionis, p. 130), considerând 
că acest lucru ar fi dovedit de faptul că “cel mai vechi şir de succesiuni pe care-l 
avem, al Bisericii romane la Irineu, nu conţine o succesiune de hirotoniri ci 
succesiunea deţinătorilor oficiului episcopal, fără a avea în vedere cine pe cine şi-a 
pus mâinile” (Ibidem). Interpretarea lor poate fi răsturnată cu convingere. Şi anume, 
în felul următor: faptul că respectivele liste de succesiuni episcopale nu conţineau o 


succesiune de hirotoniri ci o succesiune a deţinătorilor oficiului nu se poate explica 

decât tocmai datorită faptului că episcopii erau unicii săvârşitori ai hirotoniilor şi prin 
urmare menţionarea succesiunii deţinătorilor a fost totdeauna identică cu succesiunea 
hirotoniilor. Menţionarea separată a succesiunii hirotoniilor a fost inutilă, fără sens şi 
fără obiect, din moment ce toată lumea ştia că hirotomia este un apanaj al 
episcopatului şi prin urmare totdeauna succesiunea episcopatului era practic identică 
cu succesiunea hirotoniilor. Teologia şi spiritualitatea protestantă pun mereu în 
opoziţie preoţia generală cu Preoţia specială, succesiunea de har cu succesiunea de 
credinţă. Dar între ele nu este necesar să fie opoziţie şi exclusivitate. Dimpotrivă, 
succesiunea episcopală, cea de har, are tocmai de aceea valoare şi autoritate pentru că 
ea s-a îngrijit şi a garantat mereu succesiunea de credinţă. Harul fără credinţă ar fi o 
simplă transmitere mecanică sau magică, dar şi credința fără har ar fi un simplu 
arbitrariu, un arbitrariu uman asupra divinului. Nu este posibil şi nici n-a fost 
vreodată, în Biserica cea una şi nedespărțită, o ruptură sau opoziţie între cele două 
succesiuni. 


PREOȚIE ȘI POPOR; „PREOŢIA” FEMEII 
Harul special al Preoţiei “nu este ceva pe care-l posedă un om... un oficiu 


(preoţesc, n.n.) nu există în sine şi în legătură cu o singură persoană, ci totdeauna ca 
funcție pentru alţii” (Vilmos Vajta, Die Theologie des Gottesdienstes bei Luther, 
Svenska Kyrkans Bockforlag Stockholm, p. 198). Ideea această luterană este de fapt 
perfect ortodoxă; pentru că şi teologia ortodoxă susţine răspicat că nu există nici o 
hirotonire in abstracto ci numai în legătură strictă cu o comunitate precisă, 
determinată esenţial de acea comunitate. Numai în catolicism a fost posibilă 
hirotonirea in abstracto. Toată problema acestui raport derivă din realitatea că “relația 
dintre dar şi primitor şi purtătorul darului rămâne peste tot personală. Darul nu e 
materializat ca obiect” (P. Brunner, Bemuhungen um die einigende Wahrheit, p. 137. 
Iarăşi trebuie să subliniem aici cu satisfacţie această viziune întrutotul ortodoxă, pe 
linia Sfântului Vasile cel Mare, care a dezvoltat ideea că orice harismă, orice dar şi 


har nu este decât o nouă responsabilitate pentru primitor, cu direcţia decisă spre alții, 

spre comunitate. Plecând de la această înţelegere fundamentală, ajungem logic şi 
firesc la concluzia că toate funcţiile Preoţiei “sunt inserate în comunitatea bisericească 
şi de aceea nu pot fi exercitate decât în comuniune cu membrii Bisericii şi în 
comuniune cu harismele care se desfăşoară în Biserică” (Ibidem, p. 139-140). 
Interdependenţa aceasta strictă nu înseamnă, aşa cum s-a văzut, o determinare a 
Preoţiei de către comunitate, nu-i afectează suveranitatea, căci “ca sol al lui lisus 
păstorul stă vizavi de ecclesia” (P. Brunner, Ministerium Verbi, p. 44). Preoţia îşi 
păstrează autoritatea şi suveranitatea căci, “atunci când un om îndrăzneşte să exercite 
asupra altuia judecată, poruncă şi datorie necondiționată, atunci aceasta este o slujire 
necesară prin care e indicată umanitatea inviolabilă” (W. Stăhlin, Symbolon, p. 418), 
fiindcă “fără o astfel de autoritate n-ar avea nici un sens să predicăm, să purtăm grija 
sufletelor” (Ibidem, p. 419). Ceea ce se vrea subliniat este faptul că autoritatea 
Preoţiei autentice se bazează pe conştientizarea că “nu individul cu aptitudinile, 
experienţele, sentimentele şi convingerile sale este alfa şi omega în faţa căruia trebuie 
să avem respectul necondiţionat” (Ibidem, p. 418). Unii teologi luterani au aprofundat 
şi au nuanţat foarte semnificativ şi pozitiv această înţelegere, atingând de fapt miezul 


ceA 


problemei şi subliniind că nodul gordian sau vechea eroare era separarea “între o 
reprezentare exclusivă şi una inclusivă (eine exklusive und eine  inklusive 
Stellvertretung)” (bidem, p. 419). Reprezentarea inclusivă n-o exclude ci o 
completează pe cea exclusivă. Respectivii teologi luterani n-o neagă nici pe aceasta, ci 
le afirmă explicit pe amândouă: “Preotul stă în faţa lui Dumnezeu şi conduce în faţa 
lui Dumnezeu. Întrucât stă în faţa lui Dumnezeu, el e departe de oameni. Întrucât 
conduce la Dumnezeu, el apare oamenilor ca părinte şi frate care-i caută în nevoile lor 
şi-i duce la Domnul, care împlineşte aceste nevoi” (Georg Merz, Priesterlicher Dienst 
im kirchlichen Handeln, 1952, p. 9, apud. P. Brunner, “Bemiihungen...”, p. 141). 
Ceea ce vor să sublinieze totdeauna luteranii când au în vedere raportul clasei 


clericale cu comunitatea este acest adevăr fundamental şi determinant că “este 

imposibil să separăm oficiul de comunitate”, că “oficiul nu stă deasupra comunităţii ci 
totdeauna în ea” (H. Sasse, In Statu Confessionis, p. 127). 

O consecinţă a unei viziuni diferite asupra funţei Preoţiei şi raportului ei cu 
persoana hirotonită o constituie problema Hirotoniei femeilor (Frauenordination). 
Este absolut sigur că reformatorii nu s-au ocupat de această problemă nu din cauză că 
nu exista atunci (căci în ereziile creştine au existat preotese) ci tocmai din cauză că au 
socotit problema în afară de orice discuţie. De fapt, toate confesiunile protestante şi 
denominaţiunile neo-protestante care acceptă ideea şi practică hirotonirea femeilor se 
pun în opoziţie categorică cu întemeietorii Bisericilor protestante istorice. Fără 
îndoială, aceştia au avut perfect la cunoştinţă că teologia biblică şi patristică precum şi 
istoria Bisericii creştine nu au în vedere vreo posibilitate a accesului femeii la 
hirotonire. Această problemă este improprie în contextul teologic. Trebuie recunoscut 
că ea a apărut şi se constituie nu dintr-un conținut teologic ci pur social şi 
emancipatoriu. Orice creştin este de acord că Noul Testament “ a anulat contradicţiile 
de poziţie socială, de neam sau de rasă”, cum zice Pannenberg; dar acestea n-au nici o 
legătură cu Preoţia. Preoţia este o problemă teologică şi ea nu poate fi pusă decât în 
context teologic; este deci cu totul improprie şi falsă interpretarea şi rezolvarea unei 
probleme teologice prin alți termeni (sociali, etc.). 

Problema aceasta a fost dezbătură însă pe larg şi lămurită convingător de un alt 
teolog luteran, la fel de dinamic şi deschis ca şi Pannenberg, anume Regin Prenter, 
astfel încât polemica celor doi este exemplară în acest sens. Acesta a lămurit că la 
problema hirotoniei trebuie răspuns întâi dacă este o instituire divină de către Hristos 
sau nu. Pentru că “dacă istoria mântuirii şi mijloacele harice sunt un dat istoric, atunci 
noi trebuie să le transmitem mai departe aşa cum au fost date” (Regin Prenter, Die 
Ordination der Frauen, p. 10). Este important să nu uităm însă că “orice transmitere 
este un act de supunere” (Ibidem) sau de fidelitate, de aceea se impune cu necesitate 
regula că “forma exterioară a mijlocului haric nu este lăsată la bunul nostru plac” 


(Ibidem). Întrucât începutul Preoţiei creştine se află în Noul Testament, exegeza 

biblică “are şi trebuie să aibă prioritate” (Ibidem, p. 5) în această problemă. Or, datele 
biblice ne impun fără comentarii constatarea că “Biblia nu cunoaşte preotese” (H. 
Sasse, Corpus Christi, p. 80). lisus Hristos n-a luat, din tot grupul de femei ucenice 
niciuna în cercul Apostolilor (Ibidem) şi, mai presus de toate, Sfântul Apostol Pavel 
spune că acest lucru “este întemeiat în rânduiala divină a creației” (Ibidem). La 
capătul unei lungi exegeze istorico-biblice, R. Prenter scoate în evidenţă două realități 
masive care exclud total posibilitatea accesului femeii la hirotonire: “actualitatea încă 
valabilă a dispoziţiei apostolice şi comunitatea oficiului predicatorial cu apostolatul” 
(R. Prenter, op. cit., p. 18). Concluzia lui este fără echivoc: hirotonia femeilor nu este 
o problemă teologică ci expresia unui “puternic curent de democraţie bisericească, 
care se uneşte adesea cu politica bisericească modernă a statului""(Jbidem, p. 17); iar 
din punct de vedere teologic este limpede că introducerea hirotoniei femeilor 
“Ichidează semnul vizibil al continuității oficiului (Preoţiei, n.n.) de astăzi cu 
apostolatul” (Idem, ibidem). 


SPECIFICURI ORTODOXE 
De la bun început, trebuie ştiut că teologia şi Biserica Ortodoxă afirmă cu toată 


tăria o „preoţie” generală a creştinilor care, ca membri ai Bisericii lui Hristos, au intrat 
şi trăiesc cu siguranţă într-o viaţă specială, harică. 

S-a observat că Sfânta Scriptură nici nu cunoaşte cuvântul “laic”, creştinii fiind 
numiți “credincioşi”, “ucenici” sau “frați” (cf. Sergiu Bulgakov, Ortodoxia, Editura 
Paideia, Bucureşti, 1997, p. 61), unele traduceri ale Vechiului Testament “aplicând 
adjectivul  «laikos - laic» nu oamenilor ci lucrurilor” (de ex. “călătorie laică”, 
“pământ laic”, “pâinea laică”- laices panes, în Vulgata, cf. Paul Evdokimov, Vârstele 
vieţii spirituale, Editura Christiana, Bucureşti, 1993, p. 194). Încă în Vechiul 
Testament, la darea Legii lui Moise, Dumnezeu îi numeşte pe israeliți “un regat de 
preoţi (mamleket kohanim) şi un popor sfânt” (Exod 19,6) expresia fiind reluată în 
Noul Testament de Sfântul Apostol Petru prin cuvintele: “Voi sunteţi neam ales, 

preoţie împărătească” (| Petru 2,9). În teologia patristică această înţelegere este 

continuată şi dezvoltată. Istoricul Eusebiu al Cezareii arată virtuțile profetice şi 
sacrificiale ale unui creştin, zicând: “... noi ardem parfumul profeţiei în tot locul şi 
aducem ca jertfă fructul înmiresmat al unei teologii practice” ( Eusebiu de Cezareea, 
Demonstratuio Evangelica, P.G. 22,92-93, cf. P. Evdokimov, op. cit., p. 205-206). 
Mai mistic, specificând calitatea preoţiei generale dar sugerând şi deosebirea ei față 
de Preoţia specială, se exprimă Sfântul Macarie Egipteanul: “Creştinismul nu este 
deloc ceva mediocru, este o mare taină. Cugetă la propria ta nobleţe... prin Mirungere 
toți devin împărați, preoți şi profeţi ai cereştilor taine”( Sf. Macarie Egipteanul, P.G. 
34,624 B.C, cf. P. Evdokimov, op. cir., p. 204). Sfântul Grigorie de Nazianz 
precizează mai exact în ce constă această preoție generală, declarând: “Noi suntem 
preoţi prin dăruirea propriei noastre fiinţe în arderea duhovnicească” (Sf. Grigorie de 
Nazianz, P.G. 44, 1149 C, cf. P. Evdokimov, op. cif., p. 205) iar Sfântul Ecumenius 
explică în ce fel creştinismul se face părtaş demnităţilor preoţiei: “Împărați prin 
stăpânirea patimilor noastre, preoţi pentru jertfirea trupurilor noastre, profeții prin 
instituirea în marile taine” (Sf. Ecumenius, P.G. 118,932 C.D., cf. P. Evdokimov, op. 
cit., p. cit.). În spiritualitatea răsăriteană s-a menţinut învăţătura şi tradiţia că Preoţia 
creştină “nu este nici egalitarism anti-ierarhic, nici sfâşiere clericalistă a Trupului 
unic, în două, ci participarea sacerdotală a tuturor la unicul Preot divin prin 
intermediul celor două preoții” (P. Evdokimov, op. cit., p. 197). Dacă clericul 
participă la Preoţia lui Hristos printr-o stare specială, prin funcţia lui sacră, orice laic 
face acest lucru “prin însăşi funţa lui, ... prin fiinţa lui sfințită” (bidem, p. 198). 
“Preoția” laicului constă în principal în faptul că el “se deosebeşte de lume şi de orice 
perspectivă profană” (Ibidem, p. 197). Laicul este “preot” prin faptul că oferă lui 
Dumnezeu ca jertfă întreaga lui viaţă şi ființă, prin aceea că “practică harisma 
deosebirii duhurilor şi spune nu oricărei încercări demonice” (Ibidem, p. 206-207). 
Laicul “co-lturghiseşte” cu clericul întrucât participă activ la anaforaua euharistică, la 
epiclesă, preotul însuşi formulând toate cererile în numele tuturor şi împreună cu toţi: 


“Te rugăm, Te chemăm şi cu umilinţă la Tine cădem...!” Comuniunea între preotul 

slujitor şi obşte este totală, ea “răspunde sensului cuvântului liturghie care înseamnă 
lucrare comună” (Ibidem, p. 203). Însăşi prezenţa laicului în lume este “o epiclesă 
perpetuă” (Ibidem, p. 207), pentru că el “contribuie la pacea de care vorbeşte 
Evanghelia, aspiră la sărutarea păcii liturgice” (Idem, ibidem). În felul lui, laicul 
prelungeşte în lumea profană lucrarea Preoţiei dinăuntrul Bisericii, el “deţine puterea 
sacrului cosmic” întrucât “introduce adevărul dogmelor trăite în social şi în raporturile 
umane şi alungă astfel elementele demonice şi profane ale lumii” (bidem, p. 204). 

Coexistenţa celor două preoţii nu înseamnă opoziţie sau excludere, pentru că 
Preoţia specială nu este nici “emanaţie a laicatului, delegare de tip congregaţionist” 
(P. Evdokimov, op. cit., p. 196) dar nici separare sau detaşare, căci clericul este ales 
“din poporul său... din trupul şi sângele lui sacerdotal, el nu vine să formeze o 
structură deasupra, căci el este o parte organică a trupului” (bidem). Dar nu numai 
legătura ci şi distincția între cele două preoţii, ca stări harice deosebite, este clară: 
“originea preotului este divină şi se exercită în virtutea succesiunii apostolice” fund 
“promovat de Dumnezeu” (Idem, ibidem) pe baza principiului de sus în jos, “Eu v-am 
ales pe voi!”; el are puterea de a săvârşi Sfintele Taine, de a fi “martor apostolic al 
Euharistiei” (Ibidem), iar puterea de a promulga definițiile doctrinare (charisma 
veritatis certum) aparţine numai episcopatului. Dacă laicii nu au puterea de a săvârşi 
Sfintele Taine, în schimb se poate spune că “sfera lor practică o constituie viaţa 
harului, pătrunderea acestuia în lume” (P. Evdokimov, Ortodoxia, p. 308). 

Dar afirmarea preoţiei generale nu este o problemă în teologia şi Biserica 
Ortodoxă. Aceasta este o falsă problemă. Adevărata problemă - care şi constituie 
marea deosebire faţă de teologiile şi Bisericile protestante - constă în raportul preoţiei 
generale cu Preoţia specială. Teologia ortodoxă este limpede şi tranşantă în ceea ce 
priveşte deosebirea între preoţia generală (care aparţine tuturor creştinilor ce se 
împărtăşesc în Biserică de aceleaşi Sfinte Taine) şi Preoţia sacramentală, Hirotonia, 
instituită de Mântuitorul Hristos însuşi după învierea Sa din morţi, conform loan XX, 


21.23. Preoţia generală nu exclude Preoţia specială, pentru că nici cea specială n-a 

fost instituită pentru ea însăşi, ci pentru continuitatea eclesială sacramentală. 
Participarea credincioşilor simpli la jertfa euharistică nu înseamnă şi oficiere, pentru 
că totuşi “una este participarea şi alta este oficierea” (Dumitru Radu, Caracterul 
ecleziologic al Sfintelor Taine şi problema intercomuniunii, p. 281). Fără îndoială că 
fiecare laic “con-celebrează, aşa — zicând, împreună cu preotul slujitor, care se roagă 
ŞI invocă permanent împreună cu comunitatea; dar preotul este cel care invocă explicit 
şi expres pe Duhul Sfânt în fiecare Sfântă Taină. Această putere de a invoca Duhul şi 
a sfinți Darurile există numai prin Hirotonie, prin însuşi mandatul special al lui 
Hristos transmis prin Apostoli şi urmaşii lor. Trebuie reţinut şi subliniat că Hirotonia 
însăşi “are ca aspect dominant caracterul eclesiologic. Unde nu este Preoţie se 
fărâmiţează comunitatea” (D. Stăniloae, Din aspectul sacramental al Bisericii, în rev. 
“Studii Teologice”, nr. 9-10/1966, p. 553). Cu alte cuvinte esența Bisericii constă 
fundamental în Preoţie ca stare şi putere harică specială, în cele trei dimensiuni: 
profetică, arhierească şi împărătească. Fiinţa Bisericii nu există decât în măsura în 
care în ea există o putere instituită prin mandat expres de către lisus Hristos, capabilă 
de a da viaţă sacramentală şi doctrinară garantată. Or, această instituire şi acest 


ceA. 
1 


mandat nu ţine de voinţa comunităţii ci a avut loc, de la început, “în baza puterii 
Duhului, primită de la apostoli” (D. Stăniloae, Teologia Dogmatică ortodoxă, vol. III, 
p. 157). Baza Bisericii s-a pus de sus în jos şi nu de jos în sus, aşa cum a avut grijă să 
specifice lisus Hristos însuşi: “Nu voi M-aţi ales pe Mine, ci Eu v-am ales pe voi!” 
Nu numai instituirea Bisericii, ci însăşi fiinţa ei ţine direct de fiinţa Preoţiei. Fără 
Preoţia specială, fără mandatul expres încredinţat unor persoane anume prin actul 
special al Hirotoniei, Biserica creştină ar fi ca o religie păgână de misterii sau ca o 
comunitate gnostică, asemenea ereticilor gnostici. Preoţia înseamnă o capacitate 
harică şi o responsabilitate precisă faţă de membrii comunităţii, pe care nu o pot avea 
credincioşii simpli. Fără îndoială că de ființa Preoţiei ţine înţelegerea faptului că 
Hristos a instituit în Biserică această stare specială de comunicare a vieţii Sale divine 


prin persoane, pentru că modul desăvârşit de unire este comunicarea personală. 

Fără Preoţie ca stare deosebită de har şi fără preoţi ca şi corp special al 
Bisericii, actele din Biserică ar putea degenera în subiectivism pur, în iluzionare. Prin 
preot, credincioşii “depăşesc subiectivitatea lor, trăiesc sentimentul că la Dumnezeu 
au acces mai ales prin comunitate şi Dumnezeu le dăruieşte bunătăţile Sale prin 
cererile întregii comunități” (D. Stămloae, Din aspectul sacramental..., p. 555). 
Necesitatea Preoţiei speciale reiese limpede din instituirea ei expresă de către Hristos 
pentru Biserică, conform referatelor biblice de la loan 20,21-23, Matei 28,18-20 şi 
Marcu 16,15-16. Ea nu arată o calitate, o putere, o capacitate sau o îndreptățire 
proprie unui membru în sine ci are conţinut şi sens numai în comunitate; fără 
comunitate ea îşi pierde sensul. S-a şi observat că “dacă celelalte Taine sunt mai mult 
Taine ale comuniunii, Hirotonia e Taina comunității” (bidem), cum s-a observat şi 
faptul că de la început, în Biserica primară “nu cunoaştem un singur caz în care 
apostolii ar fi lucrat ca şi cum ar fi constituit o putere personală asupra Bisericii, 
independent de ea” (S. Bulgakov, Ortodoxia, p. 55). 

Fiinţa şi sensul Preoţiei speciale reies cu necesitate din starea permanentă de 
jertfă a lui Hristos, de Arhiereu şi Jertfă în acelaşi timp (victor quia victima în faţa 
Tatălui) “Arhiereu în veac”, aşa cum reiese din Epistola către Evrei, şi “precum faptul 
întrupării şi al învierii Sale are o eficienţă veşnică asupra noastră, tot aşa are o astfel 
de eficienţă veşnică arhieria sa” (D. Stăniloae, Iisus Hristos, Arhiereu în veac, în rev. 
“Ortodoxia”, nr. 2/1979, p. 218). lar dacă Hristos este Arhiereu în veac, şi nu numai 
Învățător, atunci în Biserică există cu necesitate nu numai o funcţie profetic — 
învățătorească ci mai ales una arhierească. Fără îndoială că unicitatea jertfei de pe 
Golgota şi permanenţa stării de Jertfă în faţa Tatălui constituie un paradox, o 
antinomie. Dar permanenţa lucrării arhiereşti şi nerepetarea jertfei “se conciliază în 
chip paradoxal, tocmai datorită valorii veşnic nediminuate a jertfei şi a puterii 
izvorâtoare din ea, care ea însăşi reprezintă şi o continuă şi infinit de impresionantă 
rugăciune pentru noi” (D. Stăniloae, lisus Hristos, Arhiereu ..., p. 218). Această 


realitate antinomică a jertfei lui Hristos este afirmată deplin în Epistola către Evrei. Ea 

constituie izvorul Preoției exercitate de Hristos care se cere prelungită cu necesitate în 
Biserică prin organe văzute. 
Prin preot, credincioşii Il experimentează pe Hristos ca o realitate obiectivă, ca 


[4 


pe un Tu obiectiv şi nu iluzionare subiectivă. În relaţia cu preotul, ei au un “ «tu» 
omenesc ca intermediar central al comuniunii cu comunitatea celor ce cred în 
Hristos... un «tu» care prilejuieşte trăirea relației cu Hristos ca persoană 
dumnezeiască şi omenească în acelaşi timp... persoană spre care preotul însuşi 
indică...” (bidem, p. 31). După cum a fost luată firea omenească în ipostasul lui 
Hristos, dobândind o condiţie incomparabilă superioară, purtată de Subiectul unei 
conştiinţe, puteri şi responsabilităţi supreme, tot aşa credincioşii au în preot un om 
luat dintre ei dar devenit “organ ales de sus ca mijloc al unificării lor cu Hristos pe 
care-L reprezintă” (Ibidem, p. 148). Ca instrument conştient, voluntar şi responsabil în 
actul sacramental, preotul este un focar care concentrează în sine şi apoi re-transmite 
spre Dumnezeu voinţele, sufletele şi jertfele credincioşilor adunate în el, adăugite cu 
voinţa şi rugăciunea lui. În această situaţie, el are calitatea de a obiectiviza sufletele şi 
jertfele subiective ale credincioşilor. Aceasta este esenţa, sensul, specificul şi 
avantajul Preoţiei: de a obiectiviza actul jertfelnic subiectiv al credincioşilor. Trebuie 
înţeleasă deci necesitatea de a exista în Biserică un astfel de centru vizibil înspre care 
să se unifice şi să se concentreze jertfele personale ale tuturor, pentru a le face o jertfă 
unificată. lar preotul face aceasta “nu numai ca ales al comunităţii, ci şi ca imagine a 
lui Hristos care leagă prin preot comunitatea, face comunitatea să tindă spre unificarea 
cu El şi o ajută la aceasta reflectându-se într-un centru de convergenţă care să-L 
reprezinte pe EI” (D. Stăniloae, Teologia Euharistiei, în rev. “Ortodoxia”, nr. 3/1969, 
p. 358). Prin preot, jertfa credincioşilor îşi depăşeşte subiectivitatea, datorită 
conştiinţei că preotul este în acelaşi timp dintre ei şi deosebit de ei ca fiind rânduit de 
Hristos printr-o sfințire specială, cum şi Hristos însuşi a fost sfințit de Tatăl. Ca om, 
Hristos nu şi-a luat arhieria Sa de la Sine însuşi, dar nici de la comunitate, pentru că 


EI le-a spus ucenicilor: “Nu voi M-aţi ales pe Mine ci Eu v-am ales pe voi!”. 

În teologia şi Biserica Ortodoxă preotul nu poate fi înţeles, nu poate acţiona în 
numele comunităţii, ca şi cum ar acţiona în locul ei; el lucrează din ea şi împreună cu 
ea. Nici o slujire nu poate exista ca paralelă celei a lui Hristos ci numai în Preoţia lui 
Hristos. Aparenta distanță sau opoziţie între preot şi comunitate se rezolvă şi se 
dizolvă în comuniunea euharistică. Hirotoma este încorporată în comunitatea 
euharistică, stând în centrul ei. De aceea, Hirotonia nu este în primul rând o autoritate 
cât “un raport existenţial pe care această funcție (a Hirotoniei, n.n.) sau exercitarea ei 
îl poate avea cu comunitatea” (|. Zizioulas, op. cit., p. 248). Ea nu este o funcție, o 
lucrare sau o angajare față de idei sau faţă de o umanitate globală, ci faţă de persoane 
umane concrete în situaţii specifice, în viaţa cărora preotul este angajat existenţial. 
Dovada cea mai concretă este faptul că în Biserica Ortodoxă nu există hirotonie in 
abstracto, in absoluto. Persoana este aleasă din mijlocul unei comunități 
binecunoscute, ea însăşi binecunoscută acelei comunităţi şi este hirotonită de către 
episcop cu deplina cunoştinţă a comunităţii care-şi exprimă acordul şi cu mandatul 
precis în acea comunitate. Hirotonia este posibilă datorită capacităţii sacramentale a 
episcopatului, dar ea nu poate avea loc în afara sau în absenţa comunităţii ci numai în 
ca şi cu acordul el. 

Preoţia există şi dăinuieşte datorită transmiterii complete şi autentice a 
conținutului ei de la Apostoli şi până azi, în Biserică, prin ceea ce se numeşte 
succesiunea apostolică  (successio apostolica). Dovada zdrobitoare că forma 
completă şi autentică a conţinutului Preoţiei este deţinută în succesiunea episcopală 
este faptul că documentele creştine conţin numai liste episcopale şi nu liste 
presbiteriale. Aceasta distruge toată argumentația protestantă a unei succesiuni de 
credință a comunității mai presus sau separat de succesiunea episcopală. Dacă grija 
Bisericii ar fi fost cea de a transmite istoric învăţătura de credinţă, aceasta s-ar fi putut 
face prin menționarea unor liste de presbiteri sau dascăli ai Bisericii. Faptul că listele 
de succesiune erau exclusiv episcopale dovedeşte că grija pentru transmiterea 


doctrinei autentice nu era separată de realitatea întregii vieți a Bisericii ca şi 

comunitate harică, condusă de episcopi. Documentele creştine se referă exclusiv la 
liste episcopale tocmai pentru faptul că succesiunea episcopală îngloba în sine totul: 
atât transmiterea doctrinei cât şi responsabilitatea apostolică; într-un cuvânt, întreaga 
viaţă harică a Bisericii. Trebuie observat deci că episcopii “nu erau paznici de idei, ca 
şefii şcolilor filosofice, nici doctori din aceleaşi raţiuni ca presbiterii; ei erau capi ai 
comunităţii, având misiunea să exprime întreaga viaţă şi gândire a acestora” (Ioannis 
Zizioulas, Fiinţa ecclesială, p. 189). Succesiunea lor nu este numai un şir de hirotoniri 
episcopale fără legătură cu comunitatea, pentru că aceste hirotoniri n-au fost în 
absolut ci au exprimat întreaga viaţă harică a comunităţii. Prin urmare, teologia 
ortodoxă nu cade în capcana limitărilor sau izolărilor; ea afirmă răspicat că successio 
apostolica este o realitate extrem de bogată şi constă din successio episcoporum, 
înţeleasă simultan ca successio gratiae, successio doctrinae şi successio auctoritatis. 

Cea mai actuală polemică între teologia luterană a Preoţiei şi cea ortodoxă este 
însă cea referitoare la preoția femeii. Este extrem de important să observăm că, deşi 
unii teologi protestanți s-au exprimat foarte pertinent şi convingător împotriva 
hirotomei femeilor, totuşi curentul pentru ea n-a înregistrat nici un regres ci 
progresează necondiţionat şi a devenit practic ireversibil. În acest sens, problema 
hirotomei femeii este cea mai simptomatică şi tragică dovadă că protestantismul nu 
poate ieşi nicidecum din condiția sa existențială, aceea de radicalizare până la 
distrugere. Incapacitatea oricărui dialog cu teologia ortodoxă şi cu propriii co- 
religionari, adversari ai acestei hirotonii, a devenit în acest fel o evidență. Hirotonia 
femeii este cerută ca o de-mitizare, vizându-se de fapt o împătrită acceptare şi anume: 

1) ministerială (slujitoare) adică recunoaşterea accesului femeilor la sacerdoțiu 

2) structurală, adică egalitatea cu bărbaţii în conducerea bisericii 

3) teologică, adică corectarea teologiei biblice şi patristice asupra Preoţiei 

4) canonică, adică legiferarea expresă, prin dreptul bisericesc, a noii realități 


feministe (cf. loan Zăgrean şi Alexandru Moisiu, Hirotonia femeilor în 

contextul actual al dialogului ecumenic, în rev. “Mitropolia Ardealului”, nr. 
4-6/1979, p. 377) 

Noul Testament se exprimă împotriva unei funcţii sacerdotale a femeii. 
Principalele texte biblice în această problemă sunt 1 Cor. 14,34 (“femeile voastre să 
tacă în Biserică, căci lor nu le este îngăduit să vorbească, ci să se supună precum zice 
Legea”), | Timotei 2,12 (“Nu îngăduiesc femeu nici să înveţe pe altul, nici să 


P-eb 


stăpânească pe bărbat, ci să stea liniştită”) precum şi Romani 16,1 unde fiind vorba de 
diaconiţa Phoebe nu se pomeneşte de nici o hirotonie. Documentul numit Constituţiile 
Apostolice interzice preoţilor şi diaconilor să hirotonească diaconiţe (cf. Nicolae 
Chiţescu, În legătură cu Preoţia femeii, în rev. “Ortodoxia”, nr. 2/1979, p. 364), iar 
Tertulian a lăsat unul din cele mai categorice texte în acest sens: “Nu e îngăduit 
femeii să vorbească în biserică, nici să înveţe, nici să boteze, nici să aducă ofrandele, 
nici bani, nici să revendice vreo funcție sacerdotală” (Tertullianus, De virginibus 
velandis, 9. Migne, O.L.II, col. 1219: “Non permittitur mulieri în ecclesia loqui, sed 
nec docere, nec tinquere, nec offere, nec nulius numeris, ne dum sacerdotalis officii 
sortem sibi vindicare”). Sfântul Chiril al Jerusalimului interzicea femeilor chiar şi 
rugăciunea cu glas tare şi cântarea iar Sfântul Grigorie de Nazianz spunea despre 
mama sa că “nimeni nu i-a auzit vocea la slujbe” (Migne, P.G. XXXV, col. 997, apud. 
N. Chiţescu, op. cit., p. 362). Sfântul Epifanie a declarat cel mai tranşant că însăşi 
“tagma diaconiţelor este în Biserică, dar nu in tagma sacerdoțiului, aşa încât ea nu 
intră în categoria jertfitorului, rezervată bărbatului” (Sf. Epifanie, Panarion, Migne, 
P.G. XLI, col. 948, apud. N. Chiţescu, op. cif., p. 364) şi de altfel “niciodată n-a 
existat o femeie preot” (Ibidem, p. 360). Este semnificativă sublinierea sfinților 
Părinți că numai păgânii şi ereticii au putut avea femei — preot (vezi N. Chiţescu, op. 
cit., p. 358). Biserica Ortodoxă înţelege deci imposibilitatea accesului femeii la 
preoţie prin aceea că Preoţia creştină, izvorând din Preoţia lui Hristos, preotul trebuie 


să fie cu necesitate semnul natural a ceea ce a fost Hristos însuşi, adică bărbat. 

În sfârşit, observând că respingerea hirotoniei femeii este interpretată ca o 
inegalitate, teologia ortodoxă atrage atenția asupra faptului că în Biserică există o 
egalitate mecanică iar deosebirile de slujiri nu înseamnă minimalizarea valorilor şi nu 
desființează unitatea lor, fiecare contribuind cu modul şi specificul ei la infinita 


bogăţie a Liturghiei cosmice. 


6. TAINA SFINTEI CUNUNII 
In privinţa instituirii ei divine, teologii protestanți sunt aproape unanimi în a 


crede că “Hristos n-a instituit căsătoria nici ca instituţie, nici ca ritual” (P. Brunner, 
Bemiihungen um die einigende Wahrheit, p. 224-225), că textul de la Efeseni 5,31-32 
deşi foloseşte cuvântul mysterion — sacramentum “nu ne îndreptăţeşte să socotim 
căsătoria un sacrament instituit de Hristos” (Olavi Lahteenmahi, Sexus und Ehe bei 
Luther, Turku, 1955, p. 26), pentru că el “nu se referă deloc la un ritual al încheierii 
unei căsătorii” (Wolfhart Pannenberg, Teologia Sistematică, vol. III, Alba Iulia, 1999, 
p. 162). Concluzia exegezei biblice luterane este că “nu putem să recunoaştem 
căsătoria ... drept mijloc de har nou-testamentar (neurestamentliches Gnadenmittel)” 
(Werner Elert, Der christliche Glaube, p. 357). În acelaşi sens juridic, ei declară că 
nici “consensul pentru căsătorie rostit în fața unui preot” şi “nici logodna de către 
preot ... nu au nimic de-a face cu sacramentalitatea” (P. Brunner, Bemuhungen ..., p. 
230). Exegeza ortodoxă are de observat aici că sacramentalitatea Cununiei nu este o 
chestiune juridică; textul de la Efeseni 5,31 se referă într-adevăr la căsătorie ca relație 
sfințită între bărbat şi femeie şi nu la un anume ritual al Cununiei (Rifus der 
Eheschliessung) cum cer luteranii. Dar din moment ce această relaţie se sfinţeşte “în 
Hristos şi în Biserică” este cuprins deja aici virtual şi actul cultic ca atare; Noul 
Testament n-a indicat de altfel nici un ritual pentru vreun sacrament, nici chiar pentru 
Botez sau Euharistie, ci numai esenţa sacramentală a actului haric respectiv. În 
legătură cu această concepţie juridică asupra Cununiei se impune să mai observăm 


ceva. Ea este explicabilă la protestanți, pentru că de fapt teologia apuseană, începând 

de la Fericitul Augustin şi Lactanţiu şi până astăzi a înţeles căsătoria în acelaşi fel, 
Juridic şi larg — sacramental ca şi protestanții. 

Dar concepţiile luterane sunt mai variate. Chiar dacă aproape toţi afirmă că 
“Botezul şi Euharistia au o consistenţă şi deplinătate sacramentală (sakramentale 
Dichte und Fiille) la care nu ajung Maslul şi Căsătoria” (Ibidem, p. 224), totuşi unii 
sunt de acord că “există o legătură tipologică, simbolică între legătura matrimonială 
dintre bărbat şi femeie şi mysterium-ul legături Mirelui Hristos cu Biserica Sa” 
(Ibidem, p. 223). Unu recunosc deci o anumită sacramentalitate a Cununiei, în sens 
larg, care constă în faptul că “ordinea creaturală a alăturării dintre bărbat şi femeie, 
concretizate în căsătorie, nu stă neutru şi simplu terestru ... ci este cuprinsă în ordinea 
poporului ales al lui Dumnezeu” (Jbidem, p. 228). Aceşti teologi cred deci că 


Pol) 


“dragostea naturală erotică ca atare ... storge physikE” (bidem, p. 235) este ea însăşi 
sacră întrucât “năzuinţa naturală a bărbatului după femeie şi a femeii după bărbat este 
o creație bună a lui Dumnezeu, este ordinatio divina sexus ad sexum, 0 direcţionare 
creată de Dumnezeu a unui gen spre celălalt şi prin aceasta o determinare voită de 
Dumnezeu (gortewollte Bestimmung) a unui gen către celălalt” (Idem, ibidem). În 
acest sens, ei cred că “o căsătorie autentică este creştină per se” (Gerardus van der 
Leeuw, Sakramentales Denken, p. 254). Expresia aceasta probabil că are în vedere 
faimoasa formulare a lui Tertullian: “anima naturaliter christiana”. Faţă de această 
înţelegere, teologia ortodoxă este de acord că omul fiind “chipul şi asemănarea” lui 
Dumnezeu este naturaliter bun şi creştin; dar aceasta nu înseamnă calitate harică în 
înţelesul autentic, deplin şi superior al sacramentalităţii Sfintelor Taine din Biserica 
creştină. Dimpotrivă, înţelesul creştin al Sfintei Cununii este tocmai depăşirea 
erotismului într-un spirit sacrificial şi ascetic, precum este el propriu relației dintre 
Hristos şi Biserica Sa, după cum arată Sfântul Apostol Pavel; numai astfel se 
evidenţiază monstruozitatea „căsătoriilor” homosexuale, acceptate de unele teologii 


apusene. 

Există deci o înţelegere protestantă mai pozitivă a Căsătoriei. Astfel, unii 
teologi reamintesc cu preţuire faptul că ea a fost socotită sacrament în primele veacuri 
creştine, fiind denumită astfel de către Sfântul Ignatie al Antiohiei care îndemna pe 
candidaţi să încheie căsătoria “meta enomes tou episkopou” (Sf. Ignatie al Antiohiei, 
Epistola către Policarp, 5,2). Aceşti teologi înţeleg căsătoria ca “amintire a unui 
înțeles sacramental mai larg” (W. Pannenberg, op.cir., p. cit.), ca sacramentală 
întrucât “familia creştină participă la Cină” (G.van der Leeuw, op.cit., p. cit.), dar mai 
ales ca o “actualizare (Vergegenwărtigung)”, ca o “reprezentare (Reprăsentation) 
întrucât în căsătoria creştină se actualizează (vergegenwărtigt) raportul dintre Hristos 
şi comunitatea sa” (P. Brunner, Bemiihungen ..., p. 227). Chiar dacă nici aceşti teologi 
nu recunosc căsătoria ca sacrament propriu-zis, ci numai ca “sacramentum sui 
generis” (Ibidem, p. 224), totuşi ei recunosc o sacramentalitate a Cununiei creştine, 
afirmând că “matrimoniul este încheiat în cer” (Hans Asmussen, Das Sakrament, p. 
103) şi atrăgând atenţia că teologii care resping sacramentalitatea Cununiei “sunt 
aceiaşi teologi care nu ştiu să ne spună nimic despre sacramente” (Ibidem, p. 113). 

În legătură cu Cununia, teologia ortodoxă susţine hotărât caracterul ei deplin de 
Sfântă Taină şi afirmă temeiuri precise pentru aceasta. Ea este de acord cu cea 
luterană că adevărata iubire familială este sacră în ea însăşi sau, cum spune Sfântul 
Efrem Sirul că “de la Adam şi până la Domnul, adevărata iubire conjugală a fost o 
Taină desăvârşită” (Sf. Efrem Sirul, Comentariu la Efeseni, 532, apud P. Evdokimov, 
“Ortodoxia”, p. 319). Dar ea observă că iubirea creştină este sacră în ea însăşi nu 
pentru că este “naturală” ci pentru că este “în Hristos şi în Biserică”, adică sacrificială 
şi ascetică. Teologia ortodoxă subliniază că dacă privim căsătoria numai în legătură 
cu cei care se căsătoresc, numai în sine şi nu o raportăm la Biserica întreagă şi la 
lumea întreagă, nu vom înţelege caracterul ei sacramental. Iubirea familială nu e sacră 
în mod “natural”. În afara Bisericii, înafara Întrupării, “diferenţa infinită, calitativă de 
netrecut între Dumnezeu şi om, alteritatea Lui absolută fac iubirea nenorocită şi toată 


comuniunea — chiar comunicarea — indirectă şi voalată” (P. Evdokimov, Taina iubirii, 

Ed. Christiana, Bucureşti, 1994, p. 149). Este adevărat că a existat un “har paradisiac 
al căsătoriei (tes tou gâmou hăritos)” (Clement Alexandrinul, Stromate UI, 12), dar 
căsătoria a devenit sacramentală prin participarea lui lisus Hristos la nunta din Cana 
Galileii, prin care EI a înnoit-o realmente calitativ, “a înălțat-o din ordinea naturii, în 
ordinea harului, învăluind-o ... în ambianța ce iradia din Persoana Sa” (D. Stăniloae, 
Teologia Dogmatică Ortodoxă, vol. UI, p. 183). 

Un reproş deosebit de aspru aduce teologia apuseană teologiei şi Bisericii 
Ortodoxe pentru faptul că “lezează” cuvântul lui Dumnezeu de la Matei 19,6 (“Ceea 
ce Dumnezeu a unit omul să nu despartă”) prin acceptarea şi practicarea divorțului şi 
a recăsătoriei. Teologia apuseană crede că atitudinea faţă de această problemă este 
“un punct întunecat în viața Bisericii Ortodoxe ... (şi) ... un titlu de glorie pentru 
Biserica romană” (Friedrich Heiler, Urkirche und Ostkirche, p. 282). Problema nu se 
pune însă aşa de simplist. Trebuie ştiut sau reamintit că dacă Apusul latin a devenit 
intolerant față de divorţ, în schimb a admis fără limită orice număr de recăsătoriri 
după văduvie, pentru că — şi aici este esenţa problemei — este călăuzit de o înţelegere 
juridică a căsătoriei, ca un contract indisolubil câtă vreme părțile sunt în viaţă, 
ignorând ideea că, la fel ca toate Tainele, “căsătoria cere un răspuns liber şi incumbă 
posibilitatea respingerii umane şi posibilitatea greşeli umane; şi că, după o astfel de 
respingere păcătoasă sau eroare umană, pocăinţa îngăduie totdeauna un nou început” 
(John Meyendorff, Teologia Bizantină, p. 265). Între teologia ortodoxă şi cea 
apuseană este şi rămâne într-adevăr o deosebire sensibilă în privinţa căsătoriei; dar 
aceasta constă tocmai în faptul că teologia şi mentalitatea răsăriteană nu consideră 
căsătoria “un contract legal, desfăcut automat prin moartea unuia dintre parteneri” iar 
recăsătorirea înseamnă “îngăduinţă şi nu aprobare” (Idem, ibidem). 

În concluzie, rămâne o mare deosebire între teologia, mentalitatea şi mai ales 
practica apuseană a Căsătoriei faţă de cea ortodoxă. Cel mai îngrijorător este însă 


faptul că tendinţa aceasta de distanţare pare a fi ireversibilă. 

7. TAINA SF. MASLU 
Maslul este o lucrare sacramentală străină protestanților în primul rând pentru 


că ei sunt total neîncrezători în instituirea ei de către Hristos şi în al doilea rând pentru 
că ființa şi sensul Maslului contrazic elementele principale ale teologiei şi 
spiritualităţii protestante. Faptul că nu găsim în Evanghelii un text expres pentru 
instituirea lui nu înseamnă însă automat excluderea instituirii divine. O exegeză nou- 
testamentară logică şi consecventă este obligată să constate că Mântuitorul însuşi a 
vindecat bolnavii într-o practică regulată şi consecventă, prin punerea mâinilor. El a 
împărtăşit această puteree în mod expres Sfinţilor Apostoli, cărora “le-a dat putere 
asupra duhurilor celor necurate ca să le scoată şi să tămăduiască orice boală şi orice 
neputinţă” (Matei 10,1), putere pe care ei au exersat-o prin aceeaşi practică regulată şi 
consecventă “ungând cu untdelemn pe mulţi bolnavi şi vindecându-i” (Marcu 6,13). 
Textul de la Iacob 5,15 (““de este cineva bolnav între voi să cheme preoţii Bisericii şi 
să se roage pentru el, ungându-l cu untdelemn în numele Domnului!...”) se 
dovedeşte, unei exegeze consecvente şi fără prejudecăţi, perfect pe lima, în sensul şi 
în practica celor de la Matei 10,1 şi Marcu 6,13. Protestanţii cred că în textul de la 
Iacob 5,15 am avea de-a face fie cu o vindecare miraculoasă, fie cu una medicinală. 
Dar de vindecarea medicinală sau naturală nu poate fi vorba, pentru că atunci nu s-ar 
face referire la chemarea preoţilor Bisericii şi la iertarea de păcate. Nici de o 
vindecare miraculoasă nu e vorba acolo pentru că atunci n-ar fi fost legată de prezenţa 
repetată a preoților, aşa cum se înţelege din textul respectiv. Este nelogic şi ne- 
evlavios să credem că Sfinţii Apostoli au fost infidel faţă de porunca Mântuitorului şi 
au practicat ceva ce n-a instituit EI, să vedem contradicții între Mântuitorul şi Sfinţii 
Apostoli. Logica, practica, istoria Bisericii şi autoritatea Sfintei Scripturi ne obligă să 
recunoaştem o legătură şi o fidelitate între ceea ce a instituit şi practicat Hristos şi 
ceea ce au executat după aceea Sfinţii Apostoli şi Biserica primară. Primele secole 
creştine atestă şi ele cu consecvență realitatea şi autoritatea sacramentală a acestei 


lucrări bisericeşti. Origen a citat şi el textul de la Iacob 5,15 menţionând Maslul, 

Eusebiu al Cezareii a vorbit de ea în comentariul său la Isaia, Sfântul Efrem Sirul a 
menţionat-o, iar Sfântul loan Hrisostom a citat şi el textul clasic de la Iacob 5,15 (cf. 
P. Evdokimov, Ortodoxia, p. 325), ceea ce dovedeşte originea primar-creştină şi 
continuitatea acestei Sfinte Taine. În timpurile următoare, anaforaua episcopului 
Serapion de Thmuis menţiona rugăciunea de sfințire a apei şi untdelemnul, prin care 
se cerea “o putere de vindecare, ca orice fierbinţeală şi orice demon şi orice boală să 
dispară” iar Sfântul Chiril al Alexandriei vorbea de ritualul Maslului din vremea lui 
(cf. Ibidem). 

Al doilea motiv care înstrăinează pe protestanți de Maslu este contradicția 
esențială între sensul Maslului şi elementele fundamentale ale teologiei protestante. 
Specificul teologiei protestante constă tocmai în separarea între lumea materială şi 
spirituală, între divin şi uman, între materie şi spirit şi neîncrederea în capacitatea 
materiei de a fi mediu real de cuprindere şi transmitere a harului divin. Teologia 
ortodoxă, dimpotrivă, are specifică nu numai credinţa că materia întreagă şi mai ales 
corporalitatea umană sunt un mediu capabil şi necesar de primire şi transmitere a 
harului divin (până la transfigurare şi îndumnezeire) ci mai ales credința că această 
intimă interpretare între materie şi har este însăşi condiția existențială şi menirea 
divină a lumii materiale în general şi a corporalităţii umane în special. Separarea între 
materie şi har, neîncrederea în vreo posibilitate de sacralizare a materiei este seculară 
în protestantism şi a ajuns deja literă de lege, astfel încât putem înţelege neaderenţa 
lui la Maslu ca lucrare “materială”. Sfântul Maslu exprimă şi se referă precis tocmai 
la această taină spiritual — materială a persoanei umane, la taina trupului vulnerabil în 
faţa multor presiuni şi slăbiciuni demonice şi materiale dar menit unui destin 
nemuritor. Aşa după cum este imposibil de separat între suflet şi trup în persoana 
umană, tot aşa este imposibil să nu referim sănătatea, boala şi vindecarea trupului la 
condiția spiritual — materială a persoanei umane care necesită o lucrare harică 
ajutătoare. Întrucât este incontestabilă influenţa forţelor rele asupra persoanei umane 


în totalitatea ei, era firesc ca Mântuitorul Hristos (care a venit “ca lumea să aibă viaţă 

din belşug”, ca “să vindece orice boală şi orice neputinţă”) să rânduiască şi o lucrare 
de ajutor în aceste situaţii grave, de multe ori capitale, din viaţa omului. Taina 
Sfântului Maslu exprimă faptul că ajutorul şi grija Mântuitorului au în vedere 
persoana umană în totalitatea ei, în condiţia ei existențială, că Dumnezeu este prezent 
şi eficace foarte concret în viaţa omului în suferinţa lui. Eliberarea omului dintr-o 
condiție existenţială negativă, grevată de influenţe spirituale rele, se face “şi prin 
întărirea simţurilor trupului cu harul Sfântului Duh, a cărui introducere în ele se face 
prin ungerea lor cu untdelemnul sfințit” (D. Stăniloae, Teologia Dogmatică Ortodoxă, 
vol. III, p. 205). Harul Sfântului Duh este capabil ca prin elementul material (ungerea 
cu untdelemn) să facă reală o vindecare spiritual — corporală, să curețe, să fortifice şi 
să sfinţească persoana umană. Nimeni nu poate să nege că în această condiție istorică 
creştinul are parte de înălțări şi căderi în care persoana lui are nevoie urgentă de un 
ajutor divin concret, haric. În aceasta îşi găseşte necesitatea, fiinţa şi sensul, lucrarea 
Maslului ca Sfântă Taină reală. Sfântul Maslu nu este un simplu auxiliar pe lângă 
celelalte Taine, nu este o Taină minoră sau ne-deplină, pentru că el are lucrarea lui 
necesară şi specifică. S-a observat astfel că Maslul este “prin excelenţă o Taină a 
trupului” (Ibidem, p. 203), atât pentru că are în vedere mai ales sănătatea persoanei cât 
şi pentru faptul că prin această Taină “se pune în relief valoarea pozitivă acordată de 
Dumnezeu trupului omenesc, ca Unul care Însuşi a luat trup şi îl ţine în veci, ne 
mântuieşte prin el, împărtăşindu-ne viaţa dumnezeiască” (Idem, ibidem). 

S-a observat şi faptul că Maslul este o lucrare frecvent asociată cu Pocăinţa. 
Din rugăciunile care compun slujba Maslului reiese într-adevăr conținutul penitențial 
al acestei Taine. EI se datorează tocmai faptului că Maslul, deşi o “Taină a trupului”, 
are în vedere persoana totală în condiţia existenţială, în căderile ei spiritual — fizice. 
Dacă Spovedania are în vedere mai ales vindecarea sufletească, iertarea păcatelor, 
Maslul are în vedere vindecarea consecinţelor păcatelor. Dar şi pentru această 
vindecare este necesară o pocăință. De aceea, solicitanţii Maslului se spovedesc şi se 


împărtăşesc de obicei înainte de primirea Sfântului Maslu. In acest sens, vindecarea şi 

însănătoşirea implorată în slujba Maslului este înţeleasă totdeauna în totalitatea 
persoanei şi nu unilateral trupească. Nici o rugăciune de la Maslu nu cere şi nu are în 
vedere numai vindecarea trupească. Peste tot, atât boala cât şi vindecarea sunt văzute 
spiritual — trupeşte în acelaşi timp. Omul e văzut numai în totalitatea lui, de aceea este 
firesc aspectul penitenţial al Tainei Sfântului Maslu. 

În sfârşit, un alt specific al Tainei Maslului este şi acela că dacă celelalte Taine 
sunt în general Taine ale comunităţii, Sfântul Maslu se înfăţişează mai ales ca şi Taină 
a comuniunii. Fără îndoială că şi celelalte Taine sunt taine ale comuniunii: este destul 
să ne gândim la fiinţa şi sensul Preoţiei sau ale Cununiei. Dar în taina Sfântului Maslu 
comuniunea iubitoare a celor care se roagă şi imploră împreună cu cel bolnav este 
parcă mai presantă, chiar constrângătoare. Sfântul Vasile cel Mare exprimă această 
realitate arătând că rugăciunea puternică a unei comunități şi comuniuni iubitoare este 
ca strigătul uriaş al unei armate care îl “obligă” pe Dumnezeu să împlinească 
rugămintea. Desigur că prin aceasta Sfântul Vasile vrea numai să arate că nimic nu 
este mai eficace, mai primit la Dumnezeu şi mai irezistibil decât tocmai implorarea 
credincioasă a unei comunități iubitoare, angajată la maxim în faţa lui Dumnezeu. Or, 


tocmai în aceasta constau fiinţa şi sensul Maslului. 


8. INTERCOMUNIUNEA 
Intercomuniunea înseamnă în general participarea credincioşilor unei Biserici 


creştine la actele sacramentale ale altei confesiuni, în special acceptarea la 
împărtăşirea din Euharistia altei Biserici. Desigur că această practică presupune 
acceptarea sau recunoaşterea teoretică a validității Tainei unei alte confesiuni decât 
cea proprie. Documentul ecumenic BEM sau Lima 1982 sugerează că “unele 
Biserici... îşi pot recunoaşte reciproc slujirile instituite, dacă fiecare din ele este 
asigurată de intenţia celeilalte de a transmite slujirea cuvântului şi a tainelor în 
continuitate cu vremurile apostolice” (Botez, Euharistie, Slujire, p. 56). Conform 


acestei sugestii ecumenice, Bisericile partenere şi-ar putea recunoaşte reciproc 

Botezul, faptul că “diferitele lor practici ale botezului sunt o participare la unicul 
botez” (Ibidem, p. 23). Deşi unii luterani recunosc că “în Bisericile din EKD nu 
există nici un consens apropiat privind Botezul” (G. Bauer, cf. Carl-Heinz Ratschow, 
Die eine christliche Taufe, p. 62), totuşi documentul BEM susţine că “botezul nostru 
unic cu Hristos constituie o chemare către Biserici pentru ca ele să-şi depăşească 
separarea şi să-şi manifeste vizibil comuniunea” (Botez, Euharistie, Slujire, p. 23) şi, 
în consecinţă, majoritatea luteranilor crede că din comuniunea de la Botez “reies şi 
consecinţele pentru comuniunea euharistică” (Edmund Schlink, Die Lehre von der 
Taufe, p. 171), adică “toţi membri comunităţii lui Hristos sunt chemaţi la Cină”, 
(Arnoldshainer Thesen, 1957, These VIII, 3; vezi şi Hans Grass, Die evangelische 
Lehre vom Abendmahi, Heiliand-Verlag, Luneburg, 1961, p. 80), “exclusivitatea 
praznicului euharistic presupunând numai Botezul primitorului” (Werner Elert, 
Abendmahl und Kirchengemeinschaft in der alten Kirche, p. 64; vezi şi O. Koch, 
Gegenwart oder Vergegenwartigung, p. 72). De aceea, documentul ecumenic “Das 
Herrenmah!”, împreună cu majoritatea luteranilor, crede că “un praznic euharistic la 
care nu au voie să participe credincioşi botezați (glaubende Getaufte) suferă de o 
contradicție interioară şi nu-şi împlineşte misiunea aşezată ei de către Domnul” (Das 
Herrenmahl, p. 44). 

Documentele ecumenice afirmă şi posibilitatea unei recunoaşteri reciproce a 
Preoției, sugerând că “unele Biserici, partenere în dialogul ecumenic, îşi pot 
recunoaşte reciproc slujirile instituite” (Botez, Euharistie, Slujire, p. 56), întrucât în 
unele “astăzi se petrece deja respectarea reciprocă a ierarhiei (die gegenseitige 
Achtung der Amter)”; (Das geistliche Amt, p. 54). Această recunoaştere ar implica 
faptul că Bisericile care au succesiunea apostolică episcopală să recunoască “o 
continuitate în credinţa apostolică, în cult şi în misiune, păstrată de Bisericile care nu 
au menţinut forma episcopatului istoric” (BEM, p. 52), adică să recunoască faptul că 
“Duhul Sfânt lucrează prin alte ierarhii şi le foloseşte ca mijloace de mântuire în 


propovăduire, administrarea sacramentelor şi conducerea comunităţii” (Das geistliche 

Amt, p. 55). Toată această recunoaştere necesită însă un cadru corespunzător, ea 
“trebuie să stea în contextul unităţii Bisericii, în mărturisirea unicei credinţe şi unităţii 
prăznuirii Cinei Domnului (Er muss în Zusamenhang der Einheit der Kirche um 
Bekentnis des einen Glaubens und in der Feier dea Herrenmahls, des Sakramentes 
der Einheit der Kirche stehen)”; Ubidem, p. 54). În dialogul direct cu Biserica romano 
— catolică, raportându-se la ierarhia acesteia şi referindu-se la documentele 
Conciliului II Vatican care vorbesc de o defectus ordinis în preoția luterană, partea 
luterană îşi exprimă convingerea că acest defectus are “sensul de lipsa formei depline 
a oficiului bisericesc” (im Sinne eines Mangels an der Vollgestalt des kirchlichen 
Amtes)” (Ubidem, p. 51) şi nu de lipsă totală. Ei specifică în respectivul dialog că “nu 
pretind existenţa oficiului bisericesc exclusiv pentru sine, adică nu o refuză Bisericii 
catolice” (Ibidem, p. 52) şi de aceea îşi exprimă chiar speranţa că “amândouă 
Bisericile vor recunoaşte reciproc ierarhia lor într-un viitor nu prea îndepărtat (beide 
Kirchen in nicht zu ferner Zukunjft ihre Amter gegenseitig anerkennen...)” (Ibidem, p. 
53). 

Acest “optimism” şi avânt spre intercomuniune, care nu se referă la o 
comuniune doctrinară ci o evită, preconizând o intercomuniune sentimentală şi 
general — creştină, aparţine multor luterani şi a fost exprimat în mai multe documente 
oficiale. Dar în Luteranismul actual sunt numeroase şi vocile autorizate şi competente 
ale unor teologi care cenzurează drastic acest “optimism” fără acoperire şi fără bază 
doctrinară. Astfel, aceştia observă în primul rând că în Biserica primelor secole 
“adunarea cultică a Bisericii este o adunare închisă şi nu una deschisă (Die 
gottesdienstliche Versammlung der alten Kirche ist eine geschlossene Versammlung, 
keine offentliche)” (W. Elert, Abendmahl und Kirchengemeinschajt, p. 65), conform 
Constituţiilor Apostolice, care atestă că “în timpul Euharistiei uşile sunt 
supravegheate de către diaconi sau ipodiaconi” (Constituţiile Apostolice VIII, II, II, 
cf. W. Elert, op. cit., p. cit.) şi lui Tertullian care biciuieşte atitudinea ereticilor ce nu 


fac deosebire între catehumeni şi credincioşi: “Ei intră împreună, se roagă împreună, 

ascultă împreună; chiar atunci când vin păgâni, ei aruncă cele sfinte câinilor şi 
mărgăritarele porcilor” (Tertullian, De praescriptione haereticorum, 41, 1, cf. W. 
Elert, op. cit., p. cit.). Origen arată şi el condiţiile stricte ale comuniunii creştine, care 
nu este o comuniune filosofică unde “oricine vrea poate să stea şi să asculte. Creștinii 
dimpotrivă, îl examinează şi îl instruiesc în prealabil pe fiecare privatim (kat idian)... 
(Origen, Contra Celsum, III, 51, cf. W. Elert, op. cit., p. 64), limitarea aceasta strictă 
fiind “dovedită sigur la sfârşitul epocii apostolice” (W. Elert, op. cir., p. 66). 
Respectivii teologi luterani înţeleg că aici “nu e vorba de valabilitatea sacramentului 
pe care bineînţeles că fiecare Biserică o pretinde pentru sine ci de integritatea lui” 
(Ibidem, p. 68). Ei ştiu şi reamintesc credinţa patristică după care părtaşul la Sfânta 
Euharistie devine syssomos Christi, concorporalis et consanguineus, cum spune 
Sfântul Chiril al Ierusalimului (Sf. Chiril al Ierusalimului, Carhechesa mystica IV, 3, 
cf. W. Elert, “op. cit.”, p, 22), confirmat apoi de Sfântul loan Damaschin, care atestă 
că Sfânta Împărtăşanie “se numeşte şi este într-adevăr koinonia, pentru că prin ea noi 
comunicăm cu Hristos şi avem părtăşie la trupul şi dumnezeirea Sa, dar prin ea 
comunicăm şi între noi şi ne unim între noi... noi toţi devenim un Trup şi Sânge a lui 
Hristos şi ne numim syssomoi Christi” (Sf. loan Damaschin, De fide orthodoxa, IV, 
13, cf. W. Elert, “op. cit.”, p. 31). De aici, chiar un document ecumenic precum “Das 
Herrenmahl” recunoaşte că “Cina Domnului este o taină a credinţei în sensul deplin al 
cuvântului” (Das Herrenmahl, p. 13), că această comunicare euharistică “creşte 
numai din comuniunea de credință” (Ibidem, p. 14). Prin urmare, unii teologi luterani 
afirmă deschis că “nu trebuie să existe în ei nimic care îi deosebeşte, căci altfel ceea 
ce-i deosebeşte lezează şi integritatea koinoniei şi prin aceasta şi unitatea trupului lui 
Hristos (Deshalb darf zwischen ihnen nichts Trennendes stehen, denn andernjalls 
miisste, was sie trennt, auch die Integrităt der koinonia und damit auch die Einheit 
des Leibes Christi verletzen)” (W. Elert, op. cir., p. 69). Concluzia este 
responsabilitatea pentru Biserica creştină, care “nu poate lăsa mărturisirea darului din 


Cină complet deschisă şi relativă” ( Ernst Kinder, Gegenwart Christi, p. 64) pentru că 

ea “a fost încredinţată Bisericii spre administrare responsabilă, astfel încât nu e voie 
aici să ridicăm în slăvi un simplu «obiectivism» („Obiektivismus”; Ubidem), întrucât 
prezenţa lui Hristos în Cină este “o realitate serioasă trans- subiectivă” (Jbidem, p. 
65). Chiar documentul “Das Herrenmahl” conchide şi afirmă 3 mari componente 
doctrinare comune ca şi bază a comuniunii de credinţă înainte de intercomuniune: 

“1) puterea serviciului transmisă de Hristos apostolilor Lui şi urmaşilor lor... să 
fie actualizată sacramental... 

2) trebuie să fie exercitată unitatea acestui oficiu al slujirii ... în comuniunea 
ierarhică a slujitorilor acestui oficiu (in der hyerarchischen Gemeinschaft der Diener 
dieses Amtes) 

3) credinţa Bisericii, pe care ea o mărturiseşte în lucrarea cuharistică...” (Das 
Herrenmahl, p. 43). 

Comuniunea euharistică şi intrecomuniunea “nu se întemeiază aşadar, printr-un 
contract social ... printr-o religie omenească” cum credea Schleiermacher, 
“administratorul ordinii superioare (der Herrnhuter hoherer Ordnung)” (cf. H. Sasse, 
Corpus Christi, p. 28), “nici cum crede luminismul tuturor timpurilor ... nu are 
paralelă nici din punct de vedere al istoriei religiilor” (Ibidem). Ea “se formează din 
mijloacele harice divine, cuvântul lui Dumnezeu şi sacramentele lui Hristos” (Sie 
entsteht vielmehr aus den gottlichen Gnadmitteln, dem Worte Gottes und den 
Sakramenten Christi”; Ibidem, p. 14), ea este o “comuniune sui-generis” (Ibidem, p. 
28) şi de fapt participarea la Sfânta Euharistie este “limitată sever la cei sfinți” (W. 
Elert, Abendmahl und Kirchengemeinschaft, p. 65). Comuniunea cuharistică şi 
intercomuniunea este de fapt communio sanctorum, Sancta sanctis, ta hagia tos 
hagiois; “toată taina ideii biblice de koinonia este cuprinsă în aceste formule” (H. 
Sasse, op. cit., p. 28). Un teolog luteran a descoperit că “un text de Credo în limba 
normandă pre-franceză” are exact formula “/a communion des saintes choses” şi face 
trimitere şi la o tălmăcire a Crezului în limba germană, apărută la Ulm, care conţine 


aceeaşi concepţie de sanctorum communio (Ibidem, p. 16). 

În ce priveşte prima problemă, a recunoaşterii actelor bisericeşti din alte 
confesiuni ca Sfinte Taine, teologia şi Biserica Ortodoxă n-a formulat o doctrină 
oficială (cf. D. Stăniloae, Numărul Tainelor, raporturile dintre ele..., p. 209), dar se 
poate spune că Sfinţi Părinţi au respins în principiu tainele ereticilor (cf. ibidem), din 
simplul motiv, logic, că recunoaşterea tainelor celor ce nu vin în Biserică ci rămân în 
confesiunea lor “ar însemna de fapt că acea confesiune conduce membrii ei la 
mântuire în mod egal cu Biserica Ortodoxă” (Jbidem, p. 213). Sfântul Chiril al 
Ierusalimului a respins botezul ereticilor iar Sfântul Vasile cel Mare n-a recunoscut 
botezul marcioniţilor, deşi botezau în Tatăl, Fiul şi Sfântul Duh (Sf. Chiril al 
Ierusalimului, p. Cateheza VII, St. Vasile, Epistola 199; cf. D. Stăniloae, “Numărul 
Tainelor...”, p. 209); el observa numai că botezul catarilor poate fi recunoscut (Sf. 
Vasile, Epistola 128; cf. “1bidem”). Sfântul Grigorie de Nyssa a respins botezul 
cunomienilor iar Canonul 67 Apostolic nu considera pe cei “botezați sau hirotoniți de 
eretici, nici credincioşi, nici clerici” (cf. D. Stăniloae, op. cit., p. cit.). 

Totuşi, atitudinea teologilor otodocşi nu este una total exclusivă. Astfel, unii 
recunosc în principiu validitatea Botezului săvârşit în cadrul altei confesiuni dacă 
conţine componentele fundamentale ale Botezului creştin, adică formula trinitară şi 
elementul material (cf. D. Stăniloae, op. cit., p. 211). Pe de altă parte, rămâne de 
netrecut adevărul că “omul nu poate primi în general pe Hristos sau de la Hristos mai 
mult decât crede” (Ibidem, p. 212). Este evident deci că teologia ortodoxă cunoaşte 
două atitudini: una care exclude orice recunoaştere şi alta care identifică cu 
bunăcredinţă, “o prezenţă ... a unei baze obiective, în aşa — zisele taine dinafara 
Bisericii, care poate fi transformată de Biserică în conţinut haric, deplin” (bidem, p. 
213). Acestei idei ar putea să-i fie imputată o logică sofistă, dar ea pleacă totuşi de la 
un dat: anume că ceremoniile din cadrul altor confesiuni “nu sunt numai o formă 
goală de orice conţinut obiectiv” (bidem, p. 212); nimeni nu poate susține cu bună 
credință aşa ceva. Ideea “completări” sau autentificării actelor cultice din alte 


confesiuni ca Taine nu este o simplă construcție logică ci se bazează pe însăşi condiția 

de existenţă a spiritului uman, realitate existenţială foarte complexă care implică o 
creştere şi descreştere duhovnicească, în care valorile nu sunt nici absolute, dar nici 
pierdute sau total hpsite de conținut. Plecând de aici, se poate înţelege că există “o 
gradaţie a relației omului cu Hristos” (dem, ibidem), şi prin urmare şi ceremoniile din 
alte confesiuni creştine, chiar dacă nu sunt Taine în înţelesul şi conţinutul ortodox, 
totuşi “pun şi ele pe om într-o anumită relaţie cu Hristos, se reflectă şi asupra lor ceva 
din caracterul tainelor” (Ibidem). În acest înţeles, se poate accepta că ele “implică 
ceva ce poate alcătui ... baza pentru o completare şi îndreptare a relaţiei... între omul 
respectiv şi Hristos” (Ibidem). Această posibilitate a şi fost exprimată în teologia şi 
practica ortodoxă prin aşa — numitul principiu al iconomiei. Iconomia a fost definită 
drept “acel mod de comportare condescendentă a Bisericii faţă de cei care vin la sânul 
ei, din anumite comunităţi eterodoxe, datorită căruia, având în vedere interesul 
superior al ei, ... îi primeşte pe aceia fără să-i boteze” (D. Stăniloae, Iconomia în 
Biserica Ortodoxă, în rev. “Ortodoxia”, nr. 2/1963, p. 152), sau recunoaşte “Botezul, 
Mirungerea, Căsătoria şi Hirotonia unor membri laici sau preoţi ai altor Biserici, la 
intrarea lor în sânul Bisericii Ortodoxe” (D. Stăniloae, În problema intercomuniunii, 
în rev. “Ortodoxia”, nr. 4/1971, p. 565). Aparent, această iconomie este foarte largă. 
Ea nu este însă aşa, pentru că tot ea specifică imediat că nu e vorba de “recunoaşterea 
în ele însele a tainelor unei alte confesiuni creştine”, nu e vorba de “acordarea unei 
Taine cuiva care continuă să rămână în altă Biserică” (bidem), ci numai de 
“procedura cea mai bună, în cazul concret, când un membru al vreunei confesiuni vine 
la sânul Bisericii” (D. Stămloae, Numărul Tainelor, raporturile dintre ele..., p. 213). 
Dar miezul problemei intercomuniunii şi expresia ei maximă este de fapt 
participarea la Sfânta Euharistie, respectiv con-celebrarea şi împreună-împărtăşirea de 
aceeaşi Sfântă Euharistie. Teologia ortodoxă este aici precisă şi tranşantă, specificând 
că, întrucât Sfânta Împărtăşanie este “Taina unităţii mai adânci în acelaşi trup şi 
sângele lui Hristos ... pe baza unei unități deja existente” (D. Stăniloae, Teologia 


Dogmatică Ortodoxă, vol. III, p. 92), vine de la sine unica şi fireasca concluzie că “ea 

să nu se dea celor ce se află în afara Bisericii şi intenţionează să rămână în afara ei” 
(Ibidem). Această înţelegere este de fapt concluzia întregii Biserici nedespărțite, 
începând chiar de la Sfinții Apostoli. Sfântul Irineu, ucenic apostolic arată 
interdeterminarea indisolubilă dintre Euharistie şi doctrină, zicând că “învăţătura 
noastră este conformă cu Euharistia, iar Euharistia cu învăţătura noastră” (Sf. Irineu, 
Adversus haereses IV, 18,5, apud. Ioannis Zizioulas, „Fiinţa eclesială”, p. 216). 
Sfântul Ciprian declară cu vehemenţă neostoită că adunările de cult ale schismaticilor 
şi ereticilor nu sunt adunări în numele lui Hristos, pentru că “cel ce se împotriveşte 
preoţiei lui Hristos ... poartă armele contra Bisericii (Sf. Ciprian, Despre unitatea 
Bisericii ecumenice, în vol. “Apologeţi latini”, colecția “P.S.B.”, nr. 3, Bucureşti, 
1981, p. 446) şi “au părăsit principiul şi originea adevărului” (Ibidem, p. 442). 
Aceeaşi realitate şi aceeaşi concepţie o exprimă, mai subtil şi mai profund, Sfântul 
Grigorie de Nazianz şi Sfântul Grigorie de Nyssa, care atribuie Sfântului Duh faptul 
că la Cincizecime s-a pus baza înţelegerii sau a gândirii comune între credincioşii 
Bisericii, zicând: “Căci sunt toţi adunaţi de acelaşi Duh într-o armonie unitară, 
întrucât El a pus în mulți una şi aceeaşi înţelegere” (Sf. Grigorie de Nazianz, In 
Pentecostem Oratio 16, P.G. XXXVI, 448, apud. D. Stăniloae, “Temeiurile teologice 
ale ierarhiei...”, în “Studii Teologice” nr. 3-4/1970, p. 167). La rândul lui, Sfântul 
Maxim Mărturisitorul arată că unirea sau comuniunea din Biserică nu este numai un 
act prezent, ci o lucrare pe baza unei realităţi date şi a unei împliniri viitoare. Unitatea 
deplină este pregătită de unitatea realizată între credincioşi şi Dumnezeu, între 
gândurile lor şi Rațiunea divină (Sf. Maxim Mărturisitorul, Mystagogia XXI, apud. D. 
Radu, “Caracterul ecleziologic...”, p. 357; vezi şi D. Stăniloae, “În problema 
intercomuniunii..., p. 537), dar ea şi prefigurează totodată “acordul, consimţirea şi 
identitatea în rațiune prin credinţă şi iubire a tuturor întreolaltă, ce va avea loc în 
vremea descoperirii bunurilor viitoare” (D. Stăniloae, op. cit., p. cit.), conform 
rugăciunii de împărtăşire: “Dă-ne nouă se ne împărtăşim mai cu adevărat în ziua 


Impărăţiei Tale!”. Firul acestei concepţii este continuat până în timpurile noastre, de 

exemplu în Enciclica Patriarhilor răsăriteni de la 1848, care declară: “la noi 
salvgardarea religiei rezidă în trupul întreg al Bisericii, adică în poporul însuşi care 
vrea să păstreze credinţa intactă” (cf. P.Evdokimov, Văârstele vieții spirituale, Editura 
Christiana, Bucureşti, 1993, p. 202). În concepţia şi viața ortodoxă, Sfânta 
Împărtăşanie este deci viaţa şi credința întregii comunităţi bisericeşti, ea este 
“inseparabilă de mărturisirea credinţei plenare, de un angajament al credinţei, de 
viaţă, de spiritualitate şi de luare în serios a întregii tradiții care converge în 
sacramentul Euharistiei” (D. Radu, Caracterul ecleziologic al Sfintelor Taine..., p. 
358). Această credinţă a fost exprimată oficial de Biserica Ortodoxă Română în 
declaraţia ei de la al 4-lea Simpozion teologic de la Regensburg, 17-23 iulie 1972, 
respingând o intercomuniune fără unitatea în credinţă cu următoarele argumente: “Noi 
stăm... pe temeiul din Fapte II, 42 unde se spune că frângerea pâinii era anticipată de 
ascultarea comună şi, se înţelege, de acceptarea cu credinţă a învăţăturii apostolice şi 
de comuniunea spirituală în sens mai larg... Noi stăm pe baza întregii tradiţii a Vechii 
Biserici, potrivit căreia în Biserică n-au fost primiţi la împărtăşirea euharistică cei de 
alte credinţe” (cf. D. Radu, op. ciz., p. 363). Ortodocşii sunt convinşi că la adevărata 
intercomuniune nu se poate ajunge evitând unele adevăruri de credinţă sau sacrificând 
plenitudinea lor. În felul în care e înţeleasă şi aplicată astăzi intercomuniunea, ea se 
arată ca “o gravă contradicţie logică şi reală” (D. Stăniloae În problema 
intercomuniunii, p. 561), “o formulă şi o practică hibridă, contradictorie în ea însăşi” 
(Ibidem, p. 562), pentru că aceeaşi persoană, aceeaşi teologie şi confesiune nu poate fi 
pe de o parte unită, pe de altă parte neunită cu ceilalţi (cf. Ibidem). Intercomuniunea, 
aşa cum e aplicată de unii, se arată mai mult o manifestare a unei solidarităţi 
exterioare, o relativizare sacramentală, eclesială şi spirituală, decât o identitate sau o 
comuniune de conţinut. Ortodocşii atrag atenţia că în sânul ei duhovnicii verifică 
“dentitatea credinţei individului cu credința Bisericii” (Ibidem, p. 564), chiar la 
propriii credincioşi. Aceştia se împărtăşesc din acelaşi Potir pentru că şi-au imprimat, 


prin credinţa lor conformă cu chipul lui Hristos, un chip corespunzător cu Hristos cel 

întreg, şi nu au căutat “să adapteze pe Hristos primit în Euharistie cu un chip greşit şi 
ştirbit” (bidem, p. 574). Spiritualitatea sacramentală pretinde dinainte o mărturisire 
întreagă a lui Hristos, pentru că “numai cine recunoaşte pe Hristos întreg în lucrarea 
Lui întreagă, se deschide întreg lui Hristos, pentru a se uni întreg cu Hristos” (bidem, 
p. 575). Împărtăşirea este simultan suprem act sacramental şi supremă mărturisire de 
credinţă, pentru că mâncarea ei înseamnă tocmai suprema şi completa credinţă în 
Izvorul vieţii de care ne împărtăşim. 

Teologia şi Biserica Ortodoxă consideră că fidelitatea faţă de adevărul lui 
Hristos impune speranţa că diferitele confesiuni creştine au realmente tensiunea spre 
adevărul lui Hristos, dar ţine în acelaşi timp să sublinieze că unitatea autentică nu este 
un sincretism sau o relativizare, pentru că o adevărată conştiinţă creştină nu concepe 
poziții şi adevăruri separate, fragmentate, contradictorii sau trecătoare ci numai 


Adevărul unic, “acelaşi, astăzi şi în veci”. 


9. SPIRITUALITATEA SACRAMENTALĂ 

Teologia sacramentală determină esențial spiritualitatea confesiunilor creştine. 
Cu cât învăţătura lor despre Sfintele Taine este mai importantă, mai decisivă şi mai 
bogată, cu atât spiritualitatea mai amplă, mai organică şi mai viabilă. Mulţi teologi 
luterani sunt conştienţi că simplificarea învăţăturii sacramentale de către Reformă este 
responsabilă direct pentru sărăcirea generală a spiritualităţii luterane. Există o legătură 
între teologia Tainelor individuale, o unitate care exprimă o anumită spiritualitate, 
chiar şi în protestantism. 

Astfel spiritualitatea Botezului este încadrată în învățătura mai mare despre 
Îndreptare. De asemenea, Botezul nu este considerat izolat, ca o taină în sine, ci legat 
strâns de celelalte sacramente, mai ales de Confirmare şi Pocăinţă, dar şi de Cina 
Domnului. Luteranii vorbesc şi de o legătură a Botezului cu Hirotonia şi Cina 
Domnului. Ei afirmă că “Botezul este într-un anume fel conţinut în toate 


propovăduirile repetate şi în toate praznicele euharistice repetate. Acest lucru e valabil 

şi despre absoluție şi despre Hirotonie” (Edmund Schlink, Die Lehre von der Taufe, 
p. 93). Botezul este declarat “accesul la Cina Domnului” (Ibidem) pentru că prin fiinţa 
şi sensul lui, el este “direcționat într-un chip propriu spre Cina Domnului şi unit 
teologic cu ea” (P. Brunner, Die ev. — lutherische Lehre..., p. 14). 

Semnificativ şi încurajator este însă faptul că există, la unii teologi luterani mai 
noi, o înţelegere a Mirungerii — şi nu a Confirmării! — chiar foarte apropiată de cea 
ortodoxă. Lucrarea lui Karsten Birgener “Die bischâfliche Konfirmation” 
(Confirmarea episcopală) conţine nu doar o pledoarie pentru Mirungere, pentru 
reluarea practicii de ungere a neofitului ci chiar o spiritualitate a Mirungerii în sens 
ortodox. Biirgener a demonstrat necesitatea şi specificul Mirungerii ca Sfântă Taină 
prin specificul efectului ei haric, spre deosebire de Botez, într-o înţelegere foarte 
organică. O comparaţie între descrierea lui şi cea făcută de teologul ortodox D. 
Stăniloae ne arată o similitudine impresionantă. 

Centrul spiritualităţii sacramentale îl constituie însă FEuharistia. Sfânta 
Euharistie îşi are miezul fiunţei şi al efectului în dimensiunea ei de jertfă. Aceasta 
determină fundamental spiritualitatea şi comuniunea euharistică. Dar spiritualitatea 
euharistică trebuie obligatoriu încadrată în Preoţie şi kerygma. Luteranii recunosc că 
“un dialog teologic despre învăţătura Cinei este posibil numai sub premisa că Biserica 
se leagă şi în timpul nostru de mărturisirea de credinţă printr-o făgăduinţă solemnă la 
Hirotonia (Ordination) slujirii întru cuvânt şi sacrament” (P. Brunner, Grundlegung 
des Abendmahlsgesprachs, p. 38). lar aceasta implică o disciplină cuharistică precisă, 
căci ne reamintim că “rânduielile Bisericii primare îi obligau pe toţi participanţii să-şi 
facă ordine în suflet (auszurăumen)” (W Elert, Abendmahl und Kirchengemeinschaft 
în der alten Kirche hauptsachlich des Ostens, Lutherisches Verlagshaus, Berlin, 1954, 
p. 69). Sărutul liturgic al păcii “are locul lui precis în liturghie” şi el “nu este «sărutul 
întregii lumi» al lui Schiller, ci mărturie a frățietății creştine (Der liturgische 
Friedenskuss ist nicht der Schillersche «Kuss der ganzen Welt»,sondern Zeugnis der 


christlichen Bruderschajft), şi dovedeşte faptul că tocmai comunitatea locală, între 

membrii căreia se schimbă acest sărut, vrea să fie aceasta (mărturie a frățietății 
creştine, n.n.)” (bidem, p. 70). 

Faţă de viaţa celorlalte confesiuni creştine, spiritualitatea sacramentală 
ortodoxă este specifică prin organicitatea ei. În ea, Sfintele Taine nu sunt un anumit 
număr de acte harice săvârşite în cadrul unor slujbe bisericeşti ci sunt componente 
indispensabile ale vieţii creştinului în har. Sfintele Taine nu stau una lângă alta şi nici 
nu sunt unite datorită vreunui principiu logic, organizatoric sau dogmatic. Ele 
alcătuiesc împreună întreaga hrană şi energie a vieţi spirituale a omului, încât nu se 
poate vorbi de Taine necesare şi Taine ne-necesare. Toate constituie viaţa 
organismului viu care este Biserica şi viaţa fiecărui organism uman. În Ortodoxie, 
spiritualitatea sacramentală se confundă de fapt cu însăşi ideea de spiritualitate 
creştină, pentru că Ortodoxia n-a conceput niciodată o viață harică înafara Bisericii, 
adică înafara Sfintele Taine. În ultimă instanță, spiritualitatea ortodoxă este 
sacramentală sau eclesiologică pentru că este euharistică. În concepţia ortodoxă nu se 
poate înţelege o viaţă în har fără comuniunea euharistică în Biserică. 

Fiind în mod fundamental şi exclusiv acte ale Bisericii, (K. Biurgener, Die 
bischăfliche Konfirmation, p.7) Sfintele Taine se constituie într-un tot organic în viaţa 
Bisericii şi în viaţa omului. Fiecare Sfântă Taină este distinctă, are lucrarea şi rostul ei 
specific, dar acestea îşi au sensul şi reuşita în cadrul celorlalte. 

Protestanţii spun şi ei despre Botez că înseamnă o nouă identitate umană, o 
moarte a omului vechi şi naştere a omului nou, o nouă spiritualitate. Dar dacă ei ar fi 
înțeles Botezul ca o înviere funțială, reală şi o sfințire în legătură cu Îndreptarea, 
atunci ar fi înţeles că harul baptismal se pierde în unele efecte ale lui, prin păcatele 
personale, şi ar fi recunoscut Pocăinţa ca taină. După ei, efectul Botezului este ceva 
static, tocmai pentru că înţeleg îndreptarea numai ca o iertare de păcate iar Taina 
Botezului numai ca pecete şi certificat al îndreptării. În spiritualitatea ortodoxă, 
Botezul nu este unica Taină ci numai prima Taină, adică intrarea într-un urcuş şi 


proces spiritual de o viaţă întreagă. Este numai prima dintre etapele acestui urcuş, 

peste care nu se poate sări. Însuşi Mântuitorul Hristos a primit Botezul la începutul 
lucrării Sale mântuitoare. La fel şi noi, “creştem în natura noastră omenească din 
punct de vedere duhovnicesc, cum a binevoit să crească şi El cu natura Sa 
omenească” (D. Stăniloae, Teologia Dogmatică Ortodoxă, vol. III, p. 27). Protestanţii 
vorbesc şi ei de o creştere a Bisericii prin botezele săvârşite în ea, dar înţeleg această 
creştere mai mult numeric, cantitativ. În spiritualitatea ortodoxă această creştere este 
reală pentru că este organică. Sfântul Maxim Mărturisitorul afirmă: “ Căci Cuvântul 
lui Dumnezeu şi Dumnezeu vrea să lucreze pururea şi în toţi taina întrupării Sale” (Sf. 
Maxim Mărturisitorul, Ambigua, P.G., XCI, 1084 D, apud. D. Radu, “Sfintele Taine 
în viaţa Bisericii”, în “Studiu Teologice”, nr. 3-4/1981, p. 178). Este vorba deci de 
creşterea duhovnicească a fiecăruia în Hristos, până la “măsura bărbatului desăvârşit” 
şi numai în acest sens de creşterea întregii Biserici. Ortodocşii insistă, de asemenea, 
foarte mult pe Taina Mirungerii. Luteranii o consideră inclusă în Botez şi nu înţeleg 
insistența ortodoxă pentru distingerea unei alte Taine. Acest lucru se întâmplă tocmai 
din cauză că, în înţelegerea ortodoxă, Mirungerea nu este încă un act bisericesc ci este 
încă o etapă în creşterea duhovnicească. Teologul bizantin Nicolae Cabasila arată 
profund şi nuanţat atât legătura indisolubilă cât şi specificitatea şi necesitatea fiecăreia 
din cele două acte harice: “Astfel, Botezul este cel care ne dă însăşi fiinţa şi trăirea 
noastră în Hristos, căci până nu primesc această Taină oamenii sunt morți şi plini de 
stricăciune şi abia prin ea păşesc la viaţă. La rândul ei, Ungerea cu sfântul Mir 
desăvârşeşte pe noul născut la viaţa Duhului întărindu-i puterile de care are lipsă aici 
pe pământ” (Nicolae Cabasila, Despre viața în Hristos, în vol. “Scrieri”, p. 136). 
Datorită faptului că lucrarea sacramentală este un proces organic, legătura între Botez, 
Mirungere şi Împărtăşanie este firească, este o necesitate organică: “Căci întâi trebuie 
să se facă mădularele (credincioşii, n.n.) asemenea capului, ceca ce înfăptuieşte 
dumnezeiescul Botez, apoi să se unească cu capul, unire care se înfăptuieşte prin 
dumnezeiasca Împărtăşanie” (Teofan al Niceii, Epistola 111. P.G. CL, 329-340, apud. 


D. Stăniloae, “Transparenţa Bisericii în viaţa sacramentală”, în rev. “Ortodoxia”, nr. 

4/1970, p. 508), pentru că “pâinea vieţii este cea care susţine puterile sufletului şi-l 
întremează de-a lungul călătoriei lui” (N. Cabasila, op. cir., p. 137). 

Legătura dintre Botez, Mirungere, Spovedanie şi Împărtăşanie nu este o simplă 
ordine, sistematizare sau aliniere instituțională bisericească, ci este o creştere a 
organismului duhovnicesc al persoanei în cadrul Trupului lui Hristos. Acelaşi Nicolae 
Cabasila explică:” După cum înainte de a te fi împăcat cu prietenii nu poți sta în 
mijlocul lor, tot aşa nici în stare de păcat şi de stricăciune nu te poți împărtăşi de 
Trupul şi Sângele de care sunt vrednice numai sufletele curate. lată de ce, întâi de 
toate ne spălăm, apoi ne ungem şi numai după ce ne-am curățit de-ajuns şi ne-am 
umplut de buna — mireasmă a fiinţei lui Hristos, abia după aceea suntem primiți şi noi 
la Sfânta Masă a Împărtăşaniei” (N. Cabasila, op. cit., p. 151). Botezul şi Împărtăşania 
se deosebesc şi prin scopul harului împărtăşit, prin aceea că “Botezul face moartă 
aplecarea noastră spre plăcerile vieţii iar Paharul convinge pe cei, binecredincioşi să 
pună adevărul mai presus chiar şi de viaţă” (Sf. Maxim Mărturisitorul, Răspunsuri 
către Talasie 30, în “Filocalia”, vol. III, p. 114). Spunem că Botezul ne renaşte la o 
viaţă nouă sau ne împropriază o viață nouă. Această nouă viaţă, trăită însă în 
condiţiile istorice, nu poate exista fără perspectiva şi garanția vieţii de veci. Această 
garanţie, pregustare a vieţii de veci prin gustarea din Trupul şi Sângele Domnului aici 
pe pământ, este Sfânta Euharistie. Din perspectiva subiectului activat în această viaţă 
sacramentală, se poate spune că prin Botez credinciosul “devine subiect al lucrărilor 
necreate ale lui Hristos care este în el... Prin Sfânta Împărtăşanie subiectul uman 
devine mădular al subiectului Hristos” (D. Stăniloae, Drumul cu Hristos Mântuitorul 
prin Tainele şi Sărbătorile Bisericii ortodoxe, în rev. “Ortodoxia”, nr. 2/1976, p. 411), 
astfel că, întrucât Hristos devine “subiect al mădularelor umane şi chiar al subiectului 
uman, subiectul uman devine şi el subiect al mădularelor trupului lui Hristos” 
(Ibidem). 

O componentă fundamentală a spiritualităţii sacramentale, o axă a ei o 


constituie legătura dintre Sfânta Euharistie şi Preoţie, care determină de fapt toate 

Tainele. Unii teologi luterani, recunoscând un aspect de jertfă al Sfintei Euharistiui au 
acceptat implicit (fără s-o facă însă explicit) necesitatea Preoţiei pentru săvârşirea 
acestei jertfe. Tainele sunt sacrificiale, dar Sfânta Euharistie este prin excelență. 
Biserica se înfăţişează ca şi comunitate sacramentală datorită legăturii Tainelor cu 
starea de jertfă şi înviere a lui Hristos, pe care Sfânta Euharistie o exprimă şi o 
împărtăşeşte participanţilor tocmai datorită faptului că s-au pregătit printr-o asemenea 
stare de jertfă. Nu există deci nici Euharistie, nici alte Taine şi nici Biserică, fără taina 
Preoției. 

Toate Tainele sunt sacrificiale, şi aceasta într-un sens dublu: întâi pentru că prin 
fiecare ni se oferă Hristos şi apoi pentru că în fiecare şi noi ne oferim lui Dumnezeu. 
Tainele sunt deci jertfă a comunității dar şi jertfă a lui Hristos, mai presus de 
comunitate. Pentru obiectivitatea acestei jertfe a lui Hristos care depăşeşte 
subiectivismul jertfei comunităţii este nevoie de serviciul Preoţiei ca stare de har 
specială, obiectivă, instituită divin. Preotul este tocmai focarul în care se reflectă, se 
unesc, se concentrează aceste două aspecte sacrificiale ale Sfintelor Taine. Preoţia are 
deci capacitatea aceasta unică şi numai prin ea comunitatea e activă iar Hristos e 
prezent în ea. Dacă în Biserica catolică Hristos rămâne departe de comunitate, izolat 
în casta sacerdotală, la protestanți el e departe de comunitate pentru că rămâne în cer; 
“la catolici totul se face prin Hristos, fără comunitate, deşi pentru comunitate; la 
protestanți totul se face prin comunitate, fără Hristos” (D. Stăniloae, Din aspectul 
sacramental al Bisericii, în rev. “Studii Teologice”, nr. 9-10/1966, p. 549). Unitatea 
comunităţii (pe care insistă toate confesiunile creştine) e asigurată în catolicism prin 
organizarea piramidală a instituţiei iar la protestanți e numai o intenţie sentimentală, 
lipsită de o temelie obiectivă. La catolici e greu de vorbit de o creştere sacramentală 
pentru că, după ei, Biserica are deja depozitat tot tezaurul meritelor prin jertfa lui 
Hristos pe cruce. În protestantism tot ce are Biserica şi credinciosul este o promisiune, 


o nădejde eshatologică, un viitor. În Biserica şi spiritualitatea ortodoxă Hristos este 

atât o posesiune cât şi o promisiune, un semn al posesiunii depline viitoare (Vezi 
ibidem, p. 550) 

Protestanţii denumesc în general FEuharistia drept communio sanctorum, 
sacramentul comuniunii sfinților. Dar împărtăşirea de Hristos este, după ei, 
împărtăşirea de meritul jertfei Lui, care rămâne în cer, participanţii rămânând aceiaşi 
oameni păcătoşi. Întrucât harul Euharistiei nu este decât promisiune, care există deja 
de la Botez, ar rezulta că însăşi “menţinerea Euharistiei e una din inconsecvenţele 
sistemului” (D. Stăniloae, Numărul Tainelor, raporturile între ele..., p. 195) luteran. 

În teologia şi spiritualitatea ortodoxă însă, Sfânta Euharistie este şi altar şi 
masă. Este altar pentru că în ea se aduce o jertfă reală, şi este masă pentru că acea 
jertfă este oferită şi consumată. În concepţia ortodoxă “baza Euharistiei este asumarea 
trupului nostru, jertfirea Lui pentru noi şi învierea lui” (D. Stăniloae, Teologia 
Dogmatică Ortodoxă, vol. III, p. 95). Hristos este prezent şi se află în această stare de 
jertfă pentru a ne-o împropria nouă. Unirea lui Hristos prin Euharistie e posibilă şi e 
deplină pentru că “unde e trupul şi Sângele Său, e prezent şi lucrător în modul deplin 
însuşi subiectul lor” (Ibidem, p. 89) şi astfel “însuşi subiectul lui Hristos, ca subiect al 
Trupului şi Sângelui Său se face, prin Euharistie, subiect al trupului şi sângelui 
nostru” (Idem, ibidem). Duhul Sfânt care-l face pe Hristos prezent în Euharistie prin 
prefacerea elementelor materiale, le preface nu numai pe acestea ci şi însăşi 
comunitatea, aşa cum se spune în rugăciunea ortodoxă: “Trimite Duhul Tău peste noi 
şi peste aceste daruri ce sunt puse înainte...”. Trupul şi Sângele lui Hristos nu rămân 
statice în Biserică, ci o «prefac» în ele înşile iar această «prefacere» este lucrată 
continuu: “Tensiunea între identitatea cu Hristos şi deosebirea de El trebuie înţeleasă 
ca potențialitate care se poate actualiza neîncetat” (D. Stăniloae, Din aspectul 
sacramental al Bisericii, p. 545). «Prefacerea» aceasta a noastră nu este altceva decât 
ceea ce spunem când afirmăm că ne unim cu Hristos. Teologia bizantină a exprimat 
totdeauna explicit acest lucru: “Cugetul lui Hristos se face una cu cugetul nostru, voia 


Lui cu voia noastră, trupul şi sângele Lui una cu trupul şi sângele nostru!” (N. 

Cabasila, Despre viața în Hristos, p. 195). De aici rezultă consecinţele extraordinare 
pentru viaţa duhovnicească, pentru responsabilitatea noastră în acest proces spiritual, 
ce 


căci “cât de puternic trebuie să fie cugetul nostru, când e stăpânit de cugetul lui 


Dumnezeu, cât de dârză e voinţa noastră...!” (bidem). Numai dinamismul acesta 
sacramental poate vorbi de o creştere şi un dinamism al Bisericii, pentru că “în 
realitate nu e vorba decât de un singur trup, pentru că Trupul tainic nu e decât o 
prelungire a trupului personal, iar trupul euharistic e însuşi trupul Cuvântului care Se 
oferă în continuarea comunităţii bisericeşti, ca prelungire a trupului Său tainic” (D. 
Stăniloae, Teologia Dogmatică Ortodoxă, vol. III, p. 103). Acest dinamism, această 
posesiune şi totuşi creştere o exprimă rugăciunea din Liturghia ortodoxă, de după 
împărtăşire: “Dă-ne nouă să ne împărtăşim cu Tine, mai cu adevărat, în ziua cea 
neînserată a Împărăției tale!”. Acest dinamism euharistic exprimă faptul că 
împărtăşirea de Hristos înseamnă împroprierea stării sale de jertfă şi de înviere, stări 
care “devin existenţiale în nor” (D. Stăniloae, Natură şi Har în Teologia bizantină, în 
rev. “Ortodoxia”, nr. 3/1974, p. 432). Această realitate ne îndreptăţeşte să afirmăm 
specificul organic al spiritualităţii sacramentale ortodoxe. Tainele sunt astfel 
“respirația continuă a Bisericii” (D. Radu, Sfintele Taine în viața Bisericii, p. 193) 
sunt însăşi viaţa Bisericii, căci “prin Sfintele Taine noi trăim, ne mişcăm şi suntem” 
(N. Cabasila, Despre viața în Hristos, p. 146). Spiritualitatea creştină este 
hristologică întrucât este eclesiologică, Hristos este găsit numai pe acest drum 
sacramental în Biserică. Teologia bizantină a afirmat consecvent acest lucru, de aceea 
spiritualitatea sacramentală a şi fost denumită expres drept “viaţa în Hristos” (N. 
Cabasila, Despre viața în Hristos, p. 149: “dar aceasta şi este viaţa în Hristos, viaţă pe 
care o câştigă Tainele Sfinte...”). Calea sacramentală este nu numai expresa unire 
reală cu Hristos, ci şi singura şansă de prefacere a noastră după chipul lui Hristos: 
“Prin mijlocirea acestor Sfinte Taine, Hristos vine la noi, îşi face sălaş în sufletul 
nostru, se face una cu el şi-l trezeşte la o viaţă nouă... Hristos sugrumă păcatul din 


noi, ne dă din însăşi viaţa Sa şi din propria Sa desăvârşire” (Ibidem, p. 146). Ne 

aducem aminte că şi teologia luterană, în descrierea efectelor Botezului, vorbeşte de o 
“curăţire”, “înnoire”, “viață nouă”, dar acestea nu sunt totuşi înţelese ca o prefacere 
reală, ca o sfințire a omului. Teologia sacramentală ortodoxă, mergând din Biserica 
primară şi prin teologia patristică până astăzi, afirmă cu hotărâre că tocmai acesta şi 
numai acesta este sensul Sfintelor Taine: o înrădăcinare esenţială a harului divin în 
persoana umană, până la temeliile ei, schimbând-o fundamental, transfigurând-o şi 
chiar îndumnezeind-o. Unirea sacramentală cu Hristos nu este numai principială ci 
este înțeleasă în sensul cel mai propriu şi mai organic: “Prin lucrarea acestor Sfinte 
Taine, Soarele Dreptăţii intră, ca printr-o mare deschizătură a firii, în această lume 
întunecată (a firii, a persoanei umane, n.n.) şi omoară tot ce-i pieritor în ea, 
împrăştiind peste tot duh de viaţă nemuritoare, căci Lumina lumii biruieşte lumea ... 
vrând adică să spună că trupul muritor şi stricăcios se face vrednic de o viaţă veşnică 
netrecătoare” (Ibidem, p. 137). Trebuie să observăm că lucrarea harului sacramental 
este referită permanent la întreaga persoană umană, realitate material - spirituală 
unitară. Prin urmare, spiritualitatea creştină constă fundamental în viaţa şi 
spiritualitatea sacramentală, cu care, practic, se identifică. Este un specific al teologiei 
şi spiritualității ortodoxe că, fidelă biblic şi patristic, n-a conceput niciodată o 
spiritualitate teoretică, simbolică, neraportată la lucrarea harică a Sfintelor Taine. Aşa 
după cum nu se poate vorbi de o spiritualitate creştină înafara Bisericii, tot aşa nu 
poate exista o viaţă în har fără harul Sfintelor Taine, pentru că acest mod de 
împărtăşire a harului divin a fost ales şi instituit expres de însuşi Hristos, Izvorul 
vieţii. Că organicitatea este specificul fundamental al spiritualității ortodoxe este un 
lucru recunoscut şi de teologii luterani (vezi Friedrich Heiler, Urkirche und Ostkirche, 
Verlag Ernst Reinhard, Munchen, 1937, Hans Asmussen, Das Sakrament, Stuttgart, 
1957, Robert Hotz, Sakramente im Wechselspiel zwischen Ost und West, Gutersloher 
Verlagshaus Gerd Mohn, 1979, Gerardus van der Leeuw, Sakramentales Denken, 
Johannes Stauda Verlag, Kassel, 1959, Hermann Sasse, In Statu Confessionis 1, 


Verlag die Spur, Berlin, 1975, Wilhelm Stâhlin, Mysterium, Johannes Stauda Verlag, 

Kassel, 1970, Karsten Biirgener, Die bischofliche Konfirmation, Verlag des 
Verfassers, Bremen, 1993). 

Spiritualitatea sacramentală este decisivă nu datorită unui sacrament sau unor 
anumite sacramente, ci datorită ansamblului sacramentelor ca organism şi izvor unitar 
de viaţă harică întreagă. De exemplu: împărtăşirea fără o spovedanie concretă şi 
completă este nerodnică şi chiar păgubitoare. De aceea, trebuie afirmate toate cele 
şapte Sfinte Taine şi nu poate fi lăsată niciuna; de dragul integrităţii organismului şi a 
vieții şi nu de dragul unui număr. 

În sfârşit, este extrem de important să subliniem ceea ce am afirmat deja în 
treacăt, că din aspectul sacrificial al tuturor Tainelor reiese dimensiunea ascetică a 
spiritualităţii ortodoxe. Este uşor de constatat în săvârşirea şi împărtăşirea concretă a 
Sfintelor Taine că spiritualitatea sacramentală a pierdut aproape orice dimensiune 
ascetică în Apusul creştin. Ea a rămas numai în Răsăritul creştin, constituie deja un 
specific al lui şi este deci cu atât mai important. Teologia ortodoxă afirmă că, fără 


această dimensiune ascetică, spiritualitatea sacramentală nu mai este de fapt creştină. 

